
COMITETULUI CENTRAL 
AL 

PARTIDULUI 
MUNCITORESC ROMÂN 


TOVARAȘULUI PRIM-SECRETAR 
NICOLAE CEAUȘESCU 


Oamenii de teatru din Republica Populară Română, dramaturgi, 
regizori, actori, scenografi, directori de colective teatrale și critici de 
teatru, adunați în consfătuirea consacrată analizei muncii lor, așa cum 
decurge din concluziile Decadei ` teatrelor dramatice din Republica 
Populară Română și din învățămintele ultimei stagiuni, constată cu un 
sentiment de îndrituită miîndrie patriotică și cetățenească, progresele 
realizate de arta teatrală din țara noastră, sub înțeleapta conducere 
a partidului. 

Condiţiile deosebite, materiale și morale, create oamenilor de tea- 
tru de regimul nostru de democrație populară, înțelepciunea cu care 
ne îndrumează partidul au dat roade în toate sectoarele activităţii 
noastre, iar succesele înregistrate, atit în țară cît și dincolo de hotare, 
sint o chezășie că, unindu-ne forțele, vom cunoaște pe viitor rezultate 
tot mai valoroase pe drumul unei arte teatrale oglindind munca, lupta 
și năzuințele cele mai fierbinţi ale poporului nostru, angajat în măreața 
operă de desăvirşire a construcției socialiste în patria noastră. 

În aceste zile în care, pe întreg cuprinsul țării, oamenii muncii 
dezbat și aprofundează proiectele de Directive ale Congresului al 
IV-lea al Partidului Muncitoresc Român și în preajma acestui eveni- 
ment de însemnătate istorică în viața partidului și a poporului nostru, 
ne luăm angajamentul să nu ne precupețim eforturile ca să ridicăm necon- 
tenit nivelul artei teatrale românești și să-i dăm strălucirea demnă de 
marile prefaceri revoluționare pe care le trăim, de epoca măreaţă a 
României socialiste. 

Trăiască Comitetul Central al Partidului Muncitoresc Român! 


Oamenii de teatru 
din Republica Populară Română 

LA 
ÎNĂLȚIMEA 
NOII 
ETAPE 


O pagină grandioasă din istoria poporului nostru a fost scrisă. Din acest an — 
„anul celui de-al IU-lea Congres al Partidului“ — România şi-a cucerit pe deplin bucu- 
ria şi mindria de-a fi învestită cu numele de țară socialistă. În pragul Congresului al 
IU-lea al partidului, care urmează să consfințească acest stadiu înalt la care oamenii 
muncii din uzine, şantiere, ogoare, biblioteci au ridicat construcția socialistă, întreg 
poporul îmbină entuziasmul său cu o responsabilă meditație, adincind şi comentind datele 
complexe şi multilaterale, enciclopedice — cum s-a spus — conținute în Proiectul Sta- 
tutului Partidului Comunist Român și în programul persbectivelor de miine, în Directivele 
cu privire la dezvoltarea economiei naţionale în anii următori. Aceste Direc- 
live nu au lăsat deoparte nici una din ramurile activității creatoare ale omului din 
țara noastră. Bogatul bilanț al dezvoltării economice, ştiinţifice, tehnice, culturale de 
pină acum, analizat în amănuntele sale specifice, vorbeşte nu numai despre o realitate 
concretă, obiectivă, edificată cu strălucire de popor sub conducerea partidului. El mărtu- 
viseşte, cu elocvență, şi bogata experiență de viață acumulată de către fiecare participant 
— muncitor, țăran, cărturar — integrat şi devotat multdiversului proces al desăvirşirii 
bazelor noastre material-economice. Imaginea globală a multiplelor aspecte sub care ni 
se înfăţişează azi rezultatul luptelor, eforturilor şi victoriilor legate de construcția socia- 
lismului, şi pe care Directivele le reflectă în cifre lapidare, este, în acelaşi timp, imaginea 
stimulatoare şi mobilizatoare către noile trepte ale înfloririi Ramâniei socialiste. 

Caracteristică programului acestei înfloriri este ponderea realistă a cercetării, înso- 
țită de calculul și prognoza ştiinţific precise ; este — mai presus de toate — cunoașterea 
în esenţă şi încrederea în făuritorul istoriei noastre de ieri şi de azi, în omul muncii, în 
puterile lui de muncă; este analiza condiţiilor şi problemelor lui de viață, ale căror 
soluții sînt implicate în însăşi dinamica transformării generale a societății noastre. 

Drumul triumfului socialismului în țara noastră a fost trasat în principiile lui și 
străbătut pas cu pas sub călăuzirea statornică şi înțeleaptă a partidului, ținindu-se neabă- 
tut seama de ceea ce este specific, propriu, pămintului şi trecutului nostru ca popor şi 
națiune. Marile tradiţii de luptă şi energie revoluționară ale poporului nostru au fost 
continuate, canalizate şi îmbogăţite cu consecvență de concepția marxist-leninistă, baza şi 
criteriul tuturor marilor fapte de construcție şi de transformare materială şi spirituală 
de care ne bucurăm şi ne mindrim azi. Și nu putem gîndi toată această devenire recentă 

a vieții noastre sociale, fără a avea în față prezenţa pilduitoare, amplă şi viguroasă, 
azi dominantă, a comunistului. Al cărui chip moral şi spiritual dă prestigiu şi forță repre- 
zentativă societăţii noastre, a cărui acțiune convinge, insuflă entuziasm şi energie, mobi- 
lizează şi ridică în chip exemplar conduita cetățenească şi etică a maselor. 

În interesul general, fierbinte, caracteristic acestor zile de largi şi vii dezbateri, 
stirnite de documentele Congresului al IU-lea al partidului, omul de artă îşi manifestă 
firesc participarea sa plenară. El nu se poate opri — studiindu-le — numai la obiectivele 
proprii domeniului său profesional de activitate. Prin înseşi rostul şi chemarea sa, el se 
simte solicitat şi îşi confundă preocupările cu toate multilateralele aspecte ale realităților 
de azi şi ale celor proiectate spre miine. Tovarăşul Nicolae Ceauşescu arăta, la Confe- 
e e re m de partid a orașului Bucureşti, că cota Directivelor, deși se referă 
îndeosebi la dezvoltarea economiei, „reprezintă de fapt un program de dezvoltare multi- 
laterală a întregii noastre societăţi“. Pe de altă parte, primul secretar al Comitetului 
Central al partidului a subliniat, adresîndu-se cu acelaşi prilej creatorilor de artă, că 
dincolo de „forma de prezentare, expresia artistică în diverse stiluri“ a creațiilor artistice, 
important este conţinutul operei de artă. Or, problema dezvoltării multilaterale a perso- 
nalității umane şi a societății este conţinutul, obiectivul principal al creaţiei oricărui artist 
demn de acest nume. 

În această lumină, realitățile şi perspectivele Hunedoarei, ale Combinatului din 
Galaţi, ale Hidrocentralei de pe Argeș sau de la Porţile de Fier — problemele conti- 
nuării neabătute a industrializării socialiste a țării nu sînt numai ale muncitorului, tehni- 
ciunului, inginerului: sînt şi ale omului de artă. Ale lui sînt și problemele înzestrării 
tehnico-materiale, consolidării şi extinderii rezultatelor pozitive obținute în dezvoltarea 
industriei şi producţiei agriculturii socialiste. Deopotrivă cu tehnicienii, el e interesat de 
îmbunătăţirea calității produselor, de înzestrarea economiei noastre cu instalaţii la nivelul 
tehnicii moderne şi mai ales de dezvoltarea învățămîntului şi ridicarea nivelului de pre- 
gătire profesională a muncitorilor şi cadrelor tehnice, de creşterea în continuare a bună- 
stării materiale şi culturale a populației. 

Omul de artă a avut, în aceste zile din preajma Congresului, nenumărate prile- 
juri de a reflecta asupra locului şi rostului său în actualul peisaj general de elan şi 
efervescenţă creatoare, întilnirile cu conducătorii partidului, documentele partidului au 
fost în această privință un îndreptar de esențială importanță. De asemenea, bogata tre- 
cere în revistă a celor mai reprezentative spectacole din această stagiune, în cadrul Deca- 
dei teatrelor dramatice, cu care a culminat acest an teatral, a înlesnit oamenilor de teatru 
un examen temeinic al stadiului creației lor şi o privire în perspectiva viitoarelor trepte 
către care sînt chemate puterile lor, pentru a fi la înălțimea şi pentru a contribui eficient 
la stimularea impetuoasei dezvoltări de miine a economiei și culturii țării noastre. 


++ x 


Închinată cinstirii Congresului al IU-lea al partidului, Decada teatrelor dramatice 
din acest an a fost cu atit mai edificatoare cu cît valorile artistice relevate au fost 
fructul nu al unei organizări festive, ci rezultanta organică a unor eforturi şi căutări de 
zi cu zi, desfășurate de-a lungul întregii stagiuni şi pe întreaga rețea teatrală a ţării. 
Ea s-a arătat cu atit mai convingătoare cu cit desfășurarea ei a avut caracterul unei 
întilniri de lucru, al unui schimb de experiență, al unei confruntări de rezultate, perso- 
nalități, stiluri şi convingeri artistice. 

Mai mult de o jumătate din cele 39 de teatre dramatice răspindite pe harta ţării 
au trimis spre confruntare şi dezbatere cite-un fapt de artă din multitudinea celor 
înscrise pe afișul fiecăruia dintre ele în această stagiune. Dar bilanțul Decadei nu poate 
fi gîndit şi cîntărit fără a se ține seama şi de turneele (tradiționale închiderii de sta- 
giune) a căror prezenţă în Capitală a precedat şi a coincis chiar cu zilele Decadei. Aşa 
fiind, unghiul de analiză nu numai că s-a lărgit considerabil, dar a înlesnit și descope- 
rirea existenței unei eflorescențe creatoare în colectivele din țară, pe care spectacolele 
selectate pentru Decadă nu ar fi relevat-o îndeajuns; cu atit mai mult cu cit alegerea 
s-a efectuat adesea cu dificultate față de cvantaiul de montări oferite, ori după criterii 
artistice nu totdeauna ferme şi consecvente. (Am regretat de aceea că, de pildă, din rezul- 
tatele artistice ale teatrelor din Sibiu şi Braşov nu ni s-au prezentat cele ce ni se par cu 
adevărat reprezentative, Cymbeline şi, respectiv, Vlaicu Vodă.) 

Izbitoare, înaintea oricăror aprecieri de amănunt şi de valoare, au apărut maturi- 
tatea vădită cu care se înfăţişează azi arta teatrului nostru, varietatea şi creşterea calita- 
tivă a forțelor care o slujesc, orientarea culturii teatrale pe făgaşul gîndirii umanist- 

socialiste. Aceste coordonate unesc o mare diversitate de metode şi expresii stilistice, 
care au dat viață scenică unei arii dramaturgice nespus de vaste: de la Shakespeare, 
Molière şi Ibsen la Miller şi Osborne; de la Brecht şi Steinbeck la Labiche, Vercors şi 
Dürrenmatt, pentru a cita valorile universale clasice şi contemporane reprezentate ; iar 
din dramaturgia noastră, de la Davila, Victor Ion Popa şi Camil Petrescu la Horia Lovi- 
nescu, A. Baranga, Al. Mirodan, Paul Everac, Dorel Dorian, cărora li se adaugă debutul 
Ecaterinei Oproiu, 

În cumpăna selectărilor nu au stat însă atit textele dramatice ca atare, cit calitatea 
actului scenic, gindirea artistică, nivelul culturii profesionale. Din acest punct de vedere 
am asistat la două fenomene proprii ultimilor ani, și îndeosebi semnificative pentru 
această stagiune. 

Înti, stadiul înalt atins — alături de cele mai bune teatre din Capitală — de 
unele teatre din regiuni, cu deosebire cele naționale (laşi, Cluj, Craiova); stabilitatea şi 
consecvența într-o disciplină programatică şi profesională a unor colective mai de mult 
reputate (Timişoara, Cluj maghiar); autoritatea ansamblurilor alcătuite din promoții 
tinere (Piatra-Neamţ, Satu Mare, Tg. Mureş — secția română). 

Decalajul existent pînă mai ieri între nivelul realizărilor din provincie şi cel din 
Capitală este în sensibilă scădere. Spectacole ca Moartea unui artist, pe scena Teatrului 
Maghiar din Cluj, sau Constructorul Solness (regia Ulad Mugur) de la Naţionalul clu- 
jean stau vădit alături de orice bun + pg bucureştean ; Othello, montat de Călin 
Florian la Craiova, realizările colectivelor tinere cu Nu sînt Turnul Eiffel (regia lon 
Cojar) la Piatra-Neamţ, Priveşte înapoi cu mînie (regia Kovács Ferencz) la Satu Mare, 
sau Vedere de pe pod (regia G. Harag) la Tg. Mureş se înscriu şi ele, pe plan republi- 
can, printre cele mai prestigioase ale anului. Fireşte, regiunea ne-a oferit şi exemple de 
persistență a provincialismului în teatru (Citadela sfărimată, regia Marietta Sadova la 
Petroșani) ; dar reziduuri „provincialiste“ pot fi întilnite şi în Capitală. Fenomenul de 
elevare generală a artei teatrale, îmbinat cu exigența crescîndă faţă de programul artistic 
și protesis interpretativă, apare însă indiscutabil ca o realitate caracteristică momentu- 
ui actual. 

În al doilea rind, efortul ieşirii din rutină, spiritul inovator. Teatrele noastre s-au 
prezentat la nivelul semnalat, într-o diversitate de modalități scenice, expresii stilistice. 
Nu ne referim numai la faptul că unele ansambluri s-au constituit în celule artistice 
distincte, atit pe planul repertoriului cît şi pe cel al viziunilor scenice (Teatrul de Come- 
die, Teatrul Mic, Teatrul „Lucia Sturdza Bulandra“, Teatrul „C. I. Nottara“). Important 
e că mai pretutindeni pulsează ambiția împrospălării gîndirii şi faptului de artă, efortul 
de îmbogățire a culturii teatrale, de cucerire a unei personalități stilistice revelatoare — 
toate derivate din năzuința de a preciza sensuri, de a sublinia şi valorifica mesaje, de 
a da eficiență socială actului artistic. Ne-am depărtat mult de uniformitatea concepțiilor 
şi viziunilor regizorale şi scenografice, de modul corect, pasiv, adesea simplist şi vulgari- 
zalor, în care altă dată se „valorificau“, teşindu-se, textele dramatice. Sint de notat, în 
această ordine de idei, mai cu seamă spectacolele pe scrieri prestigioase, dar în acelaşi 
timp contradictorii, şi de aceea dificile în surprinderea şi sublinierea sensurilor lor mai 
mult sau mai puţin clar umaniste : Vrăjitoarele din Salem (regia Dinu Negreanu) şi Vară 
şi fum (regia Crin Teodorescu), ambele pe scena Teatrului Naţional din lași ; Fizicienii 
(regia C. Anatol), la Teatrul din Timişoara ; Vedere de pe pod (regia G. Harag), la sec- 
ţia romînă din Tg. Mureş. 

Relația scenă-operă scrisă are azi, cum se cuvine, un caracter dialectic, dinamizat 
de poziția socialist-civică a artistului. Fireşte, nu putem trece cu vederea că, în această 
relație, un loc însemnat îl ocupă talentul, cultura talentului și curajul talentului. Ne-au 
ràmas în amintire multe spectacole. Oricît ar părea de ciudat (regia Radu Penciulescu, 
Teatrul Mic) s-a relevat prin calitatea osmozei dintre premisele textului şi realitatea fier- 
binte a umanității scenice ; liniile montării s-au adincit vizibil faţă de premieră, redimen- 
sionîndu-se. Pălăria florentină (regia Lucian Giurchescu, Teatrul Muncitoresc C.F.R.) a 
uluit prin trepidația ameţitoare a situațiilor de vodevil, riguros calculată, şi care se des- 
fășoară surprinzător, luminînd în aqua forte siluete şi caractere. Oameni și șoareci (regia 
Al. Finți, Teatrul Național „I. L. Caragiale“) se păstrează ca un document de mare poe- 
zie tragică al unei lumi frustrate de propria sa umanitate. Demonstrația regizoral-sceno- 
grafică în spectacolul Nu sînt Turnul Eiffel (Ion Cojar şi Adriana Leonescu) dă o stră- 
lucire concretă şi particulară secvențelor din care e construită piesa Ecaterinei Oproiu. 
Accentele ponderate, dar nerefuzate umorului, pe care Emil Mandric le-a folosit în reali- 
zarea scenică a pledoariei lui Vercors (Zoo, Teatrul din Ploieşti) vorbesc şi ele despre 
sondarea teatrală a zonelor de idei într-un text prin structura lui oarecum refractar 
scenei. 

Nu am căutat în exemplele de mai sus o aşezare ierarhică şi o inventariere com- 
pletă a spectacolelor din Decadă. Despre unele am scris cu prilejul premierelor, asupra 
altora ne oprim în paginile ce urmează, iar ultimele spectacole ale Decadei vor forma 
obiectul unor cronici viitoare placa Vodă — Teatrul Naţional „l. L. Caragiale“, Fizi- 
cienii — Teatrul de Comedie). Experimentele, cercetările şi descoperirile, adesea revelatoare, 
în toate compartimentele imaginii scenice, s-au impus cu precădere în această stagiune şi, 
fireşte, în Decadă, marcînd originalitatea şi îndrăzneala diversă a spectacolului ca ele- 
mente ce o definesc. 

Mai toate spectacolele văzute, indiferent de măsura în care au fost calitativ aco- 
perite, au relevat cîte ceva prețios, vrednic de reținut, vrednic de [ructificat. Idei sau 
construcții regizorale interesante am întîlnit, de pildă, în spectacolul lui G. Jora, Surorile 
Boga, la Galaţi (deși aici. contribuţia actoricească e doar corectă, cu excepția compoziție: 
serioase a tinărului absolvent Petre Gheorghiu în rolul lui Pavel Golea); pregnantă a 
fost omogenitatea stilistică, închegată de George Teodorescu în spectacolul Frank al 
V-lea pe scena T.E.S., ca şi forța cu care s-a reușit caracterizarea personajelor Ştafetei 
nevăzute pe scena Teatrului din Tg. Mureş — secția maghiară (regia Fárkás István), de 
la cele centrale pînă la cele episodice şi chiar de figuraţie. S-a impus profunzimea cu 
care Crin Teodorescu a ştiut să tălmăcească şi să lumineze publicului atmosfera cețoasă 
şi zonele tulburi ale piesei lui Tennessee Williams, Vară şi fum. Toate acestea se adaugă 
celorlalte succese ale stagiunii, ca niște convingători şi semnificativi germeni de neîndo- 
ioasă împlinire a regiei noastre. De altfel, stagiunea şi corolarul ei — Decada — au fost 
o deplină şi elocventă conjugare a tuturor forțelor noastre regizorale valoroase. 


+*+ 


Ìn sfera scenografiei — care de multă vreme a atras unanimitatea aprecierii cri- 
ticii şi a publicului, ca un factor dominant în edificarea imaginii scenice — ne simțim 
obligați să subliniem, şi cu acest prilej, aportul cîtorva creatori: Liviu Ciulei şi 1. Oro- 
veanu, cu decorul de complexe sensuri şi trimiteri din Opera de trei parale; Paul 
Bortnovschi, cu arhitectura lui plină de poezie, îmbinată cu înțelegerea concretă a inefa- 
bilului „local“ şi cu surprinderea plastică a substanței intime social-psihologice din Vară 
şi fum; supletea şi eleganța aplicate de Mihai Tofan asupra unei largi diversități de 
ambianțe şi medii scenice, în măsură să dea fluiditate și unitate cursivă tragediei Othello. 
O notă aparte, pentru ceea ce este un fermecător aliaj de spiritual, mobilitate, grație, 
ironie, se cuvine acordată Sandei Mușatescu pentru scenografia la Pălăria florentină. 
O pomenim din nou pe Adriana Leonescu — dincolo de unitatea şi ingeniozitatea formu- 
lei realizate împreună cu regizorul spectacolului Nu sînt Turnul Eiffel — pentru ceea ce 
este personal, propriu ei: caracterul lapidar şi tineresc al metaforei. Lista ur putea fi 
mult prelungită. Ea ne-ar furniza date concrete şi multiple, argumente hotăritoare pri- 
vind diversitatea stilistică în stadiul actual de cultură al scenografiei nvastre. 


s+% 


Uastitatea şi forța colectivelor noastre actoricești nu pot fi cuprinse, nici măcar 
peniru Decada la care am asistat, necum pentru stagiune, în cadrul articolului de față. 

Am recunoscut din nou puternica unitate ce s-a legat între generații: maestrul 
Gh. Calboreanu, alături de Ilinca Tomoroveanu; nestorul scenei naționale clujene, 
Şt. Braborescu, alături de Melania Ursu ; profesorul unor nenumărate generații de actori, 
Kovács György, alături de absolventa unei ultime promoții, Nagy Réka... Ne-am dat din 
nou seama de organicitatea îmbogățirii marii noastre tradiții realiste cu fermenții proas- 
peți ai exigențelor contemporane, de sănătoasa trecere a tradiției în inovaţie. În jurul 
acestui ax fundamental al teatrului nostru se roteşte o întreagă constelație de personali- 
tăți şi talente, consacrate sau în devenire. Diversitatea lor de expresie este atit de mare 
încît ne vine greu să o catalogăm. Într-adevăr, nu vom yeu deajuns reținînd în ordine 
absolut întimplătoare : jovialitatea populară a lui Gh. Leahu (Răzbunarea sufleurului) ; 
profunzimea discretă a jocului Annei Dukász (Vedere de pe pod); sensibilitatea matură 
a Silviei Popovici, alături de vigoarea lui Septimiu Sever (Constructorul Solness) ; lucidi- 
tatea pătrunsă de forţă emoțională a lui lon Marinescu, în contrapunct cu patosul laconic 
al lui George Constantin (Oricît ar părea de ciudat) ; forța compozițională a Gildei Mari- 
nescu (Fizicienii), a lui Florin Piersic (Oameni şi şoareci), a lui Jon Paulescu (Othello) ; 
umorul suculent şi foarte personal al lui Toma Caragiu, sau cel aspru, cu incizii subte- 
rane, al lui Gh. Mărutză (ambii în Opera de trei parale și în Zoo); »tripleta“ Csiky 
Andrâs, Elékes Emma, Botr Ferencz (Priveşte înapoi cu mînie), exprimind confluent, pe 
trei trepte diferite, adincire psihologică, înţelegerea relaţiilor umane complicate, forță de 
individualizare ; aplombul cu care Tamara Buciuceanu, Cornel Vulpe sau Gh. Bănică ştiu 
să-și privească cu ironie personajele şi să le deseneze în şarjă, fără a le dobori în cari- 

catură (Pălăria florentină) ; prezența scenică a lui Virgil Ogășanu şi a Eugeniei Drago- 
mirescu (Nu sînt Turnul Eiffel) sau cea a Elenei Bartok (Vrăjitoarele din Salem și Vară 
şi fum) ne-au impus două personalități cristalizate dintre elementele cele mai tinere 
întilnite ‘în această stagiune. Asemenea multe talentate elemente tinere, demonstrind virtuţi 
de mari perspective, au punctat cu prospețime mai toate spectacolele Decadei. 


+++ 


Pe toate planurile eforturilor, acțiunilor creatoare și rezultatelor artistice, Decada 
a fost o puternică demonstrație a marelui rezervor de talente din care teatrul românesc 
îşi trage necontenita lui sevă şi cu care îşi justifică prestigiul cîştigat pe plan mondial. 

Această demonstrație nu poate ascunde însă şi unele neajunsuri, goluri, neimpliniri, 
ba chiar eşecuri. Semnalăm citeva : 

— Paralel cu creşterea sau măcar păstrarea la nivelul inițial, ridicat, al unora 
dintre montările stagiunii — favorabil apreciate — am asistat la degradări nejustificate 
ale altora. Printre acestea, nu fără mirare, am descoperit Opera de trei parale (Teatrul 
„Lucia Sturdza Bulandra“). 

— Texte care au intrat definitiv în tezaurul literaturii noastre naționale au apărut 
pe scenă simplificate sau sărăcite, tocmai prin reminiscențele unui joc şi unei rostiri 
veluste, artificial patetice, ca, de pildă, Bălcescu, pe scena Naţionalului din lași, în ciuda 
unor evidente intenții de a corespunde receptivității şi culturii publicului de azi. 

În general, la o analiză profesională de amănunt, se constată, chiar şi în specta- 
colele pe bună dreptate apreciate ca valoroase, inconsecvenţe, scăpări, momente sau per- 
sonaje superficial tratate. De asemenea, în climatul sănătos de lucru al teatrelor noastre, 
abundent populate cu talente, se întilnesc adesea atitudini vedetiste, încurajate de înseşi 
colectivele respective. Un singur exemplu: Şeful sectorului suflete (Teatrul din Sibiu), 
spectacol în care a fost lăsat să se manifeste anarhic și necontrolat impetuosul talent al 
tinărului și, pe drept, îndrăgitului actor Sebastian Papaiani. 

Un domeniu de primordială importanță — neglijat aproape în toată țara: dicți- 
unea şi ținuta scenică. Este o realitate, asupra căreia, în viitor, trebuie să se aplece cu 
toată atenția şi răspunderea factorii conducători ai creaţiei teatrale. 


+++ 


Decada teatrelor dramatice a fost urmată de o vie, largă şi fructuoasă dezbatere, 
analitică şi critică. Discuţiile purtate, într-o atmosferă de sinceră şi, de aceea, uneori şi 
firesc polemică confruntare de opinii şi poziții, au pornit din consensul unanim al înaltu- 
lui indice valoric la care a ajuns teatrul românesc de azi şi au fost marcate de contri- 
buția unui mare număr de critici, dramaturgi, regizori, scenografi, actori şi directori de 
teatru. Vom da locul cuvenit, pe larg, în numărul viitor, intervențiilor respective, precum 
şi concluziilor ce s-au putut reține din urmărirea acestei competiţii de final de stagiune, 
care a fost Decada. 


++ 


Sub semnul maturității şi al responsabilității, cu bucuria succeselor dobindite — 
mărturii ale capacităţii de a sluji eficient politica şi chemările partidului —, oamenii de 
teatru vin în întimpinarea celui de-al IU-lea Congres hotăriț: să ridice nivelul artei lor 
la înălțimea noii etape de dezvoltare a României socialiste. 


„teatrul“ 

INTIMPININD 

CEL DE-AL 

IV-lea CONGRES 

AL 

PARTIDULUI 
MUNCITORESC ROMAN 


ARTIŞTII RĂSPUND: PREZENT! 


Citesc și recitesc proiectul de Directive. „În anul celui de al IV-lea Congres 
al Partidului, România înfățișează tabloul unei ţări în plin avint...“ și mai departe: 
„Toate regiunile și raioanele țării cunosc o viață social-economică intensă, înflo- 
rește cultura nouă, socialistă, crește an de an bunăstarea oamenilor muncii de la 
orașe și sate”. 

Descifrez în fiecare cuvînt un colț al viitorului, în fiecare rind simt tinerețea 
novă a patriei. Fiecare capitol al proiectului de Directive e strîns legat de munca 
noastră artistică. Între fiecare sector de activitate al oamenilor muncii și arta 
scenei există legături nemiilocite, teatrul trebuind să fie la înălțimea rosturilor sale 
contemporane, inspirîndu-se din uriaşele teme pe care i le oferă cotidian împlinirea 
Directivelor, avind drept spectatori și totodată ca eroi principali pe acei care 
implinesc aceste Directive. 

Și nu se poate să nu fii emoționat privind pe hartă. Satul copilăriei mele 
din regiunea lași era înfundat în beznă, și la propriu și la figurat. Primele lumini 
electrice le-am văzut în sala Teatrului Naţional. De atunci am rămas cu imaginea 
unită a scenei cu lumina. Regăsesc după 55 de ani această imagine ca o îndato- 
rire a oamenilor de artă, de cultură... 

Am participat la întîlnirea conducătorilor de partid și de stat cu oamenii de 
cultură, am ascultat cu atenție cuvintarea tovarăşului Nicolae Ceausescu la confe- 
rinta organizației de partid a orașului București. 

În anii viitori va începe construcția Teatrului Naţional. Prima scenă a tării 
va avea o casă corespunzătoare. Visul marilor înaintași, slujitori ai Thaliei, se va 
împlini. Flacăra aprinsă din scînteiele unor inimi generoase n-a ars în zadar 

În zilele Decadei am aplaudat prezențe pe scenă menite să ne aducă mari 
bucurii : tinere vlăstare. Poate, unele dintre ele au fost chiar revelații ale Decadei. 
Sint studenţii noștri — absolvenţi ai Institutului de Artă Teatrală și Cinematogra- 
fică, azi regizori, artişti pe scenele a numeroase teatre din Capitală și provincie. 
l-am recunoscut și după entuziasmul, energia, flacăra vibrantă pe care o aduceau 
pe scenă, și după maturitatea gindirii, înţelegerea științifică a rolurilor. 

Proiectul de Directive prevede și ridicarea nivelului calitativ al 
învățămîntului. Fiind create studenţilor condiţii excepționale de muncă și învățătură, 
noi va trebui să ridicăm nivelul procesului de învățămînt, să-l dezvoltăm complex, 
să rostuim unitatea de artist-cetățean a schimbului nostru de miine. 

Şcoala novă de teatru trebuie să înarmeze tot mai profund tinerii cu unel- 
tele meșteșugului actoricesc, dar şi cu cele ale gîndirii teoretice marxist-leniniste. 

Cultura și arta fac parte integrantă din proiectul de Directive. 

Teatrul, noi, actorii, trebuie să fim la înălțimea noilor sarcini. Oamenii 
muncii așteaptă mult de la noi, așteaptă să le înălțăm, transfigurate prin imagini, 
pe scenă, viața, preocupările, lupta și aspiraţiile lor într-o formă artistică cores- 
punzătoare. 

Aceasta e sarcina noastră, dublă atunci cînd sîntem și actori și profesori. 

Proiectul de Directive ne cheamă spre o necontenită tinerețe. 

Tinerețe pe care o simt și mai puternic acum cînd proiectul de Constituţie 
prevede ca statul nostru să poarte denumirea de Republica Socialistă România. 
La îndeplinirea victoriilor viitoare răspundem „prezent“ și noi artiștii. 

E angajamentul cu care ne prezentăm la Congres 


Costache Antoniu 


artist al poporului, 
rector al Institutului de Artă teatrală 
“cânematogra/ică I. L. Caragiale” 


ARTA CONTEMPORANĂ 
ÎN SLUJBA OMULUI 


Intîilnirea conducătorilor de partid și de stat cu oamenii de cultură și artă, 
care a avut loc în luna mai, cuvintul tovarăşului Nicolae Ceaușescu, prim-secretar 
al Comitetului Central al Partidului Muncitoresc Român, au cunoscut un puternic răsunet 
în rîndul creatorilor de valori spirituale din țara noastră, relevind grija și căldura 
cu care sînt înconjurați creatorii artei noastre nobile. Pătrunși de spiritul socialis- 
mului ca artiști ai epocii în care trăim, urmăm și continuăm înaintate tradiţii. Creaţia 
literar-dramatică originală, cea contemporană, ca și cea clasică, și-a cîștigat un 
binemeritat prestigiu, operele cele mai valoroase ale creatorilor noștri au intrat în 
patrimoniul culturii universale. Creaţia artistică contemporană, indiferent de gen 
sau ramură, poartă amprenta culturii noastre înaintate, orientată în spiritul ideilor 
marxism-leninismului. Realitatea socială contemporană ca izvor al inspirației, al 
artei, alături de necesitatea însușirii culturii moderne stau în atenția și preocupările 
artiștilor noștri. Elementele novatoare în creația teatrală, spiritul căutărilor care 
animă pe interpreţii noștri le putem aprecia ca o reflectare directă a preocupă- 
rilor noastre care și-au găsit traducerea directă în practica concretă a activității 
artistice. 

În fața artiștilor noștri se desfășoară larg viața clocotitoare și bogată în 
realizări a patriei socialiste. Această realitate multilaterală trebuie să fie tot mai 
adînc forată de către oamenii de artă. Dacă dramaturgul e chemat să pătrundă 
cu acută înțelegere în solul vieţii noastre sociale, artiștilor interpreți le revine 
sarcina unor interpretări tot mai valoroase. Ei trebuie să exprime în imagini sce- 
nice, patosul vieții noastre clocotitoare, să întruchipeze pe eroii comuniști în com- 
plexul adînc al bucuriilor, al nădeidilor lor, al succeselor pe care le dobindesc 
pentru dezvoltarea şi înflorirea României Socialiste. 

„_.„ Receptivitatea la afirmarea omului contemporan, la freamătul înălțător al 
vieţii contribuie din plin la rezolvările originale pe care actorul trebuie să le 
imprime creației sale. Arta interpretativă cere inspirație, fantezie. Izvorul de inspi- 
rație și de plăsmuire nu poate porni decit de la adinca ancorare pe terenul vast 
și atotcuprinzător al patriei noastre. Să căutăm să valorificăm ca adevărat izvor 
de inspirație și de fantezie tot ceea ce constituie experiența istorică dobindită prin 
vitejia și înţelepciunea înaintaşilor noştri însetați de lupta pentru făurirea drep- 
tății sociale. 

i sign inpoi aprofundată a tot ceea ce frămintă astăzi întreaga lume repre- 
zintă un ţel indispensabil tuturor slujitorilor artei. Creatorul interpret va trebui 
să cunoască operire creației artistice universale, căile novatoare ale teatrului 
contemporan. Veghind la întărirea unor criterii științifice de selecție, aceasta 
înseamnă că trebuie să lupte împotriva rutinei, a dogmatismului și absolutizărilor, 
împotriva a ceea ce e vremelnic și efemer în creație. 

Acordind prețuire operelor de autentică valoare și experiențelor artistice 
verificate va contribui la cultivarea gustului estetic, la formarea idealului social- 
artistic înaintat. Congresul al IV-lea al Partidului Muncitoresc Român ne însufle- 
țește pentru realizarea de noi succese în domeniul artei. Desăvirșirea construcției 
socialiste deschide perspective minunate culturii artistice puse în slujba poporului 
nostru talentat, care cunoaşte din ce în ce mai mult setea de frumos. În fața pro- 
fesiunii noastre se pun sarcini de amploare menite să justifice încrederea de care 
se bucură, din partea partidului p poporul oamenii de artă. În această lumină 
trebuie privită și activitatea A.T.M.-ului, planurile de perspectivă, sarcinile ce 
ne revin. 

Astfel, în fața acestei organizaţii profesionale stau sarcini majore în ceea 
ce privește ridicarea nivelului de gindire și creație în domeniul artei teatrale. 

Ne-am propus acțiuni concrete pentru ridicarea nivelului profesional al tine- 
rilor actori, pentru desăvirșirea măiestriei lor odată cu educarea politică — prin 
cursuri, cercuri de specialitate, dezbateri pe teme ale teatrului clasic și modern, 
discutarea cu precădere a realismului în arta contemporană, a cerințelor și tendin- 
telor în teatru, a limbajului modern al creatorului, a legăturii dintre mijloacele de 
expresie și mesaj. 

Dorim ca asociația noastră să reprezinte o școală, un for în care să se dez- 
bată probleme ardente ce-i animă pe artiști. Un factor important în munca noastră 
îl reprezintă Centrul de documentare — a cărui dezvoltare pe viitor va duce la 
îmbogățirea cunoștințelor de cultură generală și de specialitate, popularizind tot- 
odată realizările noastre artistice peste hotare, organizind schimburi culturale cu 
a e similare din ţările socialiste. 

entru a contribui la progresul artei noastre teatrale ne vom concretiza munca 
prin conferințe pe cicluri, prin dezbateri, simpozioane, colocvii şi seminarii, întil- 
niri pe grupe de specialitate, consultații cu spectatorii, discuții publice pe marginea 
unor spectacole, colaborare cu secția de dramaturgie a Uniunii Scriitorilor, expo- 
ziții de scenografie — decor şi costume —, de cărți de specialitate, după cum cre- 
dem că va trebui să înființăm în țară filiale și cercuri ale asociației. 

Ne vom strădui să aducem acest sporit aport, cantitativ și calitativ, pentru 
a sluji prin arta noastră contemporană omul, bucuria poporului nostru care con- 
struiește socialismul și comunismul. 

Niki Atanasiu 
artist al poporului, 
secretar general al A. T. M. 


PULSIND CU VREMEA NOASTRĂ 


Parcă niciodată mai mult ca azi nu mi-au fost mai vii cuvintele lui Alecu Russo : 
„Frumoasă ești, Jara mea...” 

Ce însemnau ele în preajma efervescențelor lui „48”? O viziune în spirit 
popular? O incantație romantică? O doină de alean a țării, pentru ce nu era, 

dar pentru ce putea deveni acest colț binecvvintat al naturii, atit de încercat de 
vicisitudini istorice ? Cert este că în urma revoluției clasei muncitoare, mirajul de 
frumusețe, proiectat de Russo, se concretizează azi în realitate vie. „Frumoasă ești, 
Țara mea” este imnul modern pe care clasa muncitoare îl înalță ca o orgă cu 
tonuri multiple și variate, orgă a bucuriei de viață și a entuziasmului. 

Această dezvoltare armonioasă a țării, în toate direcţiile și perspectivele ei, 
a fost posibilă numai datorită puterii clarvăzătoare a Partidului Muncitoresc Român, 
Cintecul uriaș trece prin noi toți și ne însumează în el. Proiectul de Directive al 
Congresului al IV-lea al Partidului Muncitoresc Român exprimă de fapt idealurile 
noastre profunde, materializate treptat pînă ia împlinirea armonioasă a năzuințelor 
seculare. Firește că aceasta va depinde de cite baze industriale, energetice, tehnico- 
economice vor pulsa pe pămîntul scump al Patriei noastre, Republica Socialistă 
România ; ele vor însemna tot atiția pivoji de viață; în incinta lor își vor cîştiga 
dreptul la viață și cultură generațiile viitoare. Aceste aspecte înconjurătoare în loc 
și timp îmi definesc cu atit mai bine propriul meu loc, propriul meu rost, 
acum, aici. 

Ca actor, în raport cu vremea mea și cu posibilitățile ei, am făcut cîte puțin, 
ca să nu spun cite ceva. Știu că e greu, dar ce mindru e să fii actor al 
acestei epoci |! 

Înţeleg chemarea tovarăşului Nicolae Ceaușescu, prim-secretar al C.C. al P.M.R., 
de a ne apropia mai mult de pulsul vieții și epocii noastre. Un actor trebuie să 
aibă mai întîi intuiţia vie, directă a sincerităţii. Aceasta singură e chemată să 
îmbrace haina artei. Cerem dramaturgiei noastre să țină seama, întîi și întîi, de 
această nevoie, indiferent de formele în care se va manifesta. Ea va trebui să 
slujească transformărilor morale, de conștiință, ale societății noi și nu să facă 
numai simple jocuri de inteligență. Știu că fără o dramaturgie solidă, axată pe 
marile noastre realități (simt asta ca actor, în așteptarea acelei majore posibili- 
tăți de dăruire), munca mea va rămine disponibilă și aminată, și nu vreau asta. 
Datorez prea mult — de fapt, datorez totul — vremii noastre, care m-a răsplătit 
cu bunăvoința și atenția ei! 


Stefan Ciobotăraşu 


artist al poporului 


REALIZATORI Al, 
„MIRACOLULUI ROMÂNESC" 


De mai mulţi ani, o nouă expresie a început să circule frecvent în lume: „mira- 
colul românesc”. 

Sintem mîndri, acum mai ales, după premierea Teatrului de Comedie la Paris, 
că şi teatrul nostru a dat luminile sale acestui emotionant calificativ (nu pot uita 
măgulitorul titlu al unei mari publicaţii de teatru din Paris: „o lecţie de teatru“, 
pe marginea unuia din spectacolele românești). 

Planul cincinal ale cărui Directive ne sînt azi binecunoscute se referă la 
dezvoltarea noastră economică-industrială ; el deschide perspective grandioase dez- 
voltării viitoare a patriei noastre. Dar el implică şi dezvoltarea corespunzătoare a 
științei, literaturii și artei românești care, așa cum spuneam, au cîştigat un remar- 
cabil prestigiu internațional. 

Recenta întîlnire a conducătorilor de partid și de stat cu oamenii de cultură 
și artă oglindește stăruitoarea preocupare a partidului pentru a ridica pe o treaptă 
și mai înaltă creația literară artistică, pentru ca ea să-și îndeplinească cu maximă 
eficiență înalta misiune de educare a omului nou. 

Aşa cum se întimplă în crearea bunurilor materiale, ca și în cercetarea 
științifică, dispar pe zi ce trece și în creația artistică marile deosebiri de nivel 
calitativ între spectacolele din Capitală și cele din regiuni. Recenta Decadă a tea- 
trelor dramatice — la care am avut cinstea de a participa ca interpretă, cu spec- 
tacolele Teatrului de Stat din Tg. Mureș — a dovedit-o cu prisosinţă. 

Pe acest drum trebuie să mergem mai departe. 

Avem datoria să ridicăm spectacolele noastre la nivel mondial, îmbogăiind 
stilul nostru de joc, eliminînd din arta noastră teatrală orice notă de „provincia- 
lism”, de stil învechit, prățuit. 

Critica are în această privință un rol foarte însemnat. Simţul de răspundere, 
exigența sporită, obiectivitatea și competența de care dau dovadă — mai ales în 
ultimul timp — cronicarii dramatici reprezintă și o garanție a ajutorului pe care 
ni-l pot oferi în acest domeniu. 

Avem toate condiţiile pentru a putea realiza lucruri mărețe. Depinde numai 
de noi, de felul în care ne vom dărui cu tot talentul, cu toată capacitatea de 
muncă, știind să răspundem încrederii pe care ne-o acordă partidul — poporul. 

Scriu aceste rînduri în pauza Conferinţei organizației regionale de partid 
Crișana, la care particip ca delegată. 

Și noi, slujitorii scenei orădene, asigurăm partidul și conducerea sa că nu 
ne vom precupeți eforturile pentru a fi nu simpli martori, ci de a ne prenumera 
printre realizatorii „miracolului românesc”. 


Anna Dukász 


artistă emerită 


O ARTĂ DE CALITATE 


În geografia noastră calendaristică, sînt date care se înfig în drumul timpului 
ca o bornă indicatoare. 

Una din aceste date care constituie sărbători pentru noi toți a fost aceea 
de 19 mai 1965, zi în care am avut bucuria și cinstea de a lua parte la adunarea 
care ne-a reunit pe noi, oamenii artei și ai culturii, cu conducătorii de partid 
şi de stat. 

O consemnăm cu roșu pe răbojul zilelor noastre. Şi n-o uităm. 

Prin persoana primului secretar, tovarășul Nicolae Ceaușescu, partidul a stat 
de vorbă cu noi, cald, simplu, prieteneşte, în acel stil partinic care știe să îndrumeze 
omul spre cea mai limpede înțelegere a rostului său, să-i mobilizeze întregul devo- 
tament, toată forța lui de muncă. 

Am înțeles mai deplin datoria, nobila mea misiune de artist în construirea 
lumii socialiste. 

Am pătruns clar toate laturile creațiilor noastre teatrale, care pot și trebuie 
să devină factori eficienți, forțe fecunde, să aibă un rol social-educator măreț. 
Rolul acesta presupune o înaltă răspundere, deoarece, acolo pe scenă — tribună a 
ideilor înnoitoare —, creația mea nu se săvirșește numai în cadrul măiestriei artistice, 
ci și pe o fermă poziție etică. 

Am mai avut, în ziua aceea de întîlnire cu conducătorii noștri, prin expu- 
nerile făcute, prin atmosfera de apropiere directă care s-a creat, o nouă întărire 
a dovezilor de preţuire, de grijă pentru noi, a partidului și a guvernului. 

A fost unul din acele momente cînd solidaritatea oamenilor angajați în munca 
de mari făuriri se cimentează tot mai mult, tot mai adinc. 

După acea neuitată adunare, a urmat, la scurt interval, un alt eveniment 
de o însemnătate excepțională : plenara Comitetului Central, în care au fost adoptate 
Directivele ce vor fi supuse Congresului al IV-lea. 

În citeva zeci de pagini de tipar ne apar, în lumea noastră nouă, încă o 
lume nouă, încă alte vaste înfăptuiri care vor da peisajului socialist proporții tot 
mai ample. Un grandios poem al forței de creație, o superbă poezie epică! 

L-am citit și recitit şi am fost răscolită de o vibrantă emoție, am fost pătrunsă 
de o întăritoare mîndrie. Așadar, la aceste noi înfăptuiri ale socialismului, și eu, 
din colțul meu modest, voi contribui cu ceva. 

În acest document, partea cea mai entuziasmantă este temelia lui sigură, 
certitudinea faptelor pe care le proiectează. Fiindcă noi am avut, în anii puterii 
populare și ai construirii socialismului, dovada necontenită că tot ceea ce a fost 
proiect a devenit realitate. 

În mii și mii de colţuri ale ţării, au fost citite cu pasiune cifrele cuprinse 
în Directive, comentate cu viu interes. Nu mă pot avinta pe acest teren, dificil 
pentru mine, al calculelor tehnice, al proiectelor, al comparațiilor statistice. 

Dar, din toate cifrele pe care le expun Directivele, înțeleg, îmi dau seama 
că imense vor fi noile salturi spre progresul României socialiste. Şi, dînd o novă 
comprehensiune corelaţiei tuturor factorilor puși în acțiune creatoare, înţeleg (și 
cit este de frumos acest gind) că electricitatea înseamnă poezie și poezia înseamnă 
electricitate, că valurile de petrol, că sutele de mii de vagoane de cărbune, că 
riurile de fier, de oțel, de produse chimice sînt legate și de artă. Pentru că oame- 
nilor încleștaţi în muncă, pentru a-mi da cît mai multă lumină și căldură, și ev 
trebuie să le dau, prin creația mea estetică și etică, lumina și căldura lăuntrică 
ce le vor ajuta la creșterea lor, a energiei lor. 

Doresc să închei subliniind un lucru care privește direct teatrul meu. 

Am luat cunoștință că în anii noului cincinal se va înălța și clădirea Teatrului 
Naţional din București. Cu nespusă bucurie, cu fericire, am aflat această știre. 
De aproape 20 de ani muncesc în acest teatru, în cele două săli neindestulătoare. 
Cît am rîvnit, cît am dorit să văd ridicîndu-se zidurile-i noi! Acum, ceasul se apropie. 
Am și început să visez cum va arăta noul teatru în care voi pregăti rolurile viitoare, 
cum vor suna replicile noastre în sala noului nostru lăcaș. 

Încă o dovadă că partidul și guvernul se gindesc necontenit la noi, că 
grija lor pentru artă este o permanenţă. 

Cum am putea răspunde mai potrivit, cum ne-am putea arăta mai bine recu- 
noștința, decit adunîndu-ne toate puterile, întreaga capacitate, încît și realizările 
noastre, și grija pentru calitatea acestora să corespundă grijii, iubirii şi solicitu- 
dinii partidului și guvernului nostru faţă de noi. 


Irina Răchiţeanu-Șirianu 

1. APRECIERI GENERALE 


+ DINA COCEA 


Stagiunea 1964/65 s-a aflat sub semnul căutărilor, al unor căutări foarte însem- 
nate, desfășurate pe toate planurile muncii teatrale ; a fost o stagiune a pasiunii pentru 
nou, a desţelenirilor. 


+ GYORGY HARAG 


După părerea mea, stagiunea 1964/65 a fost cea mai interesantă stagiune la care 
am asistat. Nu spun asta pentru a repeta, aşa cum se obişnuieşte, că am mai făcut un 
pas înainte ; socotesc că, efectiv, în acest sezon teatral s-au realizat multe spectacole de 
valoare, care, toate împreună, marchează un important salt calitativ. În fapt, sîntem 
martorii rezultatelor a 21 de ani de politică teatrală inspirată, rodnică. De aceea, anul 
de lucru a fost atît de bogat în evenimente: restructurarea unor colective, discuții de 
multe ori interesante, succesul Teatrului de Comedie la Paris, trecerea în revistă prilejuită 
de Decadă. 

Privind în ansamblu viaţa teatrelor, mă văd în situaţia de a formula o opinie deo- 
sebită de aceea care a fost expusă la discuţiile de la Consiliul teatrelor. Mi se pare că, 
contrar unor puncte de vedere care au fost susţinute, spectacolele bune din București 
s-au distanțat mult de acelea (chiar bune) lucrate în provincie. Decada nu trebuie să 
ne liniştească și să ne creeze iluzia unei egalităţi: am văzut numai 10—12 montări din 
cele mai valoroase şi printre ele, totuși, s-au strecurat și unele foarte vulnerabile. Consi- 
der că montări ca, în primul rînd, Opera de trei parale, la Teatrul „Lucia Sturdza Bulan- 
dra“ sau altele — Clipe de viață, Domnul Biedermann şi incendiatorii, Troilus şi Cresida, 
Luna dezmoşteniţilor, spectacolul Caragiale-lonescu de la Teatrul Mic, Oameni şi șoareci. 
Pălăria florentină — însumează un număr de succese masive care determină, prin calitatea 
lor, o transformare de fond în viaţa noastră teatrală. Mi s-a întîmplat să conduc, într-o 
scară, doi regizori străini, aflaţi în trecere prin București, și, ţinînd seama de timpul 
foarte scurt pe care îl aveam la dispoziţie, să le facilitez vizionarea unor fragmente de 
spectacole. Cei doi regizori au fost încîntaţi. I-au impresionat puternic varietatea realiză- 
rilor, stilul foarte modern de joc, scenografia — despre care au afirmat că este, poate, 
cea mai bogată din Europa —, prezenţa atît de ridicată numeric a actorilor tineri, care se 
impun nu numai prin talent nativ, dar și prin capacitatea de a practica un mod de inter- 
pretare intelectual (Cotescu și Albulescu în Biedermann ; Liliana 'Pomescu în Luna dez- 
e Gheorghe Dinică, Marin Moraru, Sanda Toma, Vasilica Tastaman în 
Îmbra...). 

În documentele şi luările de cuvînt care au precedat deschiderea Congresului parti- 
dului, s-a formulat nu o dată ideea unei societăți socialiste, care se construieşte cu aju- 

torul activ, puternic al unei culturi și al unei arte de nivel superior, echivalent cu cele 
mai bune realizări din lume. Mi se pare că, în aceste zile de bilanţ şi de evaluare a 
rezultatelor obţinute, teatrul românesc poate raporta, cu legitimă miîndrie, toate succesele 
sale. Cred că nu există nimic mai îmbucurător pentru noi decît o stagiune ca aceea care 
tocmai s-a închis. 


+ VALENTIN SILVESTRU 


A fost un an teatral bun. Ambiţia sănătoasă a ineditului a dus către investigarea 
mai tenace a literaturii naționale și a celei străine, de ieri şi de azi. Aspiraţia spre stil a 
rodit în manifestări teatrale centrate pe certitudini ideologice şi estetice, în structuri 
teatrale mai omogene. Au căpătat distincţie în peisajul general cîteva instituţii de artă 
scenică. Spiritul cetăţenesc, care dinamizează mişcarea noastră teatrală, a avut expresii 
mai complexe și mai cuprinzătoare. Coniruntările internaţionale, în planul practicii artis- 
tice și în cel al teoriei, au validat experienţe româneşti şi au reliefat originalitatea unor 
contribuţii de-ale noastre. Critica s-a înscris mai decis în mişcarea teatrală, și poate mai 
definitoriu în ce priveşte relaţia culturală cu fenomenul teatral. N-a strălucit — aşa cum 
legitim se dorește — piesa originală. Consacrind, în flux continuu, piesă după piesă, 
ajungem la un moment dat, în ceasul bilanţului, la rezultate cam paupere, ceea ce 
înseamnă, probabil, că dramaturgia nu se poate aprecia, într-o stagiune, doar prin 
suma pieselor originale, ci şi prin raportare la alte dramaturgii, la standardul general 
al teatrului şi, mai ales — subliniez — la valoarea de ansamblu a literaturii românești. 
Persistă încă, în procent prea ridicat, reprezentațiile mediocre, provenite dintr-o muncă 
sincopată, dusă sub semnul a mulţi factori aleatorii („Dacă n-am avut traducerea aia, 
ce era să facem?! am luat şi noi ce s-a găsit!“, „Am pus piesa numai așa, peste plan, 
nu face parte, propriu-zis, din programul nostru...“, „Ştiţi de ce a ieșit spectacolul atita 
de debil? Pentru că am repetat numai două săptămîni“, „E cunoscut faptul că n-avem 
nici regizor, nici scenograf propriu, ne descurcăm deci cum putem“, „Nu se potriveşte 
în distribuţie actorul, e adevărat, dar nu joacă de două stagiuni, trebuie să-și justifice 
şi ei salariul odată !“ etc.). Acești factori, împreună cu cortegiul de justificări purtate 
în trenă, sînt expresii ale dezorientării şi ignoranței, ale lipsei de interes pentru artă și 
ale imposturii, E de asemenea, în suferință elaborarea colectivă a problematicii teatrale 
şi se resimte foarte acut necesitatea unei uniuni de creație — cum ar fi putut deveni, 
bunăoară, Asociația oamenilor de artă. 

Progresul față de anii anteriori e vizibil. Şi foarte normal. Nu cred că sînt nece- 
sare aici stăruințe explicative. Puse față în faţă, Festivalul teatrelor (1958) şi Decada 
teatrelor (1965) devin, în unele sensuri, divergente — ca volum de preocupări, orizont 
estetic, valoare —, altminteri însă, într-o succesiune firească, etape ale unui proces pe 
care-l condiţionează impetuosul ritm al construcţiei culturale românești și fertilitatea 
îndrumării comuniste a artei. 

O raportare la proiectele teatrelor, enunțate în toamnă, nu va fi niciodată pe 
deplin eficientă. Dinamica dezvoltării gîndirii teatrale, azi, la noi, face ca planurile să 
fie, cu necesitate, amendabile, pentru a se adecva mereu unei actualități efervescente și, 
în definitiv, putem spune, ca şi Laberius, vestitul autor comic latin, că „nu e bun planul 
care nu poate fi schimbat“. Bineînţeles, sub rezerva ca mutaţiile să provină dintr-un sen- 
timent de aderenţă efectivă la progresele realităţii și ale gustului. La începutul anului, 
acad. Zaharia Stancu anunţa Ulaicu Vodă, Domnișoara Nastasia, Înşir-te mărgărite — şi 
s-au realizat. Ludovic al XIX-lea de George Călinescu „și noile piese ale lui A. Mirodan, 
Teodor Mazilu, Horia Lovinescu“ (vezi „Ora teatrului“, în „Contemporanul“ din 25 sep- 
tembrie 1964) — nu. O fi însă culpa exclusivă a directorului teatrului? Nu cred. Teatrul 
„Lucia Sturdza Bulandra“ a vestit piesa atît de așteptată, Caragiale în vremea lui, pe care 
Camil Petrescu n-a putut-o vedea pe scenă în timpul vieţii. („Gazeta literară“ din 15 
octombrie 1964.) Premiera n-a avut loc. Dar acest regret nu poate întuneca aprecierea 
de care e drept să aibă parte teatrul pentru rezultatul general al activităţii sale. Tot 
astfel se pot încerca felurite păreri de rău că n-au apărut, conform mai multor enunțuri, 
D-ale carnavalului, Jocul ielelor, o piesă de Nicolae Iorga, Moartea iui Danton de Büch- 
ner, Nunta însingerată de Lorca, Steaua Sevillei de Lope de Vega, Don Juan de Molière, 
Henric al IU-lea de Shakespeare ; în schimb (şi chiar dacă nu totdeauna în schimb), 
s-au ivit alte titluri, astfel că o judecată (fie ea şi globală) nu se poate întemeia decisiv 
pe comparaţiile de titluri, ci pe aspectul total al peisajului teatral. Pe urmă, nimeni n-a 
formulat proiecte în legătură cu valoarea spectacolelor, crezul estetic în numele căruia 

vor fi înfăptuite ; ca atare, în acest caz, orice dezbobinări retrospective ar fi futile. Cine 
putea proroci, la începutul stagiunii, că schiţele lui Caragiale vor naşte un spectacol atît 
de interesant şi controversat, sau că, dintr-un limfatic vodevil al lui Labiche, se va naşte 
o reprezentație în mare parte proaspăt voioasă ? Așadar, comparaţia cu proiectele nu 
poate opera întrutotul eficace, rămîn a se studia și aici rezultatele şi nu intenţiile, faptele 
şi nu vorbele, conţinutul real şi nu cel afirmat în principiu. Bineînţeles, coincidenţele pot 
fi cu atît mai fericite. Şi tot bineînțeles, nu putem renunţa în viitor la aflarea proiectelor, 
şi cu atît mai puţin, adică deloc, la plan, care a devenit o legitate a mişcării teatrale. 
Analiza comparativă are însă a ţine seama şi de alte condiţionări decît de făgăduiala 
proiectului, dacă rîvnește a fi temeinică. 


+ CRIN TEODORESCU 


Cred că se poate spune — cu modestie, dar și cu justificată mîndrie — că teatrul 
României socialiste întîmpină Congresul al IV-lea al partidului cu victorii însemnate. 

Constatarea entuziastă se cere nuanțată și — pe cît voi putea — explicată. 

Anume, mi se pare că în stagiunea care s-a scurs succesele au fost categorice în 
domeniul artei spectacolului. Ce a determinat — în afara impulsului general spre progres 
— aceste succese ? Lucrurile s-au mai spus, dar — timid — le voi repeta. 

— lată, de pildă, consecinţele contactului cu opere valoroase ale teatrului universal, 
contact realizat amplu prin lărgirea repertoriului. Acest fapt ne-a pus în faţa unor solici- 
tări noi: actorilor le-a cerut întruchiparea (sau reprezentarea) unor personaje complexe, 
mai puţin cunoscute, realizarea unor situaţii noi, mai puţin bătute, reliefarea unor sensuri 
multiple dintr-un dialog foarte variat ; regizorilor şi scenografilor, modalităţile şi formu- 
lele de spectacol întîlnite le cereau de asemenea găsirea unor noi soluţii regizorale şi 
scenografice. 

Fireşte, aceasta nu putea produce decît o stare de efervescenţă creatoare, ale cărei 
rezultate pozitive ne-au bucurat pe toţi. 

— Nu trebuie uitat însă și spiritul de larg orizont cultural, cu care au fost întîm- 
binate şi încurajate de către partid noile realizări, spirit care are o contribuţie de preț la 
succesele subliniate. Pentru că este la fel de clar că, într-o atmosferă rigidă, de închistare 
îngheţată, succesele pe care toţi le-am aplaudat nu ar fi fost posibile. 

— Aceasta a mers paralel cu o operaţie de înlocuire a incompetenţelor de la con- 
ducerile, teatrelor. Punerea în fruntea unor colective a unor oameni de meserie, oameni 
de un larg orizont cultural și sensibilitate artistică, a constituit de asemenea unul din 
impulsuri. Şi nu dintre cele mai neînsemnate. Pentru că nu este indiferent dacă cel pus 
să conducă efectiv un teatru cunoaște sau nu complicatul (şi disparatul) proces de fabri- 
caţie al unui spectacol, în toate compartimentele sale, după cum nu este indiferent dacă 
sensibilitatea sa percepe sau nu valorile artistice pe care le are de manipulat; cu alte 
cuvinte, nu este indiferent dacă el este sau nu în măsură să formuleze judecăţi de valoare 
proprii, atît în domeniul dramaturgiei, cît și în al artei spectacolului. 

Succesele obţinute în și prin această direcţie sînt cunoscute, nu le mai pomenesc. 
Subliniez însă extinderea acestui proces și în provincie, reamintind doar exemplul Vlad 
Mugur la Cluj și Călin Florian la Craiova. După cum nu pot să nu omagiez aici entu- 
ziasmul tenace, ambiția pozitivă, constructivă a neobositului director I. Coman de la 
Piatra-Neamţ (mare „microbist“ !). 

— O mai mare circulaţie a ideilor artistice noi şi a oamenilor a stîrnit eferves- 
cenţă și în viaţa artistică dinafara Capitalei, constatîndu-se un început de omogenizare a 
fenomenului teatral romînesc, de înlăturare a discrepanţelor, altădată flagrante. 

— etc... etc... etc... 


2. DRAMATURGIA ORIGINALĂ CONTEMPORANĂ 


+ DINA COCEA 


Repertoriul original ni s-a înfăţişat mai mult sub două aspecte. Piesa cu proble- 
matică socială, de multe ori interesantă, nu şi-a găsit întotdeauna, după părerea mea 
mijloacele de expresie artistică, susceptibile să capteze spectatorul; al doilea aspect a 

fost acela al piesei cu caracter cotidian, apran în înfățișările sale minore — categorie 
care atrage un anumit public și care poate fi și ea necesară, dacă nu se situează sub un 
anumit nivel de gust. Dintre aceste aspecte, primul mi se pare cel mai interesant; el 
mi se pare a indica drumul care trebuie urmat, cu toate dificultățile nerezolvărilor exis- 
tente acum pe planul expresiei artistice. Consider că toate genurile şi modalitățile 
pot să ne fie necesare. Diversitatea este pentru noi un bun cîștigat; de aici înainte, tre- 
buie să ne războim pentru ca această diversitate să se manifeste calitativ superior, în 
toate compartimentele sale. Nu se mai poate spune astăzi că dramaturgia noastră este 
mereu una şi aceeași. Faptul că piesele noi sau trezesc interesul sau provoacă negarea 
vehementă este un simptom bun, sănătos: o reacție vie presupune un stimulent real. 
Dacă acum cîțiva ani, spectatorii acceptau tot ceea ce li se oferea, astăzi ei reacționează, 
discută, aleg, uneori chiar împotriva criticii, şi asta este o garanție a dezvoltării viitoare. 
Este pile că, în această conjunctură, toată răspunderea pentru calitatea literaturii tea- 
trale revine acum autorilor și saltul pe care îl așteptăm se va produce numai dacă 
scritorii îşi vor asuma conștient responsabilitatea și riscurile profesiei. 


+ OCTAVIAN COTESCU 


Cred că în momentul de faţă este bine să centrăm discuţia despre dramaturgie în 
jurul unei foarte importante probleme, care s-a discutat la întîlnirea conducerii de partid 
şi de stat cu oamenii de artă: anume, importanţa conţinutului social al operei de artă, 
răspunderea creatorului faţă de actualitate, obligaţiile sale de natură ideologic-educativă. 
Cred că trebuie să combatem foarte hotărît o anumită prejudecată care s-a creat, o anu- 
mită neîncredere în materialul faptic oferit de actualitate. Fără să teoretizeze, desigur, pe 
această temă, unii dramaturgi lasă impresia că, mai ales în contextul unei competiţii des- 
chise cu literatura dramatică contemporană din alte ţări, anumite împrejurări și fapte ale 
realităţii noastre cotidiene nu prezintă interes. Nu e nevoie de prea a i eforturi pentru 
a demonstra cît de puţin fundamentate sînt asemenea temeri. Aș putea cita cîteva din 
lucrările dramatice create în aceşti ani, care au rivalizat din plin, ca succes de public, și 
ca succes calitativ, cu piesele „importate“: Citadela sfărimată, Ziariștii, Şeful sectorului 
suflete, Moartea unui artist, piese care au însumat sute de spectacole în toată ţara, adunînd 
de foarte multe ori un She numeros în sălile de teatru din diferite orașe. Se infirmă 
astfel părerea că publicul nostru nu e dispus să participe la dezbateri dramatice înteme- 
iate pe tematica apropiată de existenţa lui de fiecare zi. Să ne oprim asupra unui exem- 
plu, pe care îl ematizez voit: se spune că spectatorul nostru nu mai vrea să vadă 
şedinţe și la teatru. Nu trebuie să fac altceva decît să amintesc că, în piesa de debut a 
lui Horia Lovinescu, Lumina de la Ulmi, tabloul cel mai consistent din punct de vedere 
al conflictului, şi cel mai pasionant pentru spectator, cuprindea, ca material faptic, o 
şedinţă de la Uniunea Scriitorilor. Dacă îmi amintesc bine, din această piesă, care şi ea a 
avut mare succes de public la vremea creării, tocmai acest tablou „a mers“ cel mai bine 
la spectatori. Asta înseamnă că faptul ședinței, prezenţa lui în subiect, nu are importanță 
în sine. Dacă situaţia dramatică și conflictul care se materializează în acest fapt, dacă 
eroii, care sînt implicaţi în el, trăiesc o viaţă adevărată, oamenii din sală găsesc cores- 
pondențe emoţionante în ceea ce văd pe scenă şi participă cu pasiune la desfăşurarea 
piesei. Trebuie să înţelegem foarte clar că er artistic al unui fapt de viață nu 

este determinat în primul rînd de procedeele prin care el este înfăţişat, că nu forma de 
şedinţă în sine este cea care aduce lumea la teatru sau o îndepărtează. Dacă judecăm 
altfel, înseamnă că reacţionăm schematic, că dăm curs unor aprecieri formale. Ceea ce 
interesează într-adevăr este calitatea artistică a transpunerii, profunzimea investigaţiei pe 
care artistul izbutește sau nu izbutește să o întreprindă. Și aș mai vrea să atrag atenţia 
asupra unui alt aspect al problemei. Şedinţa despre care vorbeam, ședința din Lumina 
de la Ulmi, era un fapt foarte bine cunoscut de scriitor, un moment care concentra o 
importantă experienţă de viaţă. De aceea, aici conflictul căpăta o asemenea consistență 
pasionantă. Nu cred că atunci Lovinescu ar fi putut descrie la fel de puternic o şedinţă 
care se desfășoară, să zicem, într-o uzină. Imperativul legăturii cu viaţa, pe care l-am 
pomenit mereu, în discuţiile despre artă, şi pe care nu o dată l-am devalorizat, reducîn- 
du-l la o înţelegere superficială a aspectelor tematice, rămîne o condiţie fundamentală 
pentru dezvoltarea unei dramaturgii puternice. De ce ne emoţionează atit de mult unele 
piese din repertoriul universal contemporan, care se joacă acuma ? Pentru că ele reflectă 
o lume întreagă, cu nuanțele relaţiilor și împrejurărilor strict specifice acestei lumi, cu 
datele sociale, psihice, intelectuale caracteristice ei. Uneori, citind cîte o piesă nouă româ- 
nească, am impresia, dimpotrivă, că dramaturgul a cheltuit o cantitate însemnată de ener- 
gie pentru a combina situaţiile, efectele, replicile „tari“, dar s-a preocupat foarte puţin 
de implicaţiile realităţii cuprinse în împrejurările dramatice pe care le-a construit, s-a 
lăsat furat de jocul elementelor teatrale, uitînd că oamenii care vin la teatru vor să 
afle ceva despre ei înșiși, aici, vor să-și lămurească niște nedumeriri, vor să reţină şi să 
înțeleagă nişte fapte, pe care în viaţă le trec cu vederea, le consideră puţin însemnate 
sau nu și le pot explica. 


+ GYORGY HARAG 


Am jucat în ultimii ani cu toții foarte multe piese noi românești. De un timp 
încoace, aceste piese au intrat în concurenţă directă cu cele mai bune opere din drama- 
turgia universală. Noua compoziţie a repertoriilor este ea însăși un stimulent pentru 
scriitorii de teatru. Dar, considerînd această situaţie, e bine să ţinem seama de două 
aspecte ale ei: în primul rînd, nu este cu putinţă să adoptăm o poziţie exclusivistă, cău- 
tînd să jucăm numai capodopere scrise recent de autorii noștri dramatici, pentru că, oricît 
am dori-o, capodoperele nu se nasc frecvent; în al doilea rînd, e bine să ţinem seama 
de raportul dintre cantitate și calitate, existent în orice ramură artistică și să nu uităm 
că o piesă mare este însoţită de multe piese care nu o egalează. Excluzind deci din dis- 
cuţie intransigenţele care ameninţă să devină sterile, cred că s-ar putea scrie pentru 
teatru mult mai îndrăzneţ, mult mai adînc și mai complex, mai ales în ceea ce privește 
analiza vieţii noastre actuale. Aş vrea să atrag atenţia asupra unei tendinţe care s-a 
făcut simțită în mai multe piese, o înclinare spre falsa poezie și falsa complexitate. Mă 
gîndesc la piese nu lipsite de calităţi, dar în care interesul principal nu se bizuie pe 
acţiune, pe un conflict direct, deschis și viguros, pe caractere clare, ci se naște pe seama 
unor construcții verbale, supraîncărcate de simboluri, metafore, jocuri de cuvinte. De 
multe ori, cînd citesc o asemenea piesă nouă, abia publicată, nu o înţeleg — sau nu 
vreau s-o înţeleg, nu mă simt deloc obligat să urmăresc exhibiţiile autorului pe drumurile 
întortocheate pe care el îşi schiţează ideea. Cred că, în privinţa asta, avem de-a face cu 
o greșită înţelegere a dramaturgiei de idei. Ideea nouă, problema interesantă nu lipsesc, 
dar sînt parcă învăluite într-o ceaţă de cuvinte, care estompează totul. Mai grav este că, 
după apariţia unei asemenea piese, vin cronicarii și o explică și îi găsesc într-adevăr 
miezul de idei, justificînd această modalitate alambicată a scrisului dramatic. Nu cred că, 
în felul acesta, se face un serviciu literaturii dramatice şi publicului. Îndemnul partidului 
de a crea opere cu conţinut social nou și eficient și cu o mare valoare educativ-ideologică 
cred că trebuie însușit, în dramaturgie, în sensul unei clarificări a ideii şi expresiei tea- 
trale și pe direcţia intensificării conflictului. Piese în care conflictele secundare trec pe 
primul plan, în care nu contradicţiile majore ale vieții constituie axul acţiunii nu mai 
răspund exigenţelor ideologice și artistice ale momentului pe care îl trăim. 

+ ADRIANA LEONESCU 


S-a discutat foarte mult în această stagiune despre dramaturgia originală. S-au făcut 
observaţii severe, dintre care multe sînt fundamentate. Cu toate acestea, mie mi se pare 
că în piesele care au fost jucate mai recent putem descoperi simburele unor modalităţi 
dramatice promițătoare, germenele unor structuri dramaturgice pe care se va sprijini lite- 
ratura teatrală de mîine. Aceste făgăduieli cuprinse în nişte piese mai recente ne dau 
temeiul să privim cu încredere dezvoltarea dramaturgiei, să așteptăm realizările noi, cu 
convingerea că îndemnurile cuprinse în documentele întîlnirii dintre conducerea de partid 
şi de stat și oamenii de cultură şi artă se vor concretiza în victorii artistice sigure. Anu- 
mite piese care dau libertate fanteziei spectatorului, solicită judecata morală a fiecăruia, 
încep să se apropie de acele creaţii care marchează un salt aproape în toate artele româ- 
neşti — în poezie, în pictură, în proză. Există aici un drum care se conturează. Este 
drumul unei dramaturgii active, care a renunțat să fie doar descriptivă, să ilustreze doar 
anumite adevăruri larg cunoscute şi a început să-și caute expresia dinamică într-un raport 
viu cu publicul, într-un fel de dialog neîntrerupt cu sala. O făgăduială mi se pare și ten- 
dința unor dramaturgi de a intra în competiție cu dramaturgia contemporană din lume, 
nu numai prin punctele de vedere pe care le expun, dar și prin calitatea formelor de 
expresie. În asemenea încercări, deocamdată aflate la primii pași, văd chezăşia unei lite- 
raturi teatrale cu conţinut social bogat și nou, cu o funcţie educativă foarte puternică. 
Și trebuie să spun că este mult mai ușor și mai stimulator să lucrezi asupra unor texte 
care cuprind asemenea ambiţii. Aş vorbi doar despre două din piesele asupra cărora am 
lucrat de curînd: Nu sînt Turnul Eiffel de Ecaterina Oproiu și Cu tot soarele pe masă 
de Dan Tărchilă. Amîndouă piesele au stîngăcii, şovăieli, nu-și definesc foarte clar, pînă 
la capăt, conflictul. Cu toate acestea, fiecare din ele caută să dea un răspuns — optimist, 
dar nu idilic; ferm, dar nu simplist — unor întrebări care se fac adeseori auzite şi în 
piesele străine pe care le jucăm. Cea de-a doua piesă va fi cuplată în spectacol cu o 
lucrare similar construită de Schisgal, Dactilografii. În felul acesta, puse faţă în faţă, isto- 
riile unor cupluri de-a lungul întregii lor vieţi vor demonstra clar deosebirile dintre dru- 
murile pe care evoluează destinul individului în două lumi diferite. Aceste piese româ- 
nești sînt pasionante ca material de lucru pentru că ele nu închid ideea într-o formă 
statică şi definitivă, ci încearcă să dezvolte pe scenă mersul gîndului, sugerează trecerea 
timpului, mișcarea vieţii. Este emoţionant să întilneşti un asemenea text, şi cînd îl lucrezi 
şi cînd îl urmărești din sală. 


HORIA LOVINESCU 


Autorii dramatici trebuie să scrie bine. În sfîrșit, a venit timpul să se ţină de pro- 
misiuni. Nu există nici un fel de obstacol în calea autorilor. Dacă nu se realizează tre- 
cerea, de care e nevoie, spre o dramaturgie majoră contemporană, numai noi sîntem de 
vină. Asta nu înseamnă că directorii de teatre nu pot face mai mult pentru dramaturgie. 
Repet, trebuie crescuţi noi autori dramatici, trebuie uşurată intrarea lor în teatru. Or, 
majoritatea tinerilor care scriu pentru scenă, sau nu sînt destul de copţi pentru a aduce 
opere finite, sau nu au izbutit încă să-și definească limpede capacităţile, sau nu sînt deloc 
interesaţi de modalităţile dramatice obișnuite. Am impresia că, psihologic, tînărul autor 
dramatic încă necunoscut diferă mult de autorul care s-a impus. Pentru a facilita drumul 
debutanţilor trebuie să ne obişnuim cu ideea că ei văd lumea şi teatrul altfel decît noi. 
Ca în pictura modernă şi în muzica de astăzi, ei tind spre opera de improvizație, de 
intuire rapidă a unor modalităţi esenţiale, sau presupus esenţiale. Mi se pare că directorii 

sînt încă destul de sceptici faţă de asemenea manifestări. Am să dau un exemplu: de mai 
multă vreme s-a purtat o întreagă campanie pentru promovarea piesei într-un act, dar 
această campanie nu a dus la nici un rezultat. Aproape tot ce s-a publicat și s-a jucat 
sub înrîurirea Casei de creaţie nu merită atenţie. Cu totul independent însă de această 
campanie, descoperim că toţi tinerii înzestrați scriu în momentul de faţă piese într-un 
act. Ei fac asta, cum spuneam, din dorinţa de a se exprima lapidar şi violent. Aici cred 
că directorii de teatru pot interveni, favorizind maturizarea artistică a acestui fenomen, 
bineînţeles, dacă își asumă riscurile pe care le presupune o asemenea iniţiativă. Dacă 
vom da posibilitate pieselor scurte, scrise de tineri necunoscuţi, să ajungă în fața publi- 
cului, vom contribui, fără îndoială, la îmbogățirea dramaturgiei noastre. Nu înseamnă 
că tot ce vom juca va fi de cea mai bună calitate. Exact cum în pictura modernă trebuie 
să treacă uneori timp ca să-ţi dai seama dacă e vorba de un fapt autentic de artă sau 
de impostură, și în cazul acestor debuturi nu putem merge la sigur. Dar trebuie să creăm 
o posibilitate selecţiei viitoare, timpul urmînd să aleagă de la sine ce e valoros, să des- 
partă ceea ce e cu adevărat interesant de ceea ce mimează valoarea. Nu trebuie să ne 
speriem de modul de exprimare al tinerilor, care, în dorinţa de a scrie contemporan, 
recurg la o mulţime de procedee din dramaturgia universală a prezentului, găsindu-şi sau 
căutîndu-și, de pildă, puncte comune cu teatrul absurdului. Scrierile lor supără uneori 
prin impresia de mecanic pe care o dau, simţim în ele cîteodată reţeta. Indiferent de asta, 
cred că tinerii trebuie lăsaţi să-şi spună cuvîntul. În teatru se pătrunde mai greu decît în 
alte genuri — un debut costă, chiar dacă montarea e modestă, posibilităţile unui reper- 
toriu sînt relativ limitate (cîte piese noi se pot juca într-o stagiune?). S-ar putea întîmpla, 
de asemenea, ca unele debuturi nu lipsite de calităţi să nu placă de la început publicului. 
Dar noi trebuie să avem îndrăzneala unor asemenea începuturi. 

În ceea ce-i privește pe autorii mai vîrstnici, cred că nu există nici un fel de opre- 
lişti — în afara acelora pe care singuri și le creează — pentru atacarea unor conflicte 
şi a unor modalităţi de expresie legate de marile probleme ale vieţii noastre. Poate că 
trăim un moment de acomodare. Am intrat într-un contact foarte viu şi continuu cu lite- 
ratura teatrală mondială, ieșind dintr-un oarecare provincialism al repertoriului și această 
schimbare de context cere, poate, un timp de adaptare — la expresivitatea nouă, la o 
problematică încă neexplorată, la un anumit nivel de exigenţă. În cadrul acestui fenomen 
de acomodare, noi vom fi în situaţia de a ne defini originalitatea. Eu cred că într-un 
an — nu în stagiunea care se deschide, ci în cealaltă — vom asista la un sezon teatral 
foarte interesant ca dramaturgie originală. Autorii mai virstnici ne vor surprinde prin 
modificarea problematicii pe care o vor prezenta, cei tineri vor aduce cu ei o schimbare 
radicală de peisaj. 

În momentul de faţă, din cauza unei legitime dorințe de a evita didacticismul mora- 
lizator, caracterul prea programatic al piesei de teatru, s-a alunecat puţin spre o literatură 
minoră, în care contextul social-politic al problemelor discutate a fost estompat. Socotesc 
că o dramă personală, oricît ar fi de puternică, nu poate să devină fapt artistic mare, 
dacă nu are implicaţii foarte profunde în realitatea înconjurătoare. În sensul acesta, cele 
spuse de tovarășul Nicolae Ceauşescu, primul secretar al Comitetului Central al partidului, 
la întîlnirea cu oamenii de cultură și artă sînt foarte bine venite. Cuvintele sale constituie 
un semnal de alarmă în faţa tendinței de sărăcire și de minimalizare a operei dramatice. 
Sper că, în cadrul procesului de acomodare la nou, despre care vorbeam înainte, noi vom 
învăţa, din nou, şi mai bine decit înainte, să dezvoltăm în faţa publicului o dezbatere 


pei real pasionantă, în afara căreia literatura teatrală este condamnată la un carac- 
ter efemer. 


+ CRIN TEODORESCU 


Dacă nivelul general al vieţii noastre teatrale a fost foarte ridicat, aceasta s-a 
datorat în primul rînd nivelului atins de arta spectacolului, și mai puţin de dramaturgie, 
care — mi se pare — trece printr-o relativă rămînere în urmă. 

Printre premierele stagiunii încheiate nu s-au prea înregistrat multe piese ori- 
ginale noi, care să dezbată problemele majore ale realităţii noastre la același nivel 

de tensiune intelectuală și la aceeași efervescenţă creatoare ca acelea întilnite în arta 
spectacolului. 

Poate ca o reacţie față de dramaturgia schematică, naturalistă, care plictisea publi- 
cul, unii autori au ales calea comodă de a se retrage în zona temelor și semnificaţiilor 
minore. Exemplele sînt cunoscute. Şi cred că dramaturgii noştri își dau seama că nu cu 
astfel de „piesuliţe“ drăguţe şi cu comedioare „fără pretenţii“ vom răspunde competiţiei 
cu dramaturgia străină — competiţie care se desfășoară acum „la vedere“, în faţa publi- 
cului, fără „protecţionism vamal“. Să nu uităm că dramaturgii pe care îi jucăm azi — și 
O'Neill şi A. Miller, şi Sartre şi Ionescu, și Dürrenmatt și Frisch, şi Osborne sau chiar 
hulitul de unii Tennessee Williams — dovedesc o adîncă, o dramatică, o tensionată seriozi- 
tate în tratarea acelor probleme ale realităţii lor, sau ale filozofiei lor, la care sensibilita- 
tea lor artistică a răspuns. Citind dramaturgia secolului al XX-lea, constatăm că toţi 
autorii care contează ni se dezvăluie — cu toate variațiile de orientare ideologică, ori de 
angajare politică (sau în ciuda limitelor și obstacolelor pe care aceste orientări şi angajări 
le creează uneori) —, ni se dezvăluie, spuneam, ca niște oameni foarte gravi, adînc şi 
cinstit preocupaţi de a descifra sensurile vieţii așa cum li se arată în acest secol de 
răspîntie, adînc și cinstit preocupaţi să desprindă măcar cîteva adevăruri majore privind 
omul contemporan. De ce să nu venim la această competiţie (care acum a devenit o situa- 
ţie de fapt, volens-nolens) cu o literatură a noastră la același nivel de tensiune, de inte- 
lectualitate şi de pasionalitate — dar care să proclame adevărurile noastre majore, izvorite 
din realităţile noastre, filtrate prin filozofia noastră? Aceasta nu înseamnă că cerem 
dramaturgilor să revină la piese plicticoase, să ilustreze locuri comune, să transforme 
piesa de teatru într-o carte cu poze şi concepte morale știute de toţi. 

Le cerem să descopere în viaţă adevăruri zguduitoare şi încă neexplorate, așa cum 
marii dramaturgi din toate vremurile au descoperit în viaţa lor şi a oamenilor din 
jurul lor. 

După cum s-a subliniat la întîlnirea conducătorilor de partid şi de stat cu oamenii 
de artă, dramaturgia este chemată să contribuie efectiv la cunoaşterea şi construirea 
vieţii. 


3. REPERTORIUL STAGIUNII 


+ DINA COCEA 


N-aş vrea să neg valoarea acestui repertoriu, lărgirea lui simţitoare, dar mi se 
pare că în el se descifrează uneori tendințe de modă, îngrijorătoare. Comoditatea, graba, 
informarea insuficientă, pornirea de a copia ce face alt teatru, reeditînd succesele sigure, 
ușurința cu care se reiau drumurile bătute se observă ori de cite ori apelăm la unii și 
aceiaşi dramaturgi, sau ne închidem într-o arie relativ restrînsă de opere literare. Nu 
o dată, selecţia operată de un teatru sau altul nu se opreşte la ceea ce este mai bun din 
opera unui autor. Nu o dată, un dramaturg sau un fenomen dramaturgic este părăsit, îna- 
inte ca toate posibilităţile mari de artă a spectacolului să fi devenit realitate (cazul 
Brecht, O'Neill) ; ne plictisim prea repede, şi de aceea nu culegem decit rar roadele unei 
politici de repertoriu, consecvente și de lungă durată. În privinţa asta simţim adeseori 
ipsa unui punct de vedere ferm, aparţinînd conducerii teatrelor, în elaborarea reperto- 
riilor. De aceea, putem vorbi încă de unele repertorii întîimplătoare, alcătuite după ureche, 
aflate mereu în fluctuaţie. 


+ OCTAVIAN COTESCU 


Am văzut în anii trecuţi nenumărați Brecht, unul după altul în diferite viziuni și 
interpretări, dar acum se pare că originalul întemeietor al teatrului epic dispare de la 
orizont. Aceeași soartă se pare că urmează s-o împartă Dürrenmatt și Ionescu, pentru 

care teatrele se vor bate o stagiune sau două, dindu-i mai tirziu uitării. Trebuie să mărtu- 
risesc că în acest context mi-i puţin frică de premiera anunțată cu Așteptindu-l pe Godot: 
mi se pare că vom asista la un an Beckett. Unde este Gorki, unde e Cehov, unde a dis- 
părut Goldoni, ce s-a întîmplat cu O'Neill, după un asalt de numai citeva luni asupra 
dramaturgiei sale ? Practicile acestea exprimă nişte tendințe extremiste și destul de super- 
ficiale. Așa se face că regia noastră, atît de diversă și de înzestrată, nu și-a spus încă 
punctul său de vedere contemporan, în legătură cu opera unor mari dramaturgi din secolul 
nostru sau din trecut. Pe linia acestor observaţii vreau să spun că m-a bucurat foarte mult 
iniţiativa Teatrului Mic de a începe o dispută în legătură cu interpretarea lui Caragiale 
şi că aştept cu nerăbdare ca această dispută să se lărgească și să se adîncească, în anul 
care vine, cu ajutorul montărilor anunţate de Teatrul de Comedie (Noaptea furtunoasă şi 
Conul Leonida) şi de Teatrul „Lucia Sturdza Bulandra“ (D-ale carnavalului). 


+ DAVID ESRIG 


A fost una din cele mai vii şi mai frămîntate stagiuni, în care teatrele au abordat 
un repertoriu foarte vast, lărgind mult frontul de atac al gîndirii teatrale romînești con- 
temporane. 

Din ansamblul problemelor pe care le ridică experienţa acestei stagiuni, oglindită 
de altfel în mulţimea şi complexitatea întrebărilor pe care mi le-a pus redacţia revistei 
„Teatrul“, eu aş vrea să mă refer doar la una singură. Aceea a repertoriului. Cred că 
astăzi avem toate condiţiile împlinite pentru a readuce în atenţie, cu o eficienţă sporită, 
problema profilului artistic al teatrelor, în care repertoriul joacă un rol decisiv. 

Ultima stagiune a arătat că timpul cînd colectivele din regiuni erau un fel de rudă 
săracă a Bucureştiului a fost depăşit, că unele au devenit, iar altele au șanse să devină 
colective artistice „competitive“, intrînd ca partener major cu drepturi egale în dezbaterea 
celor mai arzătoare probleme de creaţie. Viaţa teatrală din regiuni este de asemenea îmbo- 
găţită şi completată de turneele tot mai frecvente de felul celor pe care le organizează 
periodic Teatrul Naţional „I. L. Caragiale“, Teatrul „Lucia Sturdza Bulandra“, Teatrul de 
Comedie și multe altele din Bucureşti și din ţară. (Nu ar strica, de altfel, ca această 
acţiune să fie îndrumată mai atent și mai exigent, printr-o repartizare tot mai judicioasă 
a deplasărilor, în aşa fel încît publicul de pretutindeni să aibă acces la cele mai bune 
realizări ale mișcării teatrale actuale.) 

În același timp, în Bucureşti, teatrele au devenit tot mai prezente în promovarea 
unor piese de interes major, iar faptul că în fruntea unor colective reputate au venit 
personalităţi active ale vieţii noastre culturale a sporit posibilităţile unei personalizări din 
ce în ce mai accentuate a fiecărui teatru. Este un proces pozitiv și îmbucurător, din 
calea căruia ar trebui să înlăturăm anumite concepţii depășite sau improprii. 

Am auzit adeseori citate, în discuţiile despre repertoriu, exemplele marilor teatre 
populare din Occident : Teatrul Naţional Popular, Piccolo Teatro şi altele, care au jucat 

de toate pentru toţi, cu singura condiţie să fie piese de calitate și autori ce merită a 
fi audiaţi. Din păcate, admiratorii acestor trupe într-adevăr admirabile uită că ele își 
asumă de obicei un rol cultural pe care la noi îl îndeplineşte întreaga mişcare teatrală, 
că aceste instituţii sînt mai totdeauna destul de izolate în noianul producției comerciale 
bulevardiere şi că împrejurările le dictează obligaţia culturală de a oferi publicului tot 
ce este important, și nu numai ceea ce corespunde mai exact forţelor artistice şi prefe- 
rințelor lor. 

Cred că noi ne putem bucura de privilegiul unei selecţii mai personale care să 
accentueze diferenţele artistice dintre scenele noastre, în avantajul bogăției de ansamblu a 
imaginii teatrului românesc contemporan. Ne putem acorda avantajele unei diviziuni 
voluntare a interesului pentru anumite zone ale literaturii dramatice, mai apropiate de 
forțele artistice ale grupului de interpreţi de care dispunem, mai aproape de idealul estetic 
şi etic pe care-l profesăm. Cred că din acest punct de vedere sînt îndreptăţite avertismen- 
tele împotriva modei. Dincolo de plictiseala unei stagiuni dominate de un anume autor, 
aceste mode trădează o lipsă de iniţiativă din partea secretariatelor literare și a regizorilor, 
care nu alimentează suficient apetitul directorilor și actorilor cu texte inedite, cu autori 
şi opere noi și pline de interes. Numai din multe titluri, din multe genuri, se pot alege 
acele piese care trasează un drum, o linie de afinități, un univers care se completează 
şi se îmbogățește mereu. Cred că alegerea unei piese în repertoriu are valoarea unui act 
moral şi artistic, că el exprimă concepţia despre teatru cu aceeași pregnanţă cu care o 
distribuţie este într-un fel definitorie pentru viitorul spectacol. 

Mi se pare profund semnificativ pentru Berliner Ensemble că, alături de drama- 
turgia brechtiană, a montat pe scena sa Coriolan de Shakespeare într-o adaptare. 

Socot grăitor drumul de repertoriu al lui Liviu Ciulei ca regizor, în privinţa celor 
două linii care-l interesează vădit. De la Azilul de noapte de Gorki, la Cum vă place de 
Shakespeare ; apoi, împreună cu Pintilie, din nou la Gorki cu Copiii soarelui, apoi Opera 
de trei parale de Brecht, în sfîrşit Clipe de viaţă a lui Saroyan. Cred că la Teatrul de 
Comedie Soldatul Şvejk, Umbra, Rinocerii, Troilus şi Cresida, deşi foarte diferite ca 
subiect și ca factură, trasează o linie interesantă şi consecventă de repertoriu. 

În sfîrşit, sînt convins că o mai accentuată profilare a teatrelor poate constitui un 
sprijin important pentru dramaturgia originală, care va întîlni interpreţi mai profesiona- 
lizaţi, mai siguri pe resorturile intime ale unui univers artistic definit. 

Cred că această năzuinţă ilustrează foarte bine marea însemnătate a ideilor expuse 
de tovarășul Nicolae Ceaușescu, în cadrul întîlnirii cu oamenii de artă, ca şi în cuvîntarea 
rostită la conferinţa organizaţiei de partid a oraşului București. Chemarea conducerii de 
partid la o cunoaştere și la o oglindire mai profundă, mai îndrăzneață a realităţilor însu- 
fleţitoare din ţara noastră, la un studiu atent și principial a tot ce se realizează interesant 
în creaţia contemporană mondială, cu scopul de a ridica cultura socialistă, naţională, la 
nivelul marilor exigenţe de astăzi ale poporului nostru, este de natură să dea un puternic 
avînt întregii mişcări artistice, înarmînd-o cu un punct de vedere extrem de limpede și 
cuprinzător, care exprimă în același timp direcţia, caracterul și principiile după care tre- 
buie orientate căutările creatoare. 

Cele mai bune realizări ale teatrului românesc din ultima stagiune, aşa cum le-am 
urmărit în cadrul Decadei teatrelor, ca şi în afara ei, confirmă încă o dată justeţea pro- 
fundă şi perspectivele vaste pe care le conţine îndemnul adresat de partid artei. 


+ HORIA LOVINESCU 


Repertoriul stagiunii a fost în general bine gîndit. El a corespuns unei nevoi reale 
de îmbogăţire a culturii publicului. Această îmbogăţire a programelor teatrale a determi- 
nat și determină, în continuare, un fenomen obiectiv controlabil: creșterea exigențelor 

spectatorului. Nu trebuie să ne lăsăm înșelaţi de faptul că publicul urmăreşte cu plăcere 
comediile uşoare, căutînd cîteva ore de rîs igienic. Asta s-a întîmplat întotdeauna și se 
va întîmpla şi de aici înainte. Dar mulţi din spectatorii de astăzi înţeleg că nu asemenea 
spectacole constituie faptul mare de teatru. Şi pretenţiile lor faţă de noi cresc. Am făcut 
o anchetă, la noi în teatru, şi răspunsurile primite confirmă cele spuse înainte. Și în 
sălile noastre s-au realizat succese cu piese foarte facile, dar niciodată, în chestionarele 
e care le-am pus la dispoziţia spectatorilor, nu ni s-a cerut să repetăm succesele de acest 
el, să acordăm mai multă atenţie spectacolului de pur divertisment. Dimpotrivă, ceea ce 
ni s-a cerut în primul rînd a fost repertoriul „de greutate“. Desigur, cei care au răspuns 
la întrebările noastre fac parte dintr-un anumit public, mai informat, mai apropiat de 
teatru. Dar numărul şi calitatea răspunsurilor primite dovedesc că acest public iniţiat este 
în creştere, că el ştie ce vrea şi că are o competență, uimitoare pentru noi, în anumite 
privinţe (mai ales în aprecierile foarte juste asupra actorilor, observaţiile în legătură cu 
regia şi scenografia fiind mai puţin sigure deocamdată). Cred că un asemenea public este 
rezultatul unei anumite politici de repertoriu, pe care trebuie s-o continuăm. Și în măsura 
în care fiecare teatru își va afirma mai precis punctul său de vedere, peisajul vieţii noas- 
tre teatrale, devenind mai complex, mai ştiinţific organizat, va solicita mai intens publi- 
cul, va contribui cu efecte și mai puternice la educaţia estetică a spectatorilor. 


¢ VALENTIN SILVESTRU 


Apreciind că a fost un an teatral bun, nu pot pune nici unul din faptele care mă 
conduc spre această apreciere pe seama modei (cuvînt pe care nici nu-l prea înțeleg, 
aşa cum e€ introdus în terminologia teatrală). Rîvna de a obține succese facile se soldează 
în cel mai bun caz cu facilități şi ele nu caracterizează stagiunea teatrală de față, deși 
cred că propozițiunea nu este întrutotul aplicabilă unor scene. Iar dorința de a stîrni sen- 
zație... Depinde despre ce fel de „senzație“ e vorba! Troilus și Cresida a stîrnit senzație 
la Teatrul Naţiunilor și cred că, într-un anume fel, artiștii acestui spectacol au și dorit 
să exprime violent, altfel de cît se ştia, piesa lui Shakespeare — şi au ales-o după chib- 
zuită deliberare, programatic. Opera de trei parale era la al treilea spectacol românesc 
cînd a fost introdusă în repertoriul Teatrului „Bulandra“, opţiunea nu avea nimic senza- 
tional, dar spectacolul a fost. În genere, piesa românească sau străină inedită are un 
rol formativ în cultura teatrală, şi preferința pentru inedit, corelată, evident, cu intere- 
sele vii ale culturii teatrale, e un fapt pozitiv. 


+ CRIN TEODORESCU 


În politica de repertoriu trebuie evitată „concurența neloială“, însă în alt sens 
decît o înțelegeau unii cîndva. Anume, cred că din dramaturgia străină nu trebuie să 
includem în repertoriul nostru decît valori. 

Nu trebuie făcută nici o concesie teatrului comercial și eflorescenţei lui de piese 
bulevardiere, „comedii polițiste“ etc. Cred că trebuie jucate textele marilor autori (sub- 
liniindu-ne dezacordul atunci cînd acestea — în unele laturi ale lor — nu concordă cu 
concepţiile noastre), dar nici într-un chip nu trebuie perpetuată infectarea publicului cu 
prostul-gust, vulgaritatea și mediocritatea cultivate de teatrul burghez comercial. 

4. ANIMATORUL ȘI STRUCTURA 
ANSAMBLULUI TEATRAL 


+ DINA COCEA 


A fost o măsură excepţional de bună iniţiativa de a reorganiza teatrele în jurul 
unor personalităţi creatoare centrale. După părerea mea, ceea ce s-a făcut în stagiunea 
aceasta este doar un început, care ar trebui să devină exemplu pozitiv pentru majoritatea 
ansamblurilor teatrale din ţară şi ar trebui să fie continuat. Organizarea noastră teatrală 
a suferit de un viciu mare, iniţial: este vorba de gruparea artificială, de întocmirea hao- 
tică a colectivelor. De aceea, restructurarea teatrelor „Lucia Sturdza Bulandra“, „C. 1. 
Nottara“, Mic este un prim pas într-un proces necesar, care să ne ducă la regruparea 
organică a forţelor artistice. Noi plătim tribut unui sistem administrativ care nu mai 
corespunde exigenţelor actuale, şi asta ne impune obligaţia de a întreprinde un foarte 
serios studiu al principiilor organizatorico-administrative care prezidează activitatea 
teatrelor. În cadrul luptei pentru calitate, sub semnul căreia oamenii muncii din țara 
noastră îşi duc activitatea în toate domeniile, o mulţime de forme vechi au fost înlăturate, 
o mulţime de inovaţii curajoase au căpătat realitate. Mie mi se pare că nu putem răs- 
punde chemării partidului, care ne îndrumează în sensul afirmării unei puternice arte 
naţionale, în sensul impunerii unui punct de vedere al nostru în circuitul de idei al lumii 
contemporane, dacă nu înlăturăm din calea noastră piedicile concrete ce decurg din 
vechile forme de organizare. De aceea, mi se pare că nu vom răspunde obligaţiilor noas- 
tre ideologice, estetice şi educative dacă ne vom mulțumi să discutăm în abstract despre 
diferite probleme de teorie ; trebuie să acordăm o atenţie serioasă şi competentă aspecte- 
lor concrete, materiale, organizatorice ale muncii noastre. 


+ OCTAVIAN COTESCU 


Activitatea directorilor-oameni de teatru va contribui, fără îndoială, la apariţia 
acelui animator de mare autoritate şi forţă creatoare, fără de care, după părerea mea, 
teatrul nu mai poate să existe astăzi. Cred că ar trebui să valorificăm mai bine condi- 
ţiile deosebit de favorabile în care se dezvoltă mişcarea noastră teatrală. Scurta vizită 
pe care am făcut-o în primăvara aceasta în străinătate, ca şi întilnirile colegilor mei, care 
au jucat pe scena Teatrului Naţiunilor, cu actorii şi regizorii din Franţa au dovedit 
foarte limpede în ce condiţii dificile, materiale și organizatorice, se desfăşoară activitatea 
teatrală în alte ţări. Socotesc că, apreciind mai lucid înlesnirile de care dispunem, condi- 
tiile cu totul favorabile care ne sînt puse la dispoziţie, am putea să ne gospodărim mai 
bine. Aceleaşi sume şi aceleași mijloace investite acum în teatru pot fi mînuite mai 
chibzuit. Este vorba de niște rămăşiţe birocratice care ne mai ţin în loc, uneori. Sîntem 
în situația de a găsi formula necesară pentru ca întotdeauna componenţa colectivului de 
teatru să exprime concepţia și aspiraţiile animatorului, transmise şi însușite de către între- 
gul colectiv. Cum sînt însă alcătuite colectivele noastre ? 

În afară de cazul Teatrului de Comedie — care, prin forța împrejurărilor, consti- 
tuindu-se ca ansamblu nou, în condiţiile în care conducerea a avut posibilitatea să-şi 
aleagă trupa, conform unui crez artistic —, din acest punct de vedere, conducătorii de 
teatru sînt încă handicapaţi. Ei trebuie să lucreze cu o echipă moştenită de la o organi- 
zare mai veche, a cărei alcătuire — după cum afirmă unii — nu coincide cu concepţia 
lor despre ansamblul teatral. Această situație handicapează, pe de altă parte, și pe anu- 
miţi actori de valoare. Conducătorii de teatru sînt, în cazurile în care vorbeam, persona- 
lităţi distincte, diferite. Ei nu pot să apeleze la unii actori valoroşi care, prin datele lor, 

răspund cel mai bine repertoriilor şi ambițiilor de spectacol, caracteristice acestor direc- 
tori; în acelaşi timp, în trupă se întîmplă să rămînă nefolosiţi interpreţi deosebit de 
înzestrați, de asemenea personalităţi distincte, care nu se apropie îndeajuns de stilul şi 
preocupările conducătorului de ansamblu, dar care ar putea uşor să-şi găsească întrebuin- 
tare pe măsura lor în alte colective și în concepţia altui conducător de teatru. Un ani- 
mator de teatru începe să existe atunci cînd configuraţia colectivului exprimă liniile de 
forță ale concepţiei lui despre teatru. Aş da deci o sugestie pentru rezolvarea acestei 
probleme, care ne preocupă în mod acut: o dezbatere largă între conducătorii de tea- 
tru, în legătură cu structura și evoluţia colectivelor noastre teatrale, dar o dezbatere care 
să vizeze concret posibilităţile reale de modificare a situaţiei actuale, cu o mare grijă 
față de forţele noastre actoricești, atît de bogate. 


+ GYORGY HARAG 


S-a näscut în lumea teatrelor următoarea formulă : „teatrul lui Beligan“, „teatrul 
lui Ciulei“, „teatrul lui Lovinescu“, „teatrul lui Penciulescu“. Este un simptom foarte bun. 
Teatrele despre care e vorba nu realizează doar spectacole, ci creează mult mai mult 
— promit, de pildă, diferenţierea unor curente, a unor atitudini teoretice originale. Cred 
că fenomenul implică dezvoltarea noastră în spiritul celei mai sănătoase, celei mai stimu- 
latoare competiţii artistice. 


+ HORIA LOVINESCU 


Am convingerea că modificările aduse de stagiunea care se închide se datoresc 
exact teatrelor care s-au restructurat. Aceste schimbări nu privesc numai repertoriul, ci 
vizează instaurarea unui stil de muncă în teatru. Sigur că ar fi prezumţios și chiar nese- 

Pentri o asemenea auto- 


rios să susţinem că vreunul din aceste teatre și-a găsit profilul. 
definire, cred că sînt necesare cel puţin două stagiuni. 


+ VALENTIN SILVESTRU 


Preocupările teatrelor de Comedie, „Nottara“, „Bulandra“, Mic sînt interesante, 
reprezentative și de perspectivă. Unele din aceste preocupări se vor defini în răstimpul 
a două-trei stagiuni, căci un organism teatral, mai ales de structură aluvionară — 
cum sînt unele din cele de mai sus, cu prea mulți actori în trupă —, nu se constituie de 
e o zi pe alta și liniile sale de activitate se desenează în cursul unui proces mai înde- 
ungat de clarificare și,aș spune, de delimitări. 

Totodată, ar trebui semnalate şi preocupările de configurare a repertoriului naţio- 
nal la Teatrul Naţional „I. L. Caragiale“, organizarea armonioasă a ansamblului actori- 
cesc la Naţionalul ieșean, spiritul novator al Teatrului din Piatra-Neamţ, orientarea spre 
o cultură teatrală mai elevată la Cluj, Timișoara, Sibiu, încercările consecvente ale Tea- 
trului Muncitoresc C.F.R. de a afirma un concept modern de teatru popular — și alte 
date similare. Am impresia că într-o mișcare teatrală de o unitate organică, așa cum 
este a noastră, profilarea principalelor teatre nu se poate face în unităţi puţine şi 
izolate. Şi că fizionomiile distincte ale teatrelor sînt într-o interdeterminare continuă cu 
personalitatea teatrului în ansamblul său. 


5. REGIA 


+ DINA COCEA 


Un tînăr are totdeauna foarte multe lucruri de spus, şi în foarte mare măsură, 
mișcarea regizorală de la noi este un fenomen de tinereţe. E firesc, deci, ca acei care 
Wcrează în acest domeniu să selecţioneze mai greu, să opteze deocamdată anevoie, să 
aleagă nu totdeauna ceea ce este categoric just. Fenomenul este absolut normal şi nu 
trebuie să-i punem nici o stavilă — trebuie cel mult să încercăm să-l canalizăm. Impor- 
tant este că avem o regie foarte, foarte bogată. Selecţia justă e o problemă de matu- 
ritate și, în privinţa aceasta, cred că directorul de teatru are un cuvînt greu de spus. El 
este cel obligat să facă selecţia, atunci cînd regizorul este prea tînăr pentru ca să hotă- 
rască singur ce e bun şi ce e mai puţin bun în munca sa; el trebuie să îndrumeze dez- 
voltarea regizorului.Desigur nu vor putea îndeplini bine o asemenea muncă decit acei 
directori care sînt ei înșiși oameni de teatru creatori. Dar lor trebuie să li se acorde 
încredere. Există la noi un principiu fals: acela al respectului absolut faţă de concepţia 
regizorală, chiar atunci cînd aceasta se arată evident deficitară. Ar trebui să facem mai 
net deosebirea dintre spiritul anarhic și drepturile reale ale creatorului, ar trebui să 
ştim să acceptăm autoritatea reală a unui bun conducător de teatru. 

Aş vrea să mai insist asupra unei idei la care ţin mult: fiecare spectacol, după 
părerea mea, trebuie să exprime în spirit contemporan conţinutul unei opere, și prin 
aceasta stilul operei respective, stilul autorului. 

Mijloacele proprii de expresie ale regizorului — stilul său — nu pot contraveni 
naturii textului, şi nici nu cred că e bine ca în spectacol să precumpănească stilul unui 
regizor în dauna stilului dramaturgului. Dacă fiecare spectacol nou va reprezenta numai 
stilul regizorului — ceea ce se întimplă adesea în teatrul nostru —, atunci în cîţiva ani 
vom putea vedea 20 de piese diferite jucate în acelaşi fel. Nu ajungem așa la o unifor- 
mitate stilistică îngrozitoare ? Nu riscăm să-l vedem doar pe regizorul talentat, pe Esrig, 
sau Moisescu, sau alţii, acolo unde ar trebui să-i cunoaștem pe Shakespeare, Albee, 
Dürrenmatt, Caragiale ? Şi aceasta nu înseamnă să ajungem. altfel decît prin dogmatism, 
tot la o sărăcire a faptului scenic, tot la monotonie ? 


+ OCTAVIAN COTESCU 


Aş putea să spun că, pentru mine. ca pentru orice actor care joacă astăzi, regi- 
zor este acela care-l invită pe interpret să colaboreze, să participe la elaborarea specta- 
colului, să pătrundă activ în complexitatea ideilor și substanța vieţii însufleţite pe scenă. 
Colaborarea cu Pintilie a contribuit la construirea unor trepte solide în evoluţia mea ca 
actor. Din acest punct de vedere sînt de acord cu orientarea generală a mișcării tinere 
din regia noastră, poate chiar cu unele teribilisme ale lui Dinu Cernescu, în măsura în 
care acestea îl ajută să devină matur. Dar nu pot fi de acord cu regizorul care face din 
colaboratorii săi marionete, executanţi mecanici. Spectacolul trebuie să fie rezultatul însu- 
sirii totale de către actori a tuturor ideilor pe care regizorul vrea să le comunice specta- 

torului. Întotdeauna, montările care ne-au plăcut au avut la bază realizarea aceste> 
osmoze, şi întotdeauna cînd, urmărind o interpretare, o apreciem dincolo de calităţile 
individuale ale actorului X sau Y, bogăţia, omogenitatea şi chiar spontaneitatea jocu- 
lui constituie rezultatul suprapunerii rodnice a eforturilor mai multor creatori. Cred că 
în teatrele noastre mai sînt multe de făcut, şi din partea regizorilor, şi din partea acto- 
rilor ; cred că trebuie să mai lucrăm pentru a obţine o adevărată unitate artistică. 


+ GYÖRGY HARAG 


Se întîmpla acum 10—15 ani să deplîngem, la fiecare întîlnire colectivă a oame- 
nilor de teatru, lipsurile regiei românești. Astăzi, sîntem, dimpotrivă, răsfățați de mulți- 
mea actelor regizorale pasionante și curajoase. Să vorbim, de pildă, despre spectacolul 
Troilus şi Cresida. Am citit şi am auzit spunîndu-se că ceea ce se vede pe scena Teatru- 
lui de Comedie „nu e Shakespeare“, că aici nu se joacă în stil shakespearean, şi așa 
mai departe. Toate pretențiile de acest fel exprimă de fapt un punct de vedere din 
secolul trecut. Vă amintiți, probabil, că în secolul trecut, întreaga operă a lui Shake- 
speare a fost supusă unei reformulări ; atunci au fost împărțite piesele în acte și tablouri 
şi tot atunci s-a creat și un stil de interpretare, fundamental deosebit de modalitatea 
iniţială de joc a spectacolului Shakespeare. Tradițiile la care sîntem atît de frecvent 
trimişi sînt, de fapt, aceste tradiţii ale secolului al XIX-lea şi nu tradiţia autentică a 
jocului shakespearean. Ce a făcut de fapt Peter Brook cu Hamlet, Titus Andronicus, 

egele Lear, dacă nu, în primul rînd, să rupă cu tradiţiile secolului al XIX-lea? Troilus 
şi Cresida este, în acest sens, mai fidel spectacolului shakespearean decît majoritatea 
montărilor la care am asistat. Nu de mult am citit o lucrare foarte interesantă a lui 
Cehov, care scria cu multă amărăciune că Stanislavski a creat spectacole foarte bune cu 
piesele lui, dar în alt spirit decît cel în care piesele fuseseră scrise. Cehov mărturiseşte 
că el a scris comedii amare, la care ar fi dorit ca publicul să ridă mult şi că, în locul 
acestor comedii, a văzut pe scenă niște drame de factură lirică. Cred că toată lumea s-ar 
revolta dacă ar asista la un spectacol cehovian în care interpretarea să nu fie semănată 
cu foarte multe pauze şi la care publicul să ridă cu poftă. S-ar spune atunci: „nu e 
cehovian“, așa cum au spus mulţi despre Opera de trei parale, montată de Ciulei, că nu 
e un spectacol brechtian. În asemenea atitudini se manifestă inerţiile și rezistențele unor 
deprinderi vechi. Mie mi se pare, de pildă, că Opera de trei parale, la Teatrul „Bulan- 
dra“, este cel mai brechtian spectacol pe care l-am văzut — un spectacol care împinge 
poate şi mai departe decît unele montări de la Berliner Ensemble generalizarea, îndrăz- 
neşte foarte mult în explorarea esenței operei lui Brecht 


+ HORIA LOVINESCU 


Spectacolele slabe nu atrag atenţia, iar spectacolele pe care refuz să le admit, pen- 
tru că nu-mi convin ca formulă teatrală, nu sînt dăunătoare din punct de vedere artistic, 

şi ca atare le găsesc utile. În regie, e vorba de o diversitate care nu poate decit să ne 
fie de folos. Nu sînt deloc de acord, de pildă, cu felul în care s-a jucat Cîntăreața cheală 
la Teatrul Mic, dar găsesc că e foarte bine că acest spectacol a văzut lumina rampei. Și, 
în același timp, apreciez montarea Caragiale, din aceeaşi reprezentaţie, ca una din cele 
mai interesante ale stagiunii. 


+ VALENTIN SILVESTRU 


Regizorii continuă să aibă o funcție foarte afirmată în teatrul nostru (uneori 
excesiv afirmată), fapt pozitiv în esență şi verificat de dezvoltarea practicii. Gîndirea 
temeinică, gustul pentru nou, puterea de muncă, atenția deosebită față de public, apetența 
pentru cultură sînt caracteristici ale multor personalităţi regizorale — în orice caz ale 
celor ce impun direcţia principală a mișcării către contemporaneitate în conţinut şi stil. 
Problemele metodei de creaţie, ale organizării procesului de creaţie în raport cu datele 
mai noi ale multor științe, în primul rînd estetica, psihologia, sociologia, sînt abordate 
încă timid. Dramaturgia contemporană ridică şi unele obstacole noi în calea interpretării 
actoricești tradiţionale, care se cer examinate tot din perspectivă regizorală. E de răs- 


+ CRIN TEODORESCU 


Şi pe mine mă preocupă în mod continuu problema noului în arta teatrală. Simt 
— ca o necesitate autentică şi nu ca îmbierile unei mode de sezon — că astăzi viaţa ne 


.pouvase 


e, evident, imposibilă. 

Pe de altă parte, soluţiile de grotesc, oferite de unii din colegii mei (pentru ale 
căror căutări novatoare, pasionate și cinstite, am cea mai înaltă stimă), personal nu mă 
satisfac. Sînt foarte receptiv la operaţia de deromantizare, de demistificare şi demitifi- 
care, proprie artei acestui secol, dar procedeele actoricești folosite în acest scop rămîn 
uneori exterioare şi nu sînt întotdeauna noi. Ba uneori mi se pare chiar că se reintroduc 
pe poarta „noului“, procedee vechi şi încă din cele facile, de care abia ne felicitasem 
că am scăpat. 

Doresc să fiu înţeles exact, că vorbesc adică nu de pe poziţia unui „Sandu Napoilă 
estetic“, pentru care tot ce nu e „aşa cum am apucat“ sau „așa cum am făcut eu“ îl spe- 

rie. Ci, de pe poziţia unuia care a iubit şi iubeşte sincer inovaţia, şi de aceea o dorește 
ferită de facilități, de vulgarizare, de lipsă de exigență. De altfel, cred că aceste căutări 
novatoare trebuie apreciate de la caz la caz şi în raport cu textul la care se aplică; 
trebuie bine analizate ce aduc efectiv nou şi pozitiv. Nicidecum nu trebuie conside- 
rate global şi respinse în bloc, poziţie pe care, categoric, nu o împărtăşesc. Orice formulă 
de spectacol trebuie judecată în raport cu sensul lăuntric al piesei, cu mesajul ei, şi orice 
procedeu folosit trebuie apreciat în măsura în care conferă forță de vehiculare mesajului. 
Orice simplificare a problemei, într-un sens sau într-altul, e primejdioasă. 

De altfel, căile grotescului, fie el și de tip „nou“, nu sînt singurele posibilităţi 
de soluţie, și sper că nici cei care le promovează nu au intenţionat niciodată a le fetișiza. 

Personal, optez pentru alte formule. Recent, critica a definit ultimul meu spectacol 
ca stînd sub semnul unui „realism poetic“. În toate spectacolele pe care le-am izbutit, 
am urmărit — din ce în ce mai aproape — configurarea unui limbaj teatral propriu. 
De la îndepărtatele Pescărușul, Micii burghezi şi pînă la recentele Sieaua polară şi bară 
şi fum s-ar putea urmări continuarea aceleiași strădanii. 

Noul pe care-l urmăresc (evident, adecvat pe texte, sau căutînd texte adecvate) 
este obţinerea unui limbaj teatral despuiat de exhibiţionism exterior, cît şi de banalul 
cotidian (pitoresc, naturalist sau mica veridicitate neorealistă), axat pe realizarea unei 
continue tensiuni în conştiinţă a actorilor, cu reducerea la minimum a accesoriilor exte- 
rioare şi chiar a mişcării fizice. 

Tensiune în simplitate s-ar putea numi noul după care alerg. Nu numai că nu mă 
interesează mizanscenele excentrice, dar, pe cît e posibil, caut să reduc la minimum miş- 
carea exterioară (chiar şi cea vocală) şi să reușesc a ţine publicul într-o continuă încor- 
dare, numai prin încordarea psihică a actorilor, prin dinamica interioară a jocului scenic. 
(Realizări parţiale am obţinut ; spectacolul cu Jocul ielelor, în pregătire la Teatrul Mic, 
urmărește conştient acest obiectiv.) A găsi o expresivitate maximă tensiuni în conştunță, 
aceasta e sarcina pe care mi-o propun, și în această direcţie aș dori să contribui la îmbo- 
găţirea limbajului teatral. Dar, firește, şi aici fără fetişizări şi dogmatizări. 


6. SCENOGRAFIA 


+ DINA COCEA 


În ceea ce priveşte scenografia, mă întreb de foarte multe ori dacă nu cumva 
însăși viziunea plastică a unui spectacol sau a altuia determină o abatere de la stil. 
Decorul în sine sugerează de foarte multe ori ideea, determină concepția regizorală, o 
deformează chiar în acesţ sens. Cred că ar trebui să medităm mai mult asupra răspun- 
derii scenografului pentru întregul spectacol. 


+ OCTAVIAN COTESCU 


Cel mai frumos decor pe care l-am văzut în stagiune este acela al lui Ciulei și 
Oroveanu pentru Opera de trei parale, un decor cu totul deosebit ca forță dramatică 
şi putere de expresivitate, și care funcţiona întocmai ca jocul unui mare actor. 


+ ADRIANA LEONESCU 


În toate discuţiile care au precedat deschiderea Congresului, ca şi în proiectele de 
Directive, un punct central de interes l-au constituit tehnologia modernă, ridicarea bazei 
tehnice a muncii la nivelul cel mai înalt al cuceririlor ştiinţei şi tehnicii moderne. Mi se 
pare nu numai util, dar absolut necesar să dezbatem această problemă și în teatru, pentru 
că aici eforturile cele mai îndrăzneţe și visurile cele mai frumoase întîmpină rezistența 
unor condiţii tehnice vechi, cu totul depășite. Nu este numai o problemă a noastră, a 
teatrului românesc. Marile transformări pe care le trăiește arta spectacolului în toată 
lumea au produs schimbări radicale în tehnica scenelor de pretutindeni. În unele ţări 
oamenii de teatru au izbutit să se adapteze noilor cerinţe — de pildă, Cehoslovacia 

posedă un formidabil compartiment tehnico-industrial în teatru; în altele însă, chiar 
dintre țările cu străveche cultură teatrală, cum este Franţa, procesul modernizării tehnico- 
industriale a spectacolului este încă destul de lent. Nu avem de ce să așteptăm ca răs- 
punsurile la dificultăţile pe care le întimpinăm să vină de aiurea, cu atit mai mult cu 
cît teatrele românești — atît de numeroase și atît de active — pun tehnicii nenumărate 
întrebări, care, deocamdată, sînt greu de soluţionat. Mă refer, în special, la întrebuinţarea 
pe scară largă a unor materiale noi, textile și plastice, în realizarea decorurilor, în croi- 
torie, tapiţerie — materiale prelucrate cu soluţii speciale și tratate cu ajutorul unor 
mașini moderne, în așa fel încît să aibă o durabilitate infinit superioară materialelor 
obișnuite şi să capete un aspect mult mai scenic. De asemenea, mă refer la utilarea sce- 
nelor cu aparate optice de specialitate (mereu m-am lovit în spectacolele pe care le-am 
lucrat, de lipsa acestor aparate de proiecţie și iluminare) şi, în general, la întregul echi- 
pament tehnic al scenei — turnante, culisante, trape. De foarte multe ori, ne vedem în 
situaţia de a realiza o modificare tehnică sau alta, în cadrul lucrărilor pentru un decor. 
În mod firesc însă, scenele ar trebui să fie pregătite pentru satisfacerea oricăror cerințe 
ale unei concepții scenografice moderne. Este, desigur, o problemă de perspectivă, care 
va fi rezolvată într-un timp destul de îndelungat, această problemă a modernizării tutu- 
ror scenelor românești, în așa fel încît între scenele mari și scenele mici să nu existe 
diferenţe care să condamne teatrele din orașele de provincie la o sărăcie expresivă 
umilitoare. 


Am fost, în cursul stagiunii acesteia, în R.D.G., unde am putut studia o adevă- 
rată industrie destinată teatrului. M-am bucurat gîndindu-mă că la noi, cu o tehnică de 
scenă mai puţin dezvoltată, scenografii și regizorii au avut fantezia şi priceperea de a 
improviza mijloacele care lipsesc şi au reușit de multe ori să urce pe treptele unei înalte 
calităţi artistice, demonstrîndu-se poeţi și în tehnică. Soluţia practicată în teatrele ger- 
mane — aceea a unor combinate tehnice, care servesc la fel toate teatrele — nu mi se 

are cea mai fericită, pentru că dă naștere la o standardizare a actului scenografic, uni- 
ormizîndu-l. Asta nu înseamnă că, prin înființarea unor institute speciale, care ar studia 
noile materiale și mecanisme de scenă, prin reutilarea atelierelor teatrale, prin recalifi- 
carea tehnicienilor, nu am putea să realizăm mult mai mult, evitînd primejdia unei pro- 
ducţii de serie, stereotipe, și creînd, dimpotrivă, o tehnică suplă, multilaterală, aptă să 
dea naştere miracolului scenic, în stare să susțină mari desfășurări de fantezie poetică. 

Ar fi, desigur, absurd să ne închipuim că toate dezideratele care există în acest 
domeniu se pot realiza imediat și în toate teatrele. Este vorba de mari prefaceri chiar 
în construcţia clădirii teatrale, chiar în structura tehnică a fiecărei scene. Dar aceste 
modificări se cer studiate, cercetate, pentru ca atunci cînd vom intra în acţiune să apli- 
căm sigur soluţiile cele mai bune, lucrînd la nivelul ultimelor realizări din tehnica mon- 
dială. Este necesar să planificăm această modernizare tehnică a teatrului, să creăm orga- 
nismele de lucru în stare să studieze, concret și sistematic, procesul de înnoire a tuturor 
teatrelor din ţară. 

În aceeași ordine de idei, mergind deci tot în sensul noilor sarcini pe care dez- 
voltarea vieţii noastre le impune în orice domeniu de activitate, mi se pare necesar să 
începem să ne preocupăm de nivelul profesional al personalului tehnic din teatre. Teatrul 
contemporan cere tehnicienilor săi o calificare specială și deloc mecanică. Nu este vorba 
numai de cunoașterea noilor utilaje și de o disciplină impecabilă în stăpînirea diferitelor 
procedee tehnice, ci, cred, şi de un antrenament special al inteligenţei și sensibilităţii, 
care să îngăduie tehnicianului să ia parte în mod creator la actul teatral. 

lată deci o problemă de primă şi copleșitoare importanţă care ne stă în faţă. Dacă 
vrem să răspundem chemărilor partidului, dacă vrem să ne integrăm în procesul gran- 
dios de înnoire pe care îl trăieşte ţara întreagă, trebuie să începem să ne gîndim la o 
nouă tehnică de teatru; nu numai să visăm, dar să studiem, să planificăm, să proiectăm. 


+ CRIN TEODORESCU 


Fenomenul de înnoire a artei spectacolului a început la noi cu elementul scenogra- 
fiei (Toni Gheorghiu şi ceilalţi). Atunci, cu 7—8 ani în urmă, scenografia devansase regia 
(şi pentru că aceasta rămăsese pe loc, devenind un fel de „ancilla skenographiae“). Acum, 
regia, prin prezenţa masivă a noii generaţii, prin maturizarea celor anterioare, a recu- 
perat paşii pierduţi şi se află la locul său firesc. E cazul ca şi scenografia să-și reia locul 
firesc, care e totuși de... ancilla regiae: slujitoarea discursului regizoral. 

7. PROBLEME DE ARTĂ A ACTORULUI 


+ DINA COCEA 


Actorii noștri parcurg acum un proces de amplificare a conștiinței profesionale. 
Li se cere să nu se mulțumească doar cu ceea ce sînt, doar cu farmecul şi cu înzestrarea 
lor nativă. Un exemplu de conștiință profesională nouă este, de pildă, Dinică. Noi știm 
cum a intrat el în şcoală, ce ţeapăn era, cît a trebuit să lucreze pentru ca să poată merge 
mai departe. Dar nu toţi actorii, de toate viîrstele, sînt dispuși la un asemenea efort. 
De pildă, Dunea pare destul de satisfăcut cu sine însuși, deși nici condiţia lui fizică, 
nici dicţiunea nu sînt pe măsura talentului lui. De altfel, în ceea ce priveşte expresia 
corporală şi vocală defectuoasă, s-ar putea da multe exemple... În Institut s-au făcut 
lucruri foarte bune, dar trebuie să recunoaștem că mai sînt încă multe de făcut. Nume- 
roși absolvenţi pleacă din şcoală cu defecte, chiar în ceea ce priveşte studiul lor de bază; 
cei mai mulţi nu sînt destul de antrenați în ceea ce priveşte expresivitatea plastică, ţinuta, 
valorificarea costumelor etc. Este încă o problemă de studiat. 


+ OCTAVIAN COTESCU 

Îl admir foarte mult pe Esrig pentru ceea ce izbutește el să creeze în jurul său, 
ca preocupare şi efort de desăvîrșire a actorului. Întotdeauna îl voi stima pentru metodele 
sale de lucru, pentru tenacitatea cu care transformă materialul actoricesc, îl înnobilează. 
S-ar putea întîmpla ca el să pună în scenă un spectacol în care să nu reuşească, sau cu 
a cărui concepţie să nu fiu de acord. S-ar putea întîmpla ca, uneori, eforturile sale să nu 
mă convingă, atunci cînd antrenamentul apare pe scenă doar ca antrenament, nu ca 
rezultat topit în sensul de ansamblu, nu ca senzaţie de viaţă, idee trăită. Cu toate aces- 
tea, în timp şi de la montare la montare, Esrig depune o muncă deosebit de importantă 
pentru omogenizarea unei echipe de calitate superioară. 

Din cîştigurile acestei stagiuni cred că trebuie să cităm tocmai acele spectacole 
care au izbutit să apropie actori de înzestrări deosebite și să creeze, cu ajutorul lor, 
sentimentul unităţii, al înterpretării organice şi armonioase de colectiv. Mă gîndesc în 
rimul rînd la Troilus și Cresida, la Clipe de viaţă şi la spectacolul Caragiale-lonescu de 
a Teatrul Mic, reprezentații în care este clar că punctul de vedere al regizorului a 
fost însuşit de interpreţi, a cîştigat adeziunea lor, a devenii pe scenă un fapt viu, puter- 
nic, trăit colectiv. În felul acesta, ceea ce a solicitat regizorul actorilor s-a realizat nu 
numai ca succes al unui spectacol izolat, dar şi ca treaptă importantă în dezvoltarea 
unui colectiv de factură nouă. 


+ GYÖRGY HARAG 


Vedem prea rar, în ultima vreme, actori mari în roluri mari. Or, teatru nu există 
fără măiestrie actoricească, iar tinerii, oricît de înzestrați, nu au încă greutatea, densi- 
tatea de joc, bogăția sufletească şi forța expresivă a actorului în plină maturitate. În 
ceea ce-i priveşte pe tineri, sînt trei probleme de rezolvat. Prima este aceea a deficiențe- 
lor tehnice. Mulţi părăsesc Institutul cu grave greșeli de dicţiune — precipitare în debi- 

tarea replicii, pronunție nazalizată, stridenţe vocale — și fără să cunoască și să ştie să 
folosească puterea expresivă a corpului și a mișcărilor sale. Se pare că aceste materii 
de bază — vorbirea şi mişcarea — nu se predau, deocamdată, cu seriozitatea științifică 
şi severitatea pe care le reclamă teatrul contemporan. Regizorii nu au timp, în scurta 
perioadă de pregătire a unor spectacole, să corecteze lipsurile actorilor, şi așa sc face 
că aceștia continuă să-și poarte deficienţele din spectacol în spectacol. 

A doua problemă este aceea a nivelului intelectual. Interpretarea pieselor contem- 
porane, ca și tratarea modernă a repertoriului clasic apelează din ce în ce mai mult la 
inteligenţa și cultura actorilor. În unele teatre din Bucureşti s-a creat climatul favorabil 
unei asemenea dezvoltări a actorului. Nu cunosc bine stilul de lucru din toate teatrele, 
dar cred că Liviu Ciulei sau Radu Beligan sînt foarte exigenţi cu actorii din trupele 
pe care le conduc. În schimb, în alte teatre din Capitală şi din provincie, actorii tineri, 
mai ales cei răsfăţaţi cu roluri şi succese, se lenevesc; ei nu sint destul de îndemnați 
spre o sistematică autocultivare. În cîţiva ani, ei devin mic-burghezi provinciali — repet, 
acest fenomen se poate foarte bine petrece și în multe teatre bucureștene. 

A treia problemă care trebuie serios discutată este aceea a disciplinei. Tinerii 
actori abuzează de indulgenţa exagerată a legilor teatrale. Sînt frecvente cazurile în care 
ei refuză roluri, întîrzie sau lipsesc de la repetiţii și chiar de la spectacole. Stînd de 
vorbă cu actori tineri, i-am auzit nu o dată spunînd că, la Institut, ar fi refuzat un rol 
care nu le convenea. Faptul mi se pare cel puţin ciudat, în orice caz neconform cu ţinuta 
obligatorie a profesiei. Cred că mai sînt multe de făcut în ceea ce priveşte educarea disci- 
plinată a actorului, înțelegînd prin disciplină nu doar respectarea normelor reglementare 
de muncă, ci întreaga disciplină artistică interioară, disciplină a spectacolului, care, știm 
cu toţii, lasă de atîtea ori de dorit. 


+ HORIA LOVINESCU 


Nu vreau să fac observaţii: prea categorice, dar aş putea să afirm că 80%, din 
actorii bucureșteni, cel puţin, nu au pregătirea pe care o reclamă stadiul actual al tea- 
trului nostru. Am făcut în sensul acesta o experienţă la Teatrul „Nottara“. În piesa 
mea, Omul care și-a pierdut omenia, în scenă trebuie să fie prezenţi foarte mulţi actori. 
Primul lucru pe care a trebuit să-l cîştigăm a fost să-l convingem pe actorul deprins să 
fie vedetă şi să interpreteze partituri de mare întindere, că acceptarea unor apariţii 
mai scurte nu înseamnă deloc un pas înapoi. Faptul are implicaţii, şi profesionale, şi 
morale. Rezistenţa pe care am întîmpinat-o a fost serioasă, mai ales pentru că interpreţii 
erau convinși că totul se poate rezolva prin figuraţia adusă cu 3—4 zile înainte de 
premieră, că nu este nevoie nici măcar de actori cu o calificare minimă pentru această 
muncă. Dar, după ce am început repetițiile — abia atunci —, actorii și-au dat seama 
că nu au condiţia fizică necesară pentru a executa ceea ce înainte li se părea neglija- 
bil şi sub demnitatea lor. A început drama transpiraţiei. După ce interpreţii au cîştigat 
oarecare antrenament în această privinţă, am intrat într-o altă etapă. Dindu-şi seama că 
asemenea roluri „secundare“ nu sînt deloc uşoare şi familiarizindu-se cu mişcarea com- 
pusă de Stere Popescu, interpreţii au început să înţeleagă că mișcarea trebuie împlinită 
prin trăire, că toată personalitatea lor trebuie să contribuie la însufleţirea schemelor dina- 
mice din spectacol. Acum, unii dintre aceşti actori îşi dau seama că fac un lucru foarte 
interesant — deși, bineînţeles, tot mai înjură. Consecința supremă a acestei experiențe 
nu este încă nici convingerea fermă și definitivă a necesităţii antrenamentului, nici for- 
marea unei condiţii tehnice superioare (am făcut, deocamdată, prea puţin pentru asta), 
dar e începutul unui drum al înţelegerii, care conduce de la satisfacția izolată, tradiţio- 
nală a actorului, la mulțumirea născută din viaţa teatrului în întregul său. De aceea, mi 
se pare util ca directorii de teatru să găsească piese care pun practic interpreţii în faţa 
unor noi probleme de joc. O nouă conştiinţă profesională a actorului nu se poate forma 
numai în timpul unor cursuri, deși rezultatele acestora nu sînt deloc neglijabile. Avem în 
faţă o muncă de lungă durată şi care, desigur, va avea şi victimele ei. 


3 — Teatrul, 7 i 33 
wWwww.cimec.ro 


+ CRIN TEODORESCU 


Toate dezideratele expuse la punctul regie nu pot trăi decît prin actori, sînt con- 
diţionate de calitatea actorilor, Astăzi, problema înnoirii în teatru a devansat etapa mij- 
loacelor exterioare (scenografie, stilizări, excentricităţi etc.) şi a ajuns să se pună în 
miezul ei: în arta actorului. Acest lucru e legat de constatarea următoare, 

Ceea ce caracterizează astăzi capitolul „artă actoricească“ este trecerea greutăţii 
specifice în acoperirea repertoriului pe umerii noii generaţii de actori. Şi la Bucureşti, ca 
şi la laşi, alături de venerabilii truditori ai scenei, o mare parte a „greului“ o duc 
„numele noi“. Succesele sînt masive, cu cele mai optimiste perspective. 

Cu toate succesele obţinute, dorim însă mai mult. Trebuie să ducem o activitate 
susținută, sistematică, pentru o înaltă profesionalitate a actorilor, pentru înlăturarea urme- 
lor diletantismului, cît și ale profesionalismului de proastă calitate. Socotesc că actorul 
lipsit de capacitatea unei mari plasticități psihice (care nu poate ieși din psihologia pro- 
prie) rămîne încă tributar diletantismului. 

Preocupările de dicţiune și mişcare constituie nişte exigențe ad-liminem, strict 
necesare, dar la pragul de jos. Dezvoltarea plasticității interioare rămîne, după mine, 

reocuparea principală a muncii regizorilor cu actorii, și aici mai avem multe de făcut. 

Pe de altă parte, mai avem de luptat și cu falsul, cu prostul profesionalism, cu meseria 
de proastă calitate : retorismul, tonul declamator, emfaza, patosul gol, umflarea (și afec- 
tarea) emoțională, sentimentalismul și dulcegăria, tot felul de falsuri şi stridențe, tot 
felul de expresii neorganice, facile, de prost-gust. Trebuie continuată opera de curățire 
a zgurei de pe fil prețios al metalului sufletesc al actorului, trebuie să continuăm 
a-i pretinde sunetul pur al vibrației sale interioare. În același timp, trebuie să continuăm 
a-i cere o participare din ce în ce mai analitică, mai lucidă, la viața pe care o are de 
reprezentat (sau retrăit) pe scenă, trebuie să-l obișnuim a cîntări (și chiar a-și determina) 
structura sentimentelor pe care le înfățișează (sau le trăieşte) în faţa spectatorilor. 

Arta timpului nostru este o artă a semnificaţiilor, dominată de confruntarea 
idee-viață şi viaţă-idee. Din ce în ce mai mult, şi în teatru, intriga exterioară, faptele, 
loviturile sînt covirșite de analiza semnificaţiilor, a reacţiilor pe care aceste fapte le pro- 
duc în conştiinţa oamenilor. De noi depinde ca noua generaţie de actori să fie capabilă a 
răspunde acestor exigenţe. 

Şi dacă toate aceste năzuinţe le vom realiza pe textele autorilor noştri, dezbătînd 
problemele noastre, vom avea și satisfacția de a răspunde unei îndatoriri cetățenești. 


8. CRITICA TEATRALĂ 


+ DINA COCEA 


N-aș putea să spun că ceea ce se scrie în presă constituie întotdeauna pentru 
noi un ajutor, un sprijin. În nici un caz, critica de teatru nu este încă, pe toată supra- 
faţa sa, un îndrumător consecvent al vieţii teatrale. Poate că vina cea mai mare a cri- 
ticii este tocmai aceea că, de cele mai multe ori, cronicarii nu știu să păstreze o anumită 
distanță între ei și faptul recenzat. Ei se ambalează subiectiv în a nega totul sau a 
accepta totul, şi așa se întîmplă că operaţia de analiză este falsificată de această pornire 
ătimașă. Şi tendința de a da verdicte constituie un aspect negativ în munca criticilor. 
n stadiul actual de dezvoltare al culturii noastre, stadiu în care, cum s-a subliniat la 
întîlnirea conducerii de partid cu oamenii de cultură şi artă, critica este chemată să înde- 
plinească un rol deosebit de important, această pătimașă și subiectivă alunecare a croni- 
carului într-o direcţie sau în alta nu poate să ne fie de folos. Oamenii de teatru caută, 
încearcă, experimentează ; cine poate să dea un verdict, în faţa unui fenomen artistic 
atît de divers şi de mobil?! Critica „de atitudine“ ar trebui depăşită în favoarea ana- 
lizei amănunțite și lucide, în favoarea unei critici de studiu, de reală investigare a fap- 
tului scenic. În privinţa asta, un handicap important îl constituie şi formaţia, mai mult 
literară decît teatrală, a celor care scriu despre teatru. 

e GYORGY HARAG 


Mă bucur mult că în ultima vreme apar cronici care expun puncte de vedere 
contradictorii în analiza unui spectacol. Mișcarea noastră teatrală promite să devină ast- 
fel şi mai vie. Cred însă că, de multe ori, cronicarii din București menajează unele 
spectacole şi unele personalităţi care, prin funcţia sau prestanţa lor artistică, impun pru- 
denţă. O asemenea atitudine mi se pare neprincipială și nepartinică. Cu totul nesatisfă- 
cătoare este cronica provincială, prezentarea care apare în ziarele și revistele din diferite 
oraşe. De cele mai multe ori, aceste cronici sînt scrise de oameni incompetenţi sau care 
n-au gust. Nu o dată s-a întîmplat, chiar într-un oraș mare cum este Clujul, să apară, 
în publicaţiile de limbă maghiară, aprecieri cu totul eronate, în legătură cu un spectacol 
sau altul, elogii la adresa unor montări fără merite, de pildă. Majoritatea cronicarilor 
din provincie sînt, după părerea mea, nepregătiţi pentru a-şi face meseria. Problema se 
dovedeşte deosebit de importantă, mai ales în lumina ultimelor îndrumări date de partid, 
care subliniază necesitatea unei cronici combative și foarte competente, atrag atenţia asu- 
pra rolului deosebit de important pe care teoria şi critica trebuie să-l joace în opera de 
educaţie estetică. Dacă ţinem seama de accesibilitatea şi larga circulaţie a ziarelor şi 
revistelor regionale sau raionale, citite la un nivel la care multe din faptele de artă 
şi dezbaterile oglindite de presa centrală răzbat mai rar, atunci sîntem datori să acordăm 
mult mai multă atenţie calităţii comentariilor de artă care apar în provincie, tocmai pen- 


tru că aceste comentarii pot să îndeplinească funcţii deosebit de importante în propa- 
garea în mase a ideilor noi, socialiste, 


+ HORIA LOVINESCU 


Refuzul creatorului de a-l asculta pe critic este absurd, ridicol şi nociv dacă, real- 
mente, critica este principială, adîncă, creatoare și competentă. Cred că toate conflictele 
minore şi fără consecinţe pe planul vieţii intelectuale s-ar putea evita, dacă la noi cri- 
ticii ar lucra mai mult în teatre. Nu mă gîndesc numai la prezenţa cronicarului la repe- 
tiţii, deși o asemenea modalitate de lucru ne-ar folosi tuturor. Vreau să vorbesc despre 
atragerea criticului în viaţa teatrului, despre rolul pe care poate să-l joace el în deter- 
minarea unui stil și a unei ţinute a colectivului teatral, despre afinităţile și înclinațiile 
comune creatorului şi teoreticianului, care se pot conjuga rodnic în acest fel. O asemenea 
legătură va adînci competenţa cronicarului și va elimina în același timp ceea ce este 
supărător astăzi în critică: impresia de pontifiere — bazată pe o judecată superficială 
şi o informaţie pripită. 


+ VALENTIN SILVESTRU 


Nu pot aprecia rezultatele muncii cronicarilor, căci vrînd-nevrînd ar trebui să 
apreciez şi munca mea, și n-am aici tăria de cuget s-o fac. Dar, judecînd după numărul 
acestor cronicari, după studiile, articolele, cronicile, notele din ce în ce mai frecvente în 
toate publicaţiile, după consecvenţa cu care își exercită profesia cei mai mulți dintre ei, 
în Capitală şi în unele regiuni — şi cei mai mulţi sînt critici care s-au format și se 
dezvoltă în presa acestor ani —, judecînd, în sfîrşit, după apariţia primei cărţi de critică 
teatrală (nicăieri recenzată pînă acum) și pe care n-o socotesc „depășită“ nici înainte, 
nici ulterior ivirii ei pe lume, şi după alte volume de teatru, contribuţii ale criticilor în 
dezbaterile din ţară și de peste hotare, pot afirma că această critică teatrală există şi că, 
dacă în teatrul românesc sînt rezultate bune — şi sînt — ea, critica, nu poate fi decla- 
rată complet iresponsabilă pentru aceste rezultate. Își are şi ea partea de contribuţie, 
adusă de oameni care-şi cheltuiesc cele mai bune ceasuri ale vieţii participînd la viaţa 
teatrală, comentînd-o, greșind poate adesea faţă de ea, dar dăruindu-i-se într-un fel sau 
altul. Iar dacă şi-a realizat această contribuţie în somn sau tîrîndu-se, mereu nevolnică 
şi parazitară, în coada mişcării teatrale, încurcînd locul și aducînd numai neplăceri, 
rămine să se constate separat. Sau, cu formula elegantă, atît de frecventată de artişti, 
în caietele-program, cînd se adresează spectatorilor: „Aceasta rămîne s-o judecaţi dum- 
neavoastră, dragi...“ Sint însă de părere, încă o dată, că o dezbatere asupra sarcinilor 
neimplinite ale criticii, privind analiza spectacolului, dezvoltarea teoriei prin generali- 
zarea experienţei din ultimii ani, exprimarea autorizată a unui punct de vedere româ- 
nesc în problematica teatrală internaţională, criteriile artistice şi ideologice în judecata 
critică, formaţia etică şi profesională a criticilor tineri, este indispensabilă. Rămiîne s-o 
angajăm noi înşine — deși nu singuri — poate chiar în paginile acestei reviste, totdea- 
una generoasă cu spaţiul atunci cînd e vorba de controverse. 

Și aici va fi nevoie, cred, de spaţiu. 

Eva Pătrășcanu (Desdemona) și 
Vasile Cosma (Othello) 

Înainte de toate, spectacolul craiovean cu Othello este o montare matură, chibzuită, 
care-și propune să ofere spectatorilor drama maurului venețian într-o variantă scenică 
eliberată de prejudecăţi și dogme — atestate şi tradiţionalizate de felurite interpretări, 
din felurite epoci, în felurite din cele să le zicem doar șapte arte. Pe scena Naţionalului 
oltean, Othello demistifică hotărît cîteva false interpretări : eroarea sinonimiei dintre maur 
şi gelozie, acea gelozie patologică, care, în unele viziuni de spectacol, transforma omul în 
brută, în sălbăticiune ; reacţionarele speculaţii rasiste, care în istoria spectacolului scenic 
mondial au fost lăsate să planeze, nu o dată, asupra deznodămîntului tragic al Desdemo- 
nei ; concluziile freudiste, accentuat psihologiste, ale unor montări. Tragedia bunei-credinţe 
înșelate, căreia textul shakespearean îi conferă adincimi filozofice și adevăruri umane 
proprii capodoperelor, se conturează astfel plenar în viziunea de spectacol a realizatorilor 
craioveni, viziune ferită de vulgarizări și anacronisme. Poate că „aliajul 65“ al montării 
lui Călin Florian nu se întrevede decît pe alocuri ; dar spectacolul constituie, fără nici un 
echivoc, o dovadă de maturitate creatoare a colectivului, recomandînd aptitudinile acestuia 
pentru „marele repertoriu“, pe care l-a abordat, parcă, prea prudent pînă acum, așa cum 
alte Naţionale (cu trupe și mai omogene, și ne gîndim îndeosebi la cel bucureștean) au 
ezitat și continuă să ezite în valorificarea scenică obligatorie (ca act de cultură) a monu- 
mentelor literaturii dramatice universale. 

"Ţinuta spectacolului craiovean a fost condiţionată, credem, mai ales de seriozitatea 
studiului, de documentaţia „pe text“ întreprinsă de realizatori. Lăsînd deliberat la o 
parte investigația istorico-geografică a ambianţei — pe care și Shakespeare, înregistrînd-o, 
a părăsit-o, încă din clipa inspiraţiei, în paginile lui Cinthio din Hecatommithi —, regi- 
zorul craiovean s-a aplecat cu precădere asupra semnificaţiilor fiecărui personaj în con- 
flict, asupra mobilurilor acestora, spre a extrage, cît mai apropiată de dimensiunile origi- 
nare, esenţa gîndirii shakespeareene. Liniile de forţă ale spectacolului craiovean se contu- 
rează cu limpezime, primul rezultat al solidei aplecări asupra textului fiind evidenţierea 
ncezitantă, într-o lumină veridică și uneori originală, a polilor conflictului. 

Othello se conturează ca un suflet mare, generos, pur, care își pierde la un 
moment dat încrederea în om, în dragoste, în armonia vieţii. Othello n-a fost văzut de 
predecesori, totdeauna, astfel. Ne reamintim de interpretarea cinematografică a unui mare 
actor ca Bondarciuk, insuficient eliberată de aluviunile inerţiei. Sau, avem permanent în 
memorie imaginea, devenită „monedă forte“, a acelui Othello de operă-harap, aidoma, 
adesea, ancorat în retorism. (În paranteză fie spus, mi se pare deosebit de semnificativ 
faptul că însuși Verdi, pentru a se apropia de natura gîndirii shakespeareene, şi-a rege- 
nerat la o vîrstă foarte înaintată stilul componistic, eliberindu-l de retorismul muzical 
caracteristic unor opere de tinereţe.) Concepţia despre Othello, așa cum ne-o propune 
montarea craioveană, ni se pare corespunzătoare și ea rezistă, neindoios, trimiterilor la 
text. Să nu uităm: generalul maur era un om de stat stimat şi prețuit de Senatul vene- 
țian (care îl învestește cu misiunea de a salva Ciprul) pentru bravura, pentru hotărîrea 
şi energia lui, pentru multe alte calităţi, nu numai ale luptătorului destoinic. Furia răz- 
bunării din gelozie — gelozia există, nu se poate face în nici un caz abstracţie de ea, 
dar mobilurile reale o explică satisfăcător și, într-un fel, o justifică — potenţează efectul 
nociv al influenței „prea cinstitului“ talger cu două feţe, Iago. 

Invenţie shakespeareană, Iago este desenat în spectacol cu atenţie desăvirșită la 
respectarea adevăratei sale meniri — de motor duplicitar al conflictului. Nici lago n-a 
fost văzut în trecut, totdeauna, într-o lumină suficient de revelatoare. S-au încetățenit 
unele viziuni şablonarde ale personajului, insemnele trădătorului şi intrigantului fiind 
mefistofelic prezente în fiecare gest, în fiecare replică, în privirea „simbolică“, în atitu- 
dinile „simbolice“, în reacţiile „simbolice“. Pe scena craioveană, lago este ferit de dena- 
turări. Cum s-ar putea explica veridic, altfel, încrederea lui Othello, prietenia Desde- 
monei — și tragedia acestora! —, prețuirea reală pe care toţi o acordă „prea-cinstitului 
Iago“ pînă în clipa demascării? Minte ageră şi vădind calităţi tactice și strategice în 
ducerea la îndeplinire a planurilor realmente diabolice, Iago evoluează în conflict — și 
face să evolueze conflictul — cu luciditate ; uneori spiritual, şi doar cîteodată demonic, 
demonică fiind îndeosebi raţiunea actelor sale și nu expresia artistică brută a jocu- 
lui scenic. 


„__% Regia: Călin Florian. Decoruri: Mihai Tofan. Costume: Florica Mălureanu. Lumini: Vadim 
Levinschi. Distribuţia : Nicolae Radu (Dogele Venetiei) ; Vladimir Nani (Brabanţio) ; Sorin Lepa (Graţian) ; 
george Bulandra (Un senator) ; Iancu Goanţi (Ludovic) ; Vasile Cosma (Othello) ; Valeriu Dogaru (Cassio) ; 
lon Pavlescu (lago); Lucian Albanezu (Rodrig): Titus Gurgulescu (Montano); Eva Pătrășcanu (Desdemona); 
Anca Ledunca (Emilia) ; Josefina Stoia și Chira Scarlat (Bianca). 


37 


WwWW.cimec.ro 


Vasile Cosma (Othello 
şi Ion Pavlescu (Iago, 


În cazurile acestor doi piloni ai conflictului — exponenţi a două morale — spec- 
tacolul craiovean (am vrea să fim bine înţeleşi !) nu ne propune interpretări inedite, nu 
„descoperă“ soluţii regizorale noi, mai aproape de cerinţele spectatorului modern, dar are 
meritul de a curăţi personajele de balastul unor demonstrat-posibile denaturări, prin 
aceasta vădind — dacă nu totdeauna atitudine creatoare — multă probitate şi seriozitate 
profesională. Pentru Desdemona, regizorul Călin Florian ne propune mai mult, vădeşte 
îndrăzneală creatoare în linia de evoluţie pe care o schiţează principalului rol feminin. 
Împărtășindu-i punctul de vedere, apreciem sugestia sa de spectacol. Ne obișnuisem, 
într-adevăr (şi nu am nici o excepţie la îndemiînă, chiar dacă ea există în realitate), cu 
imaginea Desdemonei — cum o defineşte regizorul — „pretext blond şi naiv al unei puri- 
tăţi de porumbiţă-prototip“. În locul unei Desdemone placide și insignifiante, regizorul 
aduce — aruncînd peste bord, la propriu şi la figurat, „pretextul blond“ — imaginea unei 
femei voluntare și fără prejudecăţi, a cărei iubire nu constă doar într-o adulare oarbă, ci 
se bazează pe un sentiment viu, puternic, pasionat. Îndeosebi, scenele de dragoste dintre 
Othello şi Desdemona (gîndite vădit cu sinonimii la Romeo și Julieta) capătă în spectacol 
o personalitate aparte, după părerea noastră fericit conturată scenic, în spiritul textului. 
Însăși tragedia personajelor cîștigă, drept consecință, o dimensiune insuficient evidenţiată 
de interpretările anterioare pe care le păstrăm în memorie. 

Montarea lui Călin Florian are meritul conștiinciozităţii profesionale, nu numai în 
interpretarea dată personajelor centrale, dar și în concretizarea principalelor confruntări 
dintre acestea, în spectacol. Cadrul scenografic conceput de Mihai Tofan este deosebit 
de propice pentru evidenţierea ideilor regizorale, constituindu-se ca o componentă pri- 
mordială a atmosferei psihologice. Pictorul-decorator, mai inspirat ca oricînd parcă, a 
imaginat un complex de panouri — ziduri şi arcade — care, prin succesive schimbări de 
poziţie, localizează sugestiv acţiunea (fiec că e vorba de strada venețiană sau de piața 
cipriotă, de sala de consiliu a dogelui sau de camera Desdemonei), asigurînd montării 
unitate, stil, şi dramei — monumentalitate. Virtuţile plastice ale cadrului sînt, de aseme- 
nea, ieșite din comun; lumina contribuie în mare măsură la frumuseţea rezolvărilor sce- 

nografice, dînd uneori banalei pinze de sac sau plasei de sirmă a panourilor lucirile 
bronzului, creînd efecte spectaculoase de umbră şi penumbră, sau urmărind cu fascicule 
pregnant colorate — în verde sau în rubiniu — unele momente, cruciale, ale confruntării 
scenice. Fără îndoială, decorul lui Mihai Tofan (foarte funcţional, totodată, cu excelente 
locuri de joc, spaţioase, inteligent marcate) este unul din elementele componente ale sin- 
tezei artistice care îşi recomandă de la prima vedere acel „aliaj 65“, despre care amin- 
team mai sus. Și muzica lui Șt. Mangoianu, foarte discretă („la locul ad, ajută cores- 
punzător preconizatelor idei regizorale să prindă viață scenică. 

Pe parcursul celor cinci acte, montarea își păstrează în linii mari echilibrul, deşi 
nu toate momentele au valoarea expresivă a unora „de virf“. Începutul e adesea discursiv. 
Intenţiile regizorale din scena consiliului demnitarilor venețieni rămin, vădit, în stadiul 
de intenţie, pentru că nu capătă transfigurarea artistică necesară. Sint şi alte momente 
statice, monotone, şi poate că eliminarea contribuţiei bufonului face resimţită lipsa unor 
pete de culoare și dinamism, îndeosebi în „legarea“ unor secvenţe ale spectacolului. Dar 
dincolo de aceste mărunte observaţii (traduse în spectacol prin hiaturi), cîteva virtuţi regi- 
zorale dau nu numai ritm punerii în scenă, ci şi senzaţia autenticului, subliniind cît de 
legată e drama, prin fire invizibile, de viaţă. Rostirea versului clasic i-a preocupat, evident, 
pe realizatori, şi textului — în traducerea reputată a sensibilului poet care a fost Ion 
linea — îi sînt luminate, cu grijă, poezia şi logica interioară. Crescendoul montării, deter- 
minat şi de evoluţia pe parcurs a unor protagonişti, face ca îndeosebi partea a doua să 
conţină confruntări scenice de mare intensitate dramatică, punctul culminant fiind întreaga 
scenă finală (din nou cu soluţii plastice bine gîndite, cum ar fi acea desfășurare lentă 
a vălului alb, după uciderea Desdemonei), inclusiv sfîrşitul abrupt al spectacolului, atunci 
cind „orice-am mai spune-acum ar fi zadarnic“. Figuraţia — restrinsă — aduce 
uneori tonuri potrivite stilului montării (scena chefului din castel). Nu întotdeauna, însă: 
unele momente (în sala de consiliu a dogelui, în piaţa cipriotă) acuză diletantismul. 

Interpreţii principalelor personaje conferă montării, nu numai prin buna orientare 
a rolurilor, o bază de susţinere solidă, mult adevăr argumentaţiilor filozofice ale textului. 
În fond — deși se cuvin a fi apreciate contribuţiile unor actori ca Nicolae Radu, Lucian 
Albanezu, Valeriu Dogaru, Titus Gurgulescu — Othello, pe scena craioveană, e un spec- 
tacol de solişti. „Prima vioară“, cu adevărate virtuozităţi interpretative, este Ion Pavlescu, 
un lago complex, cerebral. Actorul „conduce balul“ tragicului deznodămînt cu o luciditate 
matematică, servindu-și argumentele cu dezinvoltura jonglerului, într-o permanentă alter- 
nanță ritmică: de la lovitura insinuantă, ocolită, la cea făţișă, brutală, de la atacul 
prin surprindere la cel îndelungat premeditat. Între aparențele şi esența personajului, Pav- 
escu realizează o excelentă punte de legătură, care îl fereşte de vulgarizări în ambele 
sensuri, facilitindu-i totodată relaţia explicativă cu publicul. Ironic sau șovăitor, nervos sau 
stăpîn pe sine, fără a recurge la locurile comune ale tipului de trădător, ipocrit şi intri- 
gant, pe care îl interpretează, actorul își atinge, cu mijloace subtile, scopul creației sale. 
Acela de a desena într-un chip original micimea morală a lui Iago, tip cu atit mai pri- 
mejdios cu cît aparențele sale ireproșabile în relaţiile cu partenerii sînt mai greu de 

ătruns. Cu discernămînt artistic conturează și Vasile Cosma traiectoria lui Othello, de 
a calmul şi demnitatea primelor evoluţii pînă la furia nestăpînită din scena răzbunării și 
apoi la conștienţa uriaşei erori săvirşite. Cuvintele ultimului său monolog (...„Să scrii de-un 
om / Care-a iubit prea mult, dar nu cuminte,/ Nu prea gelos, dar amăgit fiind, / Fu orb şi 
pătimaș“) capătă în spectacol greutate specifică, îndeosebi datorită consecvenţei în această 


Moment din spectacol 


interpretare, pe care actorul a manifestat-o de-a lungul reprezentaţiei. Mai puţin sigur pe 
el în scenele de început, ușor crispat pe alocuri, Vasile Cosma s-a autodepășit în momen- 
tele de intensitate, astfel încît, concluziv, nu putem rezista tentaţiei: „Maurul şi-a făcut 
datoria“... I s-a reproșat Evei Pătrășcanu o discrepanţă între linia rolului şi propriul tem- 
perament artistic. Nu împărtăşim observaţia. Dimpotrivă. Ne-o reamintim în Ariel şi consi- 
derăm orice alt argument de prisos. Desdemona (brunetă !) a Evei Pătrășcanu este expan- 
sivă şi foarte firească în dragostea ei pentru Othello — dragoste vie, tinerească, lipsită 
de prejudecăţi, chiar curajoasă —, pentru a-și înfrîna apoi, lovită, tumultul sentimentului 
(nu şi sentimentul !) printr-o sobră interiorizare ; în contrast cu primele evoluţii, amploarea 
tragicului destin al p irn se conturează pregnant. Eva Pătrășcanu şi-a compus rolul 
fără ostentaţie, cu o discreţie revelatoare, chiar dacă nu toate intenţiile sînt duse pînă la 
capăt. În categoria „soliștilor“ includem și compoziţia Ancăi Ledunca (Emilia, soţia lui 
Iago), interpretă fidelă a acestui personaj mai șters la început, care culminează în marea 
scenă a „înfrîngerii“ lui Othello. 

Cu satisfacția de a fi asistat la un spectacol de ţinută, apelăm la finalul (craio- 
vean) al textului shakespearean : orice-am mai spune-acum ar fi zadarnic. 


Călin Căliman 


Teatrul din Timişoara 


RĂZBUNAREA SUFLEURULUI * 
de VICTOR ION POPA 


Farmecul pieselor care demontează în fața spectatorului mecanismul interior al 
mirajului scenic a fost mereu invocat. Publicul este pus în situaţia copilului curios care, 
intrigat de aspectul mirobolant al ceasului, este ajutat să-i desfacă rotiţele şi şurubu- 
rile. Cu pitorescul său excentric, teatrul a incitat mereu interesul profanului, urmînd 
vechii dorinţe a omului de a ști cum se nasc visele. Adeseori, evocarea vieţii „fără fard“ 
a culiselor a servit exclusiv ca decor colorat, conferind unor melodrame de răsunet 
(Kean, Adrienne Lecouvreur, Vinovaţii fără vină) un parfum atracţios. Cînd a depăşit 
efemerul și sentimentalitatea brută, teatrul în teatru a servit ca manifest artistic explicit, 
de la Shakespeare la Molière, de la Goldoni și pînă la Pirandello sau... Eugen Ionescu, 
urcînd de la controversele estetice către forțarea marilor enigme. Nimic mai firesc decît 
prelungirea demitizării spectacolului prin implicarea, în diferite variante, a motivului 
„lumii ca teatru“. Dimensionate simbolic, situaţiile și confruntările dintre rampă și rivaltă 
oferă un cadru parabolic de largi resurse imagistice. 

Răzbunarea sufleurului nu se ridică la pretenţiile dezbaterii de idei, dar nici nu 
rămîne o simplă „glumă de culise“. Victor lon Popa a scris o anecdotă care invită la 
reflexie şi care se fundează pe o relevabilă observaţie tipologică, ca şi alte comedii ale 
sale cu aparenţe modeste, cum ar fi Acord familiar sau r P PAN în infern. Toate 
aceste compoziții comice respiră o teatralitate invidiabilä. Dar iată o particularitate 
demnă de reținut: axate pe un pretext de farsă, nici una dintre aceste piese vesele nu 
excelează prin jocul „sforicelelor“. Ce se întîmplă ? Efectul comic este mereu realizat, nu 
atit de zigzagul meşteşugit al farsei, cît de valoarea dramatică a dialogului, nu de zvic- 
nirea izolată a replicilor, ci de cuvîntul spiritual, cerut cu necesitate în duelul care are 
loc. Atenţia spectatorului este atrasă către miza centrală a acţiunii. Nici un moment nu 
se rîde pentru „gagul“ singular. Spectatorul află din prima scenă în ce constă proiectul 


. * Regia: Dan Radu lonescu. Scenogralia: Doina Almăşan-Popa. Distribuţia : Gheorghe Leahu (Nea 
Costică) ; Cătălina Buzoianu și Dora Chertes (Fetiţa) ; Ştefan Sasu (Băiatul) ; Daniel Petrescu (Directorul) ; 
Ştefan Marii (Amorezul) ; Lulu Popescu-Pop și Elena Simionescu (Coana Mica); George Stoian (Regizorul); 
Alexandru Ternovici (Directorul de scenă) ; Miron Neţea (Autorul) ; Elena Jon (Soţia lui); Ovidiu Moldo- 
van (Criticul) ; Ştefan lordănescu (Conu lorgu) ; George Lungoci (Pompierul 1); Miron Şuvăgău (Pompic- 
rul lI); Virgil Lechinţeanu (Mașinistul). 

1 1 


Un desen inedit al lui Victor lon 
Popa : cum s-ar fi văzut el în rolul 
„„sufleurului“* 


Sufleurului temerar şi-l secondează de aci inainte cu o crescîndă simpatie, pe un itine- 
rar dramatic ce duce la consemnarea victoriei. Forţa piesei stă tocmai: în încărcătura sa 
afectivă, derivată din viziunea umanistă a autorului. 

Răzbunarea sufleurului s-a jucat pentru prima dată în 1937 şi a fost terminată de 
autor un an mai devreme. Faptul că, după aproape trei decenii, această comedie pro- 
voacă nu un simplu succes de ilaritate, dar — mai ales — o aderenţă sufletească fără 
rezerve, invită la meditaţie. Sîntem îndreptăţiţi să vedem, dincolo de aparențele „ușoare“ 
ale intrigii, o structură artistică de o rezistenţă care nu poate fi pusă pe seama virtuo- 
zităţii de suprafaţă. 

Perenitatea unor creaţii literare care, aparent facile, rezistă vremii, ascunde 
întotdeauna un neobişnuit fond de observaţie. Astfel, contesele şi marchizii din prover- 
bele lui Musset nu cheltuiesc în zadar vervă și spiritualitate. Ei ne încîntă încă prin 

iii m E 


Cătălina Buzoianu (Fetița) şi Gheorghe Leahu (Nea Costică) 


autenticitatea unor gesturi care n-au îmbătrînit, prin vivacitatea unor adevăruri psiholo- 
gice care nu s-au perimat. În ceea ce-l priveşte pe Victor Ion Popa, el a construit, în 
cele mai multe dintre comediile sale, o variantă ofensivă a conflictelor tragice din dra- 
mele grave. În vreme ce Ciuta este sfărimată de un mecanism social inacceptabil, popa 
Ilie din Mușcata... coboară citeva trepte, pentru ca, pe un teren mai potrivit forțelor sale 
modeste, să obțină o victorie împotriva prejudecăților aceleiași societăți. La etajul suprem, 
cel al întîlnirilor capitale, eroii fui V. I. Popa nu-și refuză tensiunea înaltă a înfruntărilor 
decisive (Răspîntia cea mare; Moartea, prietena mea). La acel nivel, eroii săi centrali 
mărturisesc deruta autorului și cunosc spasmele marilor neliniști. Din cînd în cînd, scriito- 
rul mută terenul de luptă pe o platformă mai răbdătoare. Reprezentanţii Omului sînt 
poate aceiaşi, dar, întîlnind în limitele unei crize benigne un inamic de a doua categorie, 
se simt capabili să-l provoace şi să-l învingă. Turcul Cadir, popa Ilie, sau nea Costică 
sufleurul iși permit astfel să înfrunte molohul unei structuri sociale inumane, obţinînd, 
pînă la urmă, victorii parţiale. 

Toate aceste personaje de eroi-justiţiari acţionează în numele unei experienţe tragice. 
În faţa ruinelor unei vieţi ratate, Ilie, Cadîr sau Costică aspiră la salvarea unor perso- 
naje corespondente din generaţiile noi. Este ca și cum, prin intermediul unei reincarnări, 
inscrisă firesc în ordinea naturală a lucrurilor, omul s-ar putea judeca oricînd cu tiranicii 
săi vrăjmași, în virtutea unei justiţii imanente. Demiurgi improvizaţi, dar acţionînd 

e un perimetru restrîns, ei împiedică naufragiul unor tineri loviți de efectele, fie şi 
aterale, ale unei morale mercantile, sau ale unor prejudecăţi înrădăcinate. 

În ceea ce-l priveşte pe Costică, el se „răzbună“ nu numai pe unul sau altul din- 
tre negativii lumii teatrale. Demisia din final capătă proporţiile unui testament moral. 
Dacă simpaticul bătriînel ar fi perseverat în planul său diabolic numai pentru a-și ferici 
nepotul, tribulaţiile sale ar deveni ridicole, stîrnind cel mult mizericordie. Dar actul său 
curajos răspunde unei demnități rănite, răzbună vechi umilinţe și anume nedreptăţi. Lansînd 
un talent autentic, nea Costică sfidează întreaga galerie a imposturii triumfătoare. După 
ce a respirat penibil, timp de o viaţă, atmosfera viciată a teatrului comercial, Sufleurul 
se spală de păcate printr-o faptă exemplară, care-i justifică existenţa, dar îi interzice reîn- 
toarcerea în mocirlă. Prin urmare, înțeleptul nostru se „va da singur afară“ din teatru, 
pentru că-l iubește cu o pasiune care nu rabdă impurităţile. 

Înfăţişarea conflictului dintre omenie şi impostură, a nepotrivirii dintre aspiraţia 
pură și calculul meschin, cunoaște şi aci, ca şi în alte lucrări dramatice ale lui Victor 
Ion Popa, aparenţa înfruntării dintre generaţii. Tinerii aduc cu ei aspiraţia neîntinată 
spre ideal, străină celorlalte personaje îmbătrinite în rele. Căruntul sufleur va inter- 
veni, la rîndul său, în numele apărării conceptului de tinereţe şi se va defini — ca perso- 
naj — în postura de avocat al schimbului de mîine. De data aceasta, ideea ciclului închis 
al generaţiilor lipsește din piesă. Bătrineţea Coanei Mica va fi mai curînd una spirituală. 

Conflictul central opune în mod distinct zelul dezinteresat al unui om onest unor 
ambiţii puternic individualiste. Bătălia se desfăşoară pe fondul unui material de obser- 
vaţie extrem de viu. Discuţia lui Nea Costică cu societatea şi cu destinul însuși se spri- 
jină pe o colecţie de tipuri concentrate, trăind scenic nu prin trăsăturile „permanente“, 
ci tocmai prin ceea ce-i leagă de vremea care i-a zămislit. Din cercetarea insectarului 
teatralist organizat de V. I. Popa în piesa sa, pot fi desprinse unele opinii ale autorului 
cu privire la teatru. Este continuată aci o tradiţie inaugurată de Costache Caragiali 
(O repetiție moldovenească) şi reluată de marele Caragiale (Incepem). Din acest punct de 
vedere, piesa comunică în același timp date documentare privind o epocă trecută a isto- 
riei teatrului nostru şi cîteva puncte de vedere care-și păstrează ascuţimea. Vom înţelege 
astfel uşor că autorul Răzbunării sufleurului nu era un inamic al inovației, dar respingea 
înnoirea limitată la elementele exterioare actorului: lumina și decorul. Vom deosebi zîm- 
betul ironic ce întîmpină versurile sforăitoare ale dramei Caligula, în care vom recunoaşte 
cadențe şi rime din compoziţiile gongorice ale lui Mircea Dem. Rădulescu. Organizatorul 
sever care a fost V. I. Popa va însemna cu tibișir urmările nefaste ale arbitrarului şi indis- 
ciplinei în pregătirea unui spectacol. Un amplu pamflet, de o deosebită suculenţă, este 
destinat condamnării vedetismului, sub multiple aspecte. Comparaţia, riscată de Pompier, 
între egalitatea în drepturi și datorii, care caracteriza trupele „Vicleimului“, și ceea ce 
vedea în teatrul simandicos de la oraș nu este însăilată în text de dragul poantei. Comedia 
întreagă capătă savoare prin introducerea unui cicerone cu suflet de om într-o lume osifi- 
cată, în care circulă caricaturi monomane. Nea Costică ne conduce, cu vorba lui sfătoasă, 
printre exponatele unui sinistru panoptic. Comentariile sale sarcastice nu privesc niciodată 
laturi întîmplătoare și devin convingătoare fiindcă pornesc dintr-o cunoaştere vădită a tris- 
tului univers de carton. Răzbunarea sufleurului este, la urma urmei, o glumă substanţială, 
spusă de un om adevărat, al cărui farmec stă în generozitatea sa demnă și exigentă. 

Pentru a doua oară în aceeași stagiune, Teatrul din Timişoara serveşte o lecţie des- 
pre atitudinea necesară faţă de repertoriul naţional. În vreme ce unele teatre par gră- 
bite să-l redescopere pe Sardou sau să-l importe pe Robert Thomas, ansamblul timişorean, 
fără a neglija marile piese universale, și-a concentrat atenţia asupra resuscitării unor 
valori româneşti. Premiera absolută a ultimei piese lăsate nouă de Lucian Blaga, reluarea 
după douăzeci și opt de ani a Răzbunării sufleurului au constituit nu simple acte pioase, ci 
reale succese de prestigiu. În ceea ce priveşte participarea actorilor teatrului, a regizorilor 
şi a scenografilor la materializarea scenică a unor texte dramatice atît de dificile, s-ar 
cuveni să facem distincţii și delimitări. În comedia lui V. I. Popa, de pildă, Gh. Leahu a 
fost fermecător, cu excepţia unor accese subite de îngroșare melodramatică. Interpretului 
principal, rolul i-a venit poate prea pe măsură, încît moldovenizind duios, actorul a îndul- 
cit excesiv nu text care se cerea nuanţat cu sobrietate. (L-am aplaudat pe Gh. Leahu în 
numeroase scene ale Sufleurului, dar în Anton Pann glasul său căpăta ades inflexiunile 
marii arte). Din lista distribuţiei, în afară de creaţia excelentă a lui Șt. Iordănescu (Conu 
Iorgu), s-au remarcat, prin păstrarea măsurii în şarja caricaturală, Alexandru Ternovici 
(Directorul de scenă), Ovidiu Moldovan (Criticul) şi foarte înzestratul Miron Şuvăgău 
(Pompierul II). Am fi dorit pentru o piesă de V. I. Popa o punere în scenă mai inventivă, 
cu o subliniere mai acidă a situaţiilor groteşti. Nu ne îndoim însă că dificultăţile reîm- 
prospătării scenice a unei piese uitate au pus Teatrului din Timișoara probleme variate, 
care — în linii mari — au căpătat răspunsul cerut. Iniţiativa meritorie s-a tradus într-un 
spectacol de calitate. Pe cînd redeşteptarea la viaţă a celorlalte piese nejucate ale auto- 
rului Răzbunării ? 


V. Mîndra 

Teatrul din Piatra-Neamţ 


NU SÎNT TURNUL EIFFEL ` 
de ECATERINA OPROIU 


Ecoul prompt la chemarea pe care o lansa nu de mult Horia Lovinescu — „fiecare 
teatru, o premieră romînească de valoare, pe stagiune !* — ne vine în această Decadă (Și 
în această stagiune), destul de săracă în premiere cu piese romîneşti noi, de la Piatra 
Neamţ. Bucuria este dublă: apariţia unei lucrări dramatice de valoare coincide, de 
data aceasta, cu un debut remarcabil pe tărimul scrisului pentru teatru. 

Publicată numai cu cîteva luni în urmă, prima piesă semnată de apreciatul publi- 
cist care e Ecaterina Oproiu, nu s-a bucurat de interes deosebit din partea colegilor de 
breaslă, critici, deşi lucrarea prezenta distincte trăsături de originalitate, făcea notă 
aparte în peisajul nostru dramaturgic actual 1. În schimb, lucrarea a găsit imediat audienţă 
în teatre. Mai sensibile la noul şi adevărul viu al acesteia, trei dintre scenele noastre — 
Teatrul „Lucia Sturdza Bulandra“, Teatrul Naţional din Cluj şi Teatrul din Piatra Neamţ 
— au înscris-o în repertoriul lor. În timp record, ultimul dintre aceste teatre ne-a oferit 
o primă versiune scenică a piesei și, odată cu ea, prilejul confruntării textului cu publicul. 
Examenul acesta, trecut cu succes, aduce noi argumente în favoarea piesei; el obligă, 
măcar acum, la discutarea atentă a lucrării, ca o primă etapă, absolut necesară, înainte 
de a trece lucrarea la „activul“ bilanţului acestei stagiuni. 


+++ 


Nu sînt Turnul Eiffel, exclamaţia ciudată cuprinsă în titlul piesei poate părea o 
simplă şi gratuită butadă, un aforism absurd sau, eventual, expresia strictă a momentului 
psihologic, care declanșează replica aceasta unui personaj. Şi totuşi, negația violentă iro- 
nică și patetică, existentă aci, poate însemna mai mult. Ea sugerează şi sensul, şi tonali- 

„tatea piesei, şi adresa critică, şi valorile afirmative pe care le are în vedere autoarea. 

Nu sînt Turnul Eiffel c refuzul omului de a fi considerat obiect, fie el și monu- 
mental, fie el şi „demn de toată admiraţia“ ; e refuzul pe care condiția umană îl opune 
staticului, pietrificării ; e refuzul pe care omul îl opune indiferenţei reci, atitudinii imua- 
bile şi reciproc osificate ; e refuzul pe care omul îl opune obiectului fără viaţă și prezen- 
tei tot mai active a acestuia în existența sa, ca termen de comparaţie, de raportare sau 
chiar ca ideal; e refuzul pe care scriitorul îl opune personajului-schemă, ideii-şablon, 
formulei mecanice. Oamenii (și piesele, şi personajele dramatice), ne spune autoarea, nu 
sint, nu pot fi „turnuri Eiffel“ — monumente reci, care pot exista sau pot dispărea, se 

ot deteriora sau pot fi reparate, dar care sînt lipsite de principiul fundamental omenesc, 
IAŢA. Dialectica complicată a fericirii, dialectica sensibilă a dragostei, dialectica deli- 
cată a relaţiilor umane, acestea sînt cîmpurile investigaţiei autoarei. Acestea sînt dome- 
niile în care eroul său OMUL (în ipostaza binară EL și EA) trăiește, afirmă şi neagă, 
contrazice și se contrazice, luptă, suferă, se bucură, iubește, creează, urăște, se sacrifică 
şi-şi apără dreptul la fericire, caută, găsește și din nou caută. În fine, trăieşte, devine, 
există. 

Nu sînt Turnul Eiffel e o izbucnire temperamentală ce cuprinde și indignare, şi iro- 
nie, și comic, şi patetic, şi absurd mărunt, şi logică perfect omenească. Amalgamul acesta, 
sublimat, străin și de tonalitatea cerebrală, uşor aridă a piesei „de idei“, dar şi de con- 
strucţia cotidian sugerată a piesei „de intrigă“, tradiţională, indică temperatura afectelor, 
tensiunea dezbaterii actuale, pe care autoarea și-o propune în această piesă a micilor 
probleme vitale. 


+ Regia : Ion Cojar. Decorul şi imaginea : Adriana Leonescu. Costume : Gabriela Nazarie, Distribuţia: 

A Eugenia Dragomirescu (Ea); Virgil Ogășanu (El): George Popa-Mijea (Bătrinul domn); Paula Chiuaru 

(Tanţi)? leana Stana lonescu (Manţi) ; Al. Lazăr (Tudorică): Cătălina Murgea (Silvia): Constantin 

Drăgănescu (Băiatul) : Ana Ardeleanu (Femeia grasă); Mariella Petrescu (Femeia înfiptă) ; Dionisie Vitcu 

(Bărbatul zăpăcit) ; Sereda Varduca (Moaşa) ; Nicolae Fălcuşanu şi Tinel Atanasiu (Un spectator din lojă): 

Virgil ii (Un spectator de la balcon); Nelu Manolescu (Cineva din stal): Elena Dudulcanu (O 
spectatoare). 


l Ce curios! Fiecare volum de versuri, roman sau op critic află imediat recenzent, în 
timp ce noile apariţii de piese, și ele atit de rare, sînt, în cele mai multe dintre cazuri, lăsate, 
pină la eventuala lor reprezentare, pe seama criticii verbale, a şuetei. Oare nu intră tot în 
atribuţiile criticului semnalarea valorilor dramatice ale unui text demn de a fi jucat, și 
invers, de a pune în evidență, înainte de reprezentare, slăbiciunile unei piese ? 

Moment din spectacol 


Cititorii noştri au avut prilejul să cunoască piesa, nemijlocit!. Nu este de aceea 
nevoie să o povestim. Acţiunea propriu- zisă şi intriga contează aci, de altfel, prea puțin 
Scheletul dramaturgic al piesei e foarte simplu : El (student în ultimul an la Arhitectură) 
şi Ea (medic stagiar) se întîlnesc, se cunosc undeva, pe un drum de țară, într-o stație de 
autobuz. Acum, după ce au pierdut ultima cursă spre București, nu le mai rămîne decit 
să pornească împreună la drum, peste cîmp spre şoseaua națională. Drumul celor doi (plan 
real), interferat cu momentele de anticipație, descriind traiectoria viitoarei lor dragoste 
(celălalt „drum“ — al vieții cuplului). constituie osatura pe care se sprijină subiectul. 
Pe parcursul acestuia, autoarea își obligă eroii să-şi trăiască în prezent viitorul ; viitorul 
acesta complicat, contradictoriu, simplu, ca al fiecărui om. Existenţa a două individuali- 
tăți distincte, a două temperamente deosebite, a doi oameni care vin „la drum” cu 
bagaje personale diferite (şi de interese profesionale şi de preocupări, de prejudecăţi, de 
relaţii cu alţi oameni) va genera un conflict în care înfruntarea nu duce la distrugerea 
spectaculoasă şi nici la reciproca măcinare a părţilor, ci la etape noi, de echilibru relativ, 
de perfecţionare, de redimensionare a contradicţiilor Dacă totul ar fi fost adevărat, se 


întreabă în final autoarea, dacă tot ce ne-am imaginat — și momentul de totală beati- 
tudine în care am descoperit dragostea, şi neînțelegerile și certurile noastre, şi bucuria 
şi grijile, şi incertitudinile și elanurile — ar fi fost aievea, nu secvenţe imaginare ale 


unui drum, ci însăşi viaţa noastră..., concluzia ar fi fost aceeaşi ? Răspunsul e afirmativ 
pentru că... „pentru fericire trebuie să sapi, să semeni, să pliveşti, să-ţi bătătoreşti dege- 
tele, să-ţi zdreleşti călcîiele, să-ţi scilciezi pantofii, să te scalzi în sudoare... După jură- 
mintele călcate ale primei iubiri, vine o altă iubire, cu copii bolnavi de pojar, o iubire cu 
creţuri la colţul ochilor, cînd oamenii se iubesc mai adînc, pentru că nu mai iubesc 
iubirea, frăgezimea, frumuseţea, se iubesc pe ei...“. Mesajul acesta, de o robustă frumuseţe 
etică şi poetică, poartă cu sine vibrația unei autentice tinereţi, care stă atit de bine debu- 
tului acestuia. O tinereţe înţeleaptă, o tinereţe a căutărilor, o tinereţe care reuşeşte să-şi 
depășească viu contradicţiile, să-şi răspundă la propriile întrebări. O tinereţe a epocii 


1 „Teatrul, nr. 2/1965. 

Eugenia Dragomirescu (Ea) și 
Virgil Ogăşanu (El) 


noastre, pe care tînărul spectator o recunoaște şi, mai mult, şi-o recunoaște cu uşurinţă 
în piesă. 

Personajele Ecaterinei Oproiu nu sînt niște abstracţiuni. Identitatea lor socială con- 
cretă, biografia și datele lor de comportament le dau „carnea“ necesară unei existenţe 
veridice ; ca tipuri umane, limpede conturate psihologic, ca oameni vii, eroii piesei ne 
scapă mereu, sînt mereu altfel, pentru că ei fac parte din categoria rară a personajelor 
dramatice care se definesc prin contradicții. Acestea nu vizează însăși esenţa socială a 
personajelor ; ele exprimă procesul limpezirilor, căutărilor prin care se formează persona- 
litatea, prin care ea intră în relaţii cu ceilalţi oameni, se realizează, devine socialmente 
utilă. Privite în absolut, contradicţiile lăuntrice, zbaterile eroilor şi permanenta lor opozi- 
ţie pot avea o alură comică. Mai ales cînd aceasta e acuzată de replică şi de ironia bine- 
voitoare cu care de multe ori autoarea îşi priveşte tinerii eroi. Treptat însă, substratul 
serios — ba şi o doză de amărăciune — convertește comicul în altceva. Piesa ne atrage 
atenţia că oboseala prematură, abandonul elanurilor şi idealurilor noastre, comoditatea pot 
pierde și urîţi dragostea şi fericirea noastră. Subliniind răspunderea personală a eroilor 
pentru fericirea lor, autoarea dă o replică convingătoare acelei dramaturgii care, identi- 
ficînd eroul pozitiv cu tendinţa socială, îl îndeamnă la pasivitate, îl lipseşte de iniţiativă 
şi îi rezolvă destinul, stereotip, iremediabil optimist. „Pseudocomedia“ Ecaterinei Oproiu 


îşi aduce astfel contribuţia la combaterea teoriei (şi practicii) de tristă amintire a schema- 

tismului şi lipsei de conflict. Principiul arhitectonic fundamental al piesei este cel pe care 
l-am putea numi al „negării succesive prin repetiţie” . Aci, jocul subtil al stărilor de spi- 
rit, pe care contrapūnctic piesa îl urmăreşte în replica şi comportamentul celor doi eroi, 
tinde să înlocuiăscă invenţia faptică, de subiect. Replici şi întregi momente revin, reluate 
cu subtext și în context radical schimbate. Negările acestea prin repetiţie, în fond momente 
ale dezvoltării dialectice, perfect veridice din punct de vedere psihologic, nu sărăcesc 
imaginea literară şi nici nu limitează posibilităţile oferite actorului. Din contra, el poate 
găsi, în substanța acestor mutații, un excelent cîmp de antrenament al mobilităţii interi- 
oare, al variațiilor pe o temă dată, al concentrării mijloacelor sale de expresie. La aceasta 
obligă, de altfel, şi formula dramatică a piesei, cu desele şi abruptele ei treceri de pe 
planul realităţii pe cel imaginar și de anticipare. „Filmul scenic“ pe care îl desfășoară 
autoarea — rod sănătos al asimilării unei temeinice culturi cinematografice și modern tea- 
trale — se constituie din secvenţe scurte, nervos montate, cu limpezi delimitări de planuri, 
cu elemente de racord verbal și de acţiune bine găsite. Formula convine de minune mate- 
rialului conflictual, intenţiei de atacare frontală a unui univers foarte contradictoriu, 
foarte mobil. Nu mai trebuie să subliniem aici virtuțile de replică ale piesei, simţul cuvîn- 
„tului rostit, replica suplă, de o frusteţe a cotidianului cuceritoare, știința ritmului frazei şi 
a aforismului-replică, dozajul rafinat al pauzei şi interjecţiei. Aci, „excelenta școală în 
ale scrisului, care e gazetăria“ (T. Arghezi), şi-a spus din plin cuvîntul. 

Se pot face textului publicat unele observaţii, după părerea mea, de ordin secundar. 
Se pot descoperi unele preţiozităţi verbale, unele replici fără acoperire, pur demonstrative 
(în special la prietenii eroului, Tudorică, Băiatul). Poate nemulţumi finalul, cu o tentă 
de convenţional şi de rezolvare definitivă, străină spiritului piesei. Observațiile acestea nu 
vizează însă în esență lucrarea, ci doar defecţiuni ușor depistabile, uşor de îndepărtat în 
spectacol. Lucru pe care reprezentaţia teatrului din Piatra Neamt | l-a şi făcut. 


În interpretarea regizorală a piesei Ecaterinei Oproiu, există, cred, două posibilităţi, 
două drumuri pe care se poate merge: 


Ileana Stana 
Ionescu (Maaţi), 
Eugenia Drago- 
mirescu ) şi 
Paula uaru 


(Tanţi) 


1. să fii alături de autoare în jocul plin de vervă, care cenzurează detașat, cu supe- 
rioară înţelegere şi uneori cu ironie, elanurile şi frămîntările eroilor săi; sau 

2. să fii alături de eroi, mai aproape de virsta şi mentalitatea lor, şi, implicit, 
să-ţi impui o atitudine pasionată faţă de toate avatarurile lor (chiar şi faţă de cele ironi- 
zate de autoare). Pentru fiecare dintre aceste posibilităţi există suficiente puncte de spri- 
jin în text, dar şi destule aspecte care contrazic absolutizarea uneia sau alteia dintre ele. 
În orice caz, atunci cînd apreciem munca regizorului, trebuie să avem în vedere, pentru 
care din aceste posibilităţi a optat el, și în consecinţă să eliminăm din discuţie termenii 
străini viziunii sale. 

Mai apropiată de temperamentul său, cea de-a doua modalitate dintre cele enun- 
tate a fost preferată de regizorul Ion Cojar, și trebuie să recunoaștem că, în limitele 
acesteia, spectacolul său se dovedeşte deplin convingător. În viziunea lui Ion Cojar, spec- 
tacolul Nu sînt Turnul Eiffel devine o pasionantă dezbatere etică, un emoţionant dialog 
despre dragoste şi fericire, despre tinereţe. Potrivit concepţiei sale, regizorul evită (sau 
elimină) replica ironică, spuma verbală fermecătoare care există pe alocuri în piesă, con- 
fruntă textul publicat cu o altă versiune a lucrării, din care aduce în spectacol replici 
care îl servesc, trece replicile unor personaje altora, schimbă finalurile de act, îngroașă 
contururile unor personaje și caută semnificaţii simbolice altora. În viziunea sa, Tanţi şi 
Manţi, cele două prietene ale eroinei (partituri susţinute cu fantezie și deosebit simţ al 
măsurii de Ileana Stana Ionescu şi Paula Chiuaru, excelent distribuite și conduse regizo- 
ral), devin sosiile acesteia, dubluri reprezentind tendinţe etice negative — limită, posibile 
în comportarea eroinei. Pe același plan, tatăl eroului capătă mai acuzate trăsături sim- 
bolice, semnificînd limpede moștenirea obsedantă a unei vulgarităţi melodramatice şi cu 
ilose, pe care eroul e silit s-o poarte după sine. (Compoziţia realizată în acest rol de 
George Popa-Mijea evoluează subtil între autopersiflare, senilitate și dramă mimată.) Cu 
asemenea semnificaţii amplificate, cele trei personaje-simbol evoluează pe un plan aparte 
al unor concepţii și realităţi pe care regizorul îl pune în contrast, sau direct în conflict 
cu eroii principali. În acest spirit, regizorul face din finalul primului act un moment de 
foarte interesantă compoziţie teatrală. După prima înfruntare gravă („Judecata lui Solomon- 
Războiul Troiei”), care zdruncină dragostea multicoloră a eroilor, aceștia se retrag în 
lumea propriilor gînduri. Imaginea margaretei pleoştite, proiectată pe fundal, se îndepăr- 
tează. Eroii, printr-un efect de perspectivă, rămîn şi ei undeva, departe, mici, foarte 
mici, abia siluetaţi în contre-jour. În prim-plan, Tanţi, Manţi şi Tatăl schimbă fraze 
stupide, schiţează pașii unui can-can obosit. Tensiunea emoţională crește. Peste muzica 
dansului se suprapune, tot mai apropiat, tunetul și apoi, strigată, replica Ei: „Terminaţi! 
Terminaţi !* Într-o clipă, un enchaîné răstoarnă imaginea, aduce în prim-plan eroii, şterge 
undeva, în umbră, personajele simbolice, aduce — proiectat pe întreg fundalul — un 
peisaj posomorit, de cer înnorat. Pe liniştea care urmează, întrebarea „Ei, bade, mai e 
mult pînă la șoseaua naţională ?“ și răspunsul creează momentul de respiraţie, de tensio- 
nată reculegere, pe care îl taie, apoi, căderea de cortină. 

Şi finalul piesei are o rezolvare conformă viziunii regizorale. După distrugerea 
„şifoniero-prosperităţii“, sc creează — peste capul celor doi eroi — un moment de înfrun- 
tare între grupul Tanţi, Manţi, Tatăl și grupul Tudorică, Băiatul, Silvia (interpretaţi, 
de Alexandru Lazăr, Constantin Drăgănescu și Cătălina Murgea), readus în scenă. 
Cei dintii rostesc nu numai textul hărăzit lor de autoare, replici cinice, dezabuzate, 
dar şi textul, cu asemenea rezonanţă, spus în primul act de eroină. Grupul prietenilor 
eroului, grupul oamenilor pentru care munceşte și care cred în el, preiau de la cei doi 
protagoniști replicile de elevată poezie, de încredere în frumuseţea vieţii, tinereţii și dra- 
gostei. Apoi cele două grupuri dispar. Eroii au un moment de vibrant calm, de împărţire 
lucidă a răspunderilor (aci, regizorul face tăietura, exact acolo unde autoarea o coteşte 
către festiv). Urmează întrebarea : „Mai e mult pînă departe?“ De nicăieri nu vine nici 
un răspuns. El pluteşte însă în aer, este răspunsul pe care fiecare om l-ar putea da între- 
bării... Cei doi încep din nou să meargă, umăr lîngă umăr. Nimic nu forţează împăcarea. 
nu zaharisește deznodămîntul. Doar undeva, în ultimul plan, în imaginea peisajului pro- 
iectat, se supraimpresionează două siluete ţinîndu-se de mînă. Sugestia aceasta minimă, 
tonalitatea emoţională a muzicii, zimbetul de pe chipul actorilor, felul cum merg par a 
spune (de o sută de ori mai convingător decit orice altceva) că cei doi tineri duc cu ei 
înţelepciunea cîștigată, dragostea lor viitoare. 

Problema-cheie a spectacolului rămîne, fără îndoială. cea a protagoniştilor. Ei au 
de susținut partituri dificile, de mare întindere și complexitate ; ele pretind actorului o 
permanentă tensiune emoţională, o inteligență a sentimentului, o mobilitate afectivă deo- 
sebită. Distribuiţi în cele două roluri principale, tinerii actori Eugenia Dragomirescu şi 
Virgil Ogăşanu fac faţă cu succes acestor exigenţe. Eroina realizată de Eugenia Drago- 

mirescu estompează în primele scene cinismele, folosindu-le ca o mască, un pretext de 
sondare a tovarăşului de drum. Din spatele ironiei și persiflării permanente simţi răzbă- 
tînd setea de viaţă a personajului, tumultul lăuntric, disimulat. Izbucnirea dragostei se 
face cu violenţă, flacăra aprinsă aci păstrind apoi aceeaşi temperatură a incandescenţei 
pe tot parcursul piesei, şi în scenele de descurajare, de resemnare, de rătăcire. Trăirea 
vie a stărilor contradictorii ale eroinei — fără distanțare, dar cu o singură perspectivă 
asupra întregului rol — face foarte omenești-verosimile izbucnirile eroinei, chiar atunci 
cînd, în esenţă, nu sîntem de acord cu ele, ne face apropiată și de înţeles dialectica 
evoluţiei acestui personaj. Așa cum o realizează Eugenia Dragomirescu, eroina aduce ele- 
mentul emoţional cel mai mobil, cel mai pasional din piesă, elementul care se refuză per- 
manent definirii schematice „pe bucăţi“ ; eroina care cere, cu lăudabilă cupiditate, oameni- 
lor să fie mai vii, mai activi, să-și iasă din înțepenire, e aceeași cu cea care resimte 
dureros agitația, ritmul viu din jur, cu cea care cere oamenilor să se oprească pentru a 
privi în jur; eroina care mimează blazarea e aceeași cu cea care fantazează juvenil, cu 
cea care iubește pătimaș, cu cea care reduce fericirea la un șifonier cu trei uși, cu cea 
care nu mai poate continua drumul, dar şi cu cea care găseşte în sine resurse pentru a-și 
păstra omul iubit, pentru a-l dinamiza, atunci cînd acesta a obosit. 

Virgil Ogăşanu aduce în rolul său o combustie de altă natură: entuziasmul abstract 
romantic al eroului, un anumit fanatism al dăruirii de sine sînt temperate, în interpre- 
tarea sa, de o aură poetică adolescentină, de credinţă politică, lucidă şi deloc lozincardă, 
în misiunea socială a muncii sale, aceea de a clădi frumosul pentru oameni. Şi la el, 
tenta uşor ridicolă a „omului cu capul în nori“, pe care o indică autoarea, este estompată 
în folosul elanului, pasiunii creatoare, mai echilibrate, mai așezate decît a eroinei. 

Stilistic, mijloacele de interpretare ale celor doi actori sînt foarte diferite: Eugenia 
Dragomirescu înclină către o manieră teatrală de joc (în sensul bun al cuvîntului), către 
o anumită stilizare specifică a emoţiei ; Virgil Ogășanu trage către o disimulare a gestului 
exterior, către o discreţie a jocului, de factură foarte cinematografică. Datele acestea de 
joc, specifice actorilor, acuză și mai mult coordonatele temperamentale diferite ale celor 
doi eroi. Parcă voit, maniera mai teatrală, mai afișată a fost adoptată pentru personajul 
în permanentă frămîntare, în timp ce jocul mai discret, de factură cinematografică, a 
fost hărăzit personajului mai echilibrat. Regizorul a ştiut să scoată de aci efectul dorit, 
nestrăduindu-se să aducă la același diapazon cele două interpretări, decît în acele scene 
unde condiţia psihologică a momentului cere întîlnirea pe aceeași lungime de undă. Efortul 
nervos și fizic solicitat de spectacol este cu siguranţă profesională depășit de tinerii inter- 
preţi, care păstrează pe parcursul întregii reprezentații prospeţimea și vigoarea necesare 
actului scenic, plăcerea de joc pe care un asemenea text o cere cu necesitate. Am vrea 
să atragem atenţia celor doi actori asupra unui pericol care le pîndește uneori interpre- 
tarea. Piesa Ecaterinei Oproiu nu poate fi jucată, nici un moment, exterior, rămînînd la 
conturul personajelor, fără combustia emoţională permanentă și sigură a ambilor inter- 
preţi. Altfel, sensurile se pierd, replicile își denaturează înţelesul, se desprind din unita- 
tea pe care o constituie personajul. Mai mult, atunci cînd actorii pierd controlul rolului 
— şi la aceasta îi poate duce lipsa de rodaj scenic sau chiar o simplă indispoziție adusă 
pe scenă, nelăsată în cabină —, diferenţele stilistice de interpretare se accentuează (Euge- 
nia Dragomirescu poate trece în teatral sforăitor şi Virgil Ogășanu într-o rostire banal coti- 
diană a textului), spectacolul nu mai încălzeşte, devine confuz, se destramă în momente 
mai limpezi sau mai puţin limpezi, mai bune sau mai slabe. (Un asemenea spectacol am 
avut prilejul să-l urmăresc între premieră şi participarea în Decadă a teatrului.) În ase- 
menea condiţii, unele dintre hiaturile muncii regizorale — elemente scenice de racord, nu 
peste tot bine găsite, personaje secundare insuficient lucrate actoricește, voci distonante 
dinafara scenei, şi chiar o oarecare incertitudine în rezolvarea regizorală a momentului 
șiloniero-prosperităţii — sînt aduse în plină lumină. 

Colaboratori inspirați în realizarea sintezei spectacolului a găsit regizorul în autorii 
plasticii (decor şi imagine: Adriana Leonescu; costume: Gabriela Nazarie; lumini și 
proiecţii : Titi Constantinescu) şi ai ilustraţiei muzicale (ing. Lucian Ionescu și Romeo 
Chelaru). 

Apelînd la o scenografie cinetică și folosind aci tot arsenalul de mijloace al aces- 
teia (un sistem de poliecran cu cinci suprafeţe de proiecţie, proiecţie de diapozitive, alb- 
negru şi color, proiecţie cinematografică, proiecţii fixe şi pe ecrane mobile, un dispozitiv 
scenic cu două turnante tangente, o complicată partitură de iluminare), scenograful a 
creat spectacolului haina modernă ce se impunea. El oferă regizorului baza materială 
pentru o mizanscenă dinamică, foarte originală (să ne reamintim doar de două secvenţe 
— „Judecata lui Solomon“ şi „Lasă sfoara“ ; aci, mizanscena — în primul caz, pe orizon- 
tala celor două platouri turnante ; în cel de-al doilea, pe verticala eşafodajului ridicat 

din mese și scaune, unite printr-o punte pe care, la înălţime, se va desfășura o întreagă 
scenă — are o deosebită pregnanță expresivă) ; rezolvă cu fantezie senzaţia de permanentă 
mișcare, pur fizică, pe care o cere piesa ; rezolvă firesc trecerile de la spaţiul fără limite 
al rac er la ambianţele convenţional-fantastice şi la cele cu o personalitate definită ; 
creează pentru imaginea proiectată o partitură de o înaltă cultură plastică. Trecerea de 
la alb-negru la culoare, detașarea planului detaliu în funcţie de necesităţile de drama- 
turgie, varietatea imaginii de plan general a peisajului, compoziţiile realizate prin proiec- 
tarea concomitentă, pe diferite ecrane, a unor subiecte fotografice diferite, în fine, efectele 
obținute prin apropierea sau îndepărtarea imaginii, prin durata de iluminare sau prin 
supraimpresiune, stau la graniţa dintre teatru și film, presupun un scenograf-regizor cu 
totul stăpîn pe arta sa. 

O funcţie activă în spectacol este rezervată muzicii. Construind partitura sonoră 
pe folosirea variat-ritmică și de timbru a două teme fundamentale (tema drumului şi 
tema marșului nupţial), autorii ilustraţiei muzicale servesc nu numai racordurile necesare, 
dar şi indică tonalitatea afectivă adecvată fiecărui moment, creează suspensia sau legă- 
tura de emoție necesară. Ca și plastica spectacolului, muzica este atît de vie încît poate 
fi „citită“ şi separat, pe parcursul reprezentaţiei, fără ca prin aceasta imaginea unică — 
spectacolul — să aibă ceva de suferit. 

Strădania tuturor creatorilor de a servi textul pe care l-au îndrăgit, de a crea, cu 
ocazia acestei premiere absolute, o imagine-model, de înaltă ţinută profesională, se vede 
răsplătită prin rezultate. Părtaș și beneficiar principal al acestora este nu numai autoarea, 
ci și teatrul, care a creat toate condiţiile, materiale şi morale, pentru realizarea scopu- 
lui propus. 


B. T. Râpeanu 


Teatrul din Ploieşti 


ZOO SAU ASASINUL FILANTROP ` 
de VERCORS 


La apariţia romanului său „Animalele denaturate“ (1952), Vercors era un scrii- 
tor consacrat, cunoscut și cititorilor noștri prin traducerea — imediat după Eliberare — 
a nuvelei „Tăcerea mării“ (închinată „memoriei lui Saint-Pol-Roux, poet asasinat“), 
una dintre cele mai evocatoare şi mai profunde din cite s-au scris despre ocupaţia na- 
zistă în Franţa. Luptător în Rezistență, contra ocupanților și colaboraţioniștilor fas- 
cişti, Jean Bruller își semnează lucrările clandestine — Vercors. De atunci şi pînă 
azi, acest nume, împrumutat de la un platou înalt din Alpi, indică totodată, în litera- 
tura franceză contemporană, un spirit de luminos umanism. Şi totuși, apariţia „Anima- 
lelor denaturale a deconcertat: nimeni nu se aștepta la această „poveste filozofică“, 
înrudită cu cele lăsate de Swift, Voltaire, Jules Verne, Wells și Karel Capek, din care 
se desprindea „de-a lungul unei intrigi amuzante, o necesitate socotită imperioasă şi 
gravă, dar pe care nimeni (...) nu se grăbeşte s-o recunoască, în ciuda urgenţei: cea 
de a se înţelege, în sfîrșit, asupra definiţiei universale a persoanei umane, fără de 
care nici un dialog nu-i posibil“. Acest roman, surprinzător ca formulă, a dus, după 
mai bine de un deceniu, la comedia judiciară, zoologică şi morală, Zoo sau Asasinul 
filantrop, cu care Vercors debutează ca dramaturg și, ceea ce este mai semnificativ, își 


* Regia: Emil Mandric. Scenografia: Mihai Tofan. Distribuţia : George Mărutză (Sir Arthur 
Draper); Gh. Bănică Qameson) + Adrian Petrache (Minchett) ; Toma Caragiu (Pop); Candid Stoica (Profe- 
torul Kreps); Tudor Popescu (Cuthbert Greame) ; Margareta Pogonat (Sybil Greame) ; Paul Avram (Dou- 
glas Templemore) ; Lili Carandino (Lady Draper); Aristide Teică (Doctorul Figgins); George Stilu (Inspec- 
torul Mimms); Dumitru Palade (Doctorul Bulbrough) ; Sabin Marian (Ministrul) ; Zephy Alşec (Vancruysen); 
Mot Negoescu (Profesorul Knaatsch); Doru Popescu (Profesorul Eatons); George Filip (Preşedintele juriu- 
Bhs ivu Ştefan (Jurat — Domnul cu aer de preot); Silviu Lambrino farat — Fostul colonel din 
Indii) ; Ruxandra Nicolau (Jurat — Micuța doamnă Quarker) ; George Stilu (Jurat — Domnul mustăcios) ; 
Virgiliu Dumitrescu (Aprodul); Gheorghe Aramă (Radioreporterul). 

Moment din spectacol 


reafirmă preocuparea, considerind-o la fel de imperioasă ca şi în trecut, dezbătind-o 
într-o formă artistică de mai larg şi puternic ecou: pe scenă. De la proză la piesă, 
autorul elimină judicios orice complicaţie anecdotică, orice „picanterie“ nostimă (erau 
cîteva) care ar tulbura controversa scenică, orice personaj în plus, pentru a se păstra pe 
linia de plutire a disputei esenţiale, înaintînd amuzant — ironia galică amestecîndu-se 
vizibil în tot ce se întîmplă — dar vizînd permanent o idee ce nu poate implica vreo 
atitudine neserioasă. „Ce este omul ?* — iată problema care îl frămintă statornic pe Ver- 
cors, aşa cum au arătat și conferințele sale, ţinute în fața tineretului german, despre 
„Raţiunile morale şi umane ale Rezistenței franceze“. Pe această problemă se putea scrie 
o carte de filozofie, un eseu de etică, sau, dacă vreţi, pentru teatru, măcar o dramă — 
„neobişnuitul“, aci, îndrăzneala autorului constă însă în a fi tratat-o într-o comedie, 
într-un anumit mod comic, combativitatea sa rezultind nu din opoziţia faţetelor de 
caracter, ci dintr-o extindere dialectică a perspectivelor înţelegerii ; e o comedie de idei. 

Ca şi în roman, în piesă, ziaristul Douglas ucide tocmai pentru a forţa o ati- 
tudine umană faţă de nişte fiinţe demne de a fi privite ca oameni. „Ignoranța“ sa, 
care pune întrebări generos intenţionate, poartă în sine mai multă înțelegere decît 
competenţa rutinieră a persoanelor autorizate. La întrebarea fundamentală, savanții 
nu pot răspunde mai ştiinţific decît antropofagii. Nu întîmplător, spiritul lui Shaw, 
paradoxal și ironic, pluteşte peste acel proces desfășurat, nu întîmplător, într-o Anglie 
renumit conservatoare. Douglas a ucis un animal sau un om? Dar pentru a răspunde, 
trebuie să știm ce este omul. Judecătorul englez (cercetînd încurcat Codul Napoleon !) 
este brusc iluminat că, în viaţa sa, nu s-a gîndit la asta, ci doar la funcţia sau starea 

socială a împricinaţilor, la cazul în speță. 
Ideile care ajută procesul vin de la cine 
nu te aştepţi: „Ce e omul?* — întreabă 
iritat un neurastenic medic legist, obişnuit 
doar cu cadavrele ; „teoria talismanului“ este 
dezvoltată cu cochetărie de soţia judecăto- 
rului Draper; un reverend rămîne uimit de 
propriile sale cuvinte despre ruperea omului 
de natură... Şi Vercors trece subtil peste 
apartenenţa ideilor, pentru că nu emițătorul 
îl interesează, ci dinamica şi sensul lor. Elsa 
Triolet considera că „această piesă, unde 
evoluţia gîndirii ţine loc de intrigă, de pe- 
ripeţii cu surprize, de răsturnări şi lovituri 
de teatru, este un tur de forță“. Da, este 
fără îndoială, o lovitură de teatru — şi o 
înţepătură franceză — ca tocmai justiţia An- 
gliei conservatoare să obţină prima definiţie 
a omului : animal rebel contra naturii („ome- 
nia nu e o calitate cu care te naşti, ci o 
demnitate pe care trebuie s-o cucereşti“). 
Poate, nu atît de uluitoare, dacă ne gindim 
la interesul filaturilor engleze și al celor 
australiene, ce-și dispută muncitorii tropi. 
Dar definiţia rămîne o definiţie cu perspec- 
tivă deschisă, pentru că îl defineşte pe om 
ca rebel nu numai împotriva naturii-mame, 
dar mereu răzvrătit împotriva a ceea ce l-ar 
închista într-o a doua natură, împotriva 
„mamelor vitrege“. Totuşi, piesa nu-i fără 
cusur ; pe lingă prezenţa cîtorva personaje 
sporadic declarative, prea şterse faţă de 
altele consistente, am imputa demonstraţiei, 
densitatea prea mare de referinţe puse în 
pagină, uneori specioase, pretinzind o minimă 
iniţiere şi, oricum, mai mult răgaz de asimi- 
lare decît permite dezbaterea scenică. 

Pentru tot ce conţine indiscutabil piesa 
şi se cuvenea exprimat cu grijă și claritate, 
dar și pentru „dificultăţile“ ei rezolvate abil, 
montarea de la Ploieşti a tinărului regizor 
Emil Mandric merită felicitări. La al trei- 
lea spectacol al său — după Costache și 
viața interioară şi Act venețian —, regizo- 
rul se arată înclinat spre un teatru de in- 
vestigaţie caracterologică, în care dinamis- 
mul se dezvoltă din interiorul personajelor, 
iar strălucirea montării ţine, în primul rînd, 
de incandescența ideilor sale, nu de tru- 


George Mărutză (Sir Arthur Draper) 


roO 


vaiuri spectaculoase (poate că Mandric va zice că astfel îi fixez limitele: dimpotrivă, 
numai startul). O atenţie analitică asupra fiecărui personaj, asupra fiecărei apariții 
substanţial diferenţiate (stăruie în memorie la fel de puternic și roluri principale, ca 
Draper, Pop, Kreps, şi episodice, ca Bulbrough), o gîndire regizorală păstrind un echi- 
libru concludent între parte și întreg, între detaliu și ansamblu (inclusiv, în colabo- 
rarea meritorie cu scenograful M. Tofan), demonstrează studiu documentar şi simţ cri- 
tic. Mai cu seamă valoros în spectacol este modul cum s-au dozat dezbaterea ideilor 
şi momentele comice, cum a fost condus „procesul“ scenic, găsindu-se prilejul pentru 
trimiteri satirice și notații ironice, în consens cu opinia lui Vercors, după care „com- 
portamentul“, „conştiinţa socială“ indică umanul. Și dacă se remarcă o lipsă de omo- 
genitate a interpretării, un decalaj uneori vădit de măiestrie actoricească, să nu uităm 
că regizorul este la primul contact cu colectivul ploieştean — deși nu-i putem scuza, de 
pildă, o trecere prea uşoară pe lîngă unele roluri (lady Draper-Lili Carandino), care 
cereau o tratare mai spirituală, mai suculentă şi o intervenţie regizorală mai inspirată. 

George Mărutză are talentul de a intra într-o firească şi lipsită de artificii 
simbioză cu rolul: judecătorului Draper (jucat la Paris de Georges Wilson) îi dă morgă 
profesională, dar şi umor şi inteligență. Este o autoritate plictisită de încurcături, 
care-şi pricepe vulnerabilitatea, decurgînd din nişte legi ce nu pot răspunde la o pro- 
blemă fundamentală. Şi Draper trece în faţa noastră — regizorul o subliniază — de 
la rigiditate la înţelegere lucidă. Trebuie să prindem repede acel fir discret de ironie, 
cînd „justiţia“ se umanizează... O creaţie de deosebită incisivitate comică face Toma 
Caragiu în Pop, reverend simpatic şi ridicol, un fel de copil mare care știe multe, 
totuşi nu gîndeşte destul. Interpretarea lui Caragiu se impune (a cita oară?) prin 
ştiinţa şi îndemînarea „efectelor“, dar şi prin exigența cu care le strunește pentru a 
nu şarja. „Imitaţiile“ sale de cimpanzeu, de corb, nu produc efect comic în sine, au 
controlul ideii, sînt integrate în situaţia scenică, în manifestarea colorată a personaju- 
lui (unul dintre cele mai viguroase ale piesei). L-am regăsit pe Candid Stoica din 
nou într-o reușită compoziţie — profesorul Kreps, precizat pînă la micile amănunte, 
într-o continuă febrilitate şi euforie (lovindu-se de calmul lui Pop, dar amindoi se 
completează), cu ticuri şi pedanterii de savant, nepăsător la maniere, cu ceva nematu- 
rizat în purtări şi în competența sa pedantă, zimbind larg de plăcere, ca un elev 
silitor, fiindcă ştie să-i răspundă procurorului. Cu gesturi elegante, cu mişcări gră- 
bite sau încetinite, după o anume coregrafie a impresionării, pregătind cu satisfacţie 
ultima lovitură, salvatoare, perorind sincer şi vibrant (chiar patetic) — îl înfăţişează 
Gh. Bănică pe apărătorul Jameson, în timp ce Adrian Petrache-procurorul Minchett 
preferă izbucnirile verbale şi atitudinile statice, cu mîna întinsă acuzator, pentru a nu 
strica poza gravă, importantă, pe care şi-o ia ca slujitor (dogmatic) al legii. O apariţie 
pregnantă este Dumitru Palade în medicul Bulbrough, astenic, cu fălcile strînse nervos, 
aruncînd cuvintele cu furie, cu un dispreţ suveran pentru explicaţiile savanților nepu- 
tincioşi. Urmărind cu o curiozitate de asistent, şi nu ca un acuzat, controversele şi 
încurcăturile stîrnite, Douglas, jucat de Paul Avram, are distincţie „rece“, englezească, 
sclipiri ironice în priviri şi multă inteligență în felul cum își foloseşte „ignoranţa ştiin- 
ţifică“. Mai puţin convingătoare, pe aceeași linie de preocupări, a fost partenera sa, 
Margareta Pogonat, în Sybil, deşi forţa ei dramatică e evidentă. Nu ştiu dacă regi- 
zorul Emil Mandric a dorit sau nu, dar finalul — cînd Douglas, victorios în lupta sa 
pentru om, îşi aprinde gînditor ţigara („omul nu există în om, trebuie făcut să în- 
florească“) — se asociază emoţionant unui final memorabil, de la Teatrul de Come- 
die : Bérenger aprinzindu-și ţigara... 

Teatrul Muncitoresc C.F.R. 


PĂLĂRIA FLORENTINĂ ` 
de LABICHE 
Adaptare de Al. Popovici 


Dacă ar fi să se ridice vreodată o statuie admiraţilor dispreţuiţi sau dispreţuiţilor 
admiraţi, statuia ar trebui neapărat să semene cu Labiche, poate cel mai notoriu caz de 
„victimă“ a aprecierilor echivoce, şi aceasta pe parcursul unui secol, pînă acum, și cine 
ştie al cîtor secole de-acum înainte. Admiratorii arcul de rîs la comediile și vodevilu. 
rile lui, aplaudau, elogiau, dar nu-şi puteau reține un vag zîmbet superior în faţa unei 
„valori atît de mărunte“, în fața unui scriitor care nu este în realitate „decît un bun, un 
foarte bun autor de mîna a doua“. (Citez deci dintr-un admirator, dintr-un „devotat“ al 
lui Labiche — criticul Adolphe Brisson — care „îi atribuia“ scritorului „o filozofie, pro- 
funzime“ şi... „credea ferm în dăinuirea operei sale“...) 

lar cei care nu-l prea admirau pe Labiche — ce să mai discutăm ?, lucrurile sînt 

rea cunoscute — l-au primit solemn și, se spune, fără fasoane, la primul tur de scrutin, 

irect în rîndul zeilor, în Academie. În ceea ce-l privește pe marele răsfăţat, cu modestia 
sa, celebră ca şi el, cu o bună luciditate şi conştiinţă a realei dimensiuni proprii, declara, 
nu fără un umor amar: „Vă asigur că mă admiraţi prea mult“. Şi când te gîndeşti că 
toate sînt pe deplin adevărate și concomitente : succesele exorbitante, rezervele acre, Aca- 
demia, valoarea subţirică şi... geniul. Iată-ne, așadar, vor exclama cititorii de bun-simţ, în 
plină confuzie, în plină ambiguitate ! 

Totuși, dacă ar fi să alegem pentru Eugène Labiche o caracterizare valorică foarte 
scurtă, ar trebui să apelăm, parafrazînd, la cuvintele mai sus amintite ale lui Brisson : 
este un foarte mare, un genial autor de mîna a doua. (Acceptîndu-l, de pildă, pe Molière 
— pentru a ne păstra în limitele genului — ca autor genial de mîna întii.) Fireşte, cu 
acestea nu am risipit confuzia. Ba, dimpotrivă. (Dar paradoxurile dau senzaţia de inteli- 
gență, ceea ce nu poate dăuna actului critic, iar dacă le și explici cît de cît, începi să fii 
suspectat de filozofie, cum a fost suspectat, pe nedrept, însuşi Labiche.) 

Cine este totuși controversatul autor? Dificil de spus în cîteva rînduri, fiind vorba 
de „părintele“ a vreo 160 de lucrări, inegale, inegal primite, mari şi mici la propriu și 
la figurat, majoritatea scrise în colaborare. Ne vom mulţumi, prin urmare, cu locuri 
comune ale criticii — deloc zgîrcită în privinţa analizei lui Labiche — pentru a justi- 
fica de ce ne-am dus cu multe îndoieli la spectacolul Teatrului Muncitoresc C.F.R. şi am 
plecat de acolo cu multe certitudini şi gînduri generoase. 

În primul rînd, Labiche este unul dintre cei mai buni scriitori de piese de teatru, 
îşi cunoaște „meseria“ atît de perfect, încît măcar cîteva din comediile lui ar putea deveni 
manuale de dramaturgie. lar principiul fundamental al meseriei dramaturgice este de 
a nu pierde nici o clipă atenţia spectatorului, căci o pagină fastidioasă de carte se poate 
reciti sau escamota, dar o scenă plicticoasă pe scenă amplifică plictiseala în sală prin 
reacţii în lanţ. Labiche are raek d rarisim al captivării continue, refuzînd orice răgaz 
favorabil strecurării acelui perfid duşman al teatrului, care e plictisul. În al doilea rînd, 
nimeni nu şi-a bătut atît de tare joc de burghezia franceză a celui de-al doilea Imperiu, 
arătînd-o în foarte penibile posturi, egoistă, interesată, meschină și lacomă, nimeni n-a 
fost, în secolul trecut şi în genul comic, mai crud decît Labiche cu propria clasă socială. 
În al treilea rînd, cînd asişti la o comedie — culmea exigenței ! —, vrei să mai și rîzi, 
iar uneori chiar vrei să rîzi fizic, adică nu cu o porțiune foarte subtilă și inteligentă a 
scoarței cerebrale, ci pur şi simplu cu gura și, dacă se poate, în hohote. Or, Labiche are 
acest talent inestimabil de a provoca rîsul în modul cel mai simplu cu putință, fără sub- 
stanţe chimice speciale şi fără a solicita efortul atît de delicatelor resorturi ale cerebrali- 
tăţii noastre. Este un titan al simplităţii în arta comediei, care nici nu te obligă, nici nu 
te invită, ci te face să rîzi. Extraordinar lucru ! Motive pentru care — alături de pito- 


* Regia : Lucian Giurchescu. Scenografia: Sanda Muşatescu. Distribuţia : Cornel Vulpe și Ştefan 
Bănică (Fadinard) ; S. Mihăilescu-Brăila (Nonancourt) ; Titu Vedea (Beauperthuis) ; Traian Dănceanu 
(Vezinet) ; Ion Aurel Manolescu ardiveau) ; Corneliu Dumitraş și Mircea Dumitru (Bobin); Ştefan 
Bănică și Ion Vilcu (Emile Tavernier); Al.Azoiţei (Felix); Paul loachim (Achille de Rosaa) Mariana 
Mihuţ (Hélène) ; Maria Georgescu-Pătraşcu (Anaïs Beauperthuis) ; Dana Comnea (Baroana de Champigny) ; 
Tamara Buciuceanu-Botez (Clara) ; Athena Demetriad (Virginie) ; Gaby Teodorescu (Clotilde) ; Petre Lau- 
rențiu (Un caporal) ; Eugen Ionescu (Un lacheu). 

Cornel Vulpe (Fadinard) și Tamara Buciuceanu-Botez (Clara) 


rescul unor caractere, de arhitectura decisă, impecabilă a unor situaţii, de aciditatea inte 
ligentă a unor replici — îl socotim pe Labiche un autor foarte mare, genial. Dar de 
mîna a doua, totuşi, fiindcă nu poate avea nici universalitatea absolută a lui Molière, nici 
adîncimea observaţiei social-morale a lui Gogol, fiindcă vodevilul, care alcătuieşte o 
întinsă parte și o primă preocupare a lui Labiche, este el însuşi o specie de mina a doua, 
avînd în vedere vastele posibilităţi de cercetare umană ale comediei, fiindcă un autor 
de mîna întîi nu calcă de citeva ori pe unde a mai trecut, iar Labiche se repetă, uncori 
pînă la autopastișare, fiindcă, în sfîrşit, observaţia care stă la temelia pieselor sale este, 
aşa cum spunea criticul Francisque Sarcey, „puţin superficială : ca nu pătrunde în fondul 
caracterelor pentru a le lumina cu linii de foc“. „Dar — continuă criticul — ea este 
întotdeauna adevărată şi amuză”. 

Date fiind aceste considerente, mulţi s-au întrebat și se mai întreabă: rezistă 
Labiche timpului ? Un exeget entuziast, Philippe Soupault, vorbeşte, la un secol de la 
primele succese ale scriitorului, de o dăinuire certă a operei acestuia. Brisson, criticul pe 
care l-am mai citat, e cu totul de altă părere: „Un nume popular, iată ce va rămîne din 
el“ (din Labiche — n.n.). Adevărul? Am încercat să-l descoperim în spectacolul lui Giur- 
chescu de la Teatrul Muncitoresc C.F.R. (urmînd să-l verificăm la Teatrul „Lucia Sturdza 
Bulandra“ care pregăteşte Caniota). Deocamdată, putem afirma fără rezerve că vodevilul 
scris acum 114 ani și intitulat în original Un chapeau de paille d'Italie rezistă admirabil 
în 1965 sub titlul Pălăria florentină şi în adaptarea respectuoasă, ușor modernizată, a lui 
Al. Popovici. (Dar numai în adaptare! Nu toate situaţiile, replicile și gagurile originale 
pot fi gustate acum.) Pe alocuri, datorită regiei şi efortului actorilor, e chiar irezistibil. 

Vodevilul, ca imensa majoritate a comediilor lui Labiche, se ocupă de o căsătorie 
tipic burgheză. De altfel, lumea scriitorului e de-a dreptul obsedată de problemele matri- 
moniale. O burghezie stabilitară, nu veleitară ca la Molière sau Balzac, mulţumită de 

sine, grasă și leneșă, stăpînă pe prerogativele de clasă, consolidată și politic, îndeletni- 
cindu-se cu asigurarea viitorului progeniturilor, urmărindu-și cu stricteţe interesele perso- 
nale, aceasta e sursa comediilor lui Labiche. Domnul Nonancourt își întreabă viitorul 
ginere: „Părăluţe aveţi ?“ și nu acceptă căsătoria fiicei decit după ce s-a convins că renta 
lui Fadinard este de 20 de franci pe zi. lar cînd se consideră tras pe sfoară de Fadi- 
nard, Nonancourt se justifică senin: „Ce vrei? E rentier. lată cea mai frumoasă cir- 
cumstanță atenuantă pentru toţi taţii“. 

În rest, burghezii lui Labiche sînt niște oameni mai mult sau mai puţin stupizi, 
îngrozitor de meschini și mărginiţi, care se înşeală unii pe alţii, nu fără o voluptate 
ascunsă a rapacității și feloniei ; femeile sînt prostuţe, deși voluntare, şi, de obicei, infi- 
dele ; ofiţerii grosolani, violenţi, dar cu succes la doamnele onorabile; servitorii sea- 
mănă cu stăpînii lor în materie de lenevie şi impertinenţă, dar au dreptate, căci stăpînij 
se întrec în avariţie. Pălăria florentină plimbă „nunta“ Fadinard-Nonancourt prin diverse 
ambianţe sociale, între care şi salonul vulgar-pastoral al baroanei de Champigny, folo- 
sindu-se ca pretext încurcătura provocată de calul lui Fadinard ce consumase liniștit 
pălăria de pai a doamnei Beauperthuis, iar personajele se relevă în cîteva linii — 
aici nu poate fi vorba de caractere —, amuzante, chiar foarte amuzante. 

Totul în acest vodevil este ritmul extrem de rapid al developării acţiunilor şi dia- 
logului, remarcabila însușire a autorului de a nu ţine în mod inutil nici un personaj pe 
scenă, de a antrena tot ce e „suflare omenească“ în mișcare și dialog. Și, de asemenea, 
simplitatea. Personajele nu vorbesc deloc „ca la teatru“, ci simplu, obişnuit, iar hazul e 
de cele mai multe ori dezinvolt, comun, dar nu fanat. Adesea, chiar niţel gros, dar, 
vorba lui Labiche : „Ca să faci o piesă veselă, îţi trebuie un stomac bun. Veselia se află 
în stomac“. Frazele, glumele, jocurile de cuvinte nu par nicidecum lucrate, ca şi situa- 
tiile, de altfel, deși se ştie că Labiche crea pe baza unui plan amănunţit. 

Dacă nu te duci neapărat la un spectacol de comedie ca să-ţi lărgești orizontul inte- 
lectual, ca să aprofundezi cîteva probleme mari, cardinale, ale existenţei ; dacă nu inten- 
ționezi, nici mai mult, nici mai puţin, decit să te distrezi, afli în Labiche, din acest punct 
de vedere, un maestru neîntrecut. lar pînă la apariţia unui alt scriitor pe măsura lui — 
epigoni au fost nenumărați — în acest strat inferior al comediei, va trebui să ne amu- 
zăm în continuare pe socoteala burghezilor din a doua jumătate a secolului trecut, pe 
socoteala micilor eroi ai marelui Labiche. 

Adaptarea întreprinsă de Al. Popovici e o discretă şi necesară ajustare a vervei 
lui Labiche pe linia gustului modern: aluzii, poante, elemente de terminologie contem- 
porană strecurate abil, fără a supăra pe nimeni, nici măcar pe apărătorii îndreptăţiţi ai 
textelor clasice. 

Lucian Giurchescu a depus desigur o muncă uriașă pentru dirijarea unui ansamblu 
mare, într-o mişcare perpetuă, cu muzică şi dans, cu schimbări rapide de decor (foarte 
inspirat și sugestiv realizat de Sanda Mușatescu, mobil, dinamic chiar, cu un rol comic 
de primă importanţă). Pornind de la cerinţele de ritm şi sincronizare ale vodevilului, de 
la necesităţile de inserare oportună a muzicii şi dansului, regizorul a obţinut un tempo 
de joc alert, un spectacol de desfășurare frenetică, fiecare act încheindu-se, după acumu- 
lări intense de energie, într-un paroxism al vervei. Ritmul acesta uimitor este, de fapt, 
principalul merit al regiei şi actorilor: un spectacol care nu „stă“ nici o secundă. Dar 
e şi elementul care denunţă limitele de rezistenţă ale interpreţilor. Le citim pe figuri 
epuizarea, eforturile se văd — și ideal ar fi să nu se vadă —, veselia produsă de perso- 
naje se combină cu compasiunea stirnită de truda supraomenească a actorilor. Ceea ce 
dovedește că mai sînt încă trepte de parcurs pentru ciştigarea condiţiei fizice a actorilor 
noştri, fiind vorba, în ultimă instanţă, de însăși condiţia lor profesională, 

În ciuda suprasolicitărilor unui ritm demn de epoca rachetei, interpreţii au trecut 
victorioși toate obstacolele (scaune, uşi, pereţi, paturi, gaguri, muzică, balet etc.), vădind 

chiar multă aplicaţie tru genul de umor al lui Labiche. Turul de forţă este, evident, 
al rolului Fadinard, dn care Cornel Vulpe a „stors“ tot ce se putea stoarce în materie 
de haz, mișcare, dialog. Actorul se agită de-a lungul și de-a latul întregii piese şi al 
întregii scene, dialoghează absolut cu toate personajele, adeseori cu cîte trei deodată, se 
epuizează numai o dată cu personajul interpretat (dar ce epuizare !), degajă un umor 
ceva mai subțire decît al celorlalţi, zboară, cade, se prelinge, tremură, se lamentează și 
suferă într-un chip foarte convingător (pentru vodevil, firește). Păcat că nu toate repli- 
cile sale ajung întregi în sală, din pricina gifiielilor explicabile. S. Mihăilescu-Brăila 
(Nonancourt) joacă mai puţin detașat, rîzind de personaj, cu accent pe ticuri. (lar Sou- 
pault afirma atît de categoric că eroii lui Labiche nu au ticuri!) Ștefan Bănică în rolul 
artileristului Tavernier e feroce, făcînd un tandem comic clasic împreună cu speriosul 
Fadinard. Cind urlă, cuprins parcă de o migrenă acută, pentru a anunţa apoi naşterea 
unei idei, efectul acestei glume groase este extraordinar. De fapt, iată tipul de umor la 
care invită vodevilurile lui Labiche. Mariana Mihuţ (Hélène) e odrasla naivă și cam 
prostuţă a „vegetarianului“ Nonancourt, alintată (dar de ce abia de la mijlocul piesei şi 
de ce pînă într-atît încît să nu-i mai pricepem limbajul, ca la bebeluşi ?) şi, bineînţeles, 
torturată de o idee fixă: să se mărite. Prezenţă scenică: agreabilă. Baroana (Dana Com- 
nea) are ţinută, un șters farmec aristocratic, dar textul nu prea are haz. Foarte populară, 
foarte voluntară, foarte bine interpretată de Tamara Buciuceanu-Botez, actriță de come- 
die deosebit de înzestrată, este Clara, personaj din păcate abandonat de autor, soartă 
împărtășită, de altminteri, de mulţi alţi eroi ai comediilor sale. Au lucrat atent, deşi des- 
cinzînd din Caragiale, Titu Vedea, rolul încornoratului Beauperthuis, iar Ion Aurel Mano- 
lescu, rolul lui Tardiveau. Textul cam subţire al unchiului Vezinet e depășit, pe alocuri, 
de jocul colorat al lui Traian Dănceanu. Talentul de comedian al lui Corneliu Dumitraș 
nu se dezminte ; în Bobin, actorul schiţează o bună caricatură. Paul Ioachim șarjează fin 
în Achille de Rosalba. Conlucrează la verva sălbatică a spectacolului Athena Demetriad 
(Virginie), într-o măsură mai mare; Al. Azoiţei (Felix) şi Maria Georgescu-Pătraşcu 
(Anais), într-o măsură mai mică. Muzica lui Vasile Veselovschi şi Radu Şerban se inte- 
grează substanţial în stilul spectacolului, ca şi coregrafia Verei Proca-Ciortea. 
Cu alte cuvinte, Labiche rezistă. 


Dumitru Solomon 


Teatrul din Tg. Mureş (secţia maghiară) 


ȘTAFETA NEVĂZUTĂ * 
de PAUL EVERAC 


La secţia maghiară a Teatrului din Tg. Mureș, spectacolul are o desfășurare 
calmă, un ton firesc. El scoate în evidenţă calitatea unei trupe cu un bun nivel de omo- 
genitate, sudată printr-un îndelungat antrenament comun, care a izbutit să integreze rapid 
stilului ei pe cei mai tineri membri, recent absolvenţi ai Institutului. Actorii joacă toți cu 
o excelentă stăpinire a mijloacelor profesionale, fără stridenţe, fără agitaţie inutilă, mai 
degrabă sobru, cu înclinaţie pentru nuanţe și semitonuri, ceea ce face ca evoluţia lor în 


* Regia : Fârkâs István și Lavotta Károly. Decoruri şi costume: Labancz László. Distribuţia : Csorba 
András (Dobrian) ; Szamossy Kornélia şi Czekely Anna (Eta); Tanai Bella (Elena); Bács Ferenc (Giurcă 
Ferenczi István (Sorescu); Tamás Ferenc (Iliescu); Tóth Tamás (Boboc); Lohinszky Loránd (Săvoiu); 
Bartos Ede (Iacob); Czikėli László (Sturzu); Tarr László (Zamfir); Gyarmati István (Pătulea) ; Magyari 
Gergely (Irimia); Nemes Levente (Dionisie) ; Nagy Imra (Stogu); Kiss László (Orzea); Mózes Erzsébet 
(Dochiţa) ; Faluvégi Lajos (Veniamin); Varga József (Stoica); Kakuts Agnes (Secretara); Szabó Agnes 
A laborantă) ; Debreczeni Gabi (A doua laborantă) ; Nagy József (Primul muncitor); Bedö Ferenc 
Al doilea muncitor). s 

scenă să fie urmărită în permanenţă cu cea mai mare atenţie. Interpreţii ştiu să creeze 
împreună o atmosferă de viaţă simplă, neforțată şi necontrafăcută. Protagonistul, Csorba 
András, posedă forţă inteligent stăpînită şi bine dozată, prin care gravul Dobrian se 


impune fără să ocupe tot timpul primul plan — mai degrabă se poate spune că joacă 
acoperit, disimulindu-și frămîntarea sub aparențele autocontrolului pe care i-l impun 
obligaţiile diurne. Un foarte interesant Sturzu — subtil, discret, înţelept, de o mare 


fineţe — compune, aproape fără gesturi, numai din zîmbet, privire şi intonaţie, Czikeli 
László. Tanai Bella (Elena) joacă cu extremă reţinere, concentrat, cu un dramatism „sub- 
teran“, bogat în sensuri. Lohinszky Loránd (Săvoiu) — de data aceasta fără să-şi dezvă- 
luie în întregime bogata personalitate artistică — conferă personajului naturaleţe şi umor, 
sugerînd mereu că ştie mult mai mult decît este dispus să spună. Ferenczi István (Sorescu) 
şi Mózes Erzsébet (Dochiţa Nedelea) realizează niște autentice portrete de tineri, libere de 
şablonul „impetuozităţii“ zgomotoase și impertinenţei agasante ; ei știu să ţină dificilul 
echilibru dintre dezinvoltură și seriozitate, sînt spontani, plăcuţi, dar deloc superficiali. 

Gîndind spectacolul pe aceste valori, care au dus la admirabile portrete scenice, 
regia (Farkas István şi Lavotta Károly) n-a izbutit, în aceeași măsură, să dea acestuia 
o direcţie, un scop. Construcţia fragmentară a piesei se resimte puternic în reprezentaţie, 
deoarece scenele, tablourile, momentele — unele, în sine, deosebit de convingătoare — 
se găsesc într-un raport de echivalență, fiind juxtapuse şi neducind la o acumulare. 
Grafic, conflictul parcurge o linie orizontală, pornindu-se mereu de la același nivel, fără 
ca tensiunea să crească, fără ca relaţiile între personaje (Eta—Dobrian, Eta—Elena etc.) 
să cunoască acele înnodări dramatice ale momentelor de maximă încordare. Intrări și 
ieşiri — nu întotdeauna îndeajuns de ordonate — nu izbutesc să înlăture o anumită impre- 
sie de static pe care spectacolul o creează mai cu seamă în partea sa finală; atmosfera 
festivă ce domnește aici pare să fie cîștigată cu prea mare ușurință, în raport cu obsta- 
cole întrucîtva neglijabile. Contribuie la aceasta şi tratarea estompată, în grabă, a intens- 
dramaticului moment Giurcă, a cărui scurtă, dar extrem de importantă trecere prin scenă 
rămîne destul de neobservată ; şi conturul cam incert al singurelor personaje interesate 
să frîneze deznodămîntul firesc, îndeplinind în piesă ingrata funcţie negativă: Boboc 
și Iliescu. 

Cea mai puţin realizată componentă a spectacolului este scenografia (Labancz 
László) ; decorul e compus pe un fundal inexpresiv de ferestre luminate și pe un supără- 
tor abuz de perdele de pluș. Biroul secretarului de raion e de-a dreptul urit, iar interiorul 
de uzină — cu cuptoare aprinse şi un tablou de comandă violent colorat — este naiv 
ca un desen de şcolar. Scăpări ale unei viziuni tributare locului comun se remarcă şi în 
concepția costumului : delegatul raionului poartă o dizgraţioasă haină de vinilin și inevi- 
tabila șapcă, cel al ministerului are o servietă imensă, de un neverosimil vișiniu lucios. 

HOTARE 


„ACEȘTI MARI PRIETENI 
Al VISULUI...“ 


„COMEDIA“ BUCUREȘTEANĂ : 
PREMIUL PENTRU CEA MAI BUNĂ 
PARTICIPARE NAȚIONALĂ 

LA TEATRUL NAȚIUNILOR 


iața unei echipe teatrale, împărțită între repetiții, premiere și spectacole, este un 

izvor continuu de variaţie și surpriză. Nicăieri poate mai mult ca în această lume 
agitată, febrilă — care-și păstrează ingenuitatea pînă la pensionare și-și afirmă 
violent și din prima zi rîvnele și ambițiile, căutindu-și cu fervoare un loc central 
pe podeaua scenei, capabilă adesea de fermecătoare copilării și uneori gata să se 
piardă în păienjenișul intrigilor, dar totdeauna însetată de artă —, nu este mai pre- 
zentă ideea de veșnică înnoire. În fiecare seară, actorul îmbracă alt costum, își 
schimbă masca și devine personajul unei tragedii sau al unei comedii. De-a lungul 
carierei sale un artist trăiește zeci de existențe, schimbind mereu zidurile cetăților 
antice cu cele ale burgurilor medievale sau cu cele ale somptuoaselor hoteluri ultra- 
moderne, călătorind în timp și spaţiu cu o viteză pe care nici rachetele ultrasonice 
n-o dezvoltă. Din bucăţile de carton ale decorului, din elementele de recuzită, din 
filtrele luminilor se improvizează cîmpiile atice, fiordurile norvegiene sau atmosfera 
de vrajă a unui port în ceasul cînd navele se desprind de țărm. lar actorii respiră 
de fiecare dată acest alt climat şi dacă n-ar fi nedespărțita constelație a reflectoa- 
relor, care-i însoțește mereu pe orice punct al globului, am putea spune despre ei 
că au străbătut, în lung și în lat, și istoria și harta lumii. 

Aşa stind lucrurile, e firesc ca, atunci cînd peregrinii sedentari pleacă în adevăr 
în altă jară, psihologia lor să fie deosebită de a altor călători. Ei nu pornesc la 
drum numai din dorința de a vedea, dar și de a fi văzuți, nu numai pentru a 
culege impresii, dar și pentru a le provoca. Se duc să joace, să reprezinte, să 
cunoască și să fie cunoscuţi de alt public. Orașul îi ademenește cu chemările lui, 
dar scena îi captivează și îi reține, căci o premieră într-o țară străină este un nou 
început, în alte condiţii de viață. De la înălțimea scenei, ei privesc — aici ca și 
acasă — oamenii pe care îi întilnesc pe stradă și — aici ca și acasă — se gindesc la 
reacțiile lor într-o sală de spectacol. i f 

l-am urmărit pe actorii Teatrului de Comedie la Paris, în zilele premergă- 
toare reprezentațiilor, și i-am văzut alternind între încordare și exuberanță, repe- 

tind înfrigurat spectacole pe care le jucaseră de nenumărate ori, și ascultind vibra- 
iile vocii lor în marea sală „Sarah Bernhardt”, ca și cum ar fi consultat un oracol. 

i le-am înţeles și teama și speranța. Pentru ei, Parisul nu mai însemna nimic, dacă 
a rîndul lor nu-i puteau oferi ceva. l-au oferit. Pe o scenă care aduce în fiecare 
stagiune alte zeci de trupe, într-un fel de caleidoscop al celor mai diverse arte 
teatrale, fizionomia lor particulară a fost reținută, și tinerețea cu care s-au dăruit 
a impresionat. Nu e un fapt oarecare. 

i Cînd repetate companii n-au izbutit, în actuala stagiune a Teatrului Mollu: 
nilor, să obțină pia aa publicului, iar destule spectacole prezentate în cadrul 
acestui „turnir“ nu au fost nici măcar menționate în presă, atenția acordată tru- 
pei românești de cronicari prestigioși, prezența în sală a unor personalități mar- 
cante ale vieții artistice franceze și mai ales numărul mare al spectatorilor care 
au asistat la cele șase reprezentații constituie semnele distinctive ale unei reale 
aprecieri. După aproape trei săptămîni de la încheierea turneului Teatrului de 
Comedie, în presă, ca și la posturile de radio străine, spectacolele românești continuă 
să fie comentate, ceea ce reprezintă, fără îndoială, un indiciu și cu privire la dura- 
bilitatea interesului stirnit la Paris de actorii noştri. 

De altfel, juriul Teatrului Naţiunilor a distins Teatrul de Comedie cu premiul 
ponny cea [e bună participare națională, cu o mențiune specială pentru Troilus 
şi Cresida. 

Ţinînd seama de articolele cronicarilor dramatici, de declarațiile oamenilor 
de artă și observațiile publicului, Teatrul de Comedie s-a impus la Paris prin 
originalitatea spectacolelor, prin caracterul lor modern, prin teatralitate și prin 
calitățile diverse ale unei trupe foarte omogene. 


A existat o părere aproape generală cu privire la trăsăturile de origina- 
litate ale teatrului românesc, și împrejurarea este cu atit mai menționabilă cu 
cît această personalitate se cerea desprinsă, receptată și înțeleasă în trei spec- 
tacole cu totul deosebite. Analiza n-a descoperit o originalitate vagă, nedetermi- 
nată sau încă incertă, ci o fizionomie personală, net și viguros delimitată. Despre 
stilul aparte de gindire și expresie al spectacolelor noastre au fost emise pre- 
|ioase opinii. Așa, de pildă. apreciind spectacolul Rinocerii, Eugen Ionescu 
consideră că, în artă, o operă se valorifică numai în măsura în care dispune de 
un sistem propriu și inimitabil de expresie, că o creație trebuie să formeze o 
unitate specifică, că definiția faptului de cultură pleacă de la noțiunea de indi- 
vidualitate. Judecind după acest criteriu reprezentația românească, el a socotit-o 
deosebit de interesantă și a stăruit asupra originalității ei. Dramaturgul vedea 
meritul de seamă al spectacolului în realismul său poetic, în alfabetul artistic care 
tălmăcește în modul cel mai concret o fabulă, fără a altera lirismul simbolurilor 
ei. Paul-Louis Mignon, directorul Centrului francez de teatru și cronicarul dramatic 
de la Radio-Paris, considera la rîndul său că originalitatea reprezentației trebuie 
căutată în faptul că ea „se află la o egală distanţă de o stilizare căutată și de un 
realism anecdotic“. Asupra acestei idei, P. L. Mignon a insistat: „Repet, acest sim- 
bolism nu este fățiș... Poezia vine din interior, din expresia sensibilităţii. Totul pro- 
vine aici din prezența umană”. 

Alţi cronicari dramatici au reținut, ca o dovadă a originalității viziunii noastre 
teatrale, faptul că spectacolul Rinocerii evită miiloacele de expresie artificiale, 
fixînd „ideea piesei și nu situaţiile ei” (Georges Léon), căutînd să nu stig- 
matizeze printr-o pecete exterioară un proces sufletesc intim. Jacqueline Cartier de 
la „France-Soir“ nota: „În spectacolul românesc — și prin aceasta el e remar- 
cabil — rinocerul nu are coarne... rinocerita este în întregime psihologică, fără 
mască“. Un vechi prieten şi excelent cunoscător al teatrului lui Eugen lonescu, care 
de altminteri i-a și prefațat volumele, Jacques Lemarchand, se asocia aceluiași 
punct de vedere: „Regizorul a procedat foarte bine neinsistind asupra «pitorescului 
rinocerian». Prezența monstrului pe scenă nu poate decit să micșoreze sentimentul 
de teroare pe care îl inspiră. Ți-e mai puțin teamă de ceea ce vezi și poți atinge, 
decit de ceea ce dă tircoale și amenință”. 

Scriind despre cele trei spectacole ale trupei românești, critica de speciali- 
tate a subliniat alte laturi ale aceleiași originalități. Ceea ce a surprins, spre 

exemplu, la Troilus și Cresida a 
fost imaginea lucidă, crudă a războiului, 
în cadrul unei satire dezlănţuite ce reușește 
să reducă raporturi umane, aparent com- 
plicate şi subtile, la expresia lor cea mai 
simplă și palpabilă. S-a apreciat că în 
loc să asistăm la sfișierile interioare ale 
unor coogiiinje frămîntate și să urmărim 
nehotăriîrile, remușcările, iluziile lor despre 
proprie lor acțiuni, ni s-a desenat tabloul 
urlesc al împrejurărilor în care triumfă 
puterea, șiretenia, pofta, instinctul, și își 
croieşte drum spre eternitate mitul. 

Regizorul Albert Botbol, directorul 
Universității Teatrului Națiunilor, scria: 
„Am văzut și ascultat cu plăcere Troilus 
și Cresida, în montarea formației 
ucureștene. Cunosc de multă vreme 
această comedie shakespeareană, dar cred 
că e pentru prima oară cînd am înțeles-o 
pe deplin prin intermediul unui spectacol. 
Aceasta, pentru că reprezentația propune 
un punct de vedere limpede asupra uni- 
versului de idei al lucrării dramatice și, 
mai cu seamă, un punct de vedere origi- 
nal, decurgind din însăși structura textului. 
Prin valorile sale, spectacolul românesc mi 
se pare cel mai interesant din întreaga 
traga de pînă acum a Teatrului Naţiu- 
nilor. 


În dispozitivul scenic al reprezen- 
tației, unii dintre comentatori au deslușit 
o sugestie a creatorilor spectacolului, cu 
privire la însuși mecanismul războiului, so- 
cotind că astfel farsa devine încă şi mai 
suculentă. „Eroii îmbrăcați în piei de ani- 
male, hirsuți, totdeauna prostește mulțu- 
miți de ei- observă Claude Baigneres - 
apar pe cărucioare minuite de sfori invizi- 
bile... iar pe urmă sînt scoși afară din 
scenă de aceeași mașinărie. E foarte greu 
de adus într-o comedie emfatică mai multă 
vivacitate și dragoste de viață.” („Figaro“) 

Poirot Delpech împărtășește opinia 
confratelui său: „Generali, bufoni şi în- 
drăgostiți prefac scena într-un adevărat 
circ, cu clovnii, animalele sale savante și 
dansatoarele sale pe sîrmă“. („Le Monde”) 

O nuanțată analiză a acestui specta- 
col i-o datorăm lui Gilles Sandier („Arts- 
Spectacles”), care s-a ocupat îndelung de 
particularitățile reprezentației. „Căci aici 
este geniul acestei puneri în scenă: ea 
situează în fiecare clipă teatrul în teatru, 
spunînd în fiecare secundă că aici pe 
pămînt totul este imagine, relevind în 
același timp minciuna, impostura sau iluzia 
retutindeni tăinuite. Pe de o parte, aceste 
rute lăudăroase în continuă reprezentație, 
fiecare în fața lui însuși sau în fața celor- 
lalți fanfaroni — comalidii lor — deci toți 
gata să joace, și, pe de altă parte, 
misticii feudali legați de un cod de valori 

depășite, reprezentind Trecutul, Istoria, Absolutul, Onoarea și alte majuscule de pe 
urma cărora vor pieri în curînd, fixați în forme moarte și devenind chiar sub ochii 
noștri imagini colorate. 

Aşa se face că, într-o tabără și în cealaltă, personajele redevin actori de 
teatru care evoluează cu gesturi largi și iau diferite poze, de unde o savantă și 
subtilă falsitate teatrală de joc; prin aceasta, din nov, spectacolul nu e departe 
de teatrul japonez sau chinez; fiecare tabără își are ceremonialul, ritualul său: 
există un ritual al brutei, ca și un ceremonial al eroilor romanelor cavalerești; 
fără a fi vorba vreodată de dans, de mimă, sau de o vană gesticulație, ideea 
de balet nu e departe, iar în toate acestea ghicești un prodigios exercițiu corporal. 
Toţi actorii m-au fascinat prin disciplina la care s-au supus, dar, poate mai mult 
decit ceilalți, Troilus şi Cresida — doi adolescenți ieșiți dintr-o „boîte à musique“, 
uniți de un codoș pentru scurtul răstimp al unei nopți de dragoste, înainte ca 
logodnica să fie predată grecilor, ca o marfă, și sfirșind prin a intra în jocul 
abjecţiei universale“. („Arts-Spectacles”). 

Şi alte comentarii susțin ideea că Troilus și Cresida a triumfat 
printr-o viziune artistică originală, înrădăcinată în realitățile de azi ale piesei. 
Într-o notă a agenției „France-Presse“ se spune: „Această piesă, care este departe 
de a fi una din cele mai bune ale marelui dramaturg englez, nu poate trece cu 
succes rampa, decit dacă interpretarea ei este cu adevărat originală. Ei bine, 
actorii din București au reușit... În plus, o punere în scenă uimitoare n-a permis 
spectatorilor un moment să reia răsuflarea“ 

Cum era și de așteptat, ca orice fapt de originalitate, ca orice act artistic, 
spectacolele românești au trezit și nemulțumiri sau opoziții. Cronicarul ziarului 
„Le Monde”, bunăoară, contestă punctul de vedere al creatorilor spectacolului 
Rinocerii, reproșindu-le că expun piesa la contrasensuri și îl prefac pe instinc- 
tivul Bérenger într-un „desperado al umanismului“, iar o astfel de interpretare 
scoate și mai mult la iveală banalitatea textului. Același cronicar regretă că regizo- 
rul a transpus Troilus și Cresida, exclusiv pe portativul farsei și al efec- 
telor comice, pierzind din vedere resursele de subtilitate și de profunzime ale dialo- 
gului. Claude Baigneres îl întovărășește în această opinie, cînd notează că „din 
aforismele lui Shakespeare asupra politicii, războiului și dragostei nu rămîne mare 
lucru în spectacol“. Oricit de mare și de legitim ar fi apetitul regizorului sau acto- 
rului pentru elogiul absolut, el va aprecia mai curind aceste rezerve — îndreptățite 
sau nu, şi, în orice caz, expresia unei concepții — decît un examen formal și sumar 
asupra muncii lor. 


S-a vorbit adesea la Paris, în legătură cu spectacolele Teatrului de Comedie, 
despre caracterul lor modern, despre teatralitatea lor. „Dacă în Rinocerii — 
cum observa A. M. Julien, directorul Teatrului Naţiunilor — este frapantă sim- 
plitatea cu totul modernă a formulei artistice, refuzul oricărui artificiu, sobrie- 
tatea — ceea ce face să uiţi că actorii sînt actori —, în Umbra sau în Troilus 
şi Cresida, impune mulțimea mijloacelor scenice reîntinerite și prezentate cu o 
fantezie prodigioasă. lar această disponibilitate pentru stilurile de joc cele mai 
opuse reprezintă — cum ne spune dramaturgul american Barrie Stavis — dovada 
mobilității moderne a teatrului românesc! Amintind despre această particularitate 
a spectacolelor Teatrului de Comedie, este poate util să semnalez că în presa fran- 
ceză reprezentațiile cu Rinocerii au prilejuit reluarea unei mai vechi și încă 
nestinse discuții cu privire la teatralitatea antiteatrului. Pentru Jacqueline Cartier, 
spectacolul nostru a constituit încă o dovadă că piesele lui Eugen lonescu sînt cum 
nu se poate mai spectaculoase. „A vorbi despre antiteatru, în legătură cu opera 
lui Eugen lonescu, mi se pare o absurditate, chiar mai mare decît acelea pe care 
eroii săi le debitează. În teatrul lui Eugen lonescu, actorii își găsesc roluri... 

Nu ai ocazia să devii rinocer în fiecare zi“. Actorii și regizorii francezi s-au arătat 
cei dintii surprinşi de varietatea resurselor artistice ale actorilor care au o „for- 
mație completă, exersați în toate disciplinele corporale“ („France-Soir“). Regizorul 
Francois Maistre scrie: „Se joacă teatru de acești actori, așa cum n-ar trebui 
niciodată să uităm că e nevoie să se joace. Ei nu uită Și o fac foarte simplu, 
urcînd și coborind, rizînd și plingind, alergind și zbenguindu-se, producînd senti- 
mente din toată ființa, din adincurile ei, așa cum trebuie s-o facă întotdeauna 
niște actori demni de acest nume, cum o fac în fond oamenii“. 

Cunoscutul actor Francois Chaumette de la Comedia Franceză consideră prin- 
tre virtuțile de căpetenie ale spectacolelor noastre, capacitatea trupei de a trece 
- de la o seară la alta — în alt univers de idei și mijloace artistice, fiind cînd de 
o sobrietate deplină, clasică, care se lipsește de gesturi și se mulțumește cu infle- 
xiuni și tăceri, cînd explodînd într-o animaţie și o vervă neistovite. „Da, aceasta 
este teatru“, „Da, acești actori știu să-și țină publicul cu răsuflarea tăiată“, a scris, 
de altfel, J. J. Gautier în „Figaro”. 

Ori de cîte ori s-au enumerat componentele teatralității și ale caracterului 
modern al spectacolelor noastre s-a vorbit despre „unda de lirism“, despre „spi- 
ritul de francă veselie”, despre „verva foarte latină a actorilor bucureșteni“, despre 
„rutina brutalizată” în general de „strălucirea unei arte vitale aflate în plină evo- 
luție“. lar faptul că, în toate cele trei spectacole, realitatea și simbolul, adevărul 
și fantezia, faptul și legenda se întrepătrund sau, în orice caz, întrețin un dialog 
subteran, l-a făcut pe același J. J. Gautier să constate, în mod sintetic: „Este sigur 
că acești mari prieteni ai visului și ai povestirii, acești mari imaginativi, plini de 
ironie și de farmec, care sînt românii, se pricep mai bine ca oricine să materia- 
lizeze dar într-un chip foarte aerian, ricoșeurile fantasticului pe suprafața realului”. 


Regizorii, scenografii, actorii care au creat cele trei spectacole au benefi- 
ciat — din partea criticii dramatice, a mediilor artistice şi a spectatorilor — de o 
considerație care se cere anume subliniată. Despre regia lui Lucian Giurchescu la 
Rinocerii, s-a scris că izbutește „un adevărat tur de forță” („France-Soir“), 
despre regia lui David Esrig la Umbra, că este de „o profundă originalitate“ 
(„l Humanité”), despre regia aceluiași la Troilus și Cresida, „că egalează 
pe Peter Brook“ („Arts-Spectacles”). Decorurile lui Dan Nemţeanu la Rinocerii 
au fost considerate pline de poezie („Radio-Paris), cele ale lui |. Popescu-Udriște 
la Umbra  denotind o viziune colorată şi umoristică a simbolurilor („Figaro”), 
cele ale aceluiași scenograf, la Troilus și Cresida, elogios comentate pen- 
tru ingeniozitatea lor („Le Monde”). 

Jocul lui Radu Beligan a impus prin sobrietate: „A fost, fără îndoială, mai 
plăcut să vedem un Bérenger obosit, apoi îngrijorat, apoi nefericit, neliniștit, pe 
urmă sincer speriat, prin jocul sobru al lui Radu Beligan, decit să asistăm la con- 
vulsiile și grimasele eroului, aşa cum ne-au fost arătate în unele spectacole“ 
(J. J. Gautier). Aceeași părere o are și Jacques Lemarchand: „Radu Beligan, în 
rolul lui Bérenger, a jucat cu discreție, și drama și-a dobindit astfel o nouă 
sursă de tragic, care duce piesa la adevăratele ei culmi“. De altfel, interpretarea 
lui Beligan l-a determinat pe Eugen lonescu să declare: „Beligan este extrem de 
impresionant în jocul lui, de o simplitate extraordinară... Cred că este unul din 
cei mai mari actori contemporani“. 

lon Lucian — în rolul lui Jean din Rinocerii — a cucerit favoarea gene- 
rală a criticii franceze, care nu și-a precupețit laudele: „Metamorfoza omului în 
bestie este halucinantă” („France-Soir“). „lon Lucian face un salt fericit în scena 
«de aur» a metamorfozei la vedere“ („Le Monde”). 

Un succes evident a obținut Marin Moraru, atît în rolul Ministrului de finanţe 
din Umbra („M-am delectat la fel cu toată lumea cu figurile de necrezut, de 

manej burlesc, ale lui Marin Moraru, care joacă rolul bătrinului ministru de finanțe, 
istovit, sfărimat, scos din circulație, incapabil de a se sluji de propriile sale mem- 
bre“ — notează J. J. Gautier), cît și în cel al lui Patrocle din Troilus și 
Cresida, rol despre care un cronicar socoate că a fost realizat cu o vervă 
uluitoare. 

În interpretarea Sandei Toma au surprins atit vigoarea arătată în rolul Daisy 
din Rinocerii („Am fost izbit de forța, de violența și de senzualitatea jocului 
Sandei Toma. Modul în care ne-a arătat că este pur și simplu aspirată de che- 
marea marii trupe de animale sălbatice avea ceva crîncen instinctiv“), cît și deli- 
catețea fragilă reliefată în Umbra și Troilus și Cresida. 

Au plăcut, de asemenea, foarte mult „fizicul spiritual, ochiul ager, hazul con- 
tagios“ ale Vasilicăi Tastaman în Umbra și „veselia ei lascivă, fabricată, în 
Troilus și Cresida, unde creionează o Elenă hollywoodiană“. 

S-a vorbit apoi în presa franceză despre Gh. Dinică („un actor al nuan- 
telor”), despre lurie Darie („sensibil și măsurat”), despre Mircea Albulescu („un 
excepțional temperament dramatic“), despre larina Demian („o actriță desăvirșită”), 
despre Costel Constantinescu („admirabil Ulise”). 

După cum se putea presupune, cronicarii dramatici au căutat o explicație 
a reușitei trupei românești, a talentelor pe care le reunește și a desăvirșitei ei 
pregătiri profesionale. Gilles Sandier a oferit-o în acești termeni: „Un astfel de 
spectacol mărturisind o asemenea știință, o asemenea artă a teatrului, vine dintr-o 
țară — mai e nevoie s-o spunem? — în care teatrul este un domeniu de studiu și 
cercetări, cu alte cuvinte nu vine din Franţa. 

El este suma a opt luni de pregătiri, de studii, de exerciții corporale, din care 
trei luni de repetiții neintrerupte; ca și Marat-Sade, este un spectacol care, 
tinind seama că moravurile și politica teatrală sînt în Franța așa cum sînt, este 
absolut de neconceput la noi, absolut imposibil. S-o știm!“ 


+s+ 


Cind actorii noștri s-au întors de la Paris, ei aveau întipărită în minte ima- 
ginea unui oraș fascinant prin animația și frumusețea lui, care-i primise cu afec- 
țiune și stimă. De numele lui se leagă unul din succesele lor, ceea ce-i sporește 
și mai mult farmecul. l-am revăzut la București, în timp ce-și luau locul pe scena 
Teatrului de Comedie și se pregăteau de obișnuita lor călătorie în spațiu și timp, 
sub steaua acelorași reflectoare care le  deschiseseră drumul spre marea artă 
a lumii. 

B. Elvin 

La apariția volumului „Teatru“ de Al. Mirodan* 


Ar părea ciudat să închidem piesele lui Mirodan — deşi sint destule pentru asta — 
sub zăvoarele solemnului cuvint „operă“: scrierile de teatru ale acestui autor care a 
cunoscut atît de firesc succesul deplin, în faţa marelui public şi a celor mai exigenţi 
esteţi, conţin o materie vie, încă departe de a se fi epuizat sau de a fi îmbătrinit. El şi-a 
păstrat prospețimea şi spontaneitatea debutului, înfăţişîndu-se ca un scriitor aflat — deo- 
camdată — la început de carieră. 

Apariţia în librării a volumului său (patru piese, un poem tragic și un divertis- 
ment) ne propune o experienţă : să recitim atent, filă cu filă, piesele mai vechi şi mai noi 
— pe care le cunoaştem bine, mai de demult sau mai de curind — ca și cum le vedem 
pentru prima oară. E o experiență pasionantă, pe parcursul căreia vom simţi, nu o dată, 
v ciudată emoție: e emoția întîlnirii cu propria noastră tinereţe, cu unele dintre primele 
mari succese ale dramaturgiei noastre actuale. 


x... 


Al. Mirodan este dramaturgul unei generaţii şi al uneia dintre cele mai fertile peri- 
oade din viaţa teatrului românesc contemporan. El nu reconsideră şi nici nu desăvirşește 
o formaţie începută în trecut, ci intră în literatură cu un univers de convingeri şi con- 
cepţii strîns legat de construirea socialismului. Dramaturgia sa este expresia artistică a 
unui crez comunist; tonusul ei este vital, optimist, atmosfera respiră o mare sănătate 
morală. Nimic contorsionat, chinuit, contrafăcut nu pătrunde aici. Fie că se înnoadă în 
jurul unor probleme mai grave sau mai puţin, conflictele sînt tranşante, poziţiile — ferm 
delimitate, discuţiile — sincere ; faptele angajează. „Lumina e veridică“ — spunea odată 
scriitorul, explicîndu-și preferința pentru acele zone ale realităţii în care se respiră aer 


* Al. Mirodan, „Teatru“, Editura pentru literatură. 1965: Ziariștii; Celebrul 702; Şeful 
sectorului suflete ; Noaptea e un sfetnic bun ; Cineva trebuie să moară: Cerul nu există. ` 

tare şi curat. Cîndva, cînd vom învăţa cu maşini electronice şi istoriile literare, conden- 
sate în cifre, vor fi concepute ca registrele de contabilitate, dramaturgia lui Mirodan va 
sta pe o coloană cu „plus“ în faţă, echilibrind opera altor scriitori, cărora timpul lor nu 
le-a îngăduit mai mult decît o amară deznădejde — Mihail Sebastian, de pildă. Căci 
dramaturgia creatorului Ziariştilor este profund afirmativă. 

Grupate astfel, piesele frapează prin caracterul lor ofensiv, polemic : scriind, Miro- 
dan nu „descrie“ şi nu „arată“ un fragment de existenţă, ci combate sau apără, se bate de 
fiecare dată împotriva a ceva, şi mai ales pentru ceva. Dacă volumul s-ar organiza sul, 
un motto, acesta ar cuprinde neapărat ideea luptei pentru proclamarea caracterului sacru 
al demnităţii umane. Conflictul se centralizează în jurul unui om, a dreptăţii sale, a res- 
pectului şi încrederii ce i se datorează ; armele scriitorului bat însă departe, căci ceea ce 
se pune în discuţie este de obicei un întreg „sistem“ etic. Ion Gheorghe şi adevărul cau- 
zei sale, pentru care se războiesc ziariștii de la „Viaţa tineretului“, au nevoie, pentru a 
învinge, de un climat de cinste și curaj. De aceea, Cerchez cere oamenilor săi să cunoasci 
viaţa („Cine n-a mai fost pe teren în ultima vreme ?“) şi să mediteze asupra ei („Cine n-a 
mai gîndit în ultimele trei luni ?*); de aceea se bate el împotriva îngustimii de vederi 
şi a conformismului lui Gurău, a oboselii blazate şi laşe a lui Tomovici — cîtă vreme 
păstrează aparenţa cinstei ; și tot de aceea îl iubeşte frăţeşte pe Romeo, îi întinde o exi- 
gentă mînă de ajutor lui Brînduș sau strunește, aspru, neglijenţa Marcelei. Cerchez e un 
constructor, un constructor de oameni. Substanţa pe care o modelează este nobila materie 
din care se făuresc activiștii. „Pentru Ion Gheorghe!“ înseamnă: pentru o societate în 
care dreptul de a spune adevărul este garantat de oameni capabili să-şi dea viaţa pentru 
asta, dar şi să-i asigure victoria. Atitudinea ziariştilor nu e o gratuită demonstraţie de 
îndrăzneală, ci o riguros și înţelept condusă acţiune strategică, de imediată eficacitate. 
Nici uşor romanţioasa imagine a Șefului sectorului suflete — deși apare pe tărimul 
incert al visului şi se agită ca să salveze o dragoste — nu are un orizont îngust: în 
spatele micii fericiri individuale a Magdalenei, ce trebuie apărată de degradare într-o 
legătură meschină, se află întregul univers sufletesc al omului care trăieşte în societatea 
noastră ; acesta trebuie înarmat împotriva unor dușmani perlizi, ce se pot strecura prin- 
tre prevederile Codului penal: răutatea, invidia, gelozia, egoismul. Pe Mirodan îl intere- 
sează mai puţin schemele-tip ale perfectelor fericiri sentimentale, pe care se clădește o 
anumită subspecie de dramaturgie liric-moralizatoare: el glumește dezinvolt sau negli- 
jează, pur şi simplu, canoanele. Ceea ce-l preocupă este statornicirea unei platforme de 
dezbatere la înălţimea gîndirii libere, a sentimentelor înaripate. Atunci cînd, în Noaptea 
e un sfetnic bun, face din Anatol principalul subiect de alarmă, omul „pentru care se 
luptă“ — în timp ce Alion, cel evident nedreptăţit, nici nu se sinchiseşte —, înţelegem 
că are în vedere acel aspect al problemei care nu sare în ochi la prima privire: căci, 
pare el să spună, nu Alion poate fi, în societatea noastră, liberă de prejudecăţi, cel grav 
primejduit. Încurcăturile lui de moment sînt rezolvabile, şi nu avem de ce să ne îngri- 
jorăm pentru asta ; sînt destui oameni înţelepţi, capabili să vadă de care parte stă ade- 
vărul, există Ceteraş, organizaţia de partid. Mai prost stai tu, Anatol, intelectual de o 
deosebită capacitate, talent autentic, care nu eşti în stare să-ți dai seama că eşti robul 
unei mentalități învechite, al unei dureroase închistări sufletești... 

Venit el însuși în literatură din gazetărie, Mirodan cunoaşte realităţile pe care le 
aduce în teatru nu „din studiu“, ci pentru că le-a absorbit prin toţi porii. Ca şi Viişoru 
(Ziariştii), a intervenit cu condeiul direct în viaţă ; el scrie „dinăuntru“. Înţelegînd miezul 
raporturilor noi din societatea noastră, el nu scrie piese „cu comuniști“, în care un erou 
(un activist, un secretar etc.) să fie pus faţă în faţă cu o lume pe care s-o convingă de 
un adevăr numai de el știut, ci piese comuniste ; aici, ideile, etica comuniștilor sînt un 
bun cîştigat, spiritul în care se dezbat problemele e profund comunist. Cel pus faţă în 
faţă cu colectivitatea este omul rămas singur şi care trebuie recuperat. 

Fie că acţiunea e condusă simplu, aproape reportericeşte, fie că este construită pe 

ro metaforă — așa cum se întîmplă în Şeful sectorului suflete —, creaţia lui Mirodan este 
astfel profund şi angajat realistă. Nu e însă vorba de un realism diurn, tern, mărunt, 
„de arhivă” — un realism al reconstituirii vieţii —, ci de un realism poetic și de idee: 
de perspectivă, de sens, de semnificaţie. Tocmai de acetă avem citeodata îmentul, în 
faţa pieselor lui, că depășim limitele concrete ale existenței, că beneficiem de avantajul 


68 


WWW .cimec.ro 


de a trece prin zidul compact al timpului şi a vedea mai departe. Poate că din pricina 
acestei „transparenţe“ oamenii sînt la el atît de frumoşi şi de deştepţi. Iar comuniștii nu 
sînt factorii-excepţie, ci eroii care exprimă cel mai deplin şi mai pregnant mesajul gene- 
ros, de un înalt umanism ; ei nu răspund necesităţilor unei formule aprioric stabilite, ci 
sînt animați de incomparabilul şi mereu neprevăzutul suflu al vieţii. „Cosmonauţi ai sufle- 
tului omenesc“, „purtători de soare pe pămînt“, aceştia iradiază o energie cuceritoare, 
posedă un farmec al inteligenţei active, o îndrăzneală tinerească, sînt absolut nonconfor- 
mişti și antischematici, S-a scris mult despre Cerchez — poate primul comunist din lite- 
ratura noastră care avea de partea sa talentul de conducător, magnetul capabil să-l facă 
iubit și urmat: noaptea de muncă febrilă în care ziarul este conceput, scris, corectat, tipă- 
rit, într-un ritm „de front“, spune cît un întreg volum despre stilul de muncă comunist, des- 
pre relaţiile ce se creează între tovarășii angrenaţi într-o plină de răspundere muncă cot la 
cot. Aceleiași familii spirituale îi aparţine şi timidul Gore, meteorologul cercetător ce se 
ia la harță cu viscolul şi cu tainele naturii, dar visează, cu candoare de adolescent îndră- 
gostit, accidente din care să-și salveze iubita; sau Ceteraș, răspunzător de soarta unui 
imens combinat, veghind atent destinul fiecărui om şi trăind în același timp, cu toată 
seriozitatea, savoarea picantă a unei neîngăduite imixtiuni în componenţa „tripletei“ echi- 
pei de fotbal. Toţi acești oameni sînt însufleţiţi de un interes multilateral pentru viaţă, au 
acea receptivitate simbolizată, în tradiţia basmelor noastre populare, de „apa vie“, o mare 
disponibilitate intelectuală. Ei nu scot dintr-o cutie fermecată — sau dintr-o servietă de 
piele — rezolvări gata fabricate pentru dramele vieţii, ci-şi pun mintea la contribuţie şi 
„osul la muncă“. Și, mai ales, stimulează la cei din jur capacitatea de gîndire, puterea 
de orientare, dorinţa de acţiune. („Nu-ţi permit să te mulţumeşti cu puţin“ este cerința 
majoră a lui Ceteraș faţă de Anatol.) Pe drept cuvint, ei sint aceia care instaurează 
atmosfera limpede a pieselor lui Mirodan și le conferă elevația spirituală şi puterea de 
seducţie care le face de neconfundat. 


Calitatea acestui talent reprezintă deocamdată, pentru literatura scenei noastre, un 
capitol aparte: Mirodan nu are nevoie de efort ca să-şi transcrie gindirea în dialog, nu cere 
„rabat la măiestrie“, în numele „ideilor“ ; el gîndeşte teatral, găsind direct situaţia dra- 
matică, replica ascuţită, de multe ori definitorie pentru personaj: „Ce-or să zică tovarășii 
de la administrativ ?* — rezumă toată filozofia lui Leu; „Finesse!“ e Romeo-întreg. 
Impetuosul monolog-rechizitoriu al Ilenei (Noaptea e un sfetnic bun) exprimă toată 
verva acestei fetişcane deștepte, hazlii, uşor impertinente, gata să mute munţii din loc 
cu energia ei nestăvilită. Și peste tot, ca sarea în bucate, tonic, imbatabil — cenzurind 
grandilocvenţele (mai sînt...), amendînd livrescul (vezi Șeful sectorului, discuţia cu copilul, 
de pildă) — măria sa umorul: în caracterul personajului (ce frumos îşi mărturiseşte Gore 
iubirea !), în optica scriitorului, dar mai ales încorporat în substanţa replicii. E un umor 
de un tip special, făcut din luciditate şi inteligență, care salvează multe moment E tisa" 
ciinca şi pedanteria moralei servite ca atare, în situații intime și delicate, cum sînt cele 


ppe a = 
“de care se ocupă Şeful. 
i e aceste constante însă, scrisul lui Mirodan își caută încă matca, trece 


prin încercările pe care le cunoaște orice creaţie ce se află încă în urcușul spre maturi- 
tate. Prima sa piesă conţinea un univers artistic închegat, anunţind un punct de pornire 
neobișnuit de înalt, sub raportul „măiestrici”, pentru un debutant: construcția era echi- 
librată, oamenii se defineau în acţiune, fiecare replică avea un rol în curgerea spre dezno- 
dămînt. Totuşi, scriitorul a simţit nevoia să încerce de fiecare dată altceva. Aşa se face 
că pamfletul tragic Celebrul 702 este construit cu o ştiinţă a gradaţici şi cu un rafinament 
al „IOviturii de teatru“ “de maestru; piesa următoare, Șeful sectorului suflete, se găseşte 
Ja polul opus a! mijloacelor, fiind o comedie lirică plină de graţie şi fantezie poetică, 
din familia spiritualelor jocuri ale inteligenţei. În sfirşit, Noaptea e un sfetnic bun coche- 
tează cu surpriza după legile piesei polițiste... Cu fiecare dintre acestea, scrisul lui s-a 
eliberat de tot ce putea fi considerat balast de amănunte şi supraexplicaţii, a cîştigat în 
subtilitate. 

E greu de prevăzut ce drum va lua, de aici încolo, curiozitatea intelectuală a 
acestui spirit efervescent ; rădăcinile a ceea ce va izbuti mai bun se află însă în solul 

propriei sale creaţii. Într-o mai veche discuţie despre dramaturgie purtată la redacţia noas- 
tră?, cineva spunea că Ziariștii rămine cea mai valoroasă piesă a lui Mirodan. Lauda 
conţinea și umbra unui reproş. Dar e adevărat: după aproape un deceniu (piesa e datată 
1956), nimic nu sună aici desuet sau mărunt. Ciocnirea între atitudinea fermă, partinică, 
și oportunismul carierist îşi păstrează toată actualitatea şi importanța. Unele dintre ideile 
nobile şi generoase pe care le proclama Cerchez (şi pentru înfăptuirea cărora trăia) au 
cîştigat pentru noi în sensuri : înțelegem că, surprinzind exact pulsul unui moment şi adu- 
cînd în teatru conflictul dur, cu întreaga încărcătură de semnificaţii, explorindu-l pînă la 
capăt, fără să eludeze laturile abrupte, dramaturgul a cucerit în acelaşi timp perspectivă, 
a dat piesei orizont şi rezistenţă în timp. Este o forţă pe care ultimele două piese nu o 
au în aceeași măsură ; şi asta nu pentru că ţinta lor ar fi fost sub „linia de orizont“ sau 
pentru că ar fi fost gîndite, cum se spune uneori, „în minor“ ; ci pentru că răspunsurile 
la care ajung nu sint toate la înălţimea întrebărilor ce le-au stirnit, a ideilor ce se înfruntă 
şi a personajelor ce le trăiesc. (Această rezervă nu vizează în nici un fel construcţia şi 
limbajul ales — al comediei). Problema calităţii legăturilor noastre sufletești, a plenitu- 
dinii fericirii individului într-o societate în care „fericirea e în planul de stat“ nu e o 
idee măruntă, pentru dramolete de alcov, ci o superbă şi bogată idee dramatică. Ce le 
rămîne însă de făcut Magdalenelor (sau oamenilor în general, fie ei femei sau bărbaţi), 
la ușa cărora n-ar bate, în clipe de restriște, omul capabil să le ofere fericirea? Ches- 
tiunea nu-i prea simplă. „Citeşte clasici“, „tratează-te cu munţii“, „ascultă muzică“ — 
toate acestea sînt bune și frumoase, pot îmbogăţi o viaţă echilibrată, dar nu pot soluţiona 
dramele, acolo unde ele există. După cum e firesc, Șeful nu poate oferi tuturor celor 
veniţi în audiență minunea de care au nevoie: nici vremea noastră n-a rezolvat totul, şi, 
la urma urmei, nu chiar orice problemă poate fi rezolvată. Dar gravitatea este aici elu- 
dată (în numele comediei ?) ; pentru cine aprofundează piesa dincolo de construcţia ei 
armonioasă şi de replica subtilă, de un elan poetic deosebit, un anumit sentiment de 
insatisfacţie, provenit din ocolirea acestui aspru adevăr, este inevitabil. El creşte cu Noap- 
tea e un sfetnic bun — din nou nu pentru că problema ar fi micuță şi neimportantă, ci 
pentru că glumeaţa intrigă polițistă, cu îndemînatice lovituri de teatru, ajută marea, esen- 
tiala întrebare să rămînă fără răspuns ; căci nu un șir de accidente-coincidenţe (morala : 
ce ţie nu-ţi place, altuia nu-i face) pot înfringe gîndirea greșită, mentalităţile retrograde, 
indiferența ucigătoare. Și dacă Anatol nu avea maşină ? Şi dacă nu avea o fată pe care 
s-o iubească Alion? Sînt temeiuri să credem că de-abia atunci această piesă, în care 
premisele sînt atît de intens dramatice, ar fi fost cu adevărat împlinită: fără Skodiţa 
care ia din drumul lui Ceteraş obstacolele şi-l duce pe Anatol spre pocăință, bătălia anga- 
jată între două poziţii atît de categoric adverse s-ar fi dezvoltat pe potriva forţelor anga- 
jate ; iar Alion n-ar fi fost nici el împiedicat, de către un șoc nervos, să-şi trăiască rolul. 
Nu-l putem acuza pe scriitorul care a descifrat bărbăteşte, pînă la capăt, implicaţiile 
tragice ale destinului nefericitului -„702* — refuzînd, în numele unei gîndiri autentic uma- 
niste, tentaţia roză și strălucitoare a happy-end-ului — de superficialitate și tendinţe idi- 
lizante. Și nici de un regres al puterii creatoare nu este vorba; mai degrabă, simţim aici 
efectul involuntar contagios al unei mode a teatrului „amabil“, care spune atît cît e agrea- 
bil de auzit. Dar lui Mirodan nu i se potrivesc reţetele de „cuminţenie“, „formulele de 
viaţă“. Substanţa teatrului său nu e produsă în laborator și nu poate fi tratată ca atare. 
Ea nu i-ar îngădui nici propriului său creator, dacă l-ar ispiti cumva comodităţile teatru- 
lui facil, s-o trădeze... 

Oamenii (şi poate că aceasta este una din condiţiile oricărui progres) cer întotdea- 
una mai mult celor care au dovedit că au de unde să dea. Mirodan este printre cei 
cîţiva dramaturgi de la care așteptăm marile piese româneşti contemporane, atît de nece- 
sare teatrului nostru. Abia închisă, stagiunea se redeschide în curînd... 


Ileana Popovici 


1 „Teatrul“, nr, 10/1964. i 

ÎNSEMNĂRI DESPRE TEATRU ȘI DRAMATURGIE 


e la distanţarea unilaterală pe care mulţi i-o atribuie lui Brecht, pină la partici- 
parea emoţională cea mai directă, teoriile teatrale străbat o gamă largă. 

actriță sovietică mi-a povestit că de la spectacolele ei oamenii plecau 

direct pe front. Idealul unor dramaturgi occidentali de stinga este „scoaterea oamenilor 

pe stradă“. Maiorescu vorbea de înălțarea într-o lume de „emoţiuni“ impersonale, iar 

Gherea, dimpotrivă, arătind că orice emoție e personală, voia un teatru cetățenesc an ajat. 

Să-i smulgem vechiului orice fărimă viabilă, s-o folosim, critic, pentru noi. Teoria 
emoţiei impersonale e greşită, cheamă la „artă pentru artă“, dar nu ne poate împiedica 
să sesizăm un fapt elementar, şi anume: oricît de personal am trăi dramele de pe scenă, 
totuși, în cele din urmă, Desdemona va fi cea care moare, şi nu noi. (Din păcate, ne 
vine şi nouă rîndul, dar asta e din altă piesă.) 

O parte din „distanţare“ este garantată implicit și se capătă odată cu biletul de 
intrare, care certifică faptul că sîntem spectatori. Însă nu e vorba numai de spectatori. 
Cine trăieşte cel mai puternic stările personajului, dacă nu creatorul lui? Cînd doamna 
Bovary s-a otrăvit, Flaubert a simţit pe buze gustul arsenicului. Dar a trăit mai departe. 
Doamna însă a sucombat. Hamlet e răpus, dar actorul care l-a jucat se ridică în faţa 
noastră şi mulţumeşte pentru aplauze. 

Aşadar, arta, și ne referim aici în special la cea teatrală, permite o combinare a 
martorului neutru cu împricinatul pătimaș, o participare detașată, îţi dă ocazia să 
treci prin tot felul de situaţii şi stări, fără consecințele materiale ale acestora, te face să 
iubeşti și să mori, fără ca de aci să se nască vreun copil sau să fie nevoie de comandat 
vreun sicriu. 


1. TEATRUL — STAŢIONAR COSMIC? 


Unii medici prevăd că boli ca infarctul vor putea fi tratate prin internarea pacien- 
ților în spaţiul cosmic. 

Ce ne oferă un sanatoriu cosmic ? 

Imponderabilitatea. Avem un exemplu foarte bun și pe pămînt: oamenilor bolnavi 
de anumite anchiloze li se predă gimnastica în apă. E uimitor: anumite mişcări pe care 
un anchilozat nu reuşeşte să le execute pe pămînt, el începe să le facă, treptat, în apă. 
Pentru că aici, în apă, el pierde o parte din greutatea corpului. Amplitudinea mișcărilor 
se măreşte. Odată ce articulaţia s-a exersat, ea începe să-și facă datoria şi cînd omul 
revine în mediul de toate zilele, la întreaga sa greutate. 

Cele citeva ore de-a lungul cărora un om şade la teatru pot fi asemuite cu șederea 
la un staționar — dar nu, rectificăm, pentru că mulţi spectatori sînt perfect sănătoşi şi 
nici măcar obosiţi —, cu orele petrecute într-o sală cosmică de gimnastică sau de sport. 
Să zicem, un meci de handbal desfășurat în spaţiu, cu oameni zburînd fără greutate și 
ciocnindu-se fără să cadă. 

Asistînd la un spectacol bun, pierdem o parte din greutatea care ne trage la pămint, 
exersăm anumiţi muşchi ai sufletului şi anumite articulaţii ale gîndirii. 


2. IMPONDERABILITATE ŞI VIAŢĂ 


Aici însă, imediat, se iveşte o întrebare: 
— Asta da, o fi necesar pentru anumiţi oameni cu anchiloze. Unul e chiulangiu, 
altul fricos, celălalt brutal. Subiectivismul. forţa de gravitație a intereselor, obişnuinţei sau 

temperamentului îi împiedică să scape de anchiloză. La teatru, cînd sînt cufundaţi într-un 
mediu unde sînt eliberaţi temporar de greutatea consecinţelor, şi cînd spectatorul fricos 
poate să-l înfrunte pe îngrozitorul personaj negativ fără a se teme că va pieri în duel, 
aici imponderabilitatea îşi poate găsi aplicaţii. Dar în cazul oamenilor normali ? 

— Dimpotrivă, răspundem noi, e vorba în primul rînd de normali. Las' că 
nimeni nu-i absolut perfect, că fiecare are de corectat cîte ceva. Dar, așa cum observa 
Lessing, zgîrciții veritabili foarte rar își vor lepăda năravul prin simpla vizionare a 
Avarului molieresc. Ca şi societatea, care, în privinţa bolilor şi a delictelor, mută pon- 
derea preocupării de la tratament înspre prevenire, teatrul li se adresează în primul rînd 
oamenilor sănătoși. 

— Atunci? Ce nevoie ar avea un om „cu picioarele pe pămînt“ să-și piardă o 
parte din greutate? Nu seamănă asta a „înălțare“ în lumea artei, a îndepărtare de la 
realităţile noastre pămîntești ? 

Sau, mai agresiv formulat : 

— Îndrăzneşti să spui că realitatea noastră diurnă nu oferă prilejul de a ne exersa 
toți mușchii ? 

Cine întreabă asta poate medita cu folos la un exemplu din producţie. În pro- 
ducţie se muncește mult, inclusiv muncă fizică. Totuși, mai fiecare e de acord că-i nece- 
sară şi gimnastica în producţie. 

Lucrurile astea sînt simple, s-ar părea că forțez uși deschise, totuși fiţi atenţi şi 
veți vedea că ne mișcăm pe un teren care nu e lipsit de prejudecăţi. 

Oricine e de acord că gimnastica ajută omul să lucreze mai bine în producţie toc- 
mai pentru că îl înviorează prin alte mișcări decît cele pe care le face în producţie, miş- 
cări de altă amplitudine, nu în hală, ci în aer liber etc. Dacă cineva ar spune că e în 
folosul producţiei ca oamenii să execute la gimnastică exact și numai mișcările din timpul 
lucrului, ar fi privit ca un om ciudat sau mucalit. 

Totuşi, în materie de teatru, există teorii şi păreri, ba poate chiar şi piese care, 
opunîndu-se convenţionalismului, artificialităţii, meșteşugului, ba chiar şi „construcţiei“, ar 
vrea ca amplitudinea mișcărilor sufletești și cerebrale de pe scenă să nu o depășească pe 
cea a mișcărilor din „viaţă“, prin viaţă înţelegîndu-se nu o mare bogăţie de posibilităţi 
şi nici momentele cele mai tari, cele mai izbitoare ale vieţii reale, ci o medie ternă. 


3. EXISTĂ SAU NU EXISTĂ? 


— Bine, dar gimnastica nu-şi propune să imite viaţa ; însă în teatru, pe scenă, cînd 
văd un lucru care nu există în viaţă, dámi voie să mă indignez. Unde a văzut autorul 
piesei X o asemenea situație şi asemenea personaje ? 

— În strada Puţul cu apă rece, la numărul 15 bis, răspunde ingenuu autorul. 

Amîndoi, atît obiectantul cît şi autorul, poartă o discuţie în afara artei, pentru că 
nu există sau există e un criteriu insuficient, care nu poate opera de sine stătător. Totuși, 
avînd un prieten care face des asemenea obiecţii, m-am convins că, în practică, el e 
acela care are de obicei dreptate. E familist. L-am văzut cu copiii lui la piesa Coco- 
şelul neascultător. În viaţă, după cum a demonstrat un renumit savant, nu există cocoșei 
care să vorbească ; dar omul nostru n-a observat asta, spectacolul i-a plăcut, și pe bună 
dreptate. Altă dată, a văzut o piesă alcătuită din copierea a tot felul de vulgarităţi care 
există în viaţă, şi totuși a fost nemulţumit. Pînă în ziua de azi, el a rămas însă convins 
că un simplu există sau nu există decide totul în artă ; n-a observat că propriile lui jude- 
căți se bazează în practică și pe alte criterii. Ca spectator, ca om de bun-simţ, el e cu 
multe capete mai înalt decît ca teoretician și critic. 


+% 


Dar dacă asemănarea exterioară nu este singurul criteriu, dacă spectacolul teatral 
oferă, ca și apa, un mediu oarecum diferit, o „imponderabilitate“ parțială, dacă, într-un 
cuvînt, teatrul nu e acelaşi lucru cu viața, se deosebeşte de ea, fiind o reflectare a ei, se 
pune întrebarea: în ce constă această deosebire? există ea întotdeauna? de unde pro- 
vine ea ? 


4. SPECTACOLUL 


Hoinăream pe străzile New-York-ului și m-am oprit să văd cum lucrează con- 
structorii celei mai mari clădiri a orașului (nu și cea mai înaltă). 

În jurul meu și uneori izbindu-se de mine circulau, cu aerul lor grăbit, cetăţenii 
marelui oraş. Pentru mine, străin, munca, la înălțimea aceea, era un spectacol. Pen- 
tru ei, nu. 

După cîteva zile, trecînd prin gara Grand Central, am văzut cam aceiași cetăţeni, 
la fel de aferaţi, cum se opresc în mijlocul marii săli, să vadă ceva. M-am apropiat. 

Pe un postament, patru ecrane de televizor îndreptate spre punctele cardinale 
înfățișau — „pe viu“ şi nu filmat — șantierul pe care-l văzusem pe stradă. Nu era 
vreo emisiune regizată: pentru reclamă, de-a lungul întregii zile de muncă, din patru 
unghiuri, patru obiective de televizor erau aţintite în permanenţă, săptămînă după săp- 
tămînă, asupra constructorilor. (Aceștia se obișnuiseră cu ele, își vedeau de treabă) 

Nu se auzea din televizoare vreun comentariu vorbit sau muzical: ele înfățișau 
exact aceleași lucruri pe care, cu cîteva zile în urmă, le văzusem și pe stradă. 

Numai că pe stradă ele nu atrăseseră atenţia trecătorilor. Aici însă șantierul 
devenea — şi pentru ei — un spectacol. De ce? 


5. UN ŞANTIER PASIONANT ŞI UN SPECTACOL PLICTICOS 


Cu ani în urmă, pe un mare şantier de-al nostru, al cărui spectacol mă fascina, 
un activist căruia îi cerusem părerea despre o piesă „pe teme de şantier“, mi-a răspuns: 

— M-a plictisit. Problemele astea le cunosc de pe şantier, toată ziua mă frec de 
ele, numai că pe șantier sînt mult mai complicate. 

Eram mai tînăr pe atunci şi— deşi piesa nu prea îmi plăcuse nici mie — am 
apărat-o ţanţoș, evocînd însemnătatea ei educativă. 

— Atunci, a răspuns el categoric, în loc să merg la piesa asta, mai bine citeam 
o carte de ideologie; educaţia mea ar fi cîştigat mai mult. Din piesa asta n-am avut 
ce învăţa. 

— O piesă nu trebuie să fie un instructaj, am replicat eu, abandonînd discret 
terenul educativ şi pășind pe cel estetic. 

— Atunci, dacă-i vorba de plăcere, lămurește-mă, te rog: de ce îmi place și 
mă amuză mai mult o comedie din acelea clasice, cu conți și marchizi? Oi fi eu vreun 
nobil sau poate oi fi eu vreun om care nu pune la inimă problemele şantierului? Nu, 
frate, dar de problemele astea din piesă mă frec şi așa toată ziua. 

Ştiam însă că problemele „de care se freacă toată ziua“ sînt tocmai problemele 
care îl pasionau mai mult decît orice: singur se oferise să meargă pe acest șantier dificil, 
făcuse sacrificii, muncea din toată inima, şi în cîteva momente grele dăduse dovadă de 
eroism. Şantierul era viaţa lui. 

Şi iată că, întîlnind o piesă care redă momente din viața pe care o iubește, omul 
declară că preferă o comedie cu personaje pe care e departe de a le simpatiza. De ce? 

Indiferent de explicaţiile lui (omul nu e specialist ; aprecierile lui erau juste, dar 
la explicaţii greșea), cred că de la teatru, de la un spectacol artistic el se așteaptă la 
altceva, la un altfel, la ceva diferit de unul din momentele obişnuite trăite pe şantier. 
altceva nu ca temă (căci tema îl pasionează mai mult ca orice). Atunci? 


6. ÎNTRE SPECTACOL ŞI ARTĂ 


Spectatorul acesta reprezintă însă o excepţie. Se găsesc relativ rar oameni care 
să creadă — sau care să alirme categoric — că o piesă i-a plictisit din cauză că oglin- 
deşte aspecte ultracunoscute din viaţa lor de toate zilele. Majoritatea, cînd ţii o consfă- 
tuire, obiectează, dimpotrivă, că piesa n-a redat destul din această activitate, că n-a tra- 
tat şi cutare sau cutare aspect. 

Aceste două tabere stau numai în aparenţă pe poziţii opuse. Atît cel care obiec- 
tează că o piesă îi spune lucruri prea cunoscute, cît şi cei care ar fi vrut ca piesa să 
redea mai multe (şi mai exact) asemenea aspecte nu fac decît să mărturisească, indirect, 
că o operă dramatică nu e menită sau nu a reușit să satisfacă pe specialistul din specta- 
tor, pe omul de o anumită meserie. 

Să ne întoarcem la șantierul de pe strada din New-York. 

1. M-am oprit în faţa lui pentru că imaginea sa era pentru mine neobişnuită 
(eram străin pe-acolo). Tot astfel, se pot opri în faţa lui oameni cu un interes special: 
un reporter, un arhitect sau un acţionar, o rudă a cuiva de pe şantier, un copil care 
visează să se facă mîine constructor etc. Cetăţenii de rind, „omul de pe stradă“, nu se 
opresc, pentru că nu văd aici nimic neobişnuit și nu au un interes special. 

2. Dacă pe șantier s-ar ivi ceva neobișnuit — accident, bătaie, maşină năzdrăvană 
bătătoare la ochi — s-ar putea vorbi de un spectacol. Cu o condiţie: o bătaie între 
gangsteri, cînd gloanţele zboară în toate părţile, face oamenii să fugă de acolo; ca să fie 
spectacol, scena trebuie să le ofere oamenilor obișnuiți un statut de spectator. 

3. lată însă că, oglindit la televizor, șantierul devine un spectacol, adică atrage 
atenţia oamenilor în general, chiar a oamenilor care n-au interes special să privească, 
chiar atunci cînd scena nu le oferă nimic neobişnuit. De ce? 

Acum, la televizor, e vorba de o realitate mijlocită, redată, reflectată. Realitate 
mediată — un nou limbaj, fapte gata „traduse“ prin medierea limbajului tele. 

Oamenii s-au obişnuit, din alte ocazii, ca televizorul să le ofere un spectacol. 
Redarea, chiar mecanică, e o subliniere: înseamnă că e acolo ceva ce merită a fi oglin- 
dit, iar limitarea cîmpului vizual la dreptunghiul ecranului e şi ea un fel de scoatere 
în relief 1. 

4. Mereu însă, din grupul de privitori strînși la gară în jurul televizorului o 
parte pleacă; chiar şi cei care n-au ce face, care au de aşteptat trenul, îşi caută altă 
ocupație, nu mai au răbdare să privească spectacolul șantierului. 

Reflectarea mecanică nu poate să le reţină atenţia mai mult de cîteva clipe. 

E spectacol, dar nu e încă artă. 


7. DA ŞI NU 


Piesa care-i dă omului de pe şantier senzaţia că asistă la lucruri ultracunoscute 
şi plicticoase este, cel mai adesea, o copie. Fiind executată de oameni vii, această copie 
poate avea grade diferite de acuratețe și amănunţire, dar procedeul rămîne cel al redării 
necreatoare, inerte, mecanice. 

Ziceam că televizorul aţintit asupra șantierului putea deveni captivant pentru new- 
yorkezi, de pildă, în clipa unui accident. În condiţiile noastre, înfăţișind, de pildă, o 
ședință, ecranul poate fi captivant sau plictisitor, după cum sînt ședințele. Ca procedeu 
deci, redarea mecanică nu va putea niciodată spori simţitor interesul nostru; ea nu e 
reflectare artistică, ci simplă copie a vieţii. 

Şi totuși, adesea, punctul cel mai înalt e atins de un spectacol artistic atunci cînd 
omul din sală „uită“ că se află în fața unei reflectări, că „e la teatru“, cînd are impresia 
că „totul e ca în viaţă“. 

Totuşi, birjarul de care ne povesteşte Fielding în Tom Jones, dus la teatru, nici 
nu-l observă pe actorul slăvit al vremii, dar remarcă entuziast pe un sinistru cabotin 
(ăsta, da ! se vedea cît de colo că joacă! simţeai că ești la teatru !). Amîndouă cerinţele 
— să simţi că totul e ca în viaţă și să simţi că ești la teatru — bătindu-se cap în cap cu 
succes reprezintă de sute de ani, amîndouă deopotrivă, cerinţele unor categorii largi de 
spectatori. 

Îi cerem spectacolului artistic să nu semene cu viaţa — să nu o copieze în totul 
— şi totuşi să semene, să ne convingă măcar o clipă că lucrurile de pe scenă se pot 
petrece cu adevărat. Convenţia nu alungă această lege: atita vreme cît cocoșelul vor- 
beşte, trebuie să credem în existenţa lui, în peripeţiile lui; e un fenomen binecunoscut, 
desemnat de critici sub numele de logică interioară în cadrul convenției. Elementul fan- 
tastic sau absurd trebuie să păstreze puncte de contact cu noi, să ne poată încredința de 
existența universului arătat pe scenă, ca să ne poată emoţiona, captiva, supăra, să ne 
ducă spre ţelurile lui. 


1 Lucrul poate fi verificat lesne la orice televizor: 

— De ce feţele spectatorilor, de obicei, sint urmărite de noi cu mai multă atenţie cînd 
le vedem pe ecranul televizorului decit atunci cînd ne aflăm în sală? 

— De ce micile gesturi şi intonații caracteristice ale unui cunoscut, poate şi ticuri, cu 
care ne-am obișnuit și pe care aproape nu le mai băgăm în seamă, ne sar parcă în ochi, 
amplificate, de îndată ce-l zărim pe cunoscutul nostru la televizor? 

— De ce copiii urmăresc la televizor cu mai multă atenţie o imagine banală oarecare ?... 
și exemplele ar putea continua. Există diferenţe între indivizi, între împrejurări, dar e 
fapt că există o atractivitate a spectacolului, a unei scene pe care o știm oglindită și urmărită 
şi de alţii. Există în elementul spectacol şi un amplificator uman: un film-comedie pe care 
îl vedem singuri ne face să ridem mult mai rar decit atunci cînd îl vedem într-o sală tixită, 
cu oameni care ne antrenează la ris. De aceea, în unele ţări, televiziunea, cînd transmite o 
comedie gata imprimată pe peliculă, are grijă să o însoțească de risete și aplauze pregătite pe 
bandă. Mecanismul acesta mediocru are efect asupra spectatorului local, care s-a format treptat 
de-a lungul anilor în spiritul acestui „cod“, acestui limbaj; asupra spectatorilor noştri, primele 
filme cu aplauze şi risete gata trecute pe bandă n-au putut avea același efect de imediată şi 
mecanică „înveselire“, 

Aceeași dialectică se manifestă în privinţa obişnuitului și neobișnuitului. Văzind 


pe scenă conți și marchize — un mediu neobișnuit pentru el, cu care n-a avut niciodată 
de-a face —, omul de pe șantier trebuie să găsească totuși, ca să [ie captivat, un punct 
de contact, un lucru obișnuit din viaţa pe care o cunoaște — anumite sentimente, mora- 


vuri omenești etc. Văzind lucruri obișnuite din viaţa de şantier, trebuie să găsească, 
pentru a putea fi captivat, un grăunte de neobișnuit: o situaţie prin care a trecut de 
sute de ori îl va interesa mai mult dacă va găsi acolo anumite adincimi de viaţă la care 
poate nu se gîndise sau cărora nu izbutise să le dea grai cu expresivitatea care răsună 
de pe scenă. (Și, la fel, omului care n-a fost niciodată pe un șantier, piesa va trebui să-i 
furnizeze un punct de contact, o problematică pe înțelesul lui, ca om al muncii sau ca 
om în ulei 

Aceeași oscilație între doi poli, diferită de la individ la individ și totuşi existentă 
în fiecare caz, ne-o oferă, pare-mi-se, și jocul actorului, raportul între trăire și contra- 
riul ei, reprezentarea. Șaliapin ascultă entuziasmat, din sală, pe un obscur cintăreţ de 
operă. Dar tocmai la aria principală, interpretul, strălucit pînă atunci, începe să cinte 
fals. Șaliapin merge în cabină și îl găsește plingînd : 

— Nu pot, zice cîntărețul, trăiesc momentul ăsta prea puternic: de cite ori ajung 
aici, mă emoționează atît de tare, că încep să cînt fals. 


**+* 


„A trăi“ şi numai a te face că trăieşti, obişnuit şi neobișnuit, individual și general, 
a semăna și a nu semăna — în toate, arta are un da și un nu, o dialectică a ei. 

Optica ce înregistrează numai deosebirile dintre artă şi viață duce adesea la 
formalism. Optica ce înregistrează numai asemănările dintre artă şi viață „împinge“ ade- 
sea spre naturalism. 

Vom pune accentul mai întii pe citeva deosebiri. 


8. UN ANUMIT FARMEC. CE NE ŢINTUIEŞTE ÎN FOTOLIU ? 


Mi se pare că îi cerem unei piese, în calitatea noastră de spectatori, nu numai 
adevăr — nu numai să respecte esența realităţii în desfăşurarea ei —, ci şi un 
anumit farmec, o anumită forţă de transportare, de galvanizare a sentimentului sau inte- 
lectului, de captivare, o anumită vrajă. lar dacă există vreun estetician pe care cuvinte 
ca vrajă sau farmec ar putea să-l zgiriie la ureche, să-l înlocuim cu artisticitate și să 
sperăm că se va declara mulţumit. 

Desigur, motivele care îl pot determina pe un om să stea cîteva ore într-o sală 
de spectacol pot fi foarte diferite, de la o ploaie care l-a surprins pe stradă pînă la 
dorinţa unei spectatoare de a-şi arăta ultima rochie. Unii își închipuie că forța care ţiu- 
tuieşte pe scaun grosul publicului este numai dorința de a ști ce urmează, deşi un dra- 
maturg ca Euripide, care punea un personaj să anunţe dinainte mai tot ce se va întîmpla, 
n-a dus mai niciodată lipsă de public. De altminteri, publicul antic cunoştea subiectul 
din istorie şi legende, iar surprizele contemporanilor sint mai rare decît se crede. 

Oricît de numeroase ar fi însă motivele care concură la alcătuirea unui spectacol 
bun, rezultanta este tocmai această putere de a ne capta atenţia timp de cîteva ore, 
imponderabilitatea parţială care ne „dezlipeşte“ temporar de gravitația vieţii noastre 
proprii, făcîndu-ne să fim mai preocupaţi de întimplările de pe scenă. Există — ce vreţi 
mai mult? — cazuri numeroase de oameni care întimpină cu ochii uscați tragedii din 
viaţa reală a lor şi a altora, dar care lăcrămează la un spectacol. „Gimnastica“ ipotetică 
la care un spectacol puternic îşi supune publicul exersează muşchii estetici, oferă un 
antrenament suplimentar simțului moral, îl ajută pe om så descopere adesea posibilităţi 
nebănuite ale nervilor şi sensibilităţii sale și îi dă posibilitatea să se întoarcă de la 
această gimnastică sufletească, cu forţe proaspete. în viaţa lui reală. 


9. ESTE TEATRUL ŞI O RECREAŢIE ? 


De ce ar fi însă nevoie de intermediul acestei vrăji ? De ce ar fi nevoie ca teatrul 
să ne „transporte“ şi abia după aceea să ne întoarcem în viaţa reală? 

Concepţia antică a purificării — în forma ei mai elementară — socotea că prin 
teatru omul se poate ușura de prea-plinul unor umori sufleteşti ca mila şi teama. Con- 
cepțiile moderne înaintate văd teatrul mai ales ca armă de mobilizare a sentimentelor 

y1 conştiințelor. Cu alte cuvinte, teatrul nu ţine loc de viaţă, aşa cum gimnastica în pro- 
ducţie nu poate da naștere unui produs; conceput ca un exerciţiu moral şi estetic, sufle- 
tesc și cerebral, teatrul ne stimulează în acţiune: nu echilibrează de-a dreptul „umorile“ 
noastre, cît ne îmboldeşte să le dăm satisfacţie acţionind în viaţă într-un anumit fel. De 
pildă, o piesă de talent și pătrunsă de concepţii înaintate poate înteţi dorinţa noastră 
de a acţiona în mod exemplar. 

Dar această mobilizare se desfășoară după un specific al ei. Caricatural vorbind, 
nu prea ne scoatem carnetul să luăm note, așa cum facem Ja cîte o lecţie adevărată. Un 
bun spectacol de artă trebuie să ne recreeze; puterea lui de mobilizare pentru public 
în general e strîns legată de puterea recreativă. 

Din păcate, setea anumitor spectatori pentru „distracţii“, explicaţiile pe care le 
dau ei acestei distracţii şi nivelul coborit al multor producţii cu succes comercial ne fac 
uneori, prin opoziţie, să neglijăm analizarea acestui aspect. Recreaţia nu-i neapărat o 
cerință nedemnă a unor spectatori superficiali care ar vrea să coboare rolul artei. Nu-i 
doar o simplă „destindere“, un meprobamat în trei acte. Las’ că nu strică, în viaţă, și 
cîte un calmant sau somnifer. Dacă ar fi aşa, n-ar fi o crimă, ci un medicament. Dar 
nu-i aşa: doar știți că o piesă care adoarme e socotită drept tot ce poate fi mai prost. 

Unii spectatori leagă recreaţia de veselie, de comedie. Oferiţi-le însă o melodramă 
cu fata care se ascunde de iubitul ei pentru că orbește, şi cam aceiași spectatori se vor 
îmbulzi, cu batistele pregătite, să-și dezmintă în fapte teoria. Un spectacol bun, chiar 
tragic, făcîndu-ne să ne consumăm, recreează : „acum — spun unii la sfîrșit — mă simt 
obosit, dar e o oboseală plăcută; parcă m-aș simţi, în acelaşi timp, odihnit; parcă m-ar 
fi mîngiiat cineva pe creier“. Există însă comedii care îţi comandă un rîs mecanic şi la 
sfîrşitul cărora te simţi stors, indispus, cu o senzaţie de gol. 

Un spectacol de înaltă artă se urmărește cu încordarea tuturor facultăţilor. Este 
însă o încordare recreativă, este, spre deosebire de somn, odihnă activă, ca o ascensiune 
grea pe munte. Ascensiunea cere efort mare; dar efort plăcut, pentru că reprezintă o 
schimbare faţă de activitatea noastră obișnuită ; şi, oricît de plăcută ar fi meseria pe 
care ne-am ales-o, o schimbare a perspectivei, încordarea fizică ne fac plăcere. 

Cînd însă nu plecăm în munţi, cînd, după o zi de lucru, ne instalăm într-un foto- 
liu şi așteptăm ca instructorii de pe scenă să supună mintea și sufletul nostru la o anu- 
mită gimnastică, atunci aceşti instructori, pentru a izbuti să ne antreneze, să ne atragă 
la o trăire intensă, să ne desfete și să ne mobilizeze, gradează comenzile, nu ne supun 
dintr-o dată unui efort prea mare, care ne-ar descuraja, şi nici unuia prea mic, care 
ne-ar permite să adormim. Şi nu e vorba doar de gradaţie. 


10. „TRANSPORTĂ“ TEATRUL MAI MULT ? 


Asta însă e valabil și pentru o carte, pentru teatru în general. 

Spectacolul teatral are totuși anumite trăsături ale lui care, dacă nu-i dau putinţa 
să rivalizeze cu amploarea analitică şi faptică a unui roman, îi permit un „transport“ 
mai mare: concură la el mai toate artele — şi cea a scrisului, și a plasticii, a muzicii 
etc., fiecare în parte cu trăsături noi, izvorite din relaţia cu ansamblul ; procesul de crea- 
ție, cel puţin cel al actorilor, se desfăşoară în faţa noastră ; e reprezentare directă, plas- 
tică, a acţiunii; „ne lucrează“ prin intermediul amplificatorului uman pe care-l alcă- 
tuiește publicul ; și dacă n-are toate avantajele filmului, măcar dispune de actori în 
carne şi oase. Pare-se că numai muzica poate rivaliza cu această putere de „transport“. 

E deci justificat ca, vorbind despre teatru, să dăm o atenţie specială acestei vrăji, 
acestei puteri de a ne da imponderabilitate parţială și de a ne ridica pe sus. 

Dar dacă forţa mobilizatoare a teatrului se manifestă prin intermediul acestei 
imponderabilităţi, care se poate crea cu oleacă de măiestrie, talent etc., atunci puterea 
asta stă nu numai la îndemîna adevărului, ci și a minciunii. Puterea teatrului n-ar mai 
depinde de adevăr, ci de talent... 


11. „IMPONDERABILITATE!! ŞI REALISM 


Să recunoaştem că în această putere a artei de a ne captiva stă şi posibilitatea ei 
de a minţi. Dacă n-ar fi aşa, nu ne-am mai obosi să combatem arta retrogradă. 

Totuși, această constatare scandalizează simţul nostru moral. Vai de mine! Cum 
să fie cu putinţă una ca asta? Nu este adevărul mai puternic decît minciuna? Şi nu 
se menţine acest raport şi în artă ? 

Fireşte că da. Numai că în artă, ca și în viaţă, aceste două personaje — Adevărul 
şi Minciuna — nu se prezintă în faţa noastră ca particule indivizibile ale atomului. Ele 
sînt niște compuși, iar minciuna puternică e aceea care știe sá se blindeze îndărătul ade- 
vărurilor de amănunt. 

Să zicem că un muncitor vede o comedie cu un milionar simpatic care se îndră- 
gosteşte de o dactilografă. Tot felul de adevăruri de amănunt: cum se ivește dragostea 
la un om; sentimentele cele mai legitime ale spectatorului (milionarul nu pregetă să se 
bată pentru a apăra fata); ba chiar şi reflecţii democratice (fiul îşi persiflează părinţii 
bogaţi, care nu vor să admită o mezalianţă), toate astea pot fi folosite pentru, să zicem, 
„ideea colaborării între clase“. Mai mult: în viață se întîmplă ca un bogătaș să ia de 
nevastă o dactilografă. Deci „există“! Pe unul și același fapt se pot broda subiecte 
foarte diferite ca tendinţă (există numeroase comedii progresiste care au în centru căsă- 
toria unor tineri situaţi, ca stare materială, la poli opuși). Și nu vom descoperi nimic 
nou constatind că tragismul sau caracterul comic al unei piese, tehnica ei, cu suspensii 
sau fără, avînd un comentator sau nu, pot sluji deopotrivă unor tendinţe opuse. 

E invocat Brecht, ale cărui piese ar fi vrut să ferească spectatorul de minciuna 
teatrului convenţional, de vrajă, de „legănarea“ duioasă. E adevărat, dar asta nu înseamnă 
că metoda lui poate constitui prin ea însăși o garanţie împotriva minciunii. Nu există o 
tehnică teatrală potrivită numai pentru adevăr, care să poata exclude minciuna. Pe schema 
tehnică a pieselor lui Brecht se poate scrie şi o piesă contrară ideilor sale; ea va fi 
mincinoasă, mai puţin convingătoare, dar, dacă e făcută cu talent, va avea oarecare putere 
de influențare. 

Ni se pare clar că imponderabilitatea de care vorbeam, farmecul, artisticitatea, 
puterea de a atrage spectatorii la viaţa de pe scenă — chiar dacă își au rădăcinile în 
mersul înainte al artei realiste — nu sînt prin ele însele pentru sau contra realismului. 
Stilul unei piese poate împrumuta de la realism multe atribute exterioare, tocmai pentru 
a-l distruge. În apă, un reumatic poate scăpa de unele anchiloze, un sportiv poate înota 
cu plăcere, dar tot apa, altfel folosită, poate îmbolnăvi un om pînă atunci sănătos. 

Nu înseamnă că, în artă, adevărul și minciuna ar avea condiţii și şanse egale. 
Există un arbitru numit societatea și o curte de casaţie care îi definitivează verdictele — 
timpul. Teatrul care transportă omul în cosmosul imponderabilităţii, numai pentru a-l 
ajuta să stea mai bine cu picioarele pe pămînt, va fi un teatru învingător, iar teatrul 
care oferă mișcări iluzorii şi consolări false va visli mereu contra curentului. Astfel, 
volutele largi şi complicațiile pe care le cunosc în drumul lor adevărul și minciuna, tra- 
versînd istorii diferite, talente diferite, compunîndu-se într-o țesătură foarte complexă, 
ajung pînă la urmă la raportul în care se aflau în punctul de plecare; și dacă o operă 
cu îndepărtări de la adevărul vieţii durează totuși prin geniul autorului ei, este pentru 
că în compoziţia acestui geniu intră oglindirea măcar a unor părţi importante ale adevă- 
rului epocii (vezi Lenin despre Tolstoi). 

e-am abătut însă de la subiect. Lupta pentru realism nu poate fi deci invocată 
ca un argument împotriva vrajei creaţiei. Aprecierea noastră depinde de felul cum este 
folosit acest farmec. E nejust a apela la realism și la „adevărul vieții pentru a com- 
bate arsenalul mijloacelor teatrale; multe depind de felul în care sînt folosite acestea, 
de scopul lor și, mai ales, de efectele lor. 


12. ARGUMENTE CONTRA 


— Există feluri diferite de teatru, stiluri diferite, și acest farmec pomenit al 
„transportării“ n-ar fi necesar în toate stilurile. Vezi Brecht, care refuză să legene specta- 
torul. Uită-te la cerebralul Shaw. Aşteaptă-l pe Godot. 

— Gimnastica şi imponderabilitatea de care vorbeşti presupun mișcări sufletești şi 
cerebrale de o amplitudine şi tărie neobişnuită, o antrenare a spectatorului prin „efecte 
tari“, teatralism etc. Or, există piese care înfăţişează curgerea cea mai normală a vieţii. 
Vezi oameni care discută în jurul samovarului — Cehov. 

— Farmecul captivării e neesenţial (sau chiar vătămător), de vreme ce singur ai 
recunoscut că el acţionează adesea în producţii comerciale de nivel inferior, care uneori 
nici nu pot fi numite artă. 

Dar despre acestea, ca şi despre ţinta finală a însemnărilor noastre (problematica 
«eroilor contemporani şi farmecul lor) — ne propunem să revenim. 


Sergiu Fărcăşan 

Inéĝire INT 


LA BUCURESTI 


Trecerea unui turneu teatral îmbracă de obicei două aspecte: unul mai larg, de 
ordinul evenimentelor culturale, care privește spectatorul de orice formaţie, atent să 
reţină un fenomen nou pe tărimul artei şi în cîmpul vast al culturii, şi altul mai cir- 
cumscris, care subsumează și un interes profesional. 

Relatarea turneului trupei Odton-Thtâtre de France, făcută în presa noastră, a 
cuprins bineînţeles o arie largă de opinii, preferinţe și estimaţii estetice. Revistei de 
teatru nu-i poate scăpa însă o latură foarte specifică: profesiunea acestor artişti şi, prin 
ea, arta lor. Astfel, pe marginea celor două spectacole — Nunta lui Figaro de Beaumar- 
chais şi Rinocerii lui Eugen Ionescu — se pot trage citeva concluzii, care şi situează 
acest teatru, condus de Madeleine Renaud și Jean-Louis Barrault, pe o anume treaptă, 
invidiată, în teatrul francez. 

De pildă, direcţia de scenă, regia celor două spectacole, asigurată chiar de Jean- 
Louis Barrault, demonstrează și materializează însăși concepţia despre această artă, ce 
stă la temelia Odconului, şi anume că teatrul este un elevat act de cultură. Lucrarea 
lui Beaumarchais e privită de Barrault ca o operă a unui clasic, ca o operă de mare 
circulaţie şi popularitate, de la apariţia căreia a trecut o bună bucată de vreme. Pe 
Barrault l-a interesat cu precădere să descopere dimensiunile clasice ale lui Beaumar- 
chais, l-a preocupat virtuozitatea mai mult literară a eroului acestuia, binecunoscutul 


Figaro. Raporturile dintre personaje sint de minune — și cu ajutorul celor mai clasice 
convenții — stabilite. (Eventual, apăsind chiar pe tradiţionalismul în teatru și stilizind 
o lucrare a cărei particularitate stătea în nonconformismul ei în raport cu literatura și 
anume preferinţe ale vremii.) Totul în acest spectacol este axat pe preocuparea de a da 
textului strălucire, dar mai ales posibilitatea de a fi integral ascultat de către specta- 
tor, într-o frazare inteligentă, făcută de actori pentru care atributele meseriei lor sînt 
însușite pînă la perfecţiune, adică pînă acolo de unde începe de fapt arta. 

Din acest punct de vedere, nu am văzut în regia acestui spectacol nimic din ceea 
ce ar putea încărca textul, nimic din ceea ce ar putea să pară drept adăugat de regi- 
zor, pentru bunul motiv că ar fi socotit că autorului „îi scăpase” sau pur şi simplu 
nu-l dusese capul. Opera literară este considerată ca ceva finit, rotund (poate chiar 
închisă în epoca ei), exprimind personalitatea autorului, invitind la un stil, cerind să 
fie ascultată de către spectator. 

Regia realizează aici o dimensiune care este, de fapt, cea a acestui teatru, în- 
teles ca artă de elevată cultură: discreția (care porneşte de la noţiunea de respect, 
fără reticenţe, faţă de creația dramatică aparţinind autorului). 

Acelaşi atașament față de autor și același respect pentru dorinţa lui în ce 
privește transferarea textului pe scenă (aș fi tentat chiar să le numesc drept „supunere“ 
fără inițiative) le găsim la Barrault și în cel de-al doilea spectacol, Rinocerii, de Eugen 
Ionescu, în care, pe lingă regie, îl aflăm în rolul principal (Bérenger), căruia el i-a 
dat viaţă scenică pentru prima oară în lume. Înalta umanitate, idee ce stă la baza 
teatrului pe care-l conduce, a devenit aici terenul concret de concepere a spectacolului 
cu această piesă — atît de mult controversată (în orice caz, infinit mai mult decît ar 
predispune ea să fie). Se întîlneau de fapt, aici, doi devotați ai ideii de umanitate 
şi ai dorinţei de apărare a ei (de temperamente diferite totuși: mai pătimaș la Io- 
nescu, mai detașat la Barrault). Întilnirea dintre cei doi artiști avea să fie însă profita- 
bilă pentru amindoi. Pentru Ionescu, deoarece i s-au tălmăcit gindurile, ideile, și i s-a 
transpus, în spirit și în literă, o operă fidelă ca însăși omului, omenici și umanismului 
(iată un triptic care exprimă trei universuri adiacente) ; pentru Barrault, căci, de fapt, 
prin această piesă avea posibilitatea să demonstreze în practica artei lui ideea de 
teatru ce-l animă, ca și destinaţia artei sale (în această demonstraţie el atinge acum 
virtuozitatea,  nemaiarătîndu-ne de multe ori spontaneitatea actului de creaţie). 
Totul pare însă simplu, limpede, pe înțelesul tuturor în spectacolul cu Rinocerii la 
Théâtre de France. Nici un mister nu învăluie vreo replică sau vreo parte a textului 
dramatic (mă refer la „misterele“ transpunerilor scenice, menite să pună în evidenţă 
pe regizor, chiar dacă aceasta ar umbri opera). Acţiunea se desfăşoară firesc și fără 
efecte de mizanscenă mai mult decît le indică textul. Cunoaștem mai întîi lumea piesei 
(fiecare personaj, cît de neînsemnat în aparenţă, este caracterizat cu grijă și meticulo- 
zitate, pentru că, la drept vorbind, nimic dintr-o piesă care merită să se cheme astfel 
nu poate fi de prisos), iar după aceea se ţese atmosfera în care trăiește această lume. 
Ritmurile se succed pe măsură ce evenimentele dramatice intervin. Dar ritmului exte- 


rior i se adaugă și cel interior — al eroilor. Această concordanţă se întîmplă în mod 
sincronizat, firesc, logic. Spectacolul ne apare ca o mare construcţie, al cărei efort de 
realizare nu l-am simţit — noi, spectatorii, avind doar privilegiul de a-l admira. Linia 


acestui edificiu ni se pare pură, simplă, firească, de la sine înţeleasă parcă pentru 


Jean-Louis Barrault vorbind la întilnirea cu oamenii de teatru din București 


toată lumea. Dar cîtă trudă în aflarea acestei simplităţi totuși! (Se simte aici o deo- 
sebită capacitate de sintetizare.) 

Despre actorii Odtonului sînt, de asemenea, multe de spus. În orice caz, un prim 
lucru : profesionalismul lor. Condiţia căreia toţi îi răspund de la primul examen este 
aceea că, teatrul fiind arta vorbirii, arta verbului, actorul n-are voie să greşească, n-are 
dreptul la lipsuri de acest ordin, pentru bunul motiv că, fără măiestria vorbirii şi a 
frazării, nu se poate desfășura arta interpretativă. (Care, evident, presupune o seamă 
de alte calităţi.) 


Anne Doat (Suzanne) ; Dominique Paturel (Figaro) ; Jean Desailly (Contele Almaviva) ; Simone Valtre (Con- 
ieia): Roger Carel (Don Guzman Brid'Oison); Madeleine Lambert (Marceline) in „Nunta lui Figaro“ de 
caumarchais 


Jean-Louis Barrault (Bérenger) ; William Sabatier (Jean) ; Michel Bertay (Dudard) ; Henri Gilabert (Dom- 
nul Papillon) ; Régis Outin (Botard) în „„Rinocerii“ de Eugen Ionescu 


Desene de SILVAN 


Actorii francezi dovedesc un amplu exerciţiu, un cult al vorbirii scenice. Pentru 
ei nu este un secret şi, în orice caz, nu constituie nici un efort folosirea tonurilor, a 
semitonurilor, nuanţarea vorbirii în funcţie de cerinţele replicii, intensităţile variabile, 
fără ca textul să sufere vreo clipă, ci, dimpotrivă, dindu-i-se expresivitatea maximă şi 
mai ales ceva foarte preţios: comunicabilitate. 

Şi apoi, ţinuta scenică, demarșa, intrarea și răminerea în scenă, cînd un personaj 
trebuie să trăiască fără a avea replică, dar realizează momentul dramatic, nu numai fără 
să stinjenească efectiva demonstraţie a celuilalt personaj, ci întregind momentul. 

La acest teatru, actorii au o excelentă călăuză (în afara regizorului), pe auto- 
rul dramatic, și aceasta este, după părerea mea, cea mai bună școală de teatru. Pentru 
că opera literară este generatoare de învăţăminte, este sursă de idei și oferă căi nenu- 
mărate (și cele mai adecvate), pentru interpretul ei scenic. De aici se naște însă necesi- 
tatea cunoaşterii aprofundate nu numai a piesei, ci şi a autorului, a operei sale, a 
doctrinei sale literare — dacă se poate, a conjuncturii culturale în care ca a apărut. 
Pentru ca atunci cînd se vorbește, de pildă, despre un gen de teatru, actorul să poată 
identifica lesne sorginţile lui, factorii caracterizanţi, adică tot atîtea elemente de spri- 
jin pentru cel chemat să dea viaţă scenică — să zicem — unei piese aparţinind aşa- 
numitului teatru al absurdului. (A fetișiza ceva este dovada, de fapt, a necunoașterii 
epocii privite prin cultura ci, a ideilor ce guvernează creaţia artistică, a scriitorului, 
a dramaturgului etc.; este, în ultimă analiză, o manifestare pur dogmatică și prin 
aceasta anticulturală.) 

În acest sens, creatiile actoricești din cele două spectacole — și dacă citez doar 
unele, este pentru motivul că ele sînt simbolice —, realizate fie de Jean-Louis Barrault, 
fie de Jean Desailly sau Dominique Paturel, sînt expresia acestei desăvirşiri actori- 
cești care dă talentului funcţia pe care trebuie s-o aibă în teatrul de astăzi, presu- 
punînd inteligenţă, cultură, profesie şi dăruire naturală pentru slujirea scenei. 

Că spectacolele Teatrului de France sînt gîndite unitar o dovedeşte și faptul că 
scenografia se integrează concepţiei în care este transpusă o lucrare dramatică, neră- 
minînd doar ilustrativă și neoferind doar soluții de joc și de montare; preluind ideea, 
scenografia devine însăși metafora piesei. (Se poate discuta doar asupra realizării ei 
artistice, destul de prozaice în Nunta lui Figaro.) Decorul şi costumele la Nunta lui 
Figaro (aparţinind lui Yves Saint Laurent) slujesc însă ideea de spectacol clasic, de 
spectacol în care se face teatru nu lipsit de o anumită dimensiune tradiţională; ideea 
că înăuntrul lor trebuie să se producă evenimente și să evolueze o lume din care o 
parte supraviețuiește, deoarece este elementul peren, generator şi regenerator — poporul, 
iar alta s-a închis înlăuntrul și odată cu epoca ci: nobilimea. În special, creatorul cos- 
tumelor a realizat cu strălucire, cu un rafinament rar și o putere de expresie deosebită, 
caracterizarea în vestimentaţie a celor două lumi. O înfăţişare închistată pînă la înghe- 
tare în costumaţia celor de sus; culoare și nesfirșit de mult bun-gust folcloric, ca și 
bucuria de a trăi, la ceilalţi — totul într-o armonie cromatică dictată de dorinţa îm- 
plinirii unităţii spectacolului. 

În Rinocerii, decorul exprimă banalul (dar îl exprimă, poate, la rindu-i, banal), 
sub care n-ai bănui nimic, marchează locurile obișnuite, cotidiene, pe unde se trece 
fără să mai bagi de seamă ce anume există acolo, unde se discută aceleași și aceleași 
lucruri ca un reflex condiţionat. În acest cadru de obișnuit, banal și firesc, se produce, 
de fapt, sublinierea acelei absurdităţi care contrastează cu tot ce e în jur și care devine 
primejdie pentru toţi. 

Nu știu dacă se poate vorbi despre trecerea Teatrului de France pe la noi ca 
despre un simplu turneu. Pentru cei mai mulţi, participarea la spectacolele acestui 
teatru a însemnat o bucurie spirituală, a însemnat împrospătarea sau reimprospătarea 
setei de cunoaștere şi avidităţii de îmbogăţire a tezaurului nostru cultural, pe care ar- 
tiştii francezi le-au răsplătit. 

Mircea Alexandrescu 
WWW.cimec.ro 


EXPANSIUNEA NECĂRTURĂREASCĂ 
A GROTESCULUI 


Amphitryon 38 


de JEAN GIRAUDOUX 
la Teatrul „Barbu Delavrancea'“ 


Există la noi, în ultima vreme, o reacţie fericită împotriva platitudinii teatrale, care 
a caracterizat din păcate multe spectacole puse în scenă cu un deceniu în urmă. Se 
observă, pe lîngă lărgirea salutară a repertoriului contemporan, o preocupare pentru 
diversitatea sii locclee teatrale, o dorinţă legitimă de originalitate. Un grup de specta- 
cole, care altădată ar fi fost interpretate de regizor ca simple comedii potolite, au dobîn- 
dit, în ultimele stagiuni, nervul suplimentar al grotescului și parodiei. Unul din primele 
spectacole de acest fel a fost inegalabila punere în scenă a lui Liviu Ciulei, Cum vă place, 
de W. Shakespeare. Aici, grotescul întovărăşea poezia, lirismul era ajutat de ironie, rafi- 
namentul modern (de pildă, conturul lui Jacques melancolicul) se îmbina cu graţioasa 
reconstituire a atmosferei teatrului elizabetan. Era un spectacol încărcat de aluzii, bene- 
ficiind de plăcerile istoriei culturii. Altă dată, în Chiriţa în provincie a Sandei Manu, 
grotescul și parodia se prezentau ca dilatare inteligentă a comicului simplu şi sănătos din 
piesa lui Alecsandri, combinată cu indulgenţa pentru un teatru şi o epocă apuse. Recent, 
în Troilus şi Cresida, la Teatrul de Comedie, grotescul, exagerat poate, se axa pe o dimen- 
siune existentă în textul bufon al lui Shakespeare. Dar oricît de ispititoare ar fi trecerea 
de la comic la grotesc și oricît de reușită ar fi experimentarea cei pe texte de diferite 
tipuri, grotescul și parodia nu-și găsesc oriunde terenul potrivit. Generalizarea formulei 
comic-grotesc! duce la degradarea unor texte, care nu merită această umilință. 

Așa s-a întîmplat la Teatrul „Barbu Delavrancea“ cu Amphitryon 38 de Giraudoux. 
După Nebuna din Chaillot, spectacol însufleţit, dar servit de un text mai curînd mediocru, 
şi Ondine la Teatrul din Cluj, într-o montare romanţioasă, Amphitryon 38 la Bucureşti 
dezorientează cu totul. Spectacolul începe pe o melodie dulce de Chopin, într-o curte 
interioară întristată, unde Jupiter, în haine strălucitor zeieşti, mănîncă semințe, așezat 
pe un morman de cutii de conserve. Mercur, confidentul lui, intră izbind moale cu 
piciorul o cutie goală de tinichea. În timp ce rostesc replicile scînteietoare ale lui Girau- 


* Regia: Dinu Cernescu. Decoruri: Arh. VI. Popov. Costume: Georgeta Trofin și G. Doroşence. 
Distribuţia : Constantin Răşchitor (Amphitryon); Veicu Jorj (Mercor) ; Dimitrie Dunea (Jupiter); Aurel 
Tunsoiu (Sosia); Anda Caropol (Alcmena); Dorina Lazăr (Leda) Vasile Ichim (Trompetul) ; Margareta 
Dumitrescu (Eclissa). 


1 Interesant de observat că acolo unde e nevoie realmente de grotesc, regizorii alunecă 
spre tragic, ca de pildă în „Domnul Biedermann și incendiatorii”, la Teatrul „Lucia Sturdza 
Bulandra” (L. Pintilie). 

Anda Caropol (Alcmena) și Dimitrie Dunca (Jupiter) 


doux, actorii se dedau la tot felul de mici acţiuni ridicole: zeii sparg geamurile casei 
lui Amphitryon cu cutii de conserve. Trompetul adoarme mirosind picioarele lui Sosia, 
Alcmena jumuleşte o găină, Amphitryon umple o găleată cu nisip dintr-un sac și duce 
cailor o legătură de morcovi. Dialogul dintre Alcmena și Jupiter este întrerupt de poc- 
nituri metalice și încăierări în culise pe fundalul jurămintelor lui Jupiter deghizat în 
Amphitryon ; cutii de conserve sînt aruncate de pe o fereastră a curţii în mijlocul sce- 
nei, iar actul se termină cu prăbuşirea pe scenă a unei lăzi de sticle de bere. Actul al 
doilea se petrece în camera Alcmenei, unde domneşte cea mai decăzută dezordine: tape- 
tele sînt jerpelite, pe jos zac cărţi trintite, nici urmă de covor, un simplu pat de metal 
domină încăperea. La apariţia Eclissei, servitoarea Alcmenei, murdăria devine explica- 


bilă : Eclissa trintește o găleată rablagită în mijlocul camerei și dă de două-trei ori cu 
mătura, de formă, apoi izbeşte cu picioarele, fără chef, în cărţile de pe jos. Nici 
Alcmena nu e gospodină: Jupiter se strimbă îngrozitor cînd gustă din cafea şi iese 
afară să scuipe ce are în gură. (Leda 


va repeta, cu ceva mai multă politețe, jocul.) Alte 
amănunte măresc promiscuitatea bufonă : Jupiter se încheie pe scenă la pantaloni, după 
ce se întoarce dintr-o încăpere de unde se aude zgomot de apă la W.C.; Mercur pune 
stăpinului său ventuze; Alcmena îl silește pe Mercur s-o ajute la agăţatul rufelor — 
in dormitor! 


Amphitryon, sosit din tabără, se scarpină de purici şi-şi manifestă cu 
nervi voioşi dorinţele conjugale. Actul al treilea are loc într-o altă curte interioară, şi 
mai sordidă decit prima : un zid stă să cadă şi se sprijină pe trei prăjini, în mijloc tro- 
ncază un cșafodaj de lăzi goale. Sosia, urcat pe o scară de zugrav, încearcă să citeas 
proclamația despre „starea naturală de fidelitate a nevestelor“. Alte gaguri: Vocea zei- 
lor apare ca un cap trist de după un zid, apoi se prăbușește cu un zgomot infernal în 
spatele zidului ; Jupiter intră falnic, dar se loveşte cu capul de găleata zidarului, scena 
dintre Alcmena şi Jupiter se petrece ca un dejun la iarbă verde, pe o blană de urs 
şi cu provizii de mîncare și băutură. Jupiter se îmbată turtă şi, către sfirşit, începe să 
se bată cu Mercur: cei doi îşi trag palme răutăcioase şi se scuipă. Tot mai agresiv, 

Anda Caropol (Alcmena) și Constantin Rășchitor (Amphitryon) 


Jupiter, ţinut de Amphitryon şi de Mercur, ameninţă publicul și-l izgoneşte cu gesturi 
uricioase ale piciorului. 

În sine, aceste comicării n-au nimic rău, ba chiar bătaia dintre Jupiter şi 
Mercur, dusă cu ura mică şi exactă care izbucnește uneori între prieteni vechi, provoacă 
un ris sincer. Greşeala regizorală este aplicarea nedibace a genului grotesc pe un text 
la care grotescul nu se potriveşte nicidecum. Dacă veselia simplă şi vînjoasă a teatrului 
lui Alecsandri poate fi canalizată spre burlesc, spre rîs nebun, dacă uneori grosolănii 
momentane ale lui Shakespeare pot fi ilustrate cu rînjete, între ironia culturală a lui 
Giraudoux și tărîmurile grotescului nu există punte posibilă. Ceea ce rămîne interesant 
la Giraudoux este surisul, tirada poetică, jocul continuu între glumă şi lirism, domesti- 
cirea măreției, a supranaturalului. Piesele lui Giraudoux vehiculează, pe tonul uşor al 
conversaţiei spirituale, adevăruri grave, dar plăcute. Nu mă refer numai la pasajele 
celebre, dialogul dintre Hector şi Ulise în Războiul Troiei nu va avea loc, sau cel din- 
tre Ondine și regina Yseut în Ondine. Dar chiar în Amphitryon 38, cîte replici memo- 
rabile ! Proclamaţia despre pace, de pildă, cea despre război, mărturisirea trompetistului, 
care are la trompetă o singură notă, despre melodia imaginară, mereu alta, a cărei 
încheiere unica notă este, dialogul dintre Alcmena și Jupiter despre dragostea conjugală, 
apoi în actul al doilea replicile lui Jupiter despre creaţie, sau, în ultimul act, replicile 
despre prietenie. Nimic nu se poate auzi, la spectacolul lui Dinu Cernescu, pentru că 
actorii fac strimbături gălăgioase, în felul lor foarte reușite, dar nepotrivite cu textul 
Un text de Giraudoux are o muzicalitate demnă, o atmosferă de distincţie liniştită, un 
umor suav. 

S-a vorbit mult de „demitizare“ în legătură cu teatrul modern mitologic şi nu 
este exclus ca regia spectacolului de la Teatrul „Barbu Delavrancea” să fi socotit că 
poate dezvolta o valență a textului lui Giraudoux, împingind „demitizarea“ pînă la 
bufonerie. Dar Giraudoux nu „demitizează” miturile, ci le redă concentraţia umană, le 
detaliază veşnicia. „Demitizarea” spre burlesc nu este, de fapt, o descoperire a secolului 
nostru. Operetele lui J. Offenbach reuşeau acest lucru cu haz și eleganță 

Pe această linie, a divorţului dintre text şi spectacol, rezultatele nu pot fi consi- 
stente. Şi cînd culoarea anticulturală se intensifică, burlescul, oricît de exagerat, nu pro- 
voacă decît tristeţe. 

În principiu este bine ca regizorul să-și afirme cît mai pregnant personalitatea 
în spectacol. Totuși, spectatorul are dreptul, la teatru, să vadă și piesa autorului. 

Cele spuse pînă acum vizează premisa de la care a pornit regizorul. În limitele 
intenţiilor sale, spectacolul este adecvat. Decorurile în sine izbutite ale arh. V. Popov 
aduc pe scenă atmosfera pe care o dorește regizorul. Costumele (de G. Doroșenco şi 
Georgeta Trofin) au umor. Actorii se supun și ei tonului burlesc general, cu excepţia 
Andei Caropol (Alcmena), care reușește uneori „să iasă“ din spectacol și să-l rostească 
pe Giraudoux, așa cum s-ar cuveni, detașat și surizător. Dimitrie Dunea conturează un 
Jupiter excelînd în prostie și stingăcie. Voicu Jorj (Mercur) este o prezență veselă pe 
scenă, vorbind uncori prea afectat. Dorina Lazăr (Leda) se mișcă pe scenă cu prea 
multă vioiciune; de altfel, defectul acesta e general în spectacol. Margareta Dumi- 
trescu vede în Eclissa o servitoare beţivă şi leneșă. Inegal, Constantin Răşchitor osci- 
lează între un Amphitryon prost şi demn şi un soldat vesel și vulgar. Sosia (Aurel 


Tunsoiu) şi Trompetul (Vasile Ichim) apar puţin şi cu destulă discreţie. 


Nimic nu se pierde, dragul meu 


de |. HRISTEA 


Toma Pavel 


la Teatrul „Lucia Sturdza Bulandra“ 


Regia : George Carabin. Decorul: Paul Bortnovschi. Costume: Doris Jurgea, Distribuţia: Clody 
Bertola (Maria), Septimiu Sever (Tudor), Sorin Gabor (Ioachim), Lucia Mara (Livia), George Oancea și 


George Carabin (Radu) 


După prima piesă, O singură viață, re- 
rezentată aici în urmă cu doi ani, are 
oc, în actuala stagiune, pe scena aceluiași 
teatru, premiera piesei Nimic nu se pier- 
de, dragul meu. Evoluţia de la o piesă la 
alta nu s-a făcut pe linia speculării mai 
abile a unor situaţii și momente de acut 
dramatism, ci în direcţia abordării unor 
probleme de conștiință, a investigării re- 
laţiilor omeneşti, în zonele lor cele mai 
delicate. Relaţiile omeneşti, acest domeniu 
imepuizabil, l-a atras pe Ionel Hristea, de 
data aceasta în aspectele sale mai puţin 
spectaculoase, la prima vedere chiar șterse. 
Preocupat de perpetua „enigmă“ — omul 
—, dramaturgul a pornit la munca difi- 
cilă a cunoașterii lui, hotărît să nu se lase 
înşelat de aparenţe, de false efervescenţe 
și de false acalmii. 

O piesă în care nu se „întimplă“ nimic, 
şi care totuşi reţine atenţia spectatorului, 
ridică cel puţin o întrebare fundamentală : 

rin ce anume reușește să intereseze? 
ntîi, prin însăși importanţa temei supuse 
discuţiei : conștiința. Apoi, prin modul 
complex și suplu în care se poartă dez- 
baterea, acordind piesei amprenta anului 

1965. În sfîrșit, prin rezolvarea neosten- 
tativă, simplă, firească a problemei anali- 
zate, rezolvare la care este solicitat să 
participe spectatorul însuși, cu propria sa 
părere, cu propria sa concepție. 

Trebuie să observăm însă că excesul de 
discreție, de neparticipare (probabil de 
teama stridenței) în procesul de disecare 
a unor conștiințe, îl duce pe autor la un 
rezultat nedorit: apariția, pe alocuri, a 
unor semne de confuzie. Invitația făcută 
spectatorului rămîne neclară, răspunsul 
acestuia — improbabil. Autorul și-a lăsat 
personajele să se zbată în țesătura de sen- 
timente şi atitudini contradictorii, fără să 
intervină, cum socotim că ar fi fost ne- 
cesar, pentru a pune o oarecare ordine, 
pentru a separa esenţialul de minor, pen- 
tru a indica centrul de greutate și per- 
spectivele. Din grija nobilă de a nu apă- 
rea ca un „magician” care scoate soluţii 
din eprubete, I. Hristea a lăsat totuşi 
unele substanțe neclarificate, nu le-a dus 
pînă la stadiul de precipitat. 

În casa lui Tudor Popescu, inginer cu 
muncă de răspundere într-un institut de 
electronică, domneşte de cîtăva vreme o 

Uiedy Bertola (Maria) 


animozitate tacită. Ca subaltern al savan- 
tului Ioachim (directorul institutului). al 
cărui ginere este, Tudor Popescu şi-a 
atacat şeful (şi socrul) în şedinţă publică, 
arătind că eșecul acestuia în construirea 
acceleratorului se datorește unui complex 
de cauze, între care, mai întîi, o mentali- 
tate învechită de savant burghez. loachim 
vede în gestul ginerelui său dorinţa aces- 
tuia de a-i lua locul la institut, de a par- 
veni cu ajutorul defăimării. Şi unul şi 

altul par, alternativ, a fi drepţi sau a 
cădea în eroare. Livia, fiica lui Ioachim 
(şi soţia lui Tudor), trăieşte  neliniștea 
sfişierilor între sentimentele filiale și cele 
de dragoste pentru soţ. În acest climat 
tulbure, în care acuzaţiile reciproce plu- 
tesc în aer fără a se rosti răspicat, își face 
apariţia. ca musafir de o singură noapte, 
o veche tovarăşă a lui Tudor, comunista 
Maria, care l-a ajutat să se formeze în 
primii ani de după '44. Astăzi, Maria este 

instructor raional de partid și colegă a 
Liviei la Facultatea de filologie (secția 
fără frecvenţă). În intenţia autorului, Ma- 
ria este factorul care declanşează revizui- 
rea conştiinţelor. În realitate însă, adevă- 
rata cauză a acestui proces o reprezintă 
acumulările petrecute îndelung în sufletul 
fiecăruia din cei trei membri ai familiei 
— tatăl, fiica, ginerele —, cărora li se 
adaugă un prieten al casei, Radu (cerce- 
tător stiintific la acelaşi institut), Maria 
fiind numai catalizatorul, elementul de 
confruntare, de raportare a mentalității 
şi atitudinii celorlalți. Dezbaterea este 
interesantă, eroii învaţă să se cunoască 
în fața spectatorilor, să-şi explice lor în- 
şişi sau să-și justifice anumite reacții. Prin 
intermediul Mariei, autorul exprimă un 
punct de vedere îndeobşte acceptat, potri- 
vit căruia sînt momente în viață cînd su- 
fletul trebuie „tăiat, curățit şi pansat“. 

Dar unele intenţii bune ale scriitorului 
nu sînt duse pînă la capăt: lipsa unei 
atitudini deschise față de un personaj sau 
altul, a unei depline fermităţi, îl împie- 
dică pe spectator să perceapă exact care 
este, în ultimă instanță, concluzia. Nici 
pînă în final nu reiese limpede în ce con- 
stă dreptatea sau culpabilitatea lui Tudor, 
sau dacă acesta vede panta pe care, abia 
perceptibil, începuse să alunece. De ase- 
menea, este greu de răspuns dacă dezmor- 
țirea sufletească a lui Tudor, provocată 
de Maria, care l-a întors, ca într-o oglin- 
dă, către tînărul curat, cinstit,  avîntat, 
din urmă cu douăzeci de ani, se va solda 
cu efectul scontat. Piesa pare o construcţie 
ale cărei schele au fost ridicate numai 
pînă la jumătate. Ducerea mai departe a 
conflictului, nu în direcţia clasificării şi 
etichetării simpliste a personajelor (Tudor 
este „rău“, Maria este „perfectă“, Ioachim 
este „aşa şi așa“ etc.), ci pe linia creării 
unor premise care să permită spectatorului 
concluzii mai certe asupra evoluţiei ulte- 
rioare a conflictului şi a eroilor, ar fi fost 
posibilă, după părerea noastră, dacă au- 
torul ar fi stăruit mai îndelung în fini- 
sarea operei sale. O mai netă precizare a 
intenţiilor și a liniei de dezvoltare a per- 
sonajelor ar fi slujit mai bine  ţelului 
educativ al piesei. 


Materia acestei piese nu o constituie 
acțiunea, ci ideile în mișcare. Terenul a- 
cesta, foarte ispititor, neexplorat însă în 
mod judicios, atent, poate ameţi pe un 
autor, atrăgîndu-l în hăţișurile unor ab- 
stractizări, unor schematizări — logice pînă 
la un punct, dar descărnate cum sînt toate 
schemele. Spunem acest lucru, pentru că 
am avut uneori, și la lectură și în specta- 
col, sentimentul că înseşi personajele s-au 
transformat în „idei“, cu excepţia, poate, 

a lui Radu, personaj plin de farmec şi de 
un aer inedit. 

Două mi s-au părut a fi principalele 
căi alese de regizorul George Carabin, 
pentru transplantarea eroilor lui I. Hris- 
tea din paginile textului în ambianța sce- 
nei : conducerea interpreţilor pe linia unui 
joc eminamente de fineţe, de nuanţe şi 
fior al inteligenţei, marcarea momentelor 
de vîrf ale dezbaterii nu prin accente for- 
male, prin apăsări sau ridicări de tonuri 
în mod strident, exterior, ci prin recoman- 
darea şi obţinerea unor tensiuni interpre- 
tative lăuntrice maxime. 


Pentru realizarea deplină a acestor 
indici generali, a acestor parametri de 
desfășurare a spectacolului — finețe şi 
interiorizare — mai era nevoie de o ma- 
sivă infuzie de sinceritate în jocul acto- 
rilor. Acest element s-a dobîndit în mod 
inegal, diferind de la interpret la inter- 
pret, iar uneori chiar înlăuntrul aceleiași 
partituri, de la o scenă la alta. lată, de 
pildă, rolul Maria, interpretat de Clody 
Bertola. După o lungă tatonare a perso- 
najului, actriţa s-a apropiat tot mai mult 
de el, pînă ce, deplin stăpînă pe cumpăna 
lui interioară, i-a descoperit înţelepciunea, 
echilibrul, modestia și le-a recompus cu 
ascuţime de spirit şi o mare măiestrie 
scenică. Dacă, în prima parte, Maria a 
apărut atît de apăsată de gînduri, aceas- 
ta s-a datorat, credem, faptului că actrița 
a văzut în personajul interpretat pe unul 
din comuniștii, pe unul din acei oameni 
cu o formaţie politică și o structură mo- 
rală care-i fac să se simtă responsabili de 
întrebările, complicațiile şi problemele de 
viață ale tuturor celorlalţi. Umerii înco- 
voiaţi, mersul îngîndurat n-au exprimat 
drame, chinuri, imposibilității de rezolvare, 
ci conștiința că mutaţiile sufletești sînt 
lucrul cel mai dificil de obţinut, mai ales 
la oameni care se află pe aceeaşi bari- 
cadă. Dacă Tudor ar fi fost un dușman, 
chestiunea s-ar fi simplificat enorm. El 
este însă un om foarte capabil, muncitor, 
animat de gînduri sănătoase, este un co- 
munist care s-a bătut pentru triumful orîn- 
duirii populare, este un tovarăș de idei 
al Mariei ; mai mult, aceasta se pare că 
l-ar fi iubit în urmă cu douăzeci de ani. 
El nu este un om pierdut; dacă va conti- 
nua însă să fie ros de ambiţii, să trăiască 
bănuitor, să fie prea încîntat de el însuși, 
să se manifeste egoist şi cu aere de stăpîn 
în viaţa de familie, să deprecieze capaci- 
tatea altora şi, din exces de „vigilenţă“, 
să vadă strigoi acolo unde nu sînt de fapt 
decît erori — ce se va întîmpla în acest 
caz cu Tudor? Aceasta este întrebarea pe 
care o supune dezbaterii autorul, un ro? 
important în enunţarea ei avîndu-l tocmai 

Septimiu Sever (Tudor) și 
Lucia Mara (Livia) 


Maria. Confruntările între cei doi prota 
gonişti — Septimiu Sever (Tudor) şi Clo- 
dy Bertola — au pricinuit scene emoţio- 
nante, unele mai calde şi convingătoare 
altele mai uscate; marea scenă din ulti- 
mul act, jucată fără nici un fel de osten- 
taţie savantă, unul lingă altul, aşezaţi pe 
o canapea în mijlocul scenei, a constituit 
momentul de supremă sinceritate, în care 
sufletele s-au dezvăluit pină la transpa- 
renţă. Neliniştea, agitația interioară ale 
lui Tudor au găsit în Septimiu Sever un 
interpret talentat, capabil să le exprime 
fără patetism, fără poză, dar cu toată 
gravitatea și adîncimea lor 

Livia, delicata şi inexpresiva soţie a lui 
Tudor (ajunsă la cea de a doua trăsătură 
din cauza hipertrofierii personalităţii so- 
tului şi tatălui cei), a fost interpretată de 
Lucia Mara într-o manieră foarte persona- 
lă : pentru soţul şi tatăl ei ca a fost doar 
o prezenţă de mic robot, alergînd per- 
manent după un pahar cu apă, o tavă 
cu gustări. un iaurt, o linguriţă. un chi- 
brit etc. Pentru Maria şi Radu, şi bine 
inţeles pentru spectator, ea a apărut ca 
un suflet, din fericire neveştejit. gata 
oricind să reinflorească, dacă ochiul soţu- 
lui ei se va deschide din nou asupră-i 
Actriţa a fost la fel de patetică şi duioa- 

să în rostirea replicii, ca și în tăcerile 
elocvente cu care și-a compus rolul, sau 
în trecerile neobservate în planul secund 
al acţiunii. 

De o corectitudine fără vibraţie ni s-a 
părut jocul liniar al lui Sorin Gabor, în 
rolul, deloc plat, al savantului Ioachim. 
Evoluţia sa monocordă în scenă scade și 
mai mult dinamica conflictului în care 
este total angajat acest personaj — în 
aparenţă pasiv şi resemnat, în realitate 
decis să se bată pentru demnitatea şi 
cinstea sa. 

Într-o distribuţie de calitatea celei de 
față, actorul George Oancea, avind de fă- 
cut faţă unei foarte valoroase companii, a 
izbutit să-și treacă în prim-plan persona- 
jul (Radu), căruia i-a dat un profil uman 


Spectacol Prevert 


la Teatrul Mic 


Un spectacol de poezie constituie, în 
general, o triplă piatră de încercare : pen- 
tru regizor, pentru actori, pentru public. 
Această artă sintetică și concentrată, di- 
fuză totuși, prin nimbul ci de sugestii și 
asociaţii, pune probleme speciale de inter- 
pretare şi înţelegere. Nu rareori, excelenți 
actori de dramă și comedie nu dau rezul- 
tatele scontate în recitarea versurilor care, 
cum s-a mai spus în discuţii şi în presă, 
constituie o disciplină aparte, meritînd, 
poate, o catedră specială la Institutul de 
teatru. De asemenea, publicului larg, de- 
prins a urmări pe scenă evenimente în 
desfășurare, îi slăbeşte atenţia sau intere- 
sul atunci cînd i se prezintă un recital de 
poezie insuficient compus sau animat. 

Merită de aceea felicitări Teatrul Mic 
şi regizorul Radu Penciulescu, pentru ini- 
ţiativa de a recomanda poezia lui Jacques 
Prévert, o poezie prin excelență multico- 
loră, dinamică, accesibilă și de o fantezie 
exultantă. 

Mai întîi, salutăm alegerea repertoriu- 
lui. Au fost selecţionate, în traducerea 
exactă și plină de farmec a lui Gellu 
Naum, bucăţi dintre cele mai cunoscute, 
ca şi unele de o circulație mai restrînsă, 
fără rigidități tematice, respectîndu-se ver- 
va imaginativă a poetului și varietatea 
lui prozodică. Astfel, au fost ilustrate mai 
toate laturile caracteristice ale lui Pré- 
vert : lirismul şi sarcasmul, visul transpa- 
rent și explozia grotescă, expresia lapi- 

cuceritor. Actorul a jucat cu strălucire si 
partea profundă, serioasă a personajului, 
şi aparenţa sa de teribilism sau superficia- 
litate, fără a semăna vreo clipă confuzii 
asupra valorii morale reale a lui Radu. 

Realizările actoriceşti au fost stimulate 
şi de cadrul plastic asigurat de Paul Bort- 
novschi. Decorul acestuia, de o inspirată 
viziune arhitecturală, utilizînd toată adîn- 
cimea scenei, a oferit actorilor o multitu- 
dine de spaţii de joc, potrivit gradării 
momentelor şi intensității crescînde a dez- 
baterii. 

Nimic nu se pierde, dragul meu con- 
stituie un spectacol care valorifică în 
condiţii superioare piesa lui I. Hristea. 


Mihai Florea 


dară şi inventarul interminabil. ameţitor, 
inefabilul și concreteța crudă, brutală. 

Spectacolul de la Teatrul Mic are o 
incontestabilă ţinută artistică. Într-o at- 
mosferă de suavitate şi graţie, cu un ele- 
ment de decor pe deplin adecvat (Victor 
Cupșa), actorii se mişcă liber, tinerește, 
intonînd cu inteligență, nesilit, textul ade- 
sea dificil. Faptul că limbajul poeziei con- 
ține nenumărate armonice — acele sune- 
te, abia auzite, care însoțesc în muzică 
tonurile fundamentale, făcîndu-le să rever- 
bereze — îi duce, de obicei, pe recitatori, 
la o tremolare perpetuă, obositoare, care 
nivelează orice specific, reducindu-l la o 
artificioasă și cam ridicolă „stare de inspi- 
raţie“. Această manieră a fost refuzată, 
cu o lăudabilă fermitate, de interpreţii 
spectacolului Prévert, ceea ce dovedește 
respect pentru actul poetic şi o fină pă- 
trundere a partiturii rostite. 

Dar acelaşi respect pentru poezie poate 
genera atitudini excesive, puriste, inhibi- 
torii. Aşa îmi explic, în cazul nostru, timi- 
ditatea înscenării, nuditatea unor anu- 
mite momente. Majoritatea poeziilor pre- 
zentate puteau suporta — ba chiar ar fi 
solicitat o mai bogată contribuţie din 
partea regiei şi a pictorului decorator. 
Puteau fi folosite — în perfectă concor- 
danță cu factura poeziei lui Prévert — o 
serie de elemente accesorii, mișcarea pu- 
tea fi mai variată și mai surprinzătoare, 
întreaga gradație a spectacolului putea fi 

De la stinga la dreapta 
lon Marinescu, Tatiana 
fekel, Nicolae Pomoje, Va- 
sile Niţulescu, Doina Şer- 
ban și Irina Petrescu 


> 


De la stinga la dreapta: 
Vasile Nițalescu, Irina Pe- 
trescu, lon Marinescu, 


Pompilia Stoian și Adrian 
Ionescu 


mai imprevizibilă şi mai pregnantă, mai 
ales că îndrăzneala nu-i e străină Tea- 
trului Mic (mă număr printre acei spec- 
tatori care consideră punerea în scenă a 
momentelor Caragiale şi a  Ciîntăreţei 
chele drept o experienţă interesantă şi 
fertilă a acestei stagiuni). Un singur mo- 
ment euritmic — cu toate binecunoscu- 
tele calităţi ale dansatoarei Miriam Ră- 
ducanu — e prea puţin şi atacă omoge- 
nitatea întregului ; în schimb, cîntecele, 
în ciuda popularității de care se bucură, 
mi s-au părut nepotrivite, ele plasîndu-se 
într-o zonă mai facilă şi apărînd ca mo- 
mente ale unui spectacol de varietăți. 
Poate că o regie mai complexă le-ar fi 
putut încadra în mod convenabil, dar 
aceasta presupunea o altă viziune iniţială. 
Dacă un recital de sonete ar fi implicat 
o anumită sobrietate, nelipsită de solem- 
nitate și de rigoare (deși nici de aceasta 


lubesc pe al 7-lea 


de COMAN ŞOVA 


nu sînt absolut convinsă), un recital Pré- 
vert se preta la un debit de fantezie sce- 
nică cel puţin tot atît de generos cum e 
cel al textului. 

În fine, am apreciat verva lucidă a lui 
lon Marinescu, incisivitatea lui Vasile Ni- 
țulescu, inteligenţa Doinei Şerban, can- 
doarea Tatianei lekel, sensibilitatea Irinei 
Petrescu, firescul lui Nicolae Pomoje — 
regretînd unele versuri şoptite pînă la a 
nu mai fi auzite şi jinduind, din loc în 
loc, după mai multă forţă expresivă. 

Și totuşi, nu pot să nu mulţumesc co- 
lectivului Teatrului Mic pentru reconfortul 
pe care mi l-a procurat, convingîndu-mă, 
cu graţie, gust şi subtilitate, de dragostea 
lui pentru această fiinţă capricioasă, exi- 
gentă dar recunoscătoare — Poezia. 


Nina Cassian 


la Teatrul „Barbu Delavrancea“ 


Regia : lon Simionescu. Scenografia: Elena Simirad-Munteanu. Distribuţia: Florin Piersic (lon 
Petrescu), Rodica Popescu Ileana), lon Niciu (Tuciu), Dumitru Fedoreac (Miron), Stelian Cremenciuc 
(Lică), Andreea Năstăsescu (Cora), Anda Caropol (Dumitriţa), Dorina Lazăr şi Alexandra Polizu (Nunuţa), 
Mihai Stan (Miluţă), Doru Atanasiu şi Emil Hosu (Mişu), Dimitrie Dunca și Constantin Florescu (Nellu), 
Dimitrie Dumitru şi Constantin Răşchitor (Gaz). Constantin Florescu și Vasile Ichim (Crampon), Voicu Jori 


(Sfiosul), Mihai Marselos (Armatorul). 


lubesc pe al 7-lea este o piesă cu tine- 
reţe, cu optimism, cu dragoste, cu con- 
strucţii : construcţii de combinate, de lo- 
cuinţe, de suflete ; este o scurtă poveste 
cu oameni ai zilelor noastre, care, ridicînd 
schele, ziduri, furnale, toarnă în fiecare 
tonă de beton un dram de vis, oameni 
care, construind viaţa nouă, construiesc 
şi poezia ei. În piesa lui Coman Şova 
mesajul nu este agăţat ca o bucăţică de 
carton de toarta unui geamantan, proble- 
mele de clădire a vieţii socialiste, a com- 
binatelor şi cvartalelor de blocuri nu sînt 
enunțate scolastic, nu sînt însăilate sche- 
matic, ci se află întreţesute în text și sub- 
text, germinează însăşi acţiunea piesei, în- 
nobilează substanţa comediei şi produc 
fiorul intim al trăirii personajelor. 

Acţiunea acestei comedii lirice se poartă 
în jurul unui vis. Tînărul Ion Petrescu, 

funcţionar (în mod accidental), cu o exis- 
tență liniştită, dar presărată cu satisfacţii 
prea mărunte, are o supremă dorinţă, un 
vis scump vieţii lui : să se afle acolo unde 
oamenii își unesc tăria și înving natura, 
acolo unde se înalță giganţi industriali pe 
locuri pustii, acolo unde se dau marile 
bătălii de conștiință, unde sînt necesare 
bărbăţia, vigoarea spiritului și hărnicia 
braţelor ; într-un cuvînt, visează să mun- 
cească pe unul din marile șantiere ale so- 
cialismului. Acest vis este cu atit mai 
întemeiat, cu atît mai legitim, cu cît Ion 
s-a pregătit să devină montor, şi numai 
printr-o întîmplare n-a ajuns să se reali- 
zeze așa cum îşi dorise. 

Dar soţia sa, Ileana, mulţumită cu cît 
are şi este pe punctul de a avea (căci — 
supremă fericire — tocmai li se reparti- 
zează un apartament nou), se cramponea- 

ză de confortul şi tihna ce le suride şi se 
arată refractară la ideea părăsirii mult 
rîvnitei locuinţe, de dragul „visului“ de 
constructor al soţului ei. Încurajat de cîți- 
va prieteni (Tuciu, Miron, Lică), Ion 
pleacă de-acasă, lăsîndu-și soţia să medi- 
teze în singurătate asupra adevăratei fe- 
riciri, a adevăratului rost al existenţei. 
Lipsită de Ion, viaţa Ilenei devine cenu- 
şie, fără relief, fără fior; confortul în 
sine nu înseamnă nimic. Traiul golit de 
gînduri, de frămîntări, de suprema dorinţă 
a împlinirii unor năzuinţe nu răspunde 
concepţiei despre viaţă a omului zilelor 
noastre. Frumosul apartament i se pare 
pustiu; zilele — egale, monotone, fără 
de sfirşit, iar prietenia Corei nu poate 
reprezenta un suport moral. Ca atare, 
Ileana se decide să pornească în căutarea 
soţului ei, colindînd ţara în lung și lat 
şi oprindu-se la cele mai importante 
obiective industriale. Călătoria aceasta 
este un prilej de încurcături şi scene 
de haz (căci ţara este plină de Petrești, 
şi ea nu știe pe care dintre șantiere se 
află Petrescul ei), dar mai mult decît atit, 
peregrinarea înseamnă pentru Ileana în- 
tîlnirea cu viața adevărată, cu visătorii şi 
realizatorii marilor înfăptuiri, cu măreţia 
şi simplitatea miilor de tineri ce se întrec 
în a sosi pe locurile unde vor dudui mo- 
toare şi se vor monta agregate. Treptat. 
visul de care-i vorbise Ion începe să ca- 
pete contururi şi în mintea Ilenei; pe 
lîngă dragoste, apare un sentiment nou — 
înțelegerea, și aceasta întărește sensul con- 
vieţuirii, subliniază în plus comuniunea 
spirituală a celor doi soţi. Întîlnindu-l, în 
sfîrşit, pe unul din şantiere, unde se mai 
află încă şase Petreşti, Ileana se aruncă, 
așa cum e şi firesc, în braţele celui de-al 
şaptelea (de aici şi titlul piesei), fericită 
că şi-a reîntilnit bărbatul, care munceşte 
laolaltă, cu alte mii de visători, în pri- 
mele rinduri. 

Frumuseţea morală, autenticitatea eroilor 
piesei lui Şova, firescul și patosul acţiu- 
nilor lor decurg din sinceritate, din sim- 
plitatea gîndirii şi modului lor de com- 
portare. lon, Ileana, Miron, Lică, Tuciu 
şi ceilalţi visează simplu, vorbesc fără 
emfază, acţionează cu modestie ; în piesă 
transpare astfel poezia simplităţii. Măreţia 
universului spiritual al acestor tineri, al 
ideilor lor despre viaţă, despre prietenie 
şi muncă, are la bază conştiinţa că întrea- 
ga lor energie este dăruită unei cauze 
minunate, aceea a construirii socialismu- 

lui. Spiritul de partid care străbate piesa 
şi lumea de idei a personajelor reprezintă 
forţa vie ce unește milioanele de oameni 
din patria noastră în jurul aceluiași ideal 
— fericirea întregii societăți —, ideal că- 
ruia recentele documente de partid îi dau 
cea mai înaltă expresie. 

Personajele comediei lui Şova degajă 
prospeţime, francheţe, „contaminînd“ şi pe 
cei din jur de chemarea nobilă la muncă, 
invitînd la înfrîngerea comodităţii, a mi- 
cului confort personal. Citeva portrete nu 
se uită: ne referim la Ion (Florin Pier- 
sic), Lică (Stelian  Cremenciuc), Ileana 
(Rodica Popescu) ; aceștia au autenticitate, 
farmec, personalitate. Pentru un debutant 
ni se pare promiţător dacă reușește să 
transmită spectatorului un sentiment tonic, 
o mai mare încredere în propria sa capa- 
citate, o bucurie sporită de viaţă și amin- 
tirea cîtorva eroi bine conturaţi, reliefaţi 
convingător. 

Este cazul să îndreptăm însă atenţia 
autorului şi spre unele aspecte care se 
prezintă deficitar în piesa sa. Nu toate 
personajele vibrează la fel, nu toate sînt 
acordate la același diapazon. Unele (în 
special fetele) au intrat mai puţin în aten- 
ţia autorului, ceea ce a făcut ca ele să 
apară sărăcite sufletește, simple prezenţe 
pasagere, contribuţia lor la suita de idei 
şi acţiuni a piesei fiind infimă ; excepţie 
face Ileana, a cărei participare în desfă- 
şurarea piesei este permanentă, integrarea 
ei în acţiune fiind bine justificată. 

O ncîntregită satisfacţie produce şi dia- 
grama personajului central, Ion. Bine ur- 
mărit în prima parte a piesei și stăruitor 
explicat ca scopuri, intenţii, conduită, lon 
rămîne destul de periferic acţiunii în par- 
tea a doua a comediei ; aici, el iese din 
primul circuit, din principala orbită a 
atenţiei autorului, motiv pentru care spec- 
tatorului nu-i mai apare limpede toată 
frămîntarea anterioară, frămintare ce l-a 
determinat să plece de-acasă pentru atin- 
gerea unui ţel superior. Şi-a atins lon 
acest țel? Da, dar piesa dă acest răspuns 
indirect, laconic, în loc să ne fi oferit r 
demonstraţie, nu simplistă, schematică, ci 
întemeiată pe fapte, pe citeva argumente 
convingătoare. 

O altă sugestie pe care ne îngăduim să 
i-o dăm autorului este în legătură cu în- 
suşirea științei de a construi. Tema soţiei 
tinere care-şi caută bărbatul pe șantierele 
țării putea fi speculată mult mai intens; 
ideea este suculentă şi se preta la o tra- 

Rodica Popescu (Ileana), Florin Piersic (lon Petrescu), u (Tuciu), Andreea Năstăsescu (Cora), 
Dumitru Fedoreac (Miron) și Stelian Cremenciuc (Lică) 


tare mai inventivă, mai spumoasă, în ge- perfecționa măiestria construcţiei dramati- 
nul comediei încurcăturilor. Pentru aceas- ce, priceperea portretizării, cu maximum 
ta însă, autorul ar fi trebuit să stăpinea- de intensitate, a tuturor personajelor. 

scă foarte bine meşteşugul farsei, al folo- 
sirii qui-pro-quo-ului, al conducerii per- 
sonajelor pe drumul comediei „greșelilor* ; Nu se poate spune că piesa autorului 
în loc să facă acest lucru, el a trecut în debutant Coman Şova, devenită spectacol, 
fugă pe lingă o bogată sursă de comic, nu cucerește prin aceleaşi calităţi prin 
Ar fi bine, de asemenea, ca pentru viitoa- care captiveaza și textul tinerete, opti- 
rele lucrări, autorul să se preocupe serios mism, entuziasm. Pre a, pînă şi în rolu- 
de însușirea artei de a sonda mai adinc rile episodice sau ultracpisodice, a unora 
psihologiile, să se străduiască și să nă- din valoroșii actori ai teatrului, cum sînt 
zuiască neintrerupt a-și apropria şi a-și Andreea Năstăsescu (Cora), Dorina Lazăr 

(Nunuţa), Anda Caropol (Dumitriţa), Voi- 
cu Jorj (Sfiosul), a fost de natură să 
contribuie la creșterea calităţii, chiar în 
compartimentele mai firave ale piesci, ac- 
torii reușind să exprime printr-un gest, o 
atitudine, o frază, personaje  schiţate 
sumar. 

Pentru partiturile cuplului central, regi- 
zorul Ion Simionescu a distribuit pe Flo- 
rin Piersic (Ion) și Rodica Popescu (Ilea- 
na). Momentele în care aceștia doi și-au 
transmis unul altuia, direct sau retrospec- 
tiv, gînduri și sentimente, proiecte, închi- 
puiri, visuri au purtat noblețea sincerităţii 
idealurilor, căldura tinereţii, puritatea dra- 
gostei. Mai avintat decît Ileana, Ion și-a 
găsit în Florin Piersic interpretul ideal, 
pasionat, dinamic, înaripat, fiind în acest 
fel un factor de emulaţie pentru întregul 
colectiv. Creaţia actorului este cu atît mai 
meritorie cu cît el izbutește să facă un 
salt imens, anume de la un personaj cum 
este Lennie (Oameni și șoareci), pe care-l 
interpretează în aceeaşi stagiune pe scena 
Teatrului Naţional, la acest Ion atit de 
structural deosebit, entuziast, lucid, 
truchipare a limpezimii idealurilor socia- 
liste. Mai „cuminte“ decît Ion, Ileana şi-a 
marcat prezenţa în special prin marea iu- 
bire pentru neliniștitul ei bărbat. Acest 
sentiment a fost comunicat cu deosebire 
de actrița Rodica Popescu, fără a fi ne- 
glijat însă să ne arate o bogată arie de 
stări sufleteşti, de la scepticism la convin- 
gere, de la regret la entuziasm, pe care o 
străbate eroina. Scena retrospectivei din 
actul întîi, jucată de cei doi actori — am 
zice — cu sufletul pe buze, a fost cuceri- 
toare prin candoare, patetism, emoție, prin 
supleţea şi delicatețea execuţiei. 

Bune rezultate a obţinut regizorul în 
munca sa cu acel „trifoi“ al prieteniei, 
pe care-l constituie Tuciu (Ion Niciu), Mi- 
ron (Dumitru Fedoreac), Lică (Stelian 
Cremenciuc) ; de fapt, aceşti trei „vete- 
rani“, care nu se simt bine decît pe șan- 
tierele marilor construcţii, reprezintă ele- 
mentul mobilizator şi unul din factorii 
determinanţi în hotărîrea lui Ion de a ră- 


mîne cu ci pe şantier. Toţi cei trei inter- 
preţi au pus suflet și pasiune în realiza- 
rea figurilor de muncitori, Stelian Cremen- 
ciuc (servit şi de un personaj mai bine 
individualizat) creionînd cu umor un 
tînăr mucalit, şugubăţ, al cărui limbaj co- 
lorat și împestriţat cu zicale şi proverbe 
ni l-a recomandat ca pe un erou descin- 
zind parcă din lumea povestirilor şi amin- 
tirilor lui Creangă. 

În rolul unui funcţionar, care nu este 
iremediabil pierdut ca utilitate socială 
(Nellu), Dimitrie Dunca a satirizat subţi- 
re, şi prin aceasta cu atît mai plin de haz 
şi de adresă, acele trăsături (ușurința, 
meschinăria, superficialitatea, lăudăroșe- 
nia), care mai urîţesc profilul moral a? 
unora dintre oamenii de astăzi. 

În scenele de lirism, de transparenţă a 
sentimentelor, muzica lui Nicolae Kircu- 
lescu se insinucază delicat, exprimând acele 
stări de supremă tensiune în care cuvin- 
tele sînt insuficiente. Lipsit de comuniune 
cu poezia textului, cu farmecul juvenil al 
eroilor, ni s-a părut decorul Elenei Simi- 
rad-Munteanu, în care nu am putut des- 
cifra decît unele bune intenţii, nerealizate 
însă practic. 

Într-o singură stagiune, Teatrul „Barbu 
Delavrancea“ îşi oferă scena, cu genero- 
zitate, debutului a doi autori originali: 
Constantin Pastor și Coman Şova. Este o 
faptă temerară, un act de certă dăruire 
a forțelor teatrului cauzei culturii noastre 
noi, un act ce se înscrie într-o „tradiţie“ 
(e drept, foarte recentă), cu care această 
instituţie se poate mîndri. Înfruntînd riscu- 
rile ce decurgeau din redusa experiență 
literară a autorilor, teatrul a manifestat 
încredere în talentul lor, le-a sprijinit cu 
fermitate condeiul și a investit cele mai 
bune energii pentru transplantarea texte- 
lor publicate în paginile acestei reviste în 
luminile scenei. 

Teatrul „Barbu Delavrancea“ a avut 
ambiția să facă spectacole bune cu încer- 
cările unor debutanţi, şi a reușit. 


M. P. 

TEATRELE 
DIN ȚARĂ 


Am cunoscut un ansamblu despre care ştiam puţine lucruri: secţia română a 
Teatrului din Tg. Mureş. E vorba despre o echipă de tineri, formată nu de mult în 
jurul unui grup de absolvenţi. De obicei, la noi, teatrele tinere, născute astfel, au făcut 
oarecare vilvă, aducînd în mozaicul de spectacole al teatrului romiînesc îndrăzneli şi 
revelații pline de farmecul primilor pași. Aşa s-a petrecut cu promoţiile care au jucat 
la Craiova, mai de mult, așa se întîmplă cu începătorii de la Piatra Neamţ. O aseme- 
nea faimă nu s-a creat însă în jurul trupei din Tg. Mureş, deși numele multora dintre 
ei se făcuseră cunoscute încă din timpul anilor de studii. Poate că îndrumătorii cu care 
aceşti tineri au pornit la drum nu au izbutit să le mobilizeze și să le valorifice însuși- 
rile de la bun început. Poate, conducerea teatrului nu s-a preocupat îndeajuns de 
lansarea actorilor aflaţi la primele verificări în faţa publicului. 

Descoperind deci, abia în a treia stagiune, acest ansamblu, ne dăm seama cu 
plăcere că el merită tot atita atenţie cît şi alte trupe tinere. Reîntîlnim aici aceeaşi 
prospeţime care ne-a fermecat şi pe alte scene, recunoaștem plăcerea, pofta de joc a 
primei vîrste teatrale, ne cîștigă diversitatea talentelor, rezonanţa vie a energiilor încă 
neatinse de nici o urmă de rugină. 

Dacă vrem să analizăm structura și calităţile trupei, trebuie totuși să începem, 
paradoxal, prin a vorbi despre cei cîțiva actori mai virstnici, pentru că tocmai ei înde- 
plinesc funcţia de piloni în acest mic edificiu de artă dramatică. Mai virstnici este un 
fel de a spune, pentru că, în afară de Romeo Lăzărescu, „maturii“ de aici sînt încă 
într-o frumoasă şi plenară tinereţe artistică. Anna Dukâsz, Valentino Dain, Nae Floca- 
Acileni se cuvine să fie pomeniţi printre primii, deoarece aduc în spectacolele de la 
Tg. Mureş o conșştiinciozitate și o minuţie a lucrului scenic, care constituie cel mai 

Anna Dukâsz (Beatrice) și Mariana Pojar (Cathe- 
rine) în „Vedere de pe pod“ de Arthur Mille. 


nimerit exemplu pentru colegii lor şi care 
depăşesc în bună măsură cantitatea şi cali- 
tatea eforturilor întrevăzute în interpretările 
începătorilor. 

Astfel, Anna Dukász, jucind pe Bea- 
trice în Vedere de pe pod, compune cu mare 
dragoste și fineţe imaginea femeii simple, 
obişnuite, portretul soţiei care dovedeşte, din- 
colo de feminitatea sa obosită și resemnată, 
o nesfirșită putere de a iubi, mult simţ al 
dreptăţii, demnitate. În scena mare a rolului, 
scena semiconfesiunilor, Anna Dukâsz izbu- 
teşte să spună atîtea fără să spună nimic, 
desfășoară cu puritate şi tact mica ei urzeală 
feminină, se Boami în așa fel între umi- 
lirea ci de femeie şi dragostea maternă pe 
care o poartă, totuşi, involuntarei sale rivale, 
încît ridică momentul la nivelul unuia din 
cele mai înalte puncte de tensiune ale spec- 
tacolului — dînd eroinei o strălucire blindă, 
foarte omenească. Romeo Lăzărescu a jucat, 
cu vervă şi umor subtil, rolul vagabondului 
pictor din piesa polițistă a lui Robert Tho- 
mas, izbutind să evoce în două scurte apa- 
riții un personaj din familia semilegendară 
de boemi ai literaturii şi cinematografiei 
franceze. 

Valentino Dain a apărut în mai mul- 
te ipostaze în turneu: Eddie Carbone în 
Vedere de pe bod, Benedetto în Minciuna 
are picioare lungi, Horaţiu în Şeful sectoru- 
lui suflete, Vulpaşin în Domnișoara Nastasia 
— acestea sînt rolurile în care l-am văzut 
şi care au demonstrat registrul interpretativ 
amplu al actorului. Dain munceşte cu serio- 
zitate, deși nu se păstrează totdeauna pe 
aceeaşi linie de exigenţă (alunecînd chiar, în 
Domnișoara Nastasia, sub cerințele minime 
de gust şi sobrietate). Foarte bun în compo- 
ziţiile comice, cărora le-a dat exact nota 
specifică a unui mediu social şi a unui climat 
spiritual definitoriu (Horaţiu, Benedetto), el a 
trecut un examen greu şi în dramă, deve- 
nind protagonistul piesei lui Miller și acope- 
rind astfel un rol de mare întindere şi de 
intensitate dramatică susținută, conform unei 
gradaţii bine gîndite și riguros interpre- 
tate. El şi-a investit eroul cu căldură și zbu- 
cium nobil, poate fără să reușească totdea- 
una să precizeze nota de sinceră naivitate, 
necesară pentru a defini psihologia acestui 
om simplu, foarte bun, care nu vrea să recu- 
noască nici măcar faţă de sine însuși natura 


Dinu Cezar (Gore) În „Şeful sectorului suflete“ de 
Al. Mirodan 


Anca Roșu (Nastasia) și Valentino Dain 
(Vulpașin) în „Domnișoara Nastasia“ de 
G. M. Zamfirescu 


< 


> 


Romeo Lăzărescu (Vagabondul), Nae Floca- 
Acileni (Comisarul), Elena Marinescu (Ir- 
firmiera), Nicolae Scarlat (Preotul), Dinu 
Cezar (Soţul), Mariana Pojar (Soţia), in 
„„Capcană pentru un om singur“ de Ro- 
bert Thomas 


Constantin Diplan (Jerry) și Camelia 
Zorlescu (Gittel) în „Doi pe un balansoar“ 
de William Gibson 


pasiunii sale. Un actor care, după virstă, se 
pare că trebuie să fie citat aici este Dinu 
Cezar, deşi, judecînd după felul său de a 
juca, sintem tentaţi să-l trecem în rindul ce- 
lor foarte tineri, ale căror interpretări sint 
dominate de umor spontan și farmec absolut 
necontrafăcut. Şeful sectorului suflete și Gore 
în comedia lui Mirodan, soțul ucigaș în 
piesa polițistă a lui Robert Thomas, Dinu 
Cezar a lucrat fin și cu sensibilitate, fiind 
în primele două roluri puţin minor, uşor mo- 
noton, dar izbutind să se arate, în al treilea, 
mereu neprevăzut, inepuizabil în valorifica- 
rea diversă a situației comice. Nae Floca- 
Acileni a fost, în Capcană pentru un om 
singur, un comisar de o inteligenţă vie, stăpin 
pe desfășurarea evenimentelor, ascunzind cu 
aviditate adevăratele mobiluri ale anchetei, 
implacabil, dar nu lipsit de înţelegere. Ni- 
colae Luchian a creionat sigur portretul unui 
bătrîn care își face din egoism şi avariţie 
un fel de religie și încearcă să ridice aceste 
defecte ale sale la rangul de norme pentru 
viaţa celor din jur (în Minciuna are picioare 
lungi). 

Mulţi dintre cei aflaţi la primele încercări 
profesionale serioase pot fi citați imediat 
alături de cei cu experienţă. Camelia Zor- 
lescu este, vorbind în termenii vechilor 
emploi-uri, o „cochetă“ cu mult temperament 
şi  dezinvoltură, care ştie să aducă pe 

scenă multă culoare şi sinceritate (Gittel Mosca în Doi pe un balansoar, Olga în Min- 
ciuna are picioare lungi). Anca Roşu posedă o feminitate distinsă, fragi puțin stranie 
(Magdalena în Şeful sectorului suflete, Nastasia în piesa lui Zamfirescu). Constantin 
Diplan are un haz sec, reținut, un fel de a juca aparent uscat, dar care ne lasă să 
bănuim un univers spiritual bogat (Jerry Ryan în Doi pe un balansoar). Mihai Gin- 
gulescu a dat, mai ales în rolul lui Marco din Vedere de be pod, imaginea unci sim- 
plități greoaie, dramatic oprimate sub apăsarea mizeriei, Mariana Pojar a cîştigat mult 
de cînd a plecat din Bucureşti, învăţind să joace mai activ, mai concentrat, cu mai 
multe nuanţe (Catherine în piesa lui Miller, Soţia în Capcană pentru un om singur). 
Valentina lancu are farmec şi gingăşie (Graziella — Minciuna are picioare lungi), 
Maia Indrieș (Constanţa, în aceeaşi piesă) ştie să-şi definească eroina în gest, atitu- 
dine, să dea relief subtextului. Vasile Vasiliu este un Costică neașteptat în comedia 
lirică a lui Mirodan, poate singurul interpret al acestui rol care nu alunecă spre trivial, 
ci mizează, dimpotrivă, pe puterea de seducţie a inocentei glume tinereşti, Nicolae 
Scarlat joacă sigur şi cu o linişte aparentă, care îi îngăduie să pună în valoare ncaș- 
teptat accentele dramatice (Preotul — Capcană pentru un om singur). Deci, un grup 
de tineri din care fiecare poate folosi, uneori cu strălucire, oricărui ansamblu teatral 
şi care au, împreună, graţia armoniei de temperament şi joc colectiv, proprie celor care 
au muncit mai mult alături. Unii dintre ei au cîştigat, în stagiunile petrecute pe o 
scenă profesională, o siguranță care le subliniază talentul (Camelia Zorlescu, Anca 
Roşu) ; alţii poartă cu ei şovăieli şi defecte, în spatele cărora ghicim comoditate, lipsă 
de autocontrol, neglijenţă. Constantin Diplan pare mai mult să-și fi schițat în linii 
mari rolul, decît să fi încercat o caracterizare în profunzime a eroului lui Gibson; el 
este şi inadmisibil de nesigur pe replică. Mihail Gingulescu şi Mariana Pojar nu vor- 
besc totdeauna satisfăcător — primul are o emisie nazală, uşor dezagreabilă, a doua 
precipită. În Doi pe un balansoar, interpretările aveau firesc şi emoție nefalsificată, dar 
n-am văzut în ele diferenţa de clasă dintre personaje, care constituie de fapt mobilul 
conflictului, şi am avut impresia că asistăm la neînțelegerile unui cuplu juvenil din 
mediul studenţesc bucureştean, nu la dificultăţile de neînvins ale relaţiei dintre doi 
oameni aflaţi pe trepte îndepărtate în ierarhia socială a Lumii Noi. În spectacolul cu 
Șeful sectorului suflete, ritmul se rarelia uneori nedorit. Toate acestea ţin desigur şi de 
regie, dar ele indică și o conștiinciozitate încă fluctuantă, cam prea îngăduitoare cu 
imprecizia şi defecţiunile, la unii dintre interpreţi. 

Directorul și regizorii îndrumători ai acestui ansamblu au încă de îndeplinit o 
importantă muncă educativă. Ei sînt cei care trebuie să îndrepte greșelile mai mici sau 
mai mari, să creeze tradiția unor sănătoase metode de lucru, să imprime disciplină de 
gîndire şi comportare tinerilor, ei sînt cei chemaţi să le formeze gustul, autoexigenţa, 
ținuta intimă în raport cu imperativele meseriei. Și dacă, sub raportul repertoriului, 
orientarea teatrului este mulţumitoare — programul fiind foarte viu, atrăgător pentru 
public şi ridicînd, în același timp, numeroase probleme de interpretare —, sub raportul 
muncii regizorale, am observat, în acest turneu, diferenţe calitative mari. În Șeful sec- 
torului suflete — direcţia de scenă Eugen Mercus — s-au strecurat alunecări spre 
un pseudolirism greu de acceptat (cu concert pentru pian în ilustraţia muzicală, un sput 
de lumină pe trandafirii roșii din primul plan şi două siluete ţinîndu-se de mînă, proiec- 
tate pe fereastra din fundal — ca în filmele de serie). În Doi pe un balansoar, regia 
lui Sorin Grigorescu ne-a uimit prin grosolănia pretinsei metafore plastice a pita bn 
care îmbracă scena și prin absenţa ideii regizorale, în tot ce priveşte jocul actorilor. 
Am avut impresia că ceea ce a fost bun în acest spectacol s-a obţinut împotriva regizo- 
rului, numai datorită talentului nativ al protagoniștilor. Am văzut insă în turneu și 
realizări regizorale de ținută: Minciuna are picioare lungi, Vedere de Ea pod, Capcană 
pentru un om singur, dintre care primele două au fost lucrate de G. Harag, cu meticu- 
lozitatea şi rigoarea dramatică aprofundată, caracteristice acestui regizor, iar ultima 
poartă semnătura lui Raul Serrano, aträgînd atenția asupra inventivităţii, vervei, spiri- 
tului cultivat al acestui tînăr director de scenă, de la care sîntem în drept a 
aştepta mult. 

Ambianța plastică are de asemenea o însemnătate aparte în formarea tinerilor 
actori şi a publicului. Puţine decoruri satisfac în spectacolele văzute: acela al lui 
Serrano, în piesa pe care a pus-o în scenă, şi, poate, acela al lui Liviu Popa (pentru 
Şeful sectorului suflete), totuşi cam prea aglomerat cu obiecte ostentativ moderne. 

Problemele care se impun, în ceea ce privește evoluţia acestui înzestrat colectiv, 
ţin deci de cultivarea gustului, în cadrul actului scenic, şi de formarea unei discipline 
profesionale. În această privinţă, directorul teatrului — un regizor și un pedagog bine 
cunoscut, N. Tompa — poate să acţioneze mai hotărît. Iniţiativa de a prezenta în tur- 
neu, în faţa oamenilor de teatru și criticilor din București, toate producţiile a două 
stagiuni, pentru a le supune astfel unei serioase verificări, poate să fie un început, în 
strădania de înnoire, în dorința de a despărţi ferm binele de rău. Pentru că în posibili- 
tățile trupei există premise ca şi acest teatru să se înscrie în linia noii tradiţii a ansam- 
blurilor tinere de valoare. 


Ana Maria Narti 


Teatrul Maghiar din Cluj a pornit de mai multe stagiuni la un efort lucid şi 
consecvent de a-şi desăvirşi pregătirea, de a-şi cizela gustul, de a-şi ascuţi sensibilita- 
tea, oferind publicului mereu criterii artistice mai înalte. El a realizat aceasta mai cu 
seamă pe calea primenirii preferințelor, a lărgirii orizontului, renunțind, în bună 
măsură, la ceea ce era perimat, desuet, în propria sa tradiţie. 

Punctul cel mai înalt al programului său de existenţă îl reprezintă capitolul 
i i-ai Valoroase piese romîneşti contemporane au fost montate aici, în specta- 
cole al căror ecou în viaţa artistică a fost cu totul deosebit (Moartea unui artist de 
Horia Lovinescu şi Ștafeta nevăzută de Paul Everac). S-a jucat Șeful sectorului suflete 
— după ce, la vremea lor, fuseseră reprezentate Ziariștii și Celebrul 702. A intrat în 

repertoriu prima dintre piesele lui Camil Petrescu: Suflete tari. Dramaturgia contem- 
porană occidentală se face cunoscută în tendinţele ei diverse, subliniindu-se accentuata 
preferință pentru piese noi, pentru orientări moderne: Vizita bătrinei doamne de 
Fr. Dürrenmatt și Vedere de pe pod de Arthur Miller, Doi pe un balansoar de William 
Gibson şi Un tramvai numit dorință de Tennessee Williams — pe care le unește aceeaşi 
bogăţie a partiturilor interpretative. Se joacă Shakespeare (Femeia îndărătnică), dar şi 
Brecht (Opera de trei parale). Teatrul a lucrat cu un scriitor din localitate, Deák 
Tamás, oferindu-i prilejul să se manifeste în dramaturgie cu o lucrare care, deși abia 
parţial realizată, vădeşte ţinută intelectuală. O însemnată parte din forțele colectivului 
şi colaboratori de prestigiu sînt angrenaţi în pregătirea Tragediei omului de Madách, 
programată în deschiderea stagiunii viitoare. E un repertoriu construit cu inteligentă 
receptivitate şi cu simţ al armoniei în diversitate, un repertoriu viu, definitoriu pentru 
calitatea unei trupe ce a părăsit teatrul operetistic în favoarea unei arte scenice cuprin- 
zătoare. 


$+$ 


Lucrate pe texte cît se poate de deosebite şi semnate de regizori ale căror for- 
maţii, personalități, temperamente sînt structural diferite, cele patru reprezentații văzute 
poartă frapant amprenta directorului de scenă. Acest lucru este firesc și reprezintă chiar 
un bun cîştigat, cu destule eforturi, în mișcarea noastră teatrală: o echipă maleabilă 
— dar nu amorfă! —, receptivă, capabilă să-și urmeze regizorul, să realizeze, sub con- 
ducerea acestuia, un spectacol care să-l exprime, un spectacol de neconfundat, este de 
dorit la fiecare montare. Dar există şi o treaptă superioară, spre care teatrele noastre 
încep să tindă: definirea unui stil propriu, a unei atitudini interpretative corespunzînd 
unei personalități a echipei — bineînțeles, adaptată stilului și climatului operei repre- 
zentate, dar păstrînd o anumită linie, o unitate de spirit, prin care teatrul poate să se 
manifeste într-adevăr ca artă colectivă. Am amintit aceasta pentru că la Cluj regizorii 
nu par să dețină, pe rînd, bagheta regizorală a uneia şi aceleiași formații orchestrale, 
ci se simt, mai degrabă, solişti, în mîinile cărora instrumentul se adaptează (sau a 

Aparținînd lui O. Rappaport, Vizita bătrînei doamne (în reluare) și Vedere de 
pe pod (premieră pe ţară) înfățișează un regizor dornic să cerceteze textele cele mai 
noi, interesat în primul rînd de repertoriul modern. El pare să aducă pe scenă un spi- 
rit de bibliofil ; risipa de fantezie nu-l atrage, violențele de orice soi sînt cenzurate cu 
o severă pudoare. Spectacolele sale au întrucîtva alura literaturii transpuse în imagine; 
ele sînt expozitive, calme. Sînt momente cînd aceasta favorizează în mod deosebit per- 
ceperea desăvîrşitei frumuseți a unui text; în ansamblu, însă, și mai ales în raport cu 
piese cum sînt cele alese, acuitatea spectacolului coboară cu un ton. Vizita bătrînei 
doamne respectă indicaţiile amănunțite ale autorului, prilejuieşte unor actori ca Imredi 
Géza, Flóra Jenö, Andrási Márton apariții în care forța şi originalitatea talentelor lor 
se desenează limpede şi impresionant ; scînteieri de vervă ironică se aprind uneori, ca 
un joc de artificii. Spectacolul curge însă prea cuminte şi obişnuit, nu are scrîşnetul 
de oroare al textului; estompa a operat o mutație esenţială: conflictul — eliberat de 
contrastele violente ale tragi-comediei groteşti — s-a deplasat, din zona simbolurilor, 
în cea a faptelor, căpătînd coloratura uşor melodramatică a unui conflict pasional, 
rezolvat printr-o răzbunare scump plătită. Sinistra bătrînă doamnă nu e nici sinistră şi 
nici bătrînă : feminitatea maiestuoasă şi somptuos drapată a interpretei, aerul ei impe- 
netrabil rămîn umane. 

Piesa lui Arthur Miller nu suportă nici ea prea bine acest tratament, cu toate 
că derivă din teatrul psihologic de tradiţie realistă și nu ridică probleme atît de spe- 
ciale ca teatrul lui Dürrenmatt. Acest conflict clasic, construit în jurul forţei distrugă- 
toare a pasiunilor în luptă cu cele mai sfinte credinţe, este ţesut, într-un mod foarte 
subtil, din fulgere dezlănţuite şi din firele alunecoase ale ambiguităţilor. Oamenii nu se 
dezvăluie nici față de ei înşişi, spun tot timpul lucruri verosimile dar incontrolabile, 
îşi aruncă acuzaţii, iubesc şi urăsc la intensităţi maxime. Vorbele amare, înțelepte şi 
resemnate ale avocatului aparţin unui om prins fără voia lui într-un iureș ce-l depă- 
şeşte şi care încearcă zadarnic să oprească, doar cu mîinile goale, un vulcan în erupție. 
Spectacolul e însă cam tern şi cam rece, pasiunile se păstrează în domeniul gesturilor. 
Alfieri soseşte din timp în timp la o măsuţă de lîngă arlechinul stîng, comentînd didac- 
tic, moralizator, ca un conferenţiar pe care cele ce se întimplă nu-l privesc în nici un 
fel, şi se retrage din nou. În acest climat, sinceritatea şi spontaneitatea unor interpre- 


tări — a lui Vadász Zoltan, a Râkăi Nagy — nu pot salva întregul de o uscăciune 
străină piesei lui Miller. Cele două roluri extrem de dificile — al lui Eddie Carbone 

şi al lui Rodolpho — se cer jucate tot timpul pe muchea de cuţit care desparte ade- 
vărul cel mai fierbinte de cea mai oribilă minciună: bărbatul e ars de o pasiune pe 
care nu o realizează mental decit atunci cînd ceilalţi îl obligă să se limpezească, tergi- 
versează faţă de propria-i conștiință, își caută justificări, atacă folosind calomnii împle- 
tite cu adevăruri de bun-simţ, se prăbușește în trădare încercînd mereu să-şi ofere ilu- 
zia unor nobile sentimente; adolescentul e uşor ridicol şi complet dezarmat — căci e 
străin și neadaptat încă —, e încîntător şi oarecum suspect, mereu umbrit de bănuietile 
ce-i dau tîrcoale. Asemenea „măşti duble“ fac frumuseţea, dar și dificultatea multor 
roluri din teatrul ce se scrie azi în lume; compunerea lor migăloasă reprezintă pentru 
actori o şcoală și un mare prilej de satisfacţii. Cei doi interpreţi ai spectacolului clu- 
jean par să nu fi beneficiat, în acest sens, de o suficientă îndrumare regizorală, căci 
ei unilateralizează, simplificînd astfel dilema piesei. 

Dincolo de o categorică judecată de valoare asupra realizării lor, ambele spec- 
tacole (ce-şi impun, incontestabil, meritul esenţial de a fi prilejuit publicului întîlnirea 
cu texte dintre cele mai importante ale dramaturgiei occidentale, pe care le servesc 
cu permanentă seriozitate şi onestitate profesională, necoborind niciodată sub o ţinută 
de corectitudine intelectuală) îndeplinesc şi o funcţie de test: ele scot în evidență că 
o parte a trupei manifestă o anumită obișnuinţă, chiar înclinaţie, pentru jocul static, 
în primul rînd discursiv. Tocmai în raport cu aceasta, maniera total opusă în care 
Taub Jan6s a pus în scenă Femeia îndărătnică aduce o binevenită schimbare. 

E dificil să defineşti acest spectacol contradictoriu, stufos, pe alocuri voit șocant 
şi, în cele din urmă, totuși, amuzant; el amintește de o plantă ciudată, numită „rodul 
pămîntului“, ce poartă pe tulpina ci, îngemănate, grîul, porumbul, fructele... O explozie 
de fantezie se revarsă într-o diversitate de stiluri şi de modalităţi de expresie; optica 
şi sentimentele creatorului (care și-a mai afirmat și în alte spectacole refuzul de a pre- 
lua puncte de vedere îndeobşte unanim acceptate) au o surprinzătoare mobilitate; de 
aceea, fantezia poetică şi graţia coexistă cu hazul gros, și, în plină demonstraţie de 
virtuozitate a mișcării, în plină euforie muzicală, un colţ de văl se ridică asupra unei 
izbucniri de sarcasm violent. 

Regizorul a introdus în spectacol şi un grup de mimi cu sarcini complexe, dintre 
cele mai interesante fiind aceea de a vizualiza nuanţe ale sentimentelor și ideilor unuia 
sau altuia dintre episoade. Iată, de pildă, scena pecetluirii logodnei Biancăi: la o masă 
improvizată se încheie tîrgul şi se desfășoară tocmeala. Ideea de vinzare se materiali- 
zează cu duritate, căci spectatorului i se înfățișează traducerea în imagine concretă a 
reprezentării create doar pe retina ochilor pofticioși ai pretendenţilor-licitatori: fru- 
moasa trece în costum de cadină ca un mic și rivnit obiect de lux, purtată pe o tavă, 
de către aceiași mimi, înzestrați cu forţa magică de a arăta nevăzutul. Astfel de reali- 
zări — uneori împinse la limitele artisticului — trădează un polemist, înclinat spre o 
„muzică a disonanţelor“, a cărui maturizare promite spectacole de o mare forță a ideii. 

Ideea de a sprijini spectacolul şi pe arta pantomimei aduce și un alt folos, în 
ordinea perspectivei : executind un recital de mişcare scenică, mimii creează actorilor obli- 
gaţia să-i urmeze ; aceştia devin, la rîndul lor, mai mlădioși, mai expresivi. 

Spectacolul — evident încărcat peste limitele sale de rezistenţă — trebuie de 
aceea considerat ca o etapă pe drumul lărgirii registrului interpreţilor, ca o frînă în 
calea anchilozării acestora într-o manieră de joc academistă, comodă, dar neutră, nein- 
teresantă. 

Femeia îndărătnică arată că ascuţita judecată critică, ostilă prejudecăţii şi încli- 
nată către revelarea contrastelor, a regizorului Taub, are nevoie de o concentrare asu- 
pra selecţiei, de un efort către armonie, către rafinarea expresiei. După ce a condi- 
mentat din belşug, regizorul se află în situaţia să-și desăvirșească spectacolul, ca un 
cineast la masa de montaj; să-și calce pe inimă şi să taie secvenţe, gaguri, descoperiri, 
pentru ca întregul să fie mai coerent, chiar dacă mai puţin frapant în policromia sa 
scînteietoare. Această cerinţă se referă în mod esenţial și la lucrul cu actorii: uneori, 
ei ies din cadrele limbajului ales; jocul lor, și mai ales al interpretului principal, e 
prea terestru, prea îngroșat, prea crud. 

Încercîndu-şi puterile pe texte dificile şi neizbutind întotdeauna pînă la capăt, 
echipa se arată cel mai sigură pe terenul teatrului psihologic tradițional. De aceea, ea 
a îmbrățișat cu înţelegere textul lui Deák Tamás. Demetrius este o ambițioasă încercare 
de a dezbate cazul unui intelectual din înalta societate germană, ademenit (din vani- 
tate, din naivă, dar criminală indiferenţă, la urma urmei — din lașitate) de mişcarea 
nazistă, în contextul ascensiunii şi prăbuşirii fascismului, și de a elucida consecinţele 
unei opțiuni ; sfera de idei în care se mișcă scriitorul rămîne însă mult deasupra zonei 

Szentes Ferenc (Gremio), Andrási Márton (Baptista) și Vadász Zoltán (Tranio) 


DOUĂ MOMENTE DIN „FEMEIA ÎNDĂRĂTNICĂ" DE SHAKESPEARE 


www.cimec.ro Nagy Rika (Bianca) 


Senkâlszky Endre (Demetrius) şi Katona Eva (Diotima) în „Demetrius“ de Deák Tamás 


de cunoaștere și experiență ce-i este familiară. Dezbaterea scenică se desfăşoară cu 
argumente extrase parcă din manuale de istorie, situaţiile au funcţie demonstrativă. A 
înscena lungi discuţii, a le da viaţă, ritm, tensiune, este o misiune oricînd dificilă; şi 
totuși, pe acest text fragil și cu multe naivităţi, destul de schematic, care stă cu modes- 
tie, în repertoriu, alături de capodopere ale literaturii dramatice mondiale, a fost con- 
struită reprezentaţia cea mai echilibrată și mai consecventă văzută în această suită. 
Conducindu-i pe actori către construirea unor relaţii, a unei atmosfere, regizorul 
Harag György își demonstrează încă o dată spiritul de observaţie, capacitatea de a 
defini prin detalii, de a sesiza nuanțele, fără a pierde din vedere soliditatea şi armonia 
construcţiei de ansamblu. El a înţeles că piesa nu cerea în primul rînd fantezie şi ori- 
ginalitate, ci un plus de adevăr de viaţă cotidiană, şi s-a adaptat acestei exigenţe cu o 
remarcabilă supleţe. Rămînînd discret în anonimat — așa cum ştiu s-o facă talentele 
mature și profunde, uneori insuficient remarcate — el a construit unul din acele spec- 
tacole în care regizorul „nu se vede“. Această atitudine îi ajută de astă dată mult pe 
actori, care invaţă efectiv cum să dea densitate și încărcătură emoţională unui spaţiu 
dramatic. În rolul Demetrius, Senkâlszky Endre realizează cea mai rotundă şi mai 
expresivă dintre creaţiile sale din această stagiune, deși joacă, în alte spectacole, roluri 
a căror valoare literară şi de teatru este, în felul său, unică; el izbutește să iasă din 
schema tipului, să-l particularizeze logic şi cu discreţie. De altfel, fiecare rol este aici 
un desen precis, şi e deopotrivă interesant să urmăreşti actori împliniţi ca Imredi 
Géza (absolut inexistent în ingrata ipostază în care este pus jucînd Alfieri în Vedere 
de pe pod), Flóra Jenö, Andrási Márton, Lâszlo Gerö, Bereczky Iulia, ca şi tineri aflaţi 
la primele succese (Nagy Réka, Katona Eva), compunindu-şi toţi minuţios şi unitar 
personajele. 


s+ +$ 


Patru spectacole nu pot spune totul despre un teatru, cu atit mai mult cu cît 
nici unul nu este dintre cele capabile să marcheze nivelul cel mai înalt atins în evolu- 
ţia colectivului — cum a fost, de pildă, Moartea unui artist. Dar ele izbutesc să lumineze 
fațete ale chipului său. 

De pildă, vorbesc limpede despre componenţa echipei: ea se bizuie în primul 
rînd pe o formaţie omogenă şi cuprinzătoare de actori cu experiență, de vîrstă mai 
înaintată, obișnuiți de ani de zile să joace împreună. Adăugîndu-le personalitatea artis- 
tului poporului Kovács György și introducînd în repertoriu piese care să-i ofere roluri 
pe măsură, teatrul a făcut un îndrăzneţ și categoric pas înainte. Și în generaţia de mij- 
loc teatrul se bizuie pe cîţiva actori foarte buni: Dorian Ilona, Bereczky Iulia, L4sslo 

Gero, Vadász Zoltan — interpreţi în mod special receptivi la varietatea de exigenţe a 
jocului modern. Ceea ce au adus ei nou n-a fost însă în suficientă măsură continuat 
şi dezvoltat și n-a izbutit să devină încă centrul vital, pentru că trupa n-a integrat cu 
consecvență și ritmic actori tineri, absolvenți din ultimele promoţii, înzestrați cu mobi- 
litatea şi prospeţimea atît de necesare oricărui teatru. Desigur, există Nâgy Réka, 
Pásztor Jan6s şi mai tînăra Katona Eva, încă unul sau doi actori, dar ei nu pot face 
totul... Reala preocupare pentru echilibrul distribuţiilor, urmărirea fişei de roluri a fie- 
cărui actor nu duce totdeauna la soluţiile cele mai inspirate, rămîne cîteodată cam 
administrativă. Interesul pe care conducerea teatrului începe să-l manifeste pentru 
„întinerirea“ colectivului răspunde deci unei cerinţe devenite imperioase. 

O altă asemenea problemă deschisă este scenografia. Teatrul are un scenograf, 
pe Cs. Erdâs Tibor; acesta realizează decoruri uneori mai adecvate (Vizita bătrinei 
doamne), alteori mai puţin (Vedere de pe pod), dar nu şi-a descoperit încă un mod de 
expresie puternic, original ; iar costumele pe care le creează, îndeosebi cele feminine, 
sînt uneori frapant urite, pretenţioase şi încărcate, degradind personaje altfel concepute. 
Colaborări — cum ar fi cea cu graficianul Paulovics László din tea 7 ale (Femeia 
îndărătnică) — duc cîte un spectacol spre un cadru plastic mai ieșit din comun. Este 
însă nevoie de un creator la care regizorii și interpreţii să găsească sprijin în vizuali- 
zarea concepţiei spectacolului, capabil să ofere, în decor şi costume, un univers concret, 
în care să se integreze armonios. 


fe E: 


PINA A 


Am văzut la Teatrul de Stat din Arad: Șeful sectorului suflete, Vijurul, Dincolo 
de zare şi Pălăria florentină. Imaginea lăsată de seria acestor reprezentații, fără osci- 
laţii mari de calitate, exprimă conştiinciozitate profesională, străduinţă înspre maturi- 
zare artistică. În toate spectacolele, preocuparea pentru metafora scenică e vizibilă ; de 
asemenea, efortul de a sublinia scenic corespondențe directe cu actualitatea ale unei 
piese sau ale alteia. 

La Arad lucrează regizorii Dan Alecsandrescu, Nic. Moldovan şi pictorul-sceno- 
graf Sever Frențiu. Prezenţa şi activitatea lor stabilă în teatru par a fi o premisă 
pentru dezvoltarea egală şi constantă a întregului colectiv. Mulţi ani de-a rîndul, Dan 
Alecsandrescu a realizat cu acest colectiv spectacole vrednice de laudă. De la Antigona 
şi ceilalți (premiat la al IV-lea Concurs republican al tinerilor artiști) la A treia, 
patetica, sau Răzvan şi Vidra (remarcate cu ocazia turneului teatrului la Bucureşti) 
şi pînă la montările de acum — Şeful sectorului suflete, Viforul, Pălăria florentină — 
Dan Alecsandrescu s-a arătat un director de scenă laborios, aplecat spre studiu și 
înțelegere contemporană, partinică, a fenomenului artistic, a textelor dramatice. El se 
refuză inovărilor cu orice preţ; spectacolele sale apar ca expresia nemijlocită a ataşării 
la cauza şi modalitatea pentru care pledează textul. Respectul pentru text, descifrarea 
atentă a ideilor, grija pentru comunicarea lor clară şi emoţionantă, pentru relaţii sin- 
cere şi spontane între interpreţi — iată ce caracterizează şi spectacolul Șeful sectorului 
suflete. Regizorul nu s-a mulţumit aici numai să concretizeze formula lui Mirodan, 
cuprinsă în alternanţa realului cu plăsmuirea. El a adincit, mai cu seamă, şi s-a stră- 
duit să dezvăluie nuanțele subtile ale universului intim al eroilor, scoţind în relief 
detaliile psihice și sociale care susțin ideea piesei: visul legitim de fericire al omului 
îşi poate găsi împlinire adevărată în socialism. Pe această linie, nu pot trece neobser- 
vate sobrietatea mişcării scenice, fluiditatea alternării planurilor. Nici concepţia sceno- 
grafică a lui Sever Frențiu, care a mobilat interiorul Magdalenei intuind structura ei 

sufletească: un interior modern, aerat, stilizat, de bun gust. (Peretele din spate al 
încăperiii, format din jaluzele, a permis prefigurarea sugestivă a planului imaginar — 
biroul „Șefului“. 

În transcripţia scenică a echipei arădene, s-a relevat cu precădere personajul 
Horaţiu, luminîndu-ni-se dintr-un unghi mai puţin obişnuit: actorul Ricardo Colberti 
i-a dat privilegiul unei apariţii complexe, fără a recurge la tonuri stridente, ori la 
vreo inutilă agitaţie. Masiv, sigur pe sine, Colberti—Horaţiu se înfăţişează cu o „supe- 
rioritate“ de netăgăduit, cu o doză puternică de ironie şi dispreţ faţă de visurile, 
„fantasmagoriile“ Magdalenei. Flegmatic, ironic, Horaţiu afirmă, calm şi răspicat, 
idealul său meschin de viaţă. Personajul nu e văduvit de accente de sinceritate în 
mărturisirea sentimentului pe care-l nutrește cu adevărat pentru Magdalena, dar actorul 
a reliefat cu energie lucidă, rind pe rînd, tarele personajului: egoism, suficienţă, ego- 
centrism, cinism în dragostea pe care acesta o poartă obiectelor, printre care şi sufle- 
tele omenești. Faţă de un asemenea adversar puternic se impunea, desigur, opoziţia 
unui „Şef“ convingător. Sorin Gheorghiu nu a ajuns poate să-l înfrunte de la egal la 
egal, dar a susţinut cu inteligență personalitatea celor două personaje gemene: „Şe- 
ful“-Gore. „Șeful“ a fost jucat cu elan, pe alocuri romantic, cu autenticitate. Mai ales 
demnă de reţinut mi s-a părut credinţa pe care actorul a adus-o în scenă, în susţinerea 
idealului moral al piesei; în rostirea replicilor privind realităţile şi morala lumii 
noastre, vibrația tonului e convingător transmisă. Mai puţin convingătoare și expresivă, 
din păcate, a fost Viorica Popescu în afirmarea aspiraţiei spre fericire a Magdalenei. 
La debutul său în teatru, am apreciat discreţia cu care absolventul Ion Costea a filtrat 
„poantele* lui Costică. 

viziunea aceluiaşi regizor, Viforul lui Delavrancea s-a desfăşurat într-un spec- 
tacol de trainică şi armonioasă compoziţie, sobru ca atmosferă (curăţit de elementele 
naturaliste la care poate împinge textul), urmărind, într-un ritm bine susţinut, demon- 
straţia dramei. Excesele retorice, declamarea emfatică au fost în bună măsură eludate, 
regizorul optind cu îndreptăţire pentru o interpretare sobră a textului, apropiată spec- 
tatorului de azi. Pe Ştetăniţă l-a întruchipat Victor Ionescu. El a acuzat în tînărul 
domnitor furia autoafirmării, fără a se folosi de dezlănţuiri patologice, încercînd, dim- 
potrivă, a căuta acestei ambiţii alte baze decît cele instinctuale. Costel Atanasiu a 
înfățișat impetuos, grav, dragostea de ţară a lui Luca Arbore, ca şi dramaticul destin 
al acestuia. Oanei, Elena Drăgoi i-a dat sensibilitate și forţă dramatică. (Ciudat e însă 
costumul — o rochie ce aduce mai degrabă cu rasa unei călugăriţe catolice.) Munca cu 
actorii nu a fost totuși suficient finisată de regizor: grupul de boieri, de pildă, a 
apărut amorf, neconcludent înfăţişat, fără figuri distincte. Spectacolul se desfăşoară 
într-un decor stilizat (Francisc Toth), dominat în fundal de o statuie uriașă a lui 
Ștefan cel Mare, simbolul glorioasei tradiţii a Moldovei. Dacă această statuie își gă- 
seşte o justificare în unele tablouri, în actul II însă (vînătoarea domnească), unde se 
înalță singură, alături de cîteva practicabile convenţionale, ea își pierde din semnificaţie. 

Nu ne îngăduim să facem observaţii pe marginea spectacolului Pălăria florentină 
de Labiche. N-am putut urmări decît desfășurarea unei repetiţii, care a fost totuși în 
măsură să ne dezvăluie unele intenţii ale spectacolului. Am remarcat decorurile şi 
costumele lui Sever Frențiu. Prin economia de mijloace, prin verva coloristică, expre- 


Lopes 


plinirea pînă la ora actuală. 

Nic. Moldovan a scos în evidență, prin Dincolo de zare, aspiraţia colectivului 
fost stăpînit de dorinţa de a prezenta cu limpezime datele esenţiale şi sensurile tex- 
tului : realitatea crudă a societăţii capitaliste, care sugrumă aspiraţiile spre fericire şi 
autorealizare ale omului, ducîndu-l la ratare sufletească și socială. Dar numai primul 

Nicolae  Mitruţă  (Pabarnicul 
Săcuianu), Victor Ionescu (Şie- 
făniţă) și George  Didilescu 
(Biv-vel vistiernicul Sima) în 
mViforul“ de B. $t. Dela- 
vrancea 


Sorin Gheorghiu (Şeful-Gore) 
şi Viorica Popescu (Magda- 
lena) în „Şeful sectorului su- 
flete* de Al. Mirodan 


Emilia Dima (Virginie) si So- 
rin Gheorghiu  (Fadinard) 
„„Pălăria florentină“ de 
biche 


act s-a desfăşurat în tensiunea şi atmosfera pretinse de dramă. În celelalte acte, pe 
măsură ce acţiunea înainta, interpreţii și-au pierdut din siguranţă, au slăbit din inten- 
sitatea tragică, întîmplările au început să se simplifice, să-și pălească înțelesurile. 
Actul al III-lea, monoton, lipsit de nuanţe, a căzut în inexpresiv. Oricum, unii dintre 
interpreţi au arătat că pot susține un joc de relaţii complexe, sobru şi nu lipsit de 
distincție. Ne gîndim la Ricardo Colberti (în robustul bătrîn Mayo), cu capacitatea lui 
de interiorizare ; la puterea de convingere cu care Constantin Adamovici, împrumutînd 
jovialitate bătrînului lup de mare Dick Scott, a ştiut să transmită tristeţea și omenia 
celui frustrat de umanitate ; la economia de mijloace expresive a Elenei Drăgoi, re- 
ţinută, fără artificii, în mărturisirea neliniștilor mamei; la unda de poezie cu care 
Victor Odillo Cimbru a învăluit neputința tragică a lui Robert Mayo. De altă parte, 
deși interesant schiţate de Ion Borst în actul I, caracterul și fața lui Andrew piesă 
au plutit pe parcursul spectacolului în incertitudine. Distribuită cu curaj în rolul tinerei 
Ruth Atkins, absolventa Constanţa Comănoiu a demonstrat sensibilitate și forță dra- 
matică, dar, handicapată de stările psihologice prea diverse și contradictorii, ea a parcurs 
cu dificultate, monoton, pasajele puternic dramatice dinspre final. Neartistice, stri- 
dente prin soluţiile meşteșugăreşti, au apărut apoi compoziţia Luciei Georgian (bătrîna 
Atkins) şi cea a lui Vasile Varganici (doctorul Fawret). Ne-a surprins de data aceasta 
şi nerealizarea decorului, semnat tot de scenograful Sever Frențiu. Colinele, acoperite 
stingaci cu butaforie, mușchi și pietre, au fost evident stînjenitoare pentru mișcarea 
actorilor şi incapabile să sugereze poezia naturii, locul unde oamenii „binecuvîntează 


umbra“. 

Un repertoriu echilibrat şi valoros, în care figurează, pe lîngă piese româneşti 
reprezentative: Şeful sectorului suflete, Uiforul, Comedia zorilor, lucrări din reperto- 
riul universal clasic şi modern, Dincolo de zare, Don Carlos, farsa Pălăria florentină. 
Un ansamblu de actori cu disponibilitate pentru genuri dramatice diferite. Exigențele 
actuale nu sînt însă pe deplin satisfăcute. Pentru aceasta, teatrul din Arad pretinde, 
pe bună dreptate, regizorilor să-și ducă pînă la capăt munca de ridicare a propriei lor 
măiestrii, ca şi a acelor actori din echipă ce n-au atins încă planul de capacitate 
creatoare de pe care se manifestă cei mai buni dintre ei. În această ordine de idei, e 
de dorit concentrarea muncii pe linia „șlefuirii“ şi omogenizării artistice a echipei, a 
lichidării urmelor de diletantism ce transpar în unul sau altul din spectacole. 


Confruntată cu faţa modernă a oraşului, cu acel plan superior de exigenţe, creat 
în ultima vreme de spectacolele cele mai bune ale teatrelor din ţară, activitatea Teatrului 
din Baia Mare nu marchează suficient de pregnant semnele înnoirii. 

Imaginea globală pe care o oferă seria spectacolelor date în această stagiune arată 
că, mai ales în privinţa perfecţionării mijloacelor de expresie, teatrul mai are un drum 
serios de parcurs. 

Piesa lui Dürrenmatt, Vizita bătrinei doamne, a prilejuit mai multor teatre specta- 
cole interesante, vii. La Baia Mare, acest lucru nu s-a întîmplat. Regizorul Miron Nicu- 
lescu pare să nu fi avut deplină încredere în forţele actorilor ; de aceea, el nu a valori- 
ficat textul pe linia filonului său bogat de ironie, de persiflare caustică şi denunţare vio- 
lentă a puterii distrugătoare a banului. Concepţia spectacolului, incertă, s-a concretizat 

Lulu Savu (Claire Zachanassian) în „Vizita Petre Dinuliu (Brinduș) și Corneliu Mititelu 
bătrinei doamne“ de Fr. Dürrenmatt (Mișu) în „„Ziaristii* de Al. Mirodan 


într-un amestec dezordonat de elemente de coregrafie revuistică, de accente melodrama- 
tice, cu preferinţă pentru „culoare“. A fost astfel „îndulcit“ un text a cărui notă caracte- 
ristică trimite spre ridicolul sinistru, spre ferocitatea grotescă ; iar actorii, derutaţi, au 
fost lipsiţi de o axă certă în jurul căreia să-şi definească precis şi pregnant rolurile. 

E drept, actriţa Lulu Savu s-a străduit să adopte în interpretarea eroinei mijloa- 
cele jocului sobru, laconic, direct. Totuşi, realizarea ci nu trece de hotarul unui studiu 
meritoriu ; pentru a ajunge la dimensiunile tragicomicului și ale simbolului, e nevoie de 
o încărcătură mai mare de cinism şi ironie, cu o disponibilitate mai pronunțată spre 
nuanţe. În concordanţă cu intenţia textului a apărut cuplul Koby și Loby (Vasile Grădi- 
naru, Gheorghe Lazarovici). Celelalte personaje — de importanţă centrală — au fost însă 
prea puţin aprofundate de regizor, interpretările rămînînd satisfăcute doar de impulsul 
primelor soluţii. Cu toate că unele premise interesante, de justă caracterizare, nu au lipsit: 
Profesorul, de pildă, conceput de Mircea Olaru pe linia unui cinism lucid, sau Ill, pe 
care Virgil Fătu a încercat, dar fără reușită, să-l salveze de la alunecări în „sincerităţi“ 
melodramatice. 

Spectacolul cu Pădurea fără copaci, lucrare de debut a tinărului scriitor Valentin 
Munteanu, dovedeşte preocuparea pentru stimularea dramaturgiei originale. Situat în 
lumea muncitorilor forestieri, conflictul piesei e determinat de contradicţiile caracteris- 
tice luptei pentru o nouă atitudine faţă de muncă. Întîlnim în această lucrare fiorul unei 
vieţi autentice, curate, personaje episodice inedite, cu suculenţă pitorească, sinceritate în 
tonul dezbaterii. Subiectul e construit însă pe locuri comune: populat, în genere, cu per- 
sonaje schematice, animat de procese sufleteşti superficial urmărite şi mai ales rezolvate 
în grabă. 

Spectacolul, pus în scenă de Marius Popescu, trăieşte prin citeva realizări actori- 
cești, îndeosebi în rolurile de al doilea plan (cele mai bogat prezentate şi de autor). Lulu 

Savu a întruchipat, cu savoare comică și dezinvoltură, o femeie de serviciu „atoateştiu- 
toare“, simplă, apropiată oamenilor. Cu vibraţie tinerească şi cu haz, Gh. Lazarovici a 
înfățișat un simpatic şi inimos muncitor muntean. S-a distins şi Virgil Fătu în rolul unui 
bătrîn îndrăgostit de cai și cărăușie. Încolo, interpretări tributare rutinei. Ar fi fost de 
dorit ca regizorul să se fi apropiat cu mai multă înţelegere de laturile mai şubrede ale 
textului ; să fi îndrumat pe actori pe linia animării dialogului prin acţiuni scenice semni- 
ficative, pe linia unei mișcări de ansamblu omogene. Dacă, de exemplu, ar fi depus un 
efori mai susţinut pentru a găsi personajelor reacţii proprii modului lor de a gîndi, inter- 
pretările unor actori ca Larisa Stase-Mureșan și Ion Săsăran s-ar fi bucurat de o anu- 
mită individualitate. Regizorul nu a cheltuit suficientă fantezie, nici pentru a pune în: 
valoare, într-un mod original, tema piesei. Spectacolul cerea şi un cadru plastic mai 
bogat în detalii, care să sugereze poezia naturii şi a momentului cînd se petrece acţiunea 
(noaptea de Anul Nou, într-o cabană din creierul munţilor). 

În montarea, semnată tot de Marius Popescu, a Ziariştilor, s-a ajuns la o atît de 
mare simplitate în toate compartimentele — regie, interpretare și scenografie — încît, lip- 
sit de subtext, de poezia filonului romantic, ce constituie farmecul piesei, universul uman, 
cu viaţa, personajele și spiritul său, a fost anihilat prin inexpresivitate. Monotonia i-a 
răpit textului dinamica, strălucirea și luminozitatea binecunoscute, ca şi spontaneitatea dia- 
logului, încît — pare ciudat — spectacolul nu a avut umor. Textul a fost oarecum însu- 
fleţit abia în actul III, unde s-au realizat cîteva momente din atmosfera febrilă, ritmu? 
trepidant, specific unei tipografii. Aici, Cornel Mititelu, în rolul secretarului de redacţie. 
a „mișcat“ scena cu sinceritate și candoare. Dar, majoritatea interpreţilor, pe parcursul 
întregului spectacol, au înfăţişat personajele în contururi „standard“, cu soluţii meșteşu- 
gărești, gesturi, atitudini clișeu: „ingenuă“, „erou pozitiv“, „erou negativ“. 

În sfîrşit, exemplul cel mai elocvent în ce priveşte plafonarea preocupărilor profe- 
sionale în acest teatru a fost spectacolul Șeful sectorului suflete. Aici, totul a apărut ca 
o improvizație, lectură crudă a textului, cu liniile directoare ale conflictului nefixate, stră- 


lon Miinca (Săndoi), Ion Uţă (Ifrim), Larisa Stase-Mureșan (Vera) și Lulu Savu (Lucreția) în „Pădurea 
fără copaci“ de Valentin Munteanu 

ine de amănuntul necesar artisticeşte pentru a deosebi plan rile, real şi imaginar, pe care 
se desfăşoară acțiunea. Impresia a pornit, în primul rînd, de la cadrul plastic (Vasile 
Paulovici), ale cărui elemente — o fișie de tul roz atîrnînd într-un colţ al scenei nude, 
cîteva piese de mobilier nedecise, grosolan executate — în contradicţie cu intenţiile textu- 
lui, cu aspiraţiile eroilor spre eleganță, puritate și frumuseţe. A apărut apoi evident că 
regizorul Petre Meglei, în munca lui cu interpreţii, a fost covirșit de dificultatea expri- 
mării nuanţelor extrem de fine ale vieţii psihologice, de definirea stărilor de spirit atît 
de subtil variate, înfăţişate de piesă. O colaborare mai atentă cu actorii, îndeosebi cu 
Larisa Stase-Mureșan — care a dovedit reale afinități cu personajul Magdalena (multă 
sensibilitate, căldură, graţie scenică) — și Ion Miinea, serios preocupat de maturizarea sa 
artistică (şi care a adus în dublul rol al Șefului-Gore o prezenţă vie), ar fi impus o 
aprofundare analitică a biografiei și a problematicii acestor personaje și ar fi dus la 
înfruntarea, în bună măsură, a acestei dificultăţi. 


+++ 


Slăbiciunile semnalate amintesc de una din carenţele principale în activitatea tea- 
trului băimărean : lipsa regiei. Revenim astfel la ceea ce critica a repetat frecvent în 
ultima vreme : necesitatea de a se găsi şi la Baia Mare directori de scenă care să por- 
nească de la o analiză matură a resurselor creatoare ale colectivului, lucrînd mai atent 
şi mai aplicat cu actorii. Prea des, în punerile în scenă ale acestui teatru apar scheme 
aproximative în loc de caractere, șabloane în loc de sentimente sau atitudini umane reale. 
Conducerea teatrului şi factorii îndrumători au trecut prea uşor peste măsurile ce trebuiau 
luate pentru a asigura activităţii teatrului nu jumătăţi de reușite, ci succese depline. Reco- 
mandarea făcută teatrului, în revista noastră !, de a invita regizori dintre cei mai buni, 
de a-și forma un mănunchi de colaboratori artistici permanenţi, ale căror metode să se 
completeze armonios şi care să dirijeze într-un proces bine coordont creşterea întregului 
colectiv spre o activitate egală și constantă, a rămas, pare-se, fără ecou. Pînă la atingerea 
acestui obiectiv (ştim că e dificil de înfăptuit) se impune ca în conducerea teatrului să se 
formeze spiritul de exigenţă necesar pentru ca nici un spectacol să nu apară în faţa 
publicului purtînd semnele neglijenţei, ale improvizații. Numai astfel teatrul din Baia 
Mare va putea face un pas înainte spre maturizarea sa artistică, va putea marca o treaptă 
nouă, superioară, pe care s-au situat astăzi multe dintre colectivele teatrale din ţară. 


Valeria Ducea 

Crema ecran pentru pluja 


ANTISUL 


Datorită substanțelor active ce se 
găsesc încorporate în cremă, ca: 
prosalol $8 și silicon 47 v. 300, 
produsul acţionează ca un ecran, 
lăsînd să treacă nestinjenite radia- 
tiile neiritante care bronzează pielea 

La km 22, pe șoseaua București-Ploești, moderna grădină de 
vară ,,SAFTICA", unitate a Cooperaţiei de Consum, servește 
zilnic sortimente variate de preparate de bucătărie, bufet și 
cofetărie, pui la frigare, diferite soiuri de vin, precum și 
vinul casei e Orchestră de muzică ușoară, dans e Se pot 
reține mese la telefon interurban — 267 — Oficiul Baloteşti 


